
Libris <- 


Respect pentru oameni și cărți 


DR. LILLIAN GLASS este un expert foarte respectat în domeniul 
analizei comportamentului, limbajului trupului şi comunicării. În Statele 
Unite, apare frecvent la televiziune, în presă şi pe Internet. Datoriti 
expertizei sale, a fost invitată la posturi cunoscute de televiziune precum 
CNN, Fox News, MSNBC sau CNBC, participând la emisiunile 
Entertainment Tonight, 20/20, Good Morning America, Dr. Phil, Today 
Show şi multe altele. A susținut prelegeri despre limbajul trupului şi 
minciună în cadrul mai multor departamente de poliţie americane, dar şi 
pentru FBI. Experienţa autoarei este apreciată şi în sfera legală, aceasta 
fiind consultant juridic, specialist în selectarea juraților şi expert judiciar 
în domeniul analizei comportamentului şi a vocii. Are o bogată experienţă 
ca mediator, fiind absolventă a Straus Institute for Dispute Resolution din 
cadrul Pepperdine University School of Law. Este autoarea mai multor 
cărţi, între care bestsellerul Toxic People (1997), I Know What You're 
Thinking (2003), Toxic Men (2012) şi The Body Language Advantage 
(2012). 

Lillian Glass îşi oferă serviciile publicului larg prin intermediul site-ului 
său www.lillianglass.com, unde îi invită pe cei interesați să-i trimită 
fotografii şi înregistrări video pentru a le analiza. Puteţi afla mai multe 
despre dr. Glass şi lucrările ei accesând site-ul www.drlillianglass.com. 


Tuturor celor care au suferit un şoc, au avut probleme emoţionale sau 
au fost răniţi când au descoperit că o persoană în care aveau încredere 
deplină i-a mințit. 

Fie ca paginile acestei cărți să vă ofere toate informaţiile necesare 
pentru a-i identifica rapid şi pentru a-i diferenția pe oamenii sinceri de cei 
prefăcuţi, pe cei care vă spun adevărul de cei care vă mint. 

Fie ca tot ce veţi învăţa din această carte să vă aducă linişte, mai puţin 
stres şi mai multă încredere în viaţa dumneavoastră. 


Mulţumiri 


Aş dori să le mulțumesc celor două muze dragi ale mele: Rosalee 
Glass (,„Miss Popularitate”), frumoasa, strălucita şi charismatica mea 
mamă, şi Annabella Glass, puiul meu de goldendoodle, o căţeluşă scumpă, 
adorabilă şi incredibil de isteaţă. Amândouă îmi aduc mereu zâmbetul pe 
buze şi mă fac să văd partea plină a paharului. Vă sunt recunoscătoare 
pentru momentele distractive din pauzele de la scris. 

De asemenea, aş dori să-i mulţumesc dragei mele Paula Munier, 
agentul meu literar; mulţumesc Career Press; mulţumiri lui Jennifer White 
de la Splash News şi lui Mary Velasco de la Getty Images, pentru sprijinul 
acordat prin punerea la dispoziţie a fotografiilor cu celebrităţi din această 
carte. 


Introducere 


Oricui 1 se poate întâmpla să fie prostit, înşelat, păcălit sau pur şi 
simplu minţit. Nu contează cât de inteligent, bătrân, bogat sau celebru 
este. Aproape oricine, într-un fel sau altul şi într-un anumit moment al 
vieţii sale, a fost victima unui mincinos, adică a unei persoane care i-a 
ascuns adevărul sau i-a oferit informaţii false. Dacă aţi fost suficient de 
ghinionist să întâlniți pe cineva care v-a înşelat în afaceri, v-a stors de 
bani, v-a trădat răspândind neadevăruri despre dumneavoastră, v-a furat 
iubita sau iubitul, soţul sau soția, v-a tras pe sfoară pe Internet sau aţi fost 
victima catfishing-ului, celălalt pretinzând că este altcineva, puteţi sta 
liniştit, nu sunteţi singurul. Lumea este plină de acest tip de oameni foarte 
toxici numiți MINCINOŞI. 

O mulțime de emoţii puternice vă pot copleşi când aflați că aţi fost 
înşelat de cineva în care aţi avut încredere, pe care l-aţi iubit sau respectat. 
Vă puteţi simţi şocat, rănit, deprimat, trist sau furios, iar uneori puteţi trăi 
toate aceste stări în acelaşi timp. Vă întrebaţi pe cine puteţi să vă bizuiţi cu 
adevărat sau vă puneţi problema dacă veți mai putea avea vreodată 
încredere în cineva. Mai mult, aveţi tendinţa de a vă îndoi de propria 
judecată. Uneori vă chinuiţi întrebându-vă constant de ce nu aţi văzut 
semnele minciunilor la timp. 

Dar, vorbind la modul realist, cum aţi fi putut vedea semnele dacă nu 
ştiaţi care sunt acestea? 

Cum aţi fi putut şti că soţul sau soţia vă înşală, că un pretendent pe 
care l-aţi cunoscut pe Internet e un prefăcut, că menajera vă fură sau că 


bona vă neglijează copilul (ori, mai rău, îl agresează)? De unde puteaţi să 
ştiţi că şeful v-a mințit când v-a lăudat performanţele, doar ca să vă 
concedieze a doua zi? Cum e posibil să fi ştiut că un coleg de birou vă 
vorbea de rău pe la spate sau că un angajat al dumneavoastră sustrăgea 
bani din încasări? Cum să vă fi dat seama că cea mai bună prietenă nu a 
fost sinceră când v-a spus că mariajul cu iubitul dumneavoastră cu 
probleme e o idee minunată? Ce semnale ați omis atunci când fiul 
dumneavoastră v-a jurat că nu a consumat niciodată droguri, doar ca să-i 
găsiţi mai târziu rezervele de stupefiante ascunse sub pat? 

Cum ştiţi dacă puteţi avea sau nu încredere în articolele din mass- 
media despre anumite persoane publice? Oare anumite cupluri de 
celebrităţi sunt cu adevărat îndrăgostite sau idilele lor sunt doar o strategie 
de relații publice? Cum puteţi fi sigur că liderii politici vă spun adevărul 
sau că marii actori ai scenei politice mondiale nu vă mint? 

Paul Ekman de la University of California din San Francisco, 
cercetător şi pionier în studierea minciunii, a realizat un studiu în care a 
implicat 12.000 de oameni şi a descoperit că doar puţin peste jumătate din 
aceştia au fost în stare să-şi dea seama dacă cineva minţea. Prin urmare, 
probabilitatea de a fi capabil să descoperiţi dacă cineva vă minte nu este 
foarte ridicată. Cu toate acestea, şansele pot creşte considerabil când ştiţi 
cum să descifraţi anumite semnale care vă vor avertiza când cineva nu vă 
spune adevărul. Obiectivul pe care mi l-am propus cu această carte este să 
cresc această probabilitate. Vă voi învăţa cum să aveți încredere în 
propriile instincte când intuiţi că cineva vă minte. Mai precis, vă voi arăta 
cum să identificaţi semnalele unei posibile înşelătorii analizând limbajul 
trupului unei persoane, limbajul feţei acesteia (expresii şi mişcări), 
caracteristicile vocii şi, în final, ale discursului său, adică modul în care 
formulează ceea ce spune şi chiar ceea ce scrie pe Internet. 


Experienţa mea profesională 


În calitate de analist al limbajului trupului, am reuşit să semnalez formele 
de înşelătorie ale persoanelor publice — politicieni, sportivi, lideri 
mondiali, celebrităţi şi infractori care apar peste tot în mass-media. Mă 
dedic acestei activități de ani de zile. Am apărut frecvent la numeroase 
emisiuni ale posturilor de televiziune din America, precum: 20/20, Dr 
Phil, Entertainment Tonight, ABC News, Good Morning America, CNN, 
The Today Show, The Insider, HLN, Discovery Channel, MSNBC şi altele, 
prea multe pentru a fi enumerate aici. Am participat de asemenea, ca 
expert în limbajul trupului, şi la emisiunile Dancing with the Stars sau 
Millionaire Matchmaker. 

În plus, apar cu regularitate în ziare, reviste şi pe Internet, unde 
analizez dacă persoanele publice mint sau spun adevărul. Studiez 
cuplurile celebre şi îmi dau seama dacă spun adevărul cu privire la 
relaţiile lor sau le prezintă doar ca pe oportunităţi de promovare. De 
asemenea, examinez dacă politicienii sau liderii mondiali ne spun 
adevărul sau înşiră doar vorbe goale. Reprezentanţi din mass-media îmi 
cer în mod constant să analizez limbajul trupului persoanelor implicate în 
cazuri penale răsunătoare şi să le împărtăşesc dacă suspecţii transmit 
semnale de înşelătorie sau spun adevărul. Mai mult, cercetez dacă 
celebrităţile implicate în scandaluri publice umilitoare sunt sincere sau ne 
mint cu neruşinare. 

Am apelat la cunoştinţele mele în domeniul analizei limbajului 
trupului şi pentru a oferi o serie de prelegeri organelor de poliție din 
Statele Unite şi Canada, cu privire la modurile de detectare a înşelătoriei 
în timpul interogatoriilor. Însă cea mai mare realizare a mea a fost, 
probabil, invitaţia de a ţine o conferinţă la sediul FBI despre modalitățile 
de identificare a semnalelor înşelătoriei. 


Cea mai mare parte a muncii mele de depistare a înşelătoriei s-a 
desfăşurată în domeniul legal, în care am ajutat avocaţii să selecteze 
informaţii relevante în timpul interogării martorilor şi să traseze direcția 
cazurilor lor. De la analizarea înregistrărilor camerelor de supraveghere 
din timpul unei capturi de droguri sau a depoziţiilor unor persoane 
implicate în cazuri de molestare de minori, hărțuire sexuală sau abuz şi 
până la studierea mişcărilor suspecţilor, reclamanţilor, pârâţilor şi 
martorilor-cheie din timpul proceselor, am fost capabilă să identific 
situaţii specifice de posibile semnale de înşelătorie. În paginile acestei 
cărți am decis să vă împărtăşesc şi dumneavoastră tehnicile pe care le 
folosesc şi în viaţa profesională. Mi-am propus să fac acest lucru pentru a 
vă da posibilitatea să-i identificaţi pe cei care mint şi pe cei care spun 
adevărul doar privindu-le trupul şi mimica feţei, ascultându-le vocea şi 
analizând ceea ce spun. 


Persoanele publice mincinoase 


Semnalele tipice ale înşelătoriei se vor întipări permanent în creierul 
dumneavoastră pe măsură ce veţi vedea fotografii reale ale unor persoane 
publice surprinse în timp ce erau implicate în acte de înşelătorie. Veţi citi 
cuvintele pe care acestea le-au spus în timpul unor interviuri sau mărturii, 
ce vor contribui de asemenea la ilustrarea minciunilor lor. Veţi fi capabil 
să remarcaţi anumite semnale ale limbajului corpului şi al feţei sau 
„poveşti” cărora nu le-aţi dat atenţie în trecut ori pe care le-aţi ignorat. 
Totul va începe să capete sens când veţi vedea aceste semnale emise exact 
în momentul în care persoanele respective au minţit. 


Acum veţi privi aceste fotografii cu alți ochi şi dintr-o nouă 
perspectivă. De exemplu, veţi remarca nuanțele expresiilor faciale şi ale 
mişcărilor corporale ale fostului preşedinte al Statelor Unite, Bill Clinton, 
şi veți înţelege mai bine semnalele înşelătoriei ce puteau fi observate în 
vocea sa în momentul în care şi-a ridicat degetul şi a declarat furios: „Nu 
am făcut sex cu acea femeie, domnişoara Lewinsky!”. Veţi identifica 
semnalele înşelătoriei şi la alți politicieni şi chiar veţi înţelege cum s-a dat 
de gol fostul candidat la preşedinţia Statelor Unite, John Edwards, în 
timpul unui interviu pentru Nightline, la postul de televiziune ABC, când 
a minţit cu privire la paternitatea copilului pe care îl avea cu amanta sa, 
Rielle Hunter. 

Veţi descoperi momentul exact în care au minţit mai mulți criminali ce 
au ţinut capul de afiş în mass-media, de la O.J. Simpson, Jerry Sandusky 
sau Scott şi Drew Peterson până la escrocul financiar Bernard Madoff şi 
alţii asemenea lui. Veţi învăţa inclusiv cum să identificaţi tiparele de 
înşelătorie ale sociopatului, cel mai toxic dintre mincinoşi, urmărind 
semnele distinctive şi modul de operare ale unor criminali lipsiţi de 
conştiinţă, precum Ted Bundy sau Charles Manson. Veţi examina, de 
asemenea, limbajul corpului şi al feţei unor atleți mincinoşi şi căzuţi în 
dizgrație, cum ar fi Lance Armstrong şi Barry Bonds, precum şi al unor 
vedete cu probleme, ca actriţa şi copilul sălbatic Lindsay Lohan. Privind 
fotografiile unor cupluri celebre, veţi învăţa cum să vă daţi seama dacă o 
anumită relație trece prin momente dificile. 

Chiar dacă două persoane celebre declară insistent în presă faptul că 
totul este în regulă în relația lor de cuplu, veţi vedea foarte clar cum 
limbajul corpului şi expresiile feţei lor spun o poveste foarte diferită. Veţi 
vedea fotografii care ilustrează limbajul corpului unor cupluri precum 
vedeta de reality-show Kim Kardashian şi jucătorul de baschet Kris 
Humphries, actorii Tom Cruise şi Katie Holmes, Ashton Kutcher şi Demi 
Moore, jucătorul de golf Tiger Woods şi manechinul Elin Nordegren, 


cântăreaţa Katy Perry şi actorul de comedie Russell Brand şi veți 
identifica semnalele care anunțau despărțirea cu mult timp înainte ca 
aceasta să devină publică. Veţi observa chiar şi limbajul corporal al 
cântăreţului Chris Brown şi al iubitei lui, Rihanna, după ce aceştia s-au 
împăcat şi au declarat că sunt fericiţi împreună. 

Vizualizarea momentului exact în care persoanele publice au arătat că 
mint, fie printr-o buză superioară transpirată, o privire piezişă, un maxilar 
încleştat, fie un cap aplecat sau un deget arătat acuzator, vă va permite să 
recunoașteţi cu uşurinţă semnalele specifice ale minciunii la persoanele cu 
care locuiţi, vă jucaţi sau lucraţi. 


Ce aşteptări să aveţi de la această carte 


Cartea de faţă este structurată în două părţi. În prima parte veţi afla prin ce 
stări emoţionale treceţi când oamenii vă mint şi cât de important este să 
rămâneți vigilent în aceste momente dificile. Ulterior veţi descoperi când 
ŞI cum apare minciuna şi chiar cum poate fi privită ca o parte 
semnificativă a dezvoltării umane normale. Veţi vedea de ce mint 
animalele, copiii, adolescenţii şi adulţii şi ce fel de minciuni spun. Veţi 
ajunge să înţelegeţi cum atât minciunile nevinovate, cât şi cele mai 
serioase pot avea o latură pozitivă şi efecte benefice. Veţi vedea şi situaţia 
inversă, în care minciuna poate distruge vieţi, pe măsură ce veţi învăţa să 
recunoaşteţi persoanele care obişnuiesc să mintă, care fac catfishing sau 
escrocii de pe Internet şi chiar sociopaţii. Și, pentru că nu puteţi vedea sau 
auzi pe cineva din mediul online, veți învăţa să identificaţi semnalele unei 
posibile înşelătorii în ceea ce scriu oamenii pe Internet. Această secțiune a 


cărții vă va dezvălui la ce anume să fiți atent când socializaţi sau 
dezvoltați afaceri online. 

A doua parte a cărții vă va oferi profilul psihologic al unui mincinos. 
Veţi vedea care este importanța contextului şi a încrederii în propriile 
instincte, precum şi a ascultării propriilor semnale de limbaj corporal, 
toate acestea ajutându-vă să vă daţi seama dacă cineva vă minte. Veţi 
învăţa ce semnale să căutaţi în limbajul corpului unui mincinos, în 
expresiile faciale sau în vocea şi în discursul acestuia. Practic, veţi învăţa 
cum să deveniți un detector de minciuni uman, pe măsură ce veți 
identifica semnele specifice ale înşelătoriei la nivelul corpului uman — 
cap, ochi, nas, gură, buze, maxilar, dinţi, urechi, păr, piele, braţe, mâini, 
trunchi, postură, picioare şi, în cele din urmă, labele picioarelor. Veţi afla, 
de asemenea, cum să sesizaţi anumite caracteristici ale vocii, discursului 
şi alegerii cuvintelor care ar putea da în vileag un mincinos. Veţi descoperi 
chiar şi cuvinte sau expresii-cheie şi semnale ale comunicării pe care 
mincinoşii le folosesc frecvent, atât oral, cât şi în scris. În plus, veţi învăţa 
cum să folosiţi toate aceste tehnici pentru a-i recunoaşte pe cei mai toxici 
dintre mincinoşi — sociopaţii. 


Nu veţi mai fi niciodată păcălit! 


În ziua de azi, nu putem fi niciodată prea grijulii atunci când vine vorba 
de a ne da seama cine ne sunt prietenii sau duşmanii, cine este sincer şi 
cine minte. Fie că e vorba de achiziţionarea unei maşini, începerea unei 
afaceri riscante, succesul la locul de muncă, găsirea perechii potrivite, 
alegerea de a rămâne (sau nu) într-o căsnicie sau siguranţa că nu aveţi 
copii implicaţi în activităţi ilegale, nu aveţi altă opţiune decât să fiți un 


observator vigilent. Aveţi nevoie să ştiţi dacă persoanele publice, inclusiv 
politicienii pe care i-aţi ales, vă spun adevărul sau vă vând gogoşi. În plus, 
deoarece foarte multe din activitățile dumneavoastră legate de socializare 
sau de muncă au loc în mediul online, aveţi un mare dezavantaj dacă nu 
puteţi identifica semnalele mincinoşilor de pe Internet. 

După ce veţi citi această carte, nu veţi mai spune niciodată lucruri 
precum: „nu m-am aşteptat niciodată la asta”, „am fost înşelat”, „am fost 
tras pe sfoară” sau „cineva şi-a bătut joc de mine”. Acum veţi fi capabil să 
identificaţi din timp semnalele vizuale şi auditive ale înşelătoriei, pentru a 
nu mai pica niciodată în plasa mincinoşilor. 


Partea I 


Întâlnirea cu mincinosul: 
cine minte şi de ce? 


În această parte a cărţii veţi afla ce au de spus diferite religii şi culturi cu privire la 
minciună şi în ce condiţii este acceptabil să minţi. Veţi descoperi care este originea 
minciunii şi cum poate face parte din dezvoltarea noastră normală. Veţi afla de ce 
mint bebeluşii, copiii, adolescenţii, adulţii şi chiar animalele şi ce fel de minciuni 
spun. Veţi învăţa despre consecinţele emoţionale ale minciunii şi despre efectele 
asupra psihicului dumneavoastră atunci când sunteţi minţit. Veţi explora posibilele 
efecte pozitive ale minciunilor nevinovate şi veţi vedea cum înşelătoriile serioase 
pot distruge vieţi. În cele din urmă veţi afla cum să detectaţi escrocheriile de pe 
Internet, atât pe cele din zona activităţii profesionale, cât şi pe cele legate de latura 
sentimentală. 


Capitolul 1 


Ce este minciuna? 


A minţi înseamnă a oferi informaţii false, cu bună ştiinţă, sau a evita 
adevărul. Cel mai puternic efect negativ al minciunii este distrugerea sau 
chiar pierderea de vieţi umane. Din cauza minciunilor — sau chiar a unei 
singure minciuni — au fost invadate ţări şi au izbucnit războaie. 

Aproape orice doctrină religioasă prezintă minciuna într-o lumină 
nefavorabilă. Vechiul Testament este plin de referiri cu privire la minciună 
şi înşelătorie. Porunca a noua, „Să nu ridici mărturie mincinoasă 
împotriva aproapelui tău”, scoate în evidenţă faptul că a minţi oamenii sau 
a spune minciuni despre ei este un păcat, în timp ce a şaptea poruncă 
spune: „Să nu fii desfrânat”, ceea ce înseamnă că nu trebuie să ne minţim 
sau să ne trădăm soţul sau soția. Putem citi, de asemenea, despre 
minciunile legate de bunurile materiale, cum ar fi banii sau obiectele pe 
care oamenii le râvnesc. În capitolul 19, versetul 11 din Cartea Leviticului 
apare mesajul: „Să nu furaţi, [...] şi să nu înşele nimeni pe aproapele său”. 
Vechiul Testament se referă cu claritate la minciună în versetul 10 din 
Psalmul 62: „[...] căci s-a astupat gura celor ce grăiesc nedreptăţi” sau în 
versetul 2 din Psalmul 119: „Doamne, izbăveşte sufletul meu de buzele 
nedrepte şi de limba vicleană!”. În mod similar, din capitolul 12, versetul 
22 din Pildele sau Proverbele lui Solomon aflăm că „buzele cele grăitoare 
de minciună sunt urâciune înaintea Domnului”, iar în capitolul 8, versetele 
44 şi 45 din Evanghelia după loan se vorbeşte fără menajamente despre 
diavol, acesta fiind prezentat ca „mincinos şi tatăl minciunii”. În Talmud 
se afirmă că Dumnezeu acceptă pocăinţa pentru toate păcatele din lume, 


cu excepţia unuia singur, şi anume limba înveninată. Iar de trei ori pe zi, 
evreii care respectă tradiția îşi încheie rugăciunile silențioase şi pline de 
devoțiune rugându-l pe Dumnezeu să le păzească limba de răutate şi 
buzele de înşelătorie şi să nu le permită să-i ia în seamă pe cei care îi 
ponegresc. 

Credinţele iudeo-creştine nu sunt singurele care preamăresc virtuțile 
adevărului şi care menţionează pericolele pe care le presupune minciuna. 
Prin al Patrulea Precept, budiştii îşi iau angajamentul de a se abţine să 
vorbească neadevăruri, de a se păzi de falsitate şi de a practica adevărul. 
În Dhammapada, o colecţie de învățături ale lui Buddha, unul dintre texte 
spune că nu există rău pe care să nu îl poată face un mincinos care a 
încălcat legea adevărului şi care este indiferent la lumea înconjurătoare. 
Textele sacre taoiste evidențiază importanţa integrităţii, avertizând că gura 
nu trebuie să afirme ceea ce inima neagă. În mod similar, una dintre 
cărțile sfinte ale sikhismului, numită Adi Granth, îşi învaţă adepţii că 
necinstea în muncă sau minciuna aduc numai amărăciune în suflet. 

De asemenea, mai sunt şi cele 10 Yama sau Legi ale Înfrânării din 
religia hindusă. Cea de-a doua lege face referire la adevăr, la abținerea de 
la minciună şi de la promisiuni deşarte şi la rostirea de cuvinte sincere, 
binevoitoare, utile şi necesare. Conform scripturilor hinduse, toate 
lucrurile sunt condiţionate de cuvinte; vorbirea este rădăcina din care se 
nasc şi se dezvoltă toate. Prin urmare, cel care spune cuvinte mincinoase 
este lipsit de onestitate în tot ceea ce face. Şi Confucius tratează acest 
subiect în versetul 2:22 din Analecte, spunând că nu vede cu ce poate să 
fie folositor un om în care nu poţi să ai încredere. 

Minciuna, înşelăciunea, ipocrizia şi mărturia falsă sunt interzise în 
religia islamică. Profetul Mahomed îi sfătuieşte pe musulmani să fie 
integri şi sinceri. Două versete remarcabile din Coran fac referire la 
minciună. În primul verset (2:42), mahomedanilor li se cere să nu îmbrace 
adevărul în minciună şi să nu ascundă adevărul atunci când îl cunosc, în 


timp ce în cel de-al doilea (45:7) clevetitorii păcătoşi sunt ponegriţi. 
Astfel, conform Coranului, musulmanii consideră că adevărul conduce la 
smerenie, iar prin smerenie se ajunge în Rai. 

Deşi toate religiile interzic sau cel puţin dau avertismente în legătură 
cu neadevărul şi înşelătoria, există totuşi unele situaţii în care minciuna 
este acceptată. Iudaismul şi creştinismul, de exemplu, permit uneori 
credincioşilor să mintă cu scopul de a menţine pacea sau de a nu aduce 
jigniri cuiva. Potrivit legilor iudaice, o persoană poate minți în anumite 
situații excepționale, de exemplu: când se urmăreşte alinarea cuiva, când 
adevărul poate cauza mari probleme propriei persoane sau celor din jur, 
de dragul modestiei, pentru a nu părea arogant, în numele decenţei, pentru 
a nu dezvălui adevărul despre lucruri prea intime şi pentru apărarea 
proprietăţii. Într-adevăr, în Vechiul Testament sunt prezentate cel puţin 
două situaţii în care minciuna a avut efecte favorabile. În capitolul 1, 
versetele 15-21, din Exodul sau a doua carte a lui Moise, moaşele evreice 
l-au minţit pe faraon, salvând astfel viaţa multor copii evrei. Cel de-al 
doilea exemplu poate fi găsit în capitolul 2, versetul 5, din Cartea lui 
Iosua, când Rahab minte pentru a le proteja pe cele două iscoade israelite. 

În religia islamică, minciuna este permisă în trei situaţii: a) pentru 
salvarea propriei vieţi pe câmpul de luptă; b) pentru aplanarea unui 
conflict între mai multe persoane; c) pentru aplanarea unui conflict între 
un soț şi o soţie. Religia budistă permite şi ea minciuna, deşi, pentru a nu 
se ajunge la minciuni, se încurajează mai degrabă evitarea răspunsului la o 
întrebare, schimbarea subiectului sau minciuna prin omisiune. 

Indiferent de ceea ce propovăduieşte oricare dintre doctrinele 
religioase, sunt momente când binele omenirii primează. Astfel, minciuna 
este aproape întotdeauna acceptată atunci când vine vorba de a salva vieţi. 
În timpul invaziei naziste din cel de-al Doilea Război Mondial, chiar şi cei 
mai evlavioşi oameni, printre care s-au numărat preoţi, călugăriţe şi alți 


membri ai clerului, au minţit pentru a proteja şi a salva viaţa unor oameni 
nevinovaţi, pe care i-au ascuns în biserici, mănăstiri şi case. 


Capitolul 2 


Preţul unei minciuni 


După cum am văzut în capitolul precedent, unele minciuni pot fi 
iertate, iar altele nu. De fapt, există minciuni şi acte de trădare 
intolerabile, care sunt devastatoare pentru sufletul omului. Când aflaţi că 
cineva v-a minţit, felul în care reacționaţi depinde de persoana care v-a 
minţit, de contextul în care a făcut acest lucru şi chiar de vârsta pe care o 
aveţi în acel moment. 

Unele minciuni fac parte din cultura modernă americană: părinții îşi 
mint copilul spunându-i că Zâna Măseluţă i-a lăsat bănuţi sub pernă ca să 
nu mai fie trist din cauza dintelui căzut, că Moş Crăciun există, pentru ca 
astfel să se poată bucura de spiritul şi emoția Crăciunului, sau doar o parte 
din adevărul legat de venirea unui bebeluş pe lume, pentru că este prea 
mic pentru a înţelege. E greu de crezut că starea psihică a unui copil va fi 
afectată negativ şi pe termen lung de una dintre aceste minciuni. Dar dacă 
vă minţiţi copilul evitând să-i spuneți informaţii esenţiale, cum ar fi faptul 
că a fost adoptat, acest lucru poate avea consecinţe emoţionale grave. De 
multe ori se întâmplă ca, atunci când creşte, acel copil să nu poată să-şi 
ierte părinții pentru că i-au spus adevărul atât de târziu. 

Uneori, minciunile pe care le consideraţi nevinovate, cum ar fi să 
spuneți că aveţi o vârstă mai mică decât în realitate, pot fi considerate 
minciuni grosolane de către alții. Pentru cealaltă persoană, aflarea unui 
astfel de adevăr ar putea fi la fel de gravă ca şi descoperirea că sunteţi 
căsătorit şi că locuiţi cu partenerul de viaţă şi cu cei trei copii, după ce 1- 
aţi spus că sunteţi singur şi că staţi într-o garsonieră. Astfel, totul depinde 


de felul în care cealaltă persoană percepe şi interpretează minciuna. Ceva 
lipsit de importanţă pentru unii poate fi extrem de important pentru alții. 
Cu toții percepem minciuna şi reacționăm la aceasta în moduri diferite; 
totul depinde de modul în care fiecare definim minciuna, de gradul şi tipul 
minciunii, de felul în care am fost crescuți, de filosofia personală sau de 
modalitatea în care ne stabilim prioritățile. 


Celebrităţi mincinoase 


În fiecare zi suntem bombardaţi cu poveşti ale celebrităților care spun 
minciuni mai mult sau mai puţin nevinovate. Unele vedete jură că relația 
în care sunt implicate este foarte rezistentă, chiar dacă tocmai se întorc de 
la întâlnirea cu avocatul, unde au semnat actele de divorţ. Altele mint cu 
privire la scandalurile în care sunt implicate. Sunt şi celebrități care afirmă 
că arată atât de bine datorită exerciţiilor fizice sau dietelor pe care le 
urmează, când, de fapt, au apelat la liposucţie sau la operaţii de micşorare 
a stomacului, aşa cum a făcut Star Jones, fosta gazdă a emisiunii The View 
de la ABC, înainte ca adevărul să iasă la iveală. Unele vedete susţin că 
practică foarte mult sport pentru a se menţine slabe, doar pentru a 
recunoaște mai târziu că, de fapt, suferă de tulburări de alimentație. 

Sunt şi celebrități care neagă cu desăvârşire faptul că ar consuma 
alcool sau droguri. Descoperim mai târziu că au minţit, când apar în poze 
surprinse în centre de dezintoxicare sau, mai rar, când recunosc, într-un 
târziu, în timpul unei emisiuni televizate sau al unui turneu de promovare 
de film sau de carte, că au o problemă cu drogurile sau cu alcoolul. Nu ne 
deranjează foarte mult aceste minciuni, deoarece e lesne de înţeles faptul 
că celebrităţile mint în legătură cu propria greutate sau cu consumul de 


droguri şi alcool. Cei mai mulți dintre noi înţeleg că acelei vedete i-a fost 
ruşine să recunoască sau că, pur şi simplu, nu era pregătită emoţional să se 
confrunte cu propria problemă şi să o facă publică la momentul respectiv. 

Dar sunt şi minciuni ale celebrităților care ne deranjează, în special 
cele legate de trădarea şi de înşelarea partenerului de viaţă. În momentul 
în care a ieşit la iveală că vedeta din seria de filme Amurg, Kristen 
Stewart, l-a minţit pe colegul şi iubitul ei Robert Pattinson, cu care era 
într-o relaţie de lungă durată, înşelându-l cu un producător de film, aceasta 
a descoperit foarte repede că reacția fanilor ei cândva fideli poate fi 
brutală. Fanii au revenit la sentimente mai bune atunci când actriţa părea 
că s-a împăcat cu Pattinson şi au fost văzuţi purtându-se ca doi 
îndrăgostiți în timpul premierei filmului în care jucau. Cântăreaţa de 
muzică country LeAnne Rimes a recunoscut public faptul că încă are 
parte de reacţii negative din partea fanilor din cauză că şi-a mințit şi 
înşelat fostul soţ cu un bărbat căsătorit, deşi s-a măritat în cele din urmă 
cu amantul. Oamenii au tendința de a lua aceste minciuni în nume 
personal, deoarece de multe ori se identifică cu consecinţele unor 
asemenea fapte. Probabil că mulți dintre ei au simţit efectele extrem de 
dureroase şi devastatoare ale unor minciuni similare, atunci când cineva i- 
a trădat sau le-a „furat” iubirea. Luăm lucrurile în nume personal şi atunci 
când plătim pentru a vedea o vedetă într-un film sau a-i asculta muzica, 
iar aceasta îi trădează pe ceilalți, în mod repetat, cu minciuni mai puţin 
nevinovate. Ne putem da seama că, dintr-odată, nu o mai respectăm şi nu 
mai avem dorinţa de a o încuraja şi de a-i sprijini proiectele. 

Din exemplele oferite de celebrități, am văzut cum minciuna 
permanentă sau repetată poate distruge viaţa unui om. Am observat acest 
tip de minciună dusă la extrem în cazul actriţei Lindsay Lohan. Am văzut- 
o pe mama şi managerul acesteia, Dina Lohan, minţind mereu presa că 
fiica sa nu a avut niciodată probleme şi învinuindu-i, în schimb, pe alții 
pentru necazurile ei (în loc să-şi analizeze propriul mod de creştere a 


copiilor, având în vedere înclinația de a petrece cot la cot cu fiica sa). Am 
văzut cum această actriță, care promitea o carieră de succes în trecut, a 
minţit în mod repetat cu privire la multe lucruri, de la consumul de alcool, 
furtul unui colier sau condusul unei maşini implicate într-un accident de 
circulație şi până la declaraţiile false în faţa poliției în timpul 
investigaţiilor legate de acel accident. La un moment dat, paparazzi au 
surprins-o pe Lindsay la cumpărături în New York, deşi declarase că este 
prea bolnavă să zboare la Los Angeles pentru a se prezenta în faţa 
instanţei. Minciunile sale ridicole nu i-au îndepărtat doar pe o parte din 
fanii ei, care probabil că au început să o vadă ca pe o curiozitate jalnică, ci 
şi pe o serie de producători, care ar fi putut să o distribuie în filme. Deşi 
unele persoane sunt dispuse să-i acorde o a doua şansă, minciunile sale au 
avut consecințe nefaste asupra modului în care actrița este percepută 
astăzi. 


Trădările şi crimele pasionale 


Aproape nimic nu pare mai grav pe lume decât să descoperiţi că aţi fost 
minţit de o persoană pe care o iubiţi şi în care aveţi încredere. Cu cât ţineţi 
mai mult la acea persoană, cu atât mai puternice şi dureroase vă sunt 
trăirile, care pot varia de la şoc şi depresie la o apatie de-a dreptul 
catatonică sau chiar la furie oarbă. Nu de puţine ori, cetățeni de altfel 
calmi, liniştiţi, stăpâni pe sine şi cu respect pentru lege s-au transformat în 
infractori violenţi şi chiar în criminali, când s-au simţit trădaţi de un 
partener de afaceri apropiat, de soţ, soţie sau de o persoană iubită cu care 
au împărtăşit cele mai intime gânduri şi sentimente şi cărora le-au 
încredinţat viaţa şi inima. 


Acesta este şi cazul Clarei Harris, o femeie de 45 de ani, căsătorită şi 
mamă a doi băieţi gemeni, de profesie medic stomatolog. Împreună cu 
soţul ei David, medic ortodontist, erau membri de seamă ai comunităţii 
din Houston, bucurându-se de confortul şi privilegiile oferite de o stare 
materială foarte bună. Clara era convinsă că avea parte de o căsătorie 
fericită şi idihcă, până în ziua în care l-a văzut pe David înşelând-o într-o 
parcare. Această femeie, în mod normal rațională şi echilibrată, a fost 
copleşită de emoţii, nemaifiind în stare să analizeze consecinţele 
acţiunilor sale. Din nefericire, s-a ales cu o condamnare la 20 de ani de 
închisoare pentru că şi-a ucis soţul, călcându-l cu maşina în mod repetat. 

În Statele Unite ale Americii, aceste crime pasionale se pun, de multe 
ori, pe seama unor stări de „nebunie temporară”, o sintagmă ce a fost 
folosită pentru prima dată în 1859 pentru apărarea în instanţă a unui 
membru al Congresului, Daniel Sickles din New York, care l-a ucis pe 
amantul soției sale. Deşi furia provocată de trădarea unui partener de viaţă 
este destul de puternică pentru a cauza acte violente asupra celorlalţi, din 
fericire, cei mai mulți oameni sunt suficient de raționali pentru a nu lua 
dreptatea în propriile mâini, de frica repercusiunilor legale şi a distrugerii 
propriei vieţi. În schimb, aleg să-l dea în judecată pe mincinos sau 
trădător. Astfel găsesc un mod sigur (şi legal) de a se răzbuna pe persoana 
care i-a tratat nedrept şi în care au avut încredere. 

Mulţi au fost (şi încă mai sunt) furioşi pe Bernard Madoff, escrocul 
financiar care s-a folosit de schema Ponzi pentru a le distruge economiile 
de-o viaţă şi pentru a aduce la sapă de lemn oameni care fuseseră înstăriți. 
Mulţi au declarat chiar că şi-au imaginat că îl ucid. Din fericire, spre 
binele lor, nimeni nu a dat frâu liber acestor fantezii. Mulți investitori îl 
cunoşteau personal pe Madoff de mulţi ani şi chiar îl tratau ca pe un 
membru al familiei lor. Simţeau că şi acesta ţinea la ei. În realitate, au 
descoperit că nu ţinea decât la banii lor, dorind să-şi umple conturile 


pentru a putea menţine schema Ponzi. Din această cauză le-a fost foarte 
greu când au aflat că au fost minţiţi şi înşelaţi. 

Este groaznic şi când descoperiţi că aţi fost escrocat, minţit şi nu vi s-a 
spus adevărul cu privire la destinația propriilor bani. La fel de greu de 
suportat este însă şi descoperirea că persoana pe care aţi iubit-o şi cu care 
v-aţi împărțit viaţa v-a minţit pe parcursul căsniciei. Este foarte dureros să 
aflaţi, într-un final, că nu este persoana care credeaţi că este. Am cunoscut 
cândva un cuplu — să le spunem Tom şi Shirley, care erau căsătoriţi de 35 
de ani. Erau înstăriți, călătoreau peste tot în lume, purtau doar haine de 
firmă, participau frecvent la baluri de caritate elegante, frecventau cele 
mai bune restaurante şi le dăruiau copiilor şi nepoților tot ce îşi doreau. 
Abia când Tom a murit, în urma unui atac de cord, la vârsta de 60 de ani, 
Shirley a descoperit, cu mare surprindere, că soţul ei a dus o viaţă nu 
dublă, ci triplă. Acesta avea atât un iubit homosexual, cât şi o amantă de 
22 de ani, care era şi mama fiului său nelegitim, în vârstă de 2 ani. Atât 
iubitul, cât şi amanta şi-au făcut apariţia după moartea lui Tom, pretinzând 
că sunt incluşi în testamentul lui Tom. Dar se pare că acesta nu le-a lăsat 
nimic nici iubitului, nici amantei, nici fiului nelegitim, nici fiicelor 
legitime, nici celor patru nepoți şi nici chiar lui Shirley. Tom era atât de 
afundat în datorii din cauza cheltuielilor nechibzuite şi a afacerilor ratate, 
inclusiv un club de striptease şi un site porno de care Shirley nu ştia 
absolut nimic, încât aceasta a fost nevoită să intre în insolvenţă. A pierdut 
tot: casa, maşinile, poziţia socială, aşa-zişii prieteni şi, din nefericire, 
speranța şi încrederea. Singurele lacrimi pe care le-a vărsat la 
înmormântarea lui Tom au fost cele de furie şi de tristeţe adâncă, din 
cauza minciunilor şi trădănilor din toţi anii petrecuţi împreună. 

Asemenea trădări nu au loc doar în sânul familiei. Mai sunt şi oamenii 
pentru care minciuna şi înşelătoria fac parte din meseria lor. Poate că nu-i 
cunoaşteţi personal, dar asta nu înseamnă că nu pot provoca efecte 
devastatoare sentimentelor dumneavoastră. Gândiţi-vă, de exemplu, la 


agenţii comerciali care vă vând produse de calitate proastă sau la cei care 
vă promit servicii pe care nu le mai primiți niciodată. Există chiar şi 
escroci care strâng bani pentru cauze caritabile, singura cauză „nobilă” 
fiind, de fapt, propriul cont bancar. Sunt numeroşi pungaşi şi escroci care 
fac tot ce pot pentru a obține beneficii de la victimele lor credule. Şi mai 
sunt şi acei oameni pe care nu îi veţi cunoaşte niciodată, care vă fură 
identitatea şi vă folosesc numele. Aceştia vă storc de bani, distrugându-vă 
starea emoţională şi lăsându-vă să acoperiți pagubele pe care le-au 
provocat reputației, contului şi bunurilor dumneavoastră de drept. 


Povestea mea 


Cunosc, din proprie experienţă, cât este de dureros când un mincinos îşi 
însuşeşte un lucru care nu-i aparţine şi îl declară bun personal. În timp ce 
navigam pe site-ul Amazon.com, am descoperit că un orator motivaţional 
din Phoenix, Arizona, a dat cărții sale acelaşi titlu ca şi cel al 
bestsellerului scris de mine cu 13 ani în urmă, Toxic People. După 
cercetări ulterioare, am observat că aceeaşi femeie a copiat, cuvânt cu 
cuvânt, o parte dintr-o altă carte scrisă de mine, He Says She Says 
(Versiunea lui, versiunea ei). Aceasta a preluat informaţii din carte şi le-a 
copiat în varianta ei din Toxic People, încălcându-mi, astfel, drepturile de 
autor. 

Stând faţă în faţă cu această femeie, în timp ce avocatul meu pe 
probleme de drepturi de autor îi asculta mărturia, am fost uimită de 
minciunile sfruntate pe care le debita. A insistat asupra faptului că nu a 
copiat din cartea mea, He Says She Says, deşi conţinutul şi formularea 
erau identice. Analizându-i expresiile faciale şi limbajul trupului şi 


ascultându-i tonul vocii şi discursul, am identificat mai multe posibile 
semnale ale înşelătoriei, de la tonul defensiv, sunetul gutural şi strident al 
vocii şi propoziţiile care se stingeau treptat până la faptul că dădea din 
picioare sau privea în altă parte în timp ce răspundea la întrebările care i 
se adresau (ca, de exemplu, de unde a obținut materialul scris). 

În momentul în care a declarat că „cineva” i-a trimis acest material, 
dar nu a fost în stare să numească acea persoană, am fost şi mai convinsă 
că era o mare (deşi nu foarte pricepută) mincinoasă. 

I-am intentat proces şi ne-am prezentat în faţa instanţei din Los 
Angeles. Juriul mi-a dat dreptate cu privire la faptul că Marsha Petrie Sue 
nu a spus adevărul. A ajuns la concluzia că aceasta a copiat, într-adevăr, 
din cărțile mele şi a votat în favoarea mea în unanimitate, catalogând-o 
definitiv drept infractoare care a încălcat drepturile de autor. Starea mea 
emoțională a început să se vindece în momentul în care am câştigat 
procesul. Faptul că mi-am apărat drepturile, neacceptând să fiu mințită sau 
să mi se ia ceea ce mi se cuvenea de drept, şi că am văzut cum s-a făcut 
dreptate mi-a sporit respectul de sine. Din păcate, în astfel de cazuri, mulți 
oameni aleg să nu ia calea judecății, preferând să sufere în linişte, fără a-şi 
recupera ceea ce este al lor. 


Eroii mMincinoşi 


Poate fi la fel de dureros să descoperiţi că o persoană pe care o admiraţi 
nespus şi pe care o vedeţi ca pe un erou se dovedeşte a fi un mincinos. 
Foarte mulţi oameni îl admirau pe John Edwards, fostul candidat la 
preşedinţia Statelor Unite. Părea să aibă toate calitățile necesare: un viitor 
promiţător şi o familie frumoasă, cu o fiică deja adultă şi doi copii mai 


MICI, concepuţi ceva mai târziu. Timp de aproape 40 de ani a fost căsătorit 
cu o femeie inteligentă şi extraordinară, care supravieţuise morţii tragice a 
unui fiu, dar şi propriei lupte cu cancerul. Edwards era un bărbat arătos, 
bogat şi cu un discurs excelent, marcat de un accent sudist fermecător. Și 
chiar arăta ca o persoană potrivită să devină preşedinte al Statelor Unite. 

Dar apoi a minţit. A minţit-o pe soţia sa bolnavă de cancer şi a minţit 
întreaga lume atunci când a declarat că nu este implicat într-o relaţie cu 
Rielle Hunter, videograful său. A mințit spunând că bebeluşul pe care 
aceasta din urmă l-a purtat şi căruia 1-a dat naştere nu era al lui. Mai mult 
decât atât, a născocit o întreagă poveste pentru a ascunde această 
minciună, punându-l pe Andrew Young, managerul campaniei sale 
electorale, să mintă în locul lui şi să declare că el era tatăl copilului, nu 
Edwards. Şi, nu în ultimul rând, a minţit electoratul american, pretinzând 
că este un om onest şi deschis şi un soţ fidel pentru Elizabeth. S-a dovedit 
că nu avea niciuna dintre aceste calități. 

Ceva mai recent s-a aflat că ciclistul Lance Armstrong a câştigat Turul 
Franţei de şapte ori la rând, între 1999 şi 2005, doar pentru că a folosit 
substanţe care i-au sporit performanţa sportivă. Cum era şi normal, acest 
lucru a scandalizat întreaga lume. Ceea ce i-a înfuriat pe toţi nu a fost doar 
faptul că a negat cu vehemenţă dopajul sau că i-a dat în judecată pe cei ce 
l-au acuzat. Minciunile sale nu au fost tolerate mai ales din cauza imaginii 
pe care acesta şi-o crease, aceea de tată model pentru cei trei copii ai săi, 
care supravieţuise cancerului testicular şi care înființase Fundaţia 
Livestrong — o instituţie care promova stilul de viață sănătos şi oferea 
sprijin bolnavilor de cancer. Prin urmare, foarte mulţi oameni şi-au rupt 
brățările galbene Livestrong, ca formă de protest împotriva eroului 
mincinos. În urma unui sondaj realizat după apariţia lui Armstrong la 
emisiunea lui Oprah Winfrey, unde a recunoscut public că s-a dopat şi că a 
minţit, mai bine de 70% dintre participanţi au declarat că nu ar putea să-i 
ierte niciodată minciunile. 


Minciunile care pot distruge viaţa 


În urmă cu aproape 25 de ani, o tânără de 15 ani, pe numele ei Tawana 
Brawley, a declarat că un grup de 10 bărbaţi albi au violat-o, au băgat-o 
într-un sac de gunoi, au acoperit-o cu materii fecale, i-au scris cuvinte 
jignitoare pe corp şi i-au scrijelit literele „KKK” pe pantof. Al Sharpton şi 
alți lideri din sfera publică i-au sărit în ajutor, în timp ce avocaţii au ales 
să o apere pro bono pentru a-i pedepsi pe cei 10 bărbaţi care au atacat-o, 
conform spuselor fetei. Dar s-a dovedit că totul fusese o minciună. De ce 
a minţit? Deoarece nu voia să fie certată de tatăl ei vitreg pentru că 
ajunsese târziu acasă în acea noapte. 

Minciuna ei a distrus reputația şi vieţile unor bărbaţi nevinovaţi. Unul 
dintre aceştia, Harry Crist Jr., un polițist cu experienţă, în vârstă de 28 de 
ani, s-a sinucis la o săptămână de la izbucnirea scandalului, după ce s-a 
despărțit de prietena sa şi a picat un examen organizat de poliția statului 
New York. Unii lideri din comunitate s-au folosit de sinuciderea lui Crist, 
acuzându-l că a participat la viol. Steven Pagones, prietenul lui Crist, l-a 
apărat pe acesta, oferindu-i un alibi solid şi insistând asupra faptului că 
Harry nu a avut nicio legătură cu presupusul viol asupra lui Brawley. Însă, 
în timp ce Pagones încerca să salveze reputaţia prietenului său decedat, a 
fost el însuşi luat în vizor. În mod surprinzător, acesta a fost acuzat că ar fi 
violat-o pe Brawley de vreo 36 de ori. 

Această acuzaţie cusută cu aţă albă i-a distrus cariera şi căsnicia lui 
Pagones, care la acea vreme era procuror al districtului Dutchess. 
Minciuna Tawanei nu a năruit doar vieţile celor 10 bărbați acuzaţi pe 
nedrept, ci a creat şi tensiuni rasiale în întregul district. Partea bună a 
lucrurilor este că Steven Pagones, în prezent detectiv particular, i-a dat de 
urmă acestei mincinoase, acum în vârstă de 40 de ani (având numele de 
Tawana Vacema Thompson Guitierrez), şi a acuzat-o de defăimare, 25 de 


ani mai târziu, cerând daune de aproape jumătate de milion de dolari. 
Rămâne de văzut care va fi sentinţa în acest caz. 

Mulţi oameni mint din cele mai banale motive, ajungând să distrugă la 
propriu viaţa celorlalţi. Într-un caz la care am fost consultant, lucrând 
alături de procurorul James Murray din Oklahoma, o adolescentă l-a 
acuzat pe profesorul şi antrenorul ei de baschet, Stacey Brewer, că a 
molestat-o. Fata susținea că profesorul şi-a expus organele genitale în faţa 
ei şi a povestit această întâmplare colegelor sale, care i s-au alăturat lui 
Stacey, declarând că şi ele au fost molestate de antrenor. Drept consecinţă, 
antrenorul s-a trezit cu 11 capete de acuzare. După ce am analizat limbajul 
trupului şi elementele caracteristice ale discursului elevei de pe 
înregistrările din timpul interogatoniului, supravegherii şi mărturiei de la 
poliţie, am identificat mai multe semnale de înşelătorie. Datorită muncii 
minuţioase a procurorului James Murray, precum şi semnalelor de 
înşelătorie descoperite de mine în mărturiile acestor fete, antrenorul a fost 
găsit nevinovat de către procuratura districtului Logan. 

Un alt bărbat acuzat pe nedrept de pedofilie este Darryl Ginyard din 
Maryland. Soţia sa l-a acuzat în mod fals că a abuzat de fiicele lor după 
pronunţarea divorţului. Acesta şi-a dovedit nevinovăția, iar instanţa i-a 
acordat custodia copiilor şi dreptul la o despăgubire de 825.000 de dolari. 
Din nefericire, deşi acuzaţiile împotriva lui s-au dovedit a fi false, Darryl 
şi-a pierdut locul de muncă. 

În timp ce Darryl Ginyard a avut norocul ca autorităţile şi instanţa să-i 
dea crezare, mai sunt şi cei ca „Fredrick”, un bărbat de 33 de ani, care nu 
a fost la fel de norocos. Fredrick s-a căsătorit cu Robin, care avea deja 3 
copii, cu vârste de 3, 5 şi 7 ani. De-a lungul celor trei ani de căsnicie, 
Robin la acuzat pe nedrept pe Fredrick că o înşela. Într-o zi, după ce l-a 
observat stând de vorbă cu o colegă de serviciu, i-a spus acestuia într-un 
acces furibund de gelozie: „Dacă eu nu te pot avea, atunci nimeni nu va 


avea parte de tine”. Fredrick a asigurat-o din nou de faptul că nu a înşelat- 
o şi a ignorat vorbele lui Robin. 

O săptămână mai târziu, Fredrick a primit o vizită din partea Direcţiei 
de Protecţie a Copilului, deoarece fusese acuzat de molestarea celor trei 
copii. Reprezentanţii acestei instituții nu au identificat nimic suspect în 
momentul în care au vorbit cu cei trei copii. Dar Robin era hotărâtă să-i 
distrugă viaţa lui Fredrick. Dintr-un motiv sau altul, bărbatul a rămas 
blocat în sistem după ce fiica sa vitregă Amanda şi-a retras declaraţia şi a 
mărturisit că a fost, într-adevăr, molestată de el. Se pare că mama fetei, 
orbită de dorinţa de răzbunare, a învăţat-o pe Amanda să mintă 
autorităţile, care au crezut-o. Deşi declaraţiile Amandei erau contradictorii 
şi lipsite de sens, Fredrick a trebuit să compară în instanță pentru a se 
apăra de acuzaţiile false. 

Avocatul lui Fredrick credea că acesta nu are de ce să-şi facă griji, 
considerând că au probe foarte convingătoare. Se pare că atunci când 
asistentul social a rugat-o pe Amanda să deseneze organele genitale ale 
tatălui său vitreg, aceasta le-a desenat cu două testicule. Dar Fredrick nu 
avea decât unul singur. El şi avocatul său erau convinşi că această 
informaţie îi va ajuta să câştige cazul (coroborat cu faptul că nu existau 
probe sau martori, iar fetița răspundea cu „nu ştiu” sau „nu îmi amintesc” 
la orice întrebare care îi era adresată în timpul mărturiei). În mod 
surprinzător, Fredrick nu a câştigat cazul. În prezent execută o 
condamnare pe viaţă într-o închisoare de stat pentru o infracţiune pe care 
nu a comis-o. 

Poate că într-o zi, când Amanda va creşte mare, îşi va retrage 
declarația şi va spune adevărul, aşa cum au făcut multe femei implicate în 
cazuri similare, care au acuzat oameni nevinovaţi, declarând că le-ar fi 
abuzat sexual în tinereţe. Deşi mulţi dintre bărbaţii acuzaţi pe nedrept sunt 
eliberați din închisoare după retragerea acuzațiilor, răul nu mai poate fi 
îndreptat. Ani întregi din viaţă le-au fost răpiți, timp în care nu s-au 


bucurat de familiile lor, nu au luat parte la înmormântările celor dragi şi 
nu şi-au văzut copiii terminându-şi studiile sau căsătorindu-se. 

În fiecare zi, nenumărați oameni sunt acuzaţi de infracţiuni pe care nu 
le-au comis. Acuzaţiile false nu numai că i-au aruncat după gratii, dar i-au 
plasat şi pe listele infractorilor sexuali. Cei care nu ajung în spatele 
gratiilor sunt oricum închişi într-un fel de închisoare emoțională, după ce 
îşi pierd locurile de muncă, economiile de-o viaţă sau familiile, totul din 
cauza unor minciuni malițioase. Aceste incidente ilustrează, în mod 
dramatic, efectul de coşmar pe care minciuna îl poate avea asupra vieţii 
unei persoane nevinovate. Din acest motiv, este esențial să cunoaştem 
toate semnele care ne ajută să depistăm mincinoşii. Minciunile pot 
provoca pagube ireparabile, fie că sunt provocate de gelozie, lăcomie sau 
răutate pură. 

Uneori minciunile pot să nu fie un lucru atât de rău. De fapt, pot 
reprezenta o etapă importantă şi chiar necesară a dezvoltării noastre. 
Adevărul este că minţim din motive diverse, în diferite momente ale vieții 
noastre, aşa cum vom vedea în capitolul următor. 


Capitolul 3 


Evoluţia unui mincinos: 
de ce mint animalele (da, animalele!), copiii şi 
tinerii? 


Fie că vă vine să credeți sau nu, animalele mint tot timpul, deoarece 
înşelătoria este adesea esenţială pentru supravieţuire. Din acest motiv 
diverse insecte şi reptile, precum cameleonul, îşi schimbă culoarea sau 
forma pentru a se confunda cu mediul în care trăiesc şi a nu fi observate 
de animalele prădătoare. 

Când întâlneşte un prădător, calamarul împrăştie imediat un nor de 
cerneală între ei. Culoarea şi forma norului de cerneală sunt aceleaşi ca 
ale calamarului. Dacă totul decurge conform planului, răpitorul devine 
confuz, iar calmarul dispare fără a fi rănit. Când vedeţi un animal speriat 
cu blana zburlită, să ştiţi că şi acesta încearcă să-şi salveze viaţa. 
Umflându-şi blana, animalul creează iluzia că este mai mare decât în 
realitate. Multe mamifere apelează la această tactică pentru a-şi alunga 
eventualii prădători. 


Fotografia 3.1: Cimpanzeu făcând o grimasă. 
Credit foto: Eric Isselee/Shutterstock, Inc. 


Cimpanzeii, cei mai apropiaţi strămoşi genetici ai omului din lumea 
animalelor, se păcălesc unii pe alţii tot timpul. Când sunt agitaţi afişează 
un rânjet larg. Cu toate acestea, în momentul în care se apropie un mascul 
rival şi nu vor ca acesta să-şi dea seama că sunt neliniştiţi sau se află într-o 
poziţie de inferioritate, de multe ori se întorc cu spatele şi îşi folosesc 
mâinile pentru a-şi apropia buzele. Efectiv, îşi „şterg rânjetul de pe faţă”, 
pentru a nu fi atacați. Drept rezultat, ceilalți cimpanzei se vor îndepărta 
sau îşi vor vedea de treabă, în loc să-l atace pe cel ce nu demult zâmbea, 
putând astfel fi perceput ca mai slab şi mai vulnerabil. Se ştie despre 
cimpanzei că păcălesc şi oamenii. La o grădină zoologică din Suedia, o 
femelă cimpanzeu îşi înşela vizitatorii stând cuminte şi molfăind dintr-un 
măr pe care îl ţinea într-o mână. În realitate, aceasta ascundea pietre la 
spate, în cealaltă mână, cu intenția de a-i ataca pe vizitatorii care se 
apropiau prea tare de cuşca ei, ceea ce a şi făcut de câteva ori. 

Cercetătoarea zoolog Maxine Morris a demonstrat că şi elefanții dau 
dovadă de un comportament înşelător unul faţă de celălalt. În timp ce 
observa elefanții de la grădina zoologică din Washington Park, Morris a 


descoperit că, în timpul mesei, cei care îşi mâncau rapid porția cuvenită de 
fân se fofilau adesea pe lângă elefanții care mâncau mai încet şi îşi 
legănau trompele dintr-o parte în alta, dovadă a unui comportament 
prietenos. Dar adevăratul lor scop nu era să fie sociabili. Continuau să 
facă aceste gesturi până în momentul în care erau suficient de aproape de 
un alt elefant şi sustrăgeau rapid de la acesta o parte din hrana nemâncată. 

Mai sunt şi alte mamifere care îi mint şi îi înşală pe oameni. Să luăm 
cazul delfinului, care este foarte inteligent. Dresorii de la Institutul de 
Studiere a Mamiferelor Marine au învăţat delfinii să strângă mizeria din 
bazine, recompensându-i cu un peşte pentru fiecare grămăjoară de gunoi 
pe care o aduceau. Dar o femelă delfin s-a gândit că nu are sens să strângă 
tot gunoiul pentru un amărât de peşte. Voia să primească mai multă hrană 
pentru munca sa. Prin urmare, a conceput un plan viclean de înşelătorie, 
ascunzând gunoiul sub o piatră de pe fundul bazinului. Apoi aducea la 
suprafaţă doar cantități mici de gunoi, în mod repetat, primind astfel hrană 
de fiecare dată şi sporind numărul de peşti mâncaţi. Practic, femela delfin 
a minţit pentru a fi mai bine recompensată pentru munca sa. 

Cel mai relevant exemplu pentru a dovedi că animalele mint este 
reprezentat de zecile de ani de cercetări realizate la Gorilla Institute, care 
serveşte drept adăpost pentru Koko, faimoasa gorilă care comunică prin 
limbajul semnelor. Când Koko avea doar trei ani, aceasta a stricat o 
jucărie. În momentul în care dresorul i-a cerut socoteală cu privire la fapta 
ei, Koko s-a folosit de limbajul semnelor pentru a spune că cealaltă 
dresoare a ei, Kate, este cea care a stricat jucăria. La vârsta de cinci ani, 
Koko a distrus un blat de bucătărie după ce s-a aşezat pe el. Când a fost 
întrebată ce s-a întâmplat, Koko a dat din nou vina pe Kate. Cu o altă 
ocazie, Koko a fost dojenită de un dresor pentru că rodea un creion. 
Imediat, gorila s-a prefăcut că nu roade creionul, începând să îl aplice pe 
buze, ca pe un ruj. Când a fost presată să recunoască ceea ce făcuse, Koko 


s-a folosit de semne pentru a spune adevărul, mărturisind că a ros creionul 
pentru că îi era foame. 

Koko a dovedit că stăpâneşte arta minciunii şi în momentul în care, 
fugărindu-se în joacă cu unul dintre dresorii ei, l-a muşcat uşor pe acesta. 
Când a fost întrebată ce a făcut, Koko s-a folosit din nou de limbajul 
semnelor, arătând că nu a făcut nimic cu dinţii. Nu numai că a minţit şi a 
negat că şi-a folosit dinţii sau că l-a muşcat pe dresor, ci a dezvăluit şi alte 
informaţii care nu îi fuseseră încă cerute. Când oamenii oferă informaţii 
suplimentare nesolicitate, de multe ori acesta este un semn de înşelătorie. 
Evident, acelaşi lucru se aplică şi la gorile! Când dresorul a certat-o, 
spunându-i că a mințit, Koko, spăsită, a recunoscut prin semne că a fost 
„rea” şi că a muşcat. În opinia dresorilor ei, Koko a minţit pentru a nu fi 
pedepsită. 

Căţeluşa mea, Annabella, un pui din rasa goldendoodle în vârstă de 
şase luni, procedează în mod similar pentru a nu fi mustrată atunci când 
ştie că a făcut vreo prostioară, cum ar fi să urineze pe covor sau să 
şterpelească mâncare de pe masă. Când îi cer socoteală adoptă de multe 
ori o atitudine jucăuşă, cu lăbuţele din faţă pe podea şi cu spatele ridicat, 
dând din coadă. Începe apoi să ţopăie, încercând să mă lingă, pentru a-mi 
distrage atenţia de la fapta sa. În loc să dea dovadă de cel mai mic semn 
de ruşine sau remuşcare, scopul ei este să se gudure pe lângă mine şi să- 
mi distragă atenţia, sperând că voi uita ce a făcut. 

Annabella minte şi atunci când vrea să obţină ceva, cum ar fi să iasă 
afară. Ştie cum să sune din clopoței agăţaţi pe uşa de la intrare, pentru a 
mă anunţa că vrea să iasă şi să-şi facă nevoile. Întotdeauna am grijă să o 
scot afară atunci când sună din clopoței. Dar uneori sună deşi a fost afară 
cu câteva momente înainte. Nu are nevoi fiziologice, ci vrea doar să iasă 
din nou afară, să se joace şi să se simtă bine. 

Deşi, de multe ori, minciunile ei cu privire la locurile unde îmi 
ascunde lucrurile sunt amuzante şi înduioşătoare, uneori pot fi şi 


frustrante. Într-o zi îmi căutam ochelarii de citit şi am observat cu coada 
ochiului că Annabella se juca cu ei. De îndată ce m-a auzit întrebând-o 
unde îmi sunt ochelarii, i-a ascuns imediat sub lăbuţe. Era modul ei de a 
mă minţi că ochelarii nu sunt la ea, când, de fapt, aceştia erau ascunşi cu 
dibăcie sub lăbuţele ei. Din fericire, am reuşit să imortalizez momentele ei 
de minciună în fotografiile alăturate. 


Fotografiile 3.2, 3.3, 3.4, 3.5: Annabella aşezându-şi lăbuţele 
peste ochelarii mei şi prefăcându-se că nu sunt la ea. 
Copyright: Dr. Lillian Glass 


Bebeluşii mincinoşi 


Jane obişnuia să alerge repede în camera fetiţei ei de trei luni, Amy, de 
fiecare dată când o auzea plângând. Amy plângea pentru a-i transmite lui 
Jane că ceva era în neregulă: că avea nevoie să fie schimbată sau hrănită, 
că îi era cald sau frig ori că o durea burtica. Dar după ce Amy a împlinit 
şase luni, Jane a început să observe că fetiţa ei o manipula, pentru că 
plânsetele micuţei erau diferite. Scâncetele lui Amy păreau false, deoarece 
încetau imediat ce Jane intra în cameră. La vârsta de şase luni, Amy şi-a 
dat seama că tot ceea ce trebuia să facă era să plângă pentru ca mama să 
alerge la ea şi să-i acorde atenţie oricând dorea. 

Până nu demult, cei mai mulţi cercetători şi psihologi erau de părere 
că un copil este incapabil să mintă până la vârsta de patru ani, datorită 
complexității limbajului şi nivelului de dezvoltare a creierului. Dar 
studiile recente au dovedit că lucrurile nu stau tocmai aşa. Cercetători 
precum dr. Vasudevi Reddy de la University of Portsmouth, Marea 
Britanie, au demonstrat că bebeluşii pot da dovadă de semne de înşelătorie 
încă de la vârsta de şase luni, când învaţă că plânsetul fals (cu pauze până 
în momentul în care aud pe cineva venind şi reluând apoi plânsul) şi chiar 
râsetul prefăcut le oferă atenţia pe care şi-o doresc. 

Studiile doctorului Reddy arată că bebeluşii plâng şi râd la vârsta de 
opt luni pentru a distrage atenţia părintelui, la fel cum procedează 
Annabella, căţeluşa mea iubită, de la vârsta de trei luni. Cercetările 
doctorului Reddy au scos la iveală şi faptul că bebeluşii se prefac că îi 
doare ceva sau că s-au lovit pentru a atrage atenţia. Cassie, de exemplu, a 
încercat să apuce un animal de pluş şi a căzut din pătuţ când s-a întins 
după el. Căzuse de multe ori din pătuţ, în încercarea de a ajunge la jucării, 
dar nu plânsese niciodată până atunci. Nu a plâns nici de data aceasta, 
până în momentul în care şi-a ridicat privirea şi a văzut că mama sa o 


urmăreşte. Imediat, a început să plângă în hohote, ca şi cum s-ar fi lovit 
foarte tare. De îndată ce mama sa a ridicat-o în braţe, bineînţeles că 
plânsetele au încetat. În esenţă, motivaţia unui bebeluş de a minţi îşi are 
originea în încercarea lui de a controla lumea din jur şi de a se asigura că 
are toată atenţia şi confortul pe care şi le doreşte. 


Copiii MICI MINCINOŞI 


După cum au observat cercetătorii care au analizat comportamentul lui 
Koko, cu cât vocabularul gorilei se îmbogăţea, cu atât sporeau şi metodele 
care o ajutau să mintă. Aceeaşi observaţie este valabilă şi în cazul copiilor 
mici. Pe măsură ce îşi sporesc abilităţile de receptivitate şi de comunicare 
expresivă, cei mici au la îndemână mai multe unelte, de care se folosesc 
pentru a păcăli. Mama micuţei Kirsty a aşezat pe masă o prăjitură. S-a 
întors cu spatele preţ de câteva secunde, pentru a lua un cuțit să taie 
desertul, şi, când s-a întors la masă, a descoperit că o bucată din prăjitură 
lipseşte. Când a aruncat o privire prin cameră, a observat că micuța Kirsty 
era plină de glazură pe faţă şi pe mânuţe. A întrebat-o imediat dacă a 
mâncat din prăjitură, dar Kursty a dat repede din cap şi a spus „nu”, 
evitând contactul vizual cu mama sa. 

În mod evident, Kirsty minţea, iar dovada se afla pe faţa şi pe 
mânuţele ei. Poate că tonul vocii mamei ei a avertizat-o că urma să fie 
pedepsită. Dacă este aşa, atunci copiii mici precum Kirsty mint pentru a 
evita pedeapsa. Când micuța Kirsty şi-a dat seama că mama ei nu o crede, 
a înflorit minciuna, spunând: „Mickey a mâncat prăjitura”. Mickey era 
papagalul familiei, care era închis în colivia sa la momentul incidentului. 
Astfel că micuța nu numai că a minţit în legătură cu mâncatul prăjituri, 


dar a ales şi să dea vina pe pasărea nevinovată. Exemplul lui Kursty 
ilustrează faptul că micuţii pot minţi pentru a evita pedeapsa, dar şi pentru 
a se pune pe ei într-o lumină favorabilă. 

Ca şi în cazul bebeluşilor, copiii mici pot minţi pentru a se afla în 
centrul atenţiei şi pentru a fi consolaţi. Micuţul Ryan nu se ţinea prea bine 
pe picioare. A căzut în funduleţ când încerca să ajungă de la punctul A la 
punctul B. La început nu a plâns, fiind pregătit să se ridice, dar asta până 
să observe că tatăl lui îl privea. În acel moment a început imediat să tipe, 
ca şi cum ar fi fost chinuit de dureri groaznice. Plânsul a încetat de îndată 
ce tatăl său i-a sărit în ajutor, la sărutat şi l-a luat în braţe, iar Ryan a 
izbucnit într-un hohot de râs. Micuţul ştia exact ce face! Voia doar puţină 
dragoste şi atenţie din partea tatălui său şi, când a obţinut ce şi-a dorit, s-a 
înveselit — astfel explicându-se râsetul său voios şi satisfăcut. 

Copiii mici mint şi pentru a evita neplăcenile. Când Nancy l-a întrebat 
pe fiul ei de doi ani şi jumătate dacă şi-a udat scutecul, acesta a răspuns cu 
un „nu” hotărât, deşi scutecul era ud leoarcă. Copilul a minţit pentru că 
voia să se joace în continuare cu camioanele sale şi nu avea chef să fie 
întrerupt de schimbatul scutecului. În opinia doctorului Reddy, pe măsură 
ce copiii cresc, aceştia mint din ce în ce mai des, pentru a vedea care 
dintre minciuni funcționează mai bine în anumite situaţii şi cu care dintre 
ele pot scăpa basma curată. Vârsta copilăriei timpurii este şi perioada în 
care micuţii învaţă despre consecinţele minciunii. Deşi mint adesea pentru 
a evita pedepsele şi consecinţele negative, copiii descoperă destul de 
repede că minciunile pe care le spun atrag, de multe ori, aceleaşi pedepse 
ŞI consecinţe negative pe care, în mod ironic, au încercat să le evite inițial. 


Preşcolarii mincinoşi 


Perioada cuprinsă între vârstele de trei şi cinci ani este derutantă, când 
lumea fanteziei şi lumea reală intră în coliziune. În timpul acestei etape de 
dezvoltare, preşcolarii continuă să mintă pentru a se pune pe ei înşişi într- 
o lumină favorabilă. Aceştia confundă dorințele cu realitatea, ceea ce 
conduce către un comportament înşelător. Copiii aflaţi la această vârstă 
povestesc adesea despre prietenii lor imaginari şi despre scenarii sau 
situaţii închipuite. 

Bobby, un băieţel de patru ani, i-a spus mamei sale că şi-a strâns toate 
jucăriile, dar când aceasta a intrat în camera copilului, le-a găsit pe toate 
încă împrăștiate peste tot pe podea. Este posibil ca în mintea sa în plină 
dezvoltare fantezia că şi-a strâns, de fapt, jucăriile să fi fost confundată cu 
realitatea. Deşi nu îşi strânsese cu adevărat jucăriile, probabil că s-a gândit 
la acest lucru înainte să fie distras de altceva şi să meargă afară la joacă. 
În mod similar, Karen, mama unui preşcolar pe nume Randy, l-a auzit pe 
acesta cum povestea unei vecine şi fiului ei despre vizita lui la o fermă din 
zonă, unde se jucase cu Mickey Mouse, care îi dăruise un joc lego de ziua 
lui. În primul rând, Randy nu fusese niciodată la o fermă; în al doilea 
rând, Mickey Mouse, pe care Randy îl întâlnise cu o vară în urmă la 
Disneyland, locuia la Disneyland; în al treilea rând, ziua lui Randy avea să 
fie abia peste trei luni. Prin urmare, nu avea cum să primească un joc lego 
în dar, pentru că încă nu îşi serbase aniversarea. Aşadar, Randy spusese 
mai multe minciuni în acelaşi timp. 

Cu toate acestea, dacă analizăm minciunile lui Randy, vom vedea că 
băieţelul şi-a contopit fanteziile şi dorinţele cu realitatea, pentru a se plasa 
într-o lumină favorabilă în ochii vecinilor. Randy a văzut o reclamă TV 
despre o fermă din zonă şi cu siguranţă şi-a dorit să meargă să o viziteze. 
Ştia că Mickey Mouse locuieşte într-un parc de distracţii, aşa că, în 


fantezia sa, l-a plasat la fermă. Ştia, de asemenea, că ziua lui urma să fie 
peste câteva luni şi îşi dorea să primească în dar un joc lego, iar această 
ultimă dorinţă l-a ajutat să pună bazele minciunii sale. Părinţii trebuie să 
fie în mod deosebit consecvenţi pe durata acestei etape esențiale de 
dezvoltare şi să le explice clar copiilor lor preşcolari diferența dintre 
fantezie şi realitate, astfel încât cei mici să înţeleagă că minciuna nu este 
acceptabilă. 


Școlarii mincinoşi 


În timpul şcolarizării, profesorii şi colegii reafirmă ideea că minciuna este 
o faptă rea şi că trebuie să spunem mereu adevărul. Cei mai mulți dintre 
profesori nu acceptă scuze de genul „câinele mi-a mâncat tema” şi nu lasă 
nepedepsit un copil mincinos. În mod similar, dacă colegii unui şcolar ştiu 
că acesta exagerează sau minte, nu vor ezita să-l critice. Însă, deoarece 
copiii de vârstă şcolară îşi doresc foarte mult să se integreze şi să fie 
acceptaţi social, de cele mai multe ori continuă să se pună într-o lumină 
favorabilă, chiar dacă aceasta înseamnă să mintă. De exemplu, de multe 
ori mint spunând că s-au descurcat bine la un anumit test, deşi lucrurile nu 
stau mereu aşa. De asemenea, aceştia mint şi din interes. De exemplu, un 
copil poate să spună că a făcut baie şi s-a spălat pe dinţi, chiar dacă nu e 
adevărat, deoarece este prea ocupat de jocul video şi nu doreşte să fie 
deranjat. 

Conceptul de sinceritate poate fi foarte derutant pentru copilul de 
vârstă şcolară ai cărui părinți, profesori şi colegi i-au repetat mereu că 
minciuna este interzisă. Astfel, deoarece îşi doreşte să le facă pe plac, va 
depune eforturi pentru a spune adevărul. Însă, în încercarea lui de a spune 


adevărul, ar putea deveni prea sincer şi va învăţa rapid că nu poate spune 
mereu adevărul, pentru că riscă să rănească pe cineva. Tommy a înţeles 
repede că, de câte ori minţea, pierdea dreptul de a se juca pe Internet. 
Astfel că a încercat să spună mereu adevărul. Dar alegerea sa de a fi 
sincer a provocat confuzie la şcoală, unde a fost pedepsit pentru că a jignit 
o colegă de clasă, spunându-i că nu vrea să danseze cu ea pentru că este 
urâtă, miroase rău şi are mâinile transpirate. 

Părinții lui Tommy au fost nevoiţi să-i explice că „uneori trebuie să 
minţi” şi să eviţi adevărul pentru a nu răni sentimentele cuiva. l-au spus 
că, deşi verişorul lui mai mic arată ca o maimuţă fără coadă (aşa cum le 
mărturisise Tommy cu ceva timp în urmă), nu trebuie să le împărtăşească 
acest lucru mătuşii sau unchiului lui, pentru că aceştia s-ar putea simţi 
jigniţi. Astfel, ca şi cum nu ar fi suficient de nedumeriţi, copiii află la 
această vârstă că uneori este acceptabil să minţi evitând să spui adevărul. 

Trebuie subliniat faptul că această etapă de dezvoltare este foarte 
importantă pentru părinţi în evitarea posibilităţii de a-şi transforma copiii 
în mitomani sau mincinoşi patologici. Cercetările au arătat că la unii copii 
care primesc sancţiuni severe pentru fapte minore, frica de a fi pedepsiţi le 
depăşeşte frica de a minţi. Prin urmare, din cauza condiționărilor fizice şi 
emoţionale negative, astfel de copii ar putea să se protejeze, continuând să 
mintă până în punctul în care minciuna devine un obicei pentru ei sau se 
transformă în mincinoşi patologici. 


Adolescenţii mincinoşi 


Când adolescenţii mint, o fac adesea pentru a-şi evidenția independenţa şi 
pentru a testa limitele, astfel încât să poată explora lucruri interzise, 


precum sexualitatea, consumul de alcool, fumatul sau consumul de 
droguri. Sheila i-a spus mamei sale că merge să studieze acasă la prietena 
ei, Jessica. Chiar şi-a sunat părinţii spre seară să le ceară voie să ia cina cu 
aceasta şi cu familia ei şi să mai stea pe seară, astfel încât să mai înveţe 
pentru un examen. Sheila a dat-o la telefon şi pe Jessica, pentru a o 
asigura pe mama ei că totul este în regulă şi că familia Jessicăi este de 
acord cu aranjamentul. Mama Sheilei a fost încântată să vadă că fiica ei 
este, în sfârşit, interesată de şcoală, astfel că a acceptat cu dragă inimă 
rugămintea acesteia. Nu ştia însă că Sheila şi Jessica 1eşiseră la o întâlnire 
dublă şi nu aveau de gând în niciun caz să înveţe. Mama Sheilei a dat un 
telefon acasă la Jessica, în jurul orei nouă seara, pentru a se asigura că 
totul este în regulă şi pentru a întreba când să vină după fiica ei. A fost de- 
a dreptul surprinsă să afle de la mama Jessicăi că Sheila nu fusese deloc 
acolo; mai mult, că mama Jessicăi credea că fiica ei ia cina acasă la 
Sheila. Aceasta a minţit pentru că ştia că mama ei nu ar fi lăsat-o să iasă la 
o întâlnire în timpul săptămânii şi, mai ales, cu un băiat pe care ea nu-l 
cunoştea. 

Când adolescenţii sunt prinşi cu minciuna, de cele mai multe ori vor 
continua să mintă pentru a se proteja şi pentru a scăpa de întrebările 
părinților, profesorilor sau chiar ale colegilor. Chiar şi când mama lui Joe 
a găsit mai multe ţigări cu marijuana într-un sertar, în timp ce căuta un pix 
în camera lui, băiatul a insistat că nu erau ale lui şi că altcineva trebuie să 
le fi pus acolo. Chiar şi atunci când a fost forţat să spună adevărul, Joe a 
continuat să susțină că este nevinovat şi că nu a fumat niciodată 
marijuana, deşi se droga aproape în fiecare zi. După cum puteţi vedea din 
acest exemplu, adolescenţii mint pentru a se pune într-o lumină favorabilă 
în faţa celorlalţi. Joe nu a recunoscut că se droghează pentru că voia ca 
mama lui să-l considere în continuare fiul ideal. Adolescenţu mint şi 
pentru ca prietenii lor să aibă o impresie bună despre ei, deoarece tânjesc 
după acceptul societăţii şi îşi doresc foarte mult să se integreze într-un 


colectiv. Din acest motiv, la vârsta adolescenţei, băieţii mint cu privire la 
experienţele lor sexuale, lăudându-se în faţa prietenilor. Spre deosebire de 
aceştia, adolescentele mint în legătură cu popularitatea lor, exagerând şi 
dramatizându-şi excesiv experienţele sau chiar simulând anumite boli 
pentru a atrage compasiunea şi atenția colegilor şi membrilor familiei. 
Dacă un adolescent descoperă că poate să mintă în mod repetat fără a fi 
prins, acesta va transforma minciuna într-un stil de viaţă. Deşi îşi dă 
seama că acest lucru este greşit, e posibil să continue oricum cu minciuna. 
Adolescenţa reprezintă o perioadă critică în viaţa unui tânăr. La 
această vârstă, tinerii trebuie să fie atent supravegheați de părinţi şi de 
profesori şi verificaţi dacă mint sau nu. Persoanele cu autoritate din viaţa 
adolescenților trebuie să stabilească o serie de limite şi consecinţe, astfel 
încât să fie dificil pentru aceştia să recurgă la minciună. În caz contrar, e 
foarte posibil să menţină acest comportament toxic şi când devin adulți. 


Capitolul 4 


Cele şapte motive 
pentru care mint adulți 


După cum am văzut în capitolul 1, minciuna vă poate distruge viaţa şi 
starea emoţională, dar poate fi şi un element important al relaţiilor umane, 
prin faptul că ne permite să funcţionăm normal şi să supravieţuim în 
societate şi în lume. Aşa cum am observat şi în capitolul anterior, relațiile 
dintre adolescenţi şi părinţi par a fi un teren fertil pentru minciună, tinerii 
jucându-se adesea de-a şoarecele şi pisica pentru a testa limitele şi a vedea 
cu ce fel de minciuni pot scăpa basma curată. Relaţiile de cuplu pot atrage 
şi ele „micile” înşelătorii ca un magnet, de la minciunile cu privire la 
preţul unei ţinute sau al unui set de crose de golf şi până la înşelătoriile 
dureroase, legate de „indiscreţii” şi adulter. Există şi anumite ocupaţii care 
par să predispună la minciună, cum ar fi: cei care lucrează în lumea 
divertismentului, angajaţii din domeniul legal (avocaţii mint frecvent în 
numele clienților lor), jurnaliştii (unii reporteri apelează la înşelăciuni 
doar pentru a prezenta poveşti senzaţionale) sau chiar poliţiştii (unii pot 
ignora faptele, exagera sau chiar minţi pentru a obține o mărturisire ori 
pentru a convinge pe cineva să-i ajute să prindă un infractor). 

În eseul său din 1882, „Despre decăderea artei minciunii”, Mark 
Twain afirma că „oricine minte — în fiecare zi, în fiecare oră, treaz, în 
somn, în vise, la bucurie sau la tristeţe”. Mulţi dintre noi minţim fără să ne 
dăm seama. Când cineva vă întreabă ce mai faceţi răspundeți în mod 
automat „bine”. Dar adevărul este că nu sunteţi deloc „bine”. Abia reuşiți 
să vă plătiți rata lunară a creditului ipotecar, bănuiți că partenerul de viaţă 


vă înşală, iar copilul dumneavoastră are nevoi speciale pe care nu i le 
puteţi satisface. Dacă aţi povesti oamenilor despre ceea ce simţiţi cu 
adevărat de fiecare dată când vă întreabă ce mai faceți, ați strica o 
întâlnire plăcută, transformând-o într-o experiență deprimantă şi 
stânjenitoare pentru toţi cei implicaţi în conversaţie. 

Câţi dintre noi nu am spus cuiva că îl vom suna sau că ne vom întâlni 
cu el curând, deşi nu am avut cu adevărat astfel de intenții? O spunem 
doar din complezenţă, pentru a fi politicoşi. Dar în loc să fim politicoşi, 
nu facem altceva decât să minţim. În mod similar, spunem unei persoane 
pe care nu am mai văzut-o de mult timp că arată foarte bine, când, de fapt, 
credem că arată groaznic, cu faţa ei plină de botox şi cu buzele injectate 
cu colagen, încât abia dacă o recunoaştem. Probabil că nu ne dăm seama 
de acest lucru, dar atunci când îi spunem că arată bine o minţim. 

Poate cel mai bun exemplu despre ce se poate întâmpla când suntem 
prea sinceri este celebra comedie apărută în 1997, Mincinosul 
mincinoşilor, în care actorul Jim Carrey joacă rolul unui avocat de succes, 
obsedat de muncă şi cam escroc de felul lui, care îşi construieşte cariera 
pe minciunile pe care le spune cu regularitate. Acesta îi promite frecvent 
fiului său că va petrece timp cu el, dar mereu îl lasă baltă în ultima clipă, 
chiar şi în ziua petrecerii de aniversare a micuţului. De ziua lui, băiatul îşi 
pune o dorință magică: tatăl său să nu mai poată să spună minciuni timp 
de o zi. Dorinţa acestuia se îndeplineşte şi, din acel moment, personajul 
lui Carrey nu poate spune decât adevărul. Prin tot ceea ce face, inclusiv 
atunci când recunoaşte faptul că a dat vânturi într-un ascensor aglomerat, 
le permite celor din jur să ştie exact ceea ce gândeşte. Astfel, avocatul îi 
spune unei vecine noi că sânii ei mari reprezintă motivul pentru care toată 
lumea o place. Îi spune unei colege că îi stă foarte rău părul, alteia că e 
prea grasă şi unei a treia că este o femeie uşoară. Ba chiar îi mărturiseşte 
unei femei cu care îşi petrece noaptea că a avut parte de iubite mai 
pricepute în trecut. 


Deşi filmul este foarte amuzant, nu ar fi deloc nostim sau înţelept ca în 
viaţa de zi cu zi să le spunem tuturor ceea ce gândim despre ei. Nu am 
face decât să insultăm şi să jignim oamenii în mod constant, iar lucrul 
acesta ne-ar strica reputaţia şi, cel mai probabil, interesele. Dacă sunteţi ca 
majoritatea oamenilor, atunci vă daţi seama de faptul că toate acestea ar 
echivala cu o sinucidere socială. Lăsându-vă să mai reflectaţi la cele 
spuse, iată mai Jos cele şapte motive pentru care mint adulți. 


1. Minciuna spusă pentru a evita să rănim 
sentimentele celorlalți 


Recurgerea la minciună pentru a nu răni sentimentele cuiva este foarte 
comic şi bine ilustrată în cunoscutul episod din serialul Seinfeld intitulat 
„Copilul urât”. În timp ce Jerry, Kramer şi Elaine stau aplecaţi deasupra 
unui pătuţ, privind un bebeluş, în cadru apare mama acestuia, care îi 
întreabă: „Cu cine credeţi că seamănă copilul?”. Mama se aşteaptă să audă 
că micuțul seamănă cu ea sau cu soţul ei, şi în niciun caz cu Lyndon 
Johnson, aşa cum afirmă cu sinceritate Kramer. Jerry încearcă să repare 
gafa lui Kramer şi spune politicos: „Nu seamănă cu Lyndon Johnson”, dar 
Kramer reconfirmă imediat: „Ba da”. 

Într-un alt episod, Jerry şi Elaine merg în Hamptons pentru a vizita o 
proaspătă mămică, al cărei bebeluş se pare că nu este prea arătos, dacă 
judecăm după expresia feţelor pe care cele două personaje o au în 
momentul în care privesc copilul. Mama acestuia îi întreabă: „Nu-i aşa că 
e superb?”. Elaine face eforturi să se abţină şi în cele din urmă minte: 
„Da, da. Superb”. Jerry afirmă acelaşi lucru, fiind de acord că bebeluşul 
este superb, deşi aspectul chinuit al feţei sale ne sugerează contrariul. 


Abia când rămân singuri, Elaine îi mărturiseşte lui Jerry că nici măcar nu 
s-a putut uita la copil, „pentru că arata ca un pechinez”, în timp ce Jerry îi 
dă dreptate, remarcând cu umor că a fost prea mult clor în fondul genctic.. 
Jerry şi Elaine nu dezvăluie mamei ceea ce gândesc cu adevărat despre 
copil deoarece nu vor să o jignească şi nici să strice relațiile de prietenie. 
În schimb, îşi spun adevărul atunci când rămân singuri. 

Ca adulți, cei mai mulţi dintre noi ne ghidăm în viaţă după ceea ce ni 
s-a spus în şcoală, şi anume că este acceptabil să minţi pentru a nu-i jigni 
pe ceilalți. Astfel că, atunci când vine Crăciunul şi primim în dar un 
pulover croşetat urât sau încă o pereche de şosete caraghioase, zâmbim şi 
mulţumim politicos, deşi nu ne place cadoul. Uneori poate chiar trimitem 
un mesaj sau un e-mail de mulţumire, în care menţionăm cât de mult ne-a 
plăcut darul, când, de fapt, abia aşteptăm să-l facem cadou altcuiva. În 
mod similar, soții şi iubiții inteligenţi au învăţat pe propria piele că nu pot 
fi sută la sută sinceri atunci când partenera de viaţă îi întreabă dacă s-a 
îngrăşat, dacă rochia este frumoasă sau dacă noua coafură o prinde bine. 
Cei mai mulţi dintre noi avem nevoie de asigurări din partea partenerilor 
şi ne dorim să fie atraşi de noi mereu. Prin urmare, dacă ne spun că ne-am 
îngrăşat sau că nu le place coafura sau ţinuta noastră, vom percepe aceste 
vorbe ca pe o jignire personală, care ne poate afecta respectul şi 
încrederea de sine. 


2. Minciuna spusă din motive ascunse 


Oamenii nu mint doar pentru a nu jigni sentimentele celorlalți, ci şi pentru 
a le câştiga simpatia, astfel încât să primească reacţii favorabile de la 
aceştia. De asemenea, uneori oamenii pot minţi dintr-un motiv ascuns, 


cum ar fi să-şi păstreze locul de muncă, să vândă un produs, sau chiar să 
intre în grațiile unui persoane cu care îşi doresc o relație. Astfel de oameni 
mânuiesc complimentele nesincere ca pe o armă, cu scopul de a obține 
ceea ce îşi doresc, de a avea succes sau de a câştiga un beneficiu. 

În domeniul vânzărilor, prima regulă este să atragi posibilul client de 
partea ta. Pentru aceasta, se pare că nu există o metodă mai bună decât 
copleşirea acelei persoane cu cuvinte măgulitoare şi complimente. De 
exemplu, Jeff a fost angajat ca reprezentant de vânzări, iar la început a 
trebuit să-l urmărească îndeaproape pe Mike, colegul său mai 
experimentat. După ce l-a urmărit pe Mike în acţiune, în timp ce îi adresa 
complimente unei cliente, lui Jeff a remarcat: „Părea că flirtezi cu ea 
pentru a o invita la o întâlnire, spunându-i cât de frumoasă şi atrăgătoare 
este. Acea femeie nu putea fi numită frumoasă sau atrăgătoare decât de o 
persoană cu probleme de vedere şi, în cel mai bun caz, era vorba de o 
femeie obişnuită”. 

Mike i-a spus imediat lui Jeff: „Nu îmi pasă nici dacă arată ca un elan. 
Orice femeie este frumoasă pentru mine dacă îmi întinde cardul de credit 
şi îmi face vânzare. Orice femeie îşi doreşte să audă că arată bine şi că 
este atrăgătoare, chiar dacă e vorba de o minciună. Acest lucru o face să se 
simtă bine şi, mai ales, mă face pe mine să mă simt bine, crescându-mi 
vânzările”. 

Să vă lăudaţi şeful, deşi nu prea îl placeţi, pentru a vă păstra locul de 
muncă, să îi spuneţi unei femei că este atrăgătoare şi frumoasă şi că vă 
doriți să vă petrecețţi tot restul vieții alături de ea, când tot ceea ce vă doriți 
este să ajungeţi în pat cu ea sau să vă linguşiţi tatăl ca să vă împrumute 
maşina într-o seară — toate acestea sunt minciuni spuse pentru a obține un 
câştig personal. 


3. Minciuna spusă din instinct 
de autoconservare 


Aşa cum am văzut în episoadele serialului Seinfeld, minciuna poate fi un 
element esenţial în relaţiile interumane. După cum reiese din filmul 
Mincinosul  mincinoşilor, poate fi şi un element vital pentru 
autoconservarea noastră. În cazul în care vreţi să vă păstraţi locul de 
muncă, nu cred că doriţi să-i spuneţi şefului dumneavoastră că este un 
porc dezgustător, deşi personajul interpretat de Jim Carrey face exact 
acest lucru. Deoarece nu poate spune nicio minciună, acesta îi transmite 
şefului ceea ce crede cu adevărat despre el, în timpul unei şedinţe la care 
participă toţi membrii din consiliul de administraţie. Îi trânteşte verde în 
faţă că e un „ticălos pedant, emfatic şi arogant, un moş băşinos şi 
scandalagiu, un împuţit de doi bani”. După câteva momente de linişte, în 
care procesează tot ce 1 s-a spus, şeful izbucneşte în râs, considerând că 
personajul interpretat de Carrey este foarte amuzant şi apreciind „critica 
severă”. În timp ce şeful crede că e vorba de un moment distractiv, 
personajul lui Carrey vorbeşte, de fapt, foarte serios. 

În viaţa reală, cei mai mulţi angajatori nu ar reacţiona pozitiv dacă ar 
auzi ceea ce gândiţi despre ei. Dacă sunteți prea sincer la birou sau dacă 
vă lăsaţi sentimentele să iasă la iveală — în special pe cele de mânie şi 
frustrare — e posibil să rămâneţi, destul de curând, fără un loc de muncă, 
aşa cum i s-a întâmplat lui Dave. Acesta a decis să rişte şi să-i 
împărtăşească părerile sale sincere şefei lui. I-a spus că nu apreciază felul 
în care este tratat la serviciu, lucrând ore suplimentare fără a fi plătit, şi că 
departamentul nu este condus în mod eficient, pierzându-se mult timp şi 
energie pentru prostii. În momentul în care ṣefa sa nu a fost de acord şi a 
încercat să ia apărarea departamentului şi a modului în care ea îşi face 
treaba, Dave şi-a arătat toate frustrările, ridicând vocea. Plin de afectare, 


Dave a fost foarte clar cu privire la criticile sale şi a sugerat cu tărie că 
departamentul are nevoie de schimbări, considerând că firma va da 
faliment dacă risipa continua. În loc să ia în considerare sugestiile sincere 
ale lui Dave şi să facă unele schimbări pentru binele companiei, şefa s-a 
concentrat pe furia lui Dave şi pe tonul său ridicat. Fa a comunicat 
îngrijorarea ei unui superior, care l-a concediat pe Dave. De fapt, Dave a 
fost dat afară pentru că a vorbit cu sinceritate şi şi-a arătat adevăratele 
sentimente. 

Dave era şocat. Nu făcuse decât să se arate sincer şi serviabil — sau, 
cel puţin, aşa a crezut. Dar acest eveniment a reprezentat o lecţie de viaţă 
pentru el. După un an fără loc de muncă şi-a găsit în cele din urmă un 
serviciu. Şi-a jurat ca din acel moment să-şi ţină gura şi să-şi facă treaba, 
chiar dacă îi plăcea sau nu; şi-a mai promis să-şi ţină opiniile personale 
pentru el. A învăţat că, dacă dorea să-şi păstreze locul de muncă pentru a 
avea ce mânca, nu trebuia să existe sinceritate. 

În anumite comunităţi, minciuna poate fi un element-cheie pentru 
autoconservare şi supravieţuire. Poliţiştii sunt conştienţi de faptul că mulți 
oameni mint după ce au fost martori la o crimă deoarece propria lor viaţă 
poate fi în pericol. Martorul care „ciripeşte” va fi văzut ca un turnător, 
ceea ce poate avea de multe ori consecinţe grave. Cel care toarnă sau care 
este de partea legii nu va avea o viaţă lungă. Astfel că, de cele mai multe 
ori, oamenii vor minţi şi nu vor recunoaşte că au văzut sau auzit ceva, în 
încercarea de a-şi salva propria viaţă sau pe a celor apropiați. 

Uneori, oamenii mint pentru a-şi păstra o relație sau o căsnicie, aşa 
cum a făcut şi Nina. Femeii nu îi plăcea să întrețină relaţii sexuale cu soţul 
ei dimineaţa devreme. Pentru el, acesta era momentul preferat al zilei. Dar 
pentru ea era o corvoadă, deoarece încă nu era suficient de trează, nu se 
simţea atractivă şi nu avea suficientă energie până nu îşi bea prima ceaşcă 
de cafea. Dar era de acord să întreţină relaţii sexuale pentru că nu îşi dorea 
să distrugă echilibrul căminului sau, mai rău, să-şi îndepărteze soţul şi să-l 


facă să-şi găsească o altă femeie cu care să se bucure de sexul matinal. 
Astfel că a acceptat situaţia şi s-a prefăcut, pentru a-şi păstra intacte 
căsnicia şi stilul de viaţă. 

Cele mai frecvente minciuni ar putea fi cele pe care le spunem aşa- 
zişilor „prieteni duşmani”, adică oamenilor pe care nu-i prea înghiţim, dar 
cu care ne prefacem că ne înţelegem. Poate că vă aflaţi în acelaşi anturaj 
cu un astfel de „prieten” sau poate copiii dumneavoastră se joacă cu copiii 
acestuia, astfel că nu doriţi să stricaţi lucrurile. În schimb, scrâşniţi din 
dinți şi minţiţi cu neruşinare în timpul necesarelor şi exasperantelor 
conversații de complezenţă. 


4. Minciuna spusă pentru a crea o imagine 
favorabilă şi pentru a evita respingerea 


Motivul pentru care atât de mulți oameni mint pe Internet cu privire la 
greutatea, înălțimea, serviciul sau vârsta reale este acela că îşi doresc să-şi 
creeze o imagine favorabilă în faţa potenţialilor pretendenți. Deşi, în cele 
din urmă, vor fi nevoiţi să spună adevărul, aceşti oameni sunt dispuşi să-şi 
asume riscul la început, doar pentru a avea oportunitatea de a comunica cu 
cineva şi de a nu fi respinşi din start. 

Marie era o doamnă foarte atrăgătoare, în vârstă de 58 de ani, care 
arăta cu vreo 10-15 ani mai tânără. Era mândră de vârsta ei reală şi a 
dezvăluit-o pe un site de matrimoniale, însă nu a primit niciun răspuns. 
Apoi a intrat pe un alt site şi a minţit că are 45 de ani. Reacţia a fost 
copleşitoare. Minciuna cu privire la vârsta ei a împiedicat respingerea 
iniţială. Când şi-a cunoscut partenerul (cu care s-a şi căsătorit, în cele din 
urmă), a fost sinceră şi şi-a dezvăluit adevărata vârstă la prima întâlnire. 


Deşi viitorul ei soţ a fost surprins, până la urmă a apreciat faptul că Marie 
a spus adevărul de la începutul relaţiei lor. Mai mult decât atât, i-a 
mărturisit că înţelege de ce a mințit şi a recunoscut că, dacă ea şi-ar fi 
dezvăluit adevărata vârstă pe site, el nu ar fi ales-o. 

Mulţi oameni exagerează atunci când vorbesc despre experienţele lor, 
pentru a-şi crea o imagine de persoane distractive şi interesante în faţa 
celorlalți. Unii fac acest lucru pe reţelele de socializare, cum ar fi 
Facebook, în timp ce alţii aleg să-i mintă pe ceilalți în persoană, fie că este 
vorba despre membrii familiei, prieteni, colegi sau cunoştinţe. Linda a 
fost într-o croazieră prin Europa alături de soţul ei, în ceea ce ea considera 
a fi o a doua lună de miere. Dar excursia s-a dovedit a fi un dezastru. A 
stat bolnavă la pat în cea mai mare parte a călătoriei, văzând porturile doar 
prin hubloul cabinei ei sau în pozele de pe broşurile turistice împrăştiate 
pe pat. În zilele în care se simţea în stare să se dea jos din pat nu făcea 
altceva decât să se certe cu soţul ei, întrebându-se chiar dacă mai are sens 
să rămână căsătoriţi. 

Când Linda s-a întors la serviciu şi a povestit colegelor cum a fost în 
croazieră, nimeni nu ar fi spus că era vorba de aceeaşi călătorie în care 
fusese de fapt alături de soţul ei. Femeia a minţit, descriind frumuseţea 
fiecărui oraş şi locurile pe care le-ar fi văzut. Le-a povestit cât de gustoasă 
a fost mâncarea, când, de fapt, abia dacă a putut înghiți ceva. În final, s-a 
lăudat cu privire la cât de apropiaţi au devenit ea şi soţul ei după această 
călătorie şi la planurile pentru o a treia lună de miere. Dar, adevărul fie 
spus, singura a treia lună de miere la care va participa bărbatul va fi cea în 
care va merge alături de femeia cu care se va căsători după ce va divorța 
de Linda. Aceasta ştia că prietenele ei de la serviciu vor fi nerăbdătoare să 
afle detaliile călătoriei la întoarcerea acesteia, iar Linda nu a vrut să le 
dezamăgească. Astfel că a recurs la minciună, pentru ca experienţele ei să 
pară de invidiat, dezvăluind detalii picante din timpul croaziere. 


Ciclistul Lance Armstrong a recunoscut faptul că a continuat să mintă 
despre dopajul său pentru că „povestea” victimei cancerului, care a ajuns 
să câştige curse în mod repetat şi să înfiinţeze o fundație caritabilă pentru 
alţi supraviețuitori ai maladiei, suna prea bine pentru public şi presă şi îl 
prezenta ca pe un om nobil şi plin de eroism. În mod similar, cunoscutul 
Jucător de fotbal din echipa Colegiului Notre Dame, Manti Te'o, a 
declarat că a continuat să mintă în legătură cu moartea şi înmormântarea 
prietenei lui în ziua în care câştigase un meci (în timp ce fanii veneau să-l 
susțină cu cunune de flori hawaiene), deoarece 1 s-a părut că această 
poveste „suna bine” pentru admiratorii săi. În interviurile ulterioare a 
declarat că ar fi fost prea stânjenit să recunoască adevărul şi că nu a vrut 
să-şi dezamăgească fanii, care, în mod evident, i-au apreciat povestea. De 
fapt, Manti Te'o a dorit să obţină o confirmare din partea publicului, aşa 
că, pentru a evita o situaţie jenantă, a continuat să mintă. 

În mod frecvent, oamenii mint sau exagerează cu privire la realizările 
lor şi omit să discute despre eşecurile lor (sau mint în legătură cu ce s-a 
întâmplat atunci când au eşuat) pentru a se prezenta într-o lumină 
favorabilă în faţa celorlalți, astfel încât să nu-şi rănească propriul orgoliu 
sau să nu afecteze percepţia pe care ei înşişi sau ceilalți o au asupra 
propriei persoane. 


5. Minciuna spusă pentru a evita pedeapsa 


Aşa cum am văzut că se întâmplă cu animalele sau cu copiii Mici, o 
motivaţie puternică ce îi împinge pe adulți să mintă îşi are rădăcinile în 
încercarea de a evita pedeapsa, fie că aceasta este sub forma dezaprobării 
din partea celor din jur, a pierderii unui loc de muncă sau a unei 


condamnări la închisoare. Tribunalele sunt pline de oameni care mint cu 
neruşinare cu privire la nevinovăția lor pentru a scăpa de pedeapsă. O.J. 
Simpson a prezentat toate semnele minciunii în timpul procesului în care 
a fost judecat pentru asasinarea soției sale, Nicole, şi a prietenului 
acesteia, Ron Goldman, şi, cel mai probabil, a mințit pentru că nu a vrut 
să-şi petreacă restul vieţii în închisoare (unde a ajuns oricum, în cele din 
urmă, pentru că a săvârşit o altă infracţiune). În mod similar, preşedintele 
american Bill Clinton a minţit în legătură cu aventura pe care a avut-o cu 
stagiara Monica Lewinsky, deoarece a dorit să evite pedeapsa de a-şi 
pierde căsnicia, familia şi sprijinul poporului american. Dar minciunile lui 
aproape că l-au costat scaunul de preşedinte prin suspendare. 

Totuşi, acest tip de minciuni nu îi caracterizează doar pe cei bogaţi şi 
faimoşi. Soţul lui Michelle a refuzat să-şi recunoască infidelitatea, chiar şi 
după ce aceasta l-a prins cu minciuna: desfăşurătorul de la telefon arăta că 
acesta şi-a sunat amanta, chitanţele de la cardul de credit dovedeau că a 
cumpărat lenjerie de damă de la firma Victoria's Secret, pe care Michelle 
nu a primit-o niciodată, iar facturile de la hoteluri demonstrau că a fost în 
excursii, dar nu cu soţia sa. Soţul a continuat să mintă pentru a evita 
pedeapsa financiară şi emoţională pe care o presupunea un divorţ. În mod 
asemănător, un hoţ înarmat şi prins în flagrant (exista chiar şi o 
înregistrare video cu el comiţând infracțiunea) a negat în mod repetat că 
este vinovat. A negat vehement că ar fi fost în apropierea locului unde s-a 
comis infracţiunea pentru a evita închisoarea. Deşi în cazul condamnaților 
la pedeapsa cu moartea există numeroase probe care le dovedesc 
vinovăția, cei mai mulţi dintre aceştia vor merge în mormânt susținând că 
sunt nevinovaţi. Acest lucru confirmă teoria conform căreia severitatea 
percepută a pedepsei este direct proporțională cu tenacitatea minciunii. 


6. Minciuna spusă pentru a proteja 
alte persoane 


Oamenii merg departe cu minciuna pentru a proteja o persoană pe care o 
iubesc sau pe care o admiră. O astfel de minciună nu a fost niciodată mai 
evidentă decât în cazul lui Casey Anthony, o tânără mamă acuzată că şi-ar 
fi omorât fiica. Deşi instanţa a declarat-o nevinovată pe Casey, mama 
acesteia, Cindy Anthony, de profesie asistentă, a minţit în timpul mărturiei 
declarând că ca este cea care a căutat pe Internet cuvântul „cloroform” pe 
computerul lui Casey. Cindy a afirmat că a făcut lucrul acesta deoarece 
bănuia că cel mai mic dintre căţeii ei s-ar fi otrăvit mâncând frunze de 
bambus în curtea din spatele casei. A spus că ar fi început căutarea cu 
cuvântul „clorofilă”, care până la urmă a condus către „cloroform”. Cindy 
a mai declarat că, la un moment dat, un anunţ cu cuvintele „gât rupt” i-a 
apărut pe ecran în timp ce căuta cuvântul „cloroform”. 

Dar aceste declaraţii s-au dovedit a fi minciuni. Superiorul ei de la 
spital a declarat că aceasta se afla la locul de muncă în ziua în care Cindy 
a spus că s-ar fi aflat acasă, la calculator. În plus, un expert criminalist în 
domeniul informatic din cadrul biroului şerifului din districtul Orange, 
Florida, a confirmat faptul că nu a existat niciun anunţ cu termenii „gât 
rupt”, ci că cineva a căutat, în mod activ, aceste cuvinte. Minciunile 
evidente ale lui Cindy Anthony au fost cu siguranță motivate de dorinţa ei 
de a-şi scuti fiica de pedeapsa cu moartea. Practic, aceasta a minţit pentru 
a salva viaţa fiicei sale. 

Un alt caz în care cineva a fost dispus să mintă cu orice preţ pentru a 
salva reputaţia şi cariera unei alte persoane este cel al lui Andrew Aldridge 
Young, membru în echipa de campanie electorală şi asistent al fostului 
candidat la preşedinţia americană John Edwards. Young, la acea vreme 
implicat într-o căsnicie fericită şi având trei copii, a declarat public că este 


tatăl copilului lui Rielle Hunter, când, de fapt, era vorba de copilul lui 
Edwards. Îl admira şi îl respecta atât de mult pe Edwards încât era dispus 
să-şi rişte reputaţia şi să-şi distrugă propria viaţă pentru a proteja 
candidatura lui Edwards la preşedinţie şi bunul său nume. 

Prin contrast, a minţi pentru a proteja viaţa cuiva poate fi un act nobil 
şi altruist, mai ales atunci când cel care minte nu cunoaşte persoana a 
cărei viață o salvează. Există numeroase poveşti cu privire la riscurile 
foarte mari pe care şi le-au asumat oameni necunoscuţi din Europa de Est 
a anilor '40, ascunzând evrei cu scopul de a le salva viaţa. Aceştia au fost 
adevăraţi eroi care şi-au riscat propriile vieţi, minţindu-i pe nazişti pentru 
a salva de la moarte oameni nevinovaţi. 

Un caz la fel de impresionant a avut loc la trei decenii după Holocaust. 
O casnică şi profesoară de muzică din Canada, pe numele ei Judy Feld 
Carr, a minţit pentru a salva de la tortură şi moarte mii de evrei sirieni. 
Folosindu-se de o identitate secretă, aceasta a mituit funcționari şi a minţit 
autoritățile în timp ce a introdus treptat în ţară şi a cumpărat libertatea a 
aproximativ 3.000 de oameni care, datorită curajului ei, au reuşit de atunci 
să-şi întemeieze familii şi să creeze o nouă generaţie, în timp ce duc o 
viaţă liberă şi productivă. 


7. Minciuna spusă pentru a-i motiva pe ceilalți 


În anii *60, Popeye Marinarul, celebrul personaj de desene animate, le 
spunea copiilor că vor creşte mari şi puternici ca el doar dacă vor mânca 
spanac. Încercând să-şi convingă copiii să mănânce legumele din farfurie, 
părinţii din acea perioadă au urmat exemplul lui Popeye, spunându-le 
micuţilor că vor creşte mari mai repede dacă vor mânca legume. Această 


minciună probabil că a motivat mulţi copii să mănânce sănătos. În mod 
asemănător, mulți doctori îşi mint pacienţii pentru a-i face să nu renunţe la 
speranţă. Aceştia pot să spună unui pacient că va merge din nou într-o zi, 
deşi picioarele i-au fost zdrobite într-un accident. De asemenea, ar putea 
minţi pentru a-l face pe pacient să coopereze, să spere şi să facă tot 
posibilul să-şi revină. De multe ori, aceste minciuni pozitive şi motivante 
se transformă în adevărate profeţii autoîmplinite pentru bolnav. Acesta 
chiar ar putea fi în stare să meargă din nou sau măcar să-şi îmbunătăţească 
starea de sănătate. 

Am făcut şi eu acelaşi lucru la începutul carierei mele, când lucram în 
domeniul deficienţelor de vorbire. La un moment dat, am avut un pacient 
celebru care suferise un atac cerebral ce i-a afectat capacitatea de a vorbi 
inteligibil. A fost copleşit de depresie, pierzându-și chiar şi dorinţa de a 
trăi. Deşi eram conştientă de severitatea traumei sale cerebrale, i-am spus 
o minciună nevinovată care a ajuns să fie motivul pentru care se trezea 
dimineaţa şi lupta să treacă peste o nouă zi. l-am mărturisit că sunt 
convinsă de faptul că va apărea din nou pe ecran într-o zi, deşi nu eram 
sigură că lucrurile vor sta aşa. L-am asigurat că trebuia să muncească din 
greu la exercițiile pentru îmbunătățirea vorbirii şi recăpătarea vocii, 
deoarece publicul îşi dorea nespus să-l revadă. Prin urmare, şi-a dedicat 
fiecare clipă îmbunătăţirii capacităţii sale de vorbire, iar progresul a fost 
remarcabil. După o perioadă scurtă de timp, această mare legendă a 
cinematografiei a reuşit să apară într-un nou film, iar interpretarea sa a 
fost bine primită. Mai mult decât atât, a dat interviuri în mod regulat şi a 
ținut numeroase discursuri emoţionante şi pline de inspiraţie când îşi 
accepta premiile primite. Mica mea minciună nevinovată i-a oferit 
speranţa că în viitorul său urma ceva frumos şi abia aştepta să 1 se 
întâmple. I-am oferit acel foc interior care nu l-a lăsat să-şi abandoneze 
speranţa şi care 1-a permis să-şi revină în mod surprinzător, să înveţe din 
nou să vorbească şi să îi motiveze şi emoţioneze, la rândul său, pe alţii. 


1. Joc de cuvinte pornind de la termenul pool, al cărui sens de bază este 
acela de „bazin” sau „piscină”, şi expresia gene pool, care înseamnă 
„fond genetic” (n.tr.). 


Capitolul 5 


Mincinoşii de pe Internet 


Dacă doriți să cunoaşteţi pe cineva sau să faceţi afaceri prin 
intermediul Internetului, atunci trebuie să fiți extrem de atent în 
permanenţă. Studiile au arătat că, în mediul online, majoritatea oamenilor 
mint pentru că îşi doresc să facă o impresie bună şi să-i atragă pe ceilalți. 
Doresc atenţia dumneavoastră pentru a-şi atinge propriile scopuri cât mai 
repede posibil. 

În cazul întâlnirilor amoroase prin intermediul Internetului, un studiu a 
arătat faptul că 80% din oameni mint cu privire la cel puţin una dintre 
caracteristicile lor fizice, cum ar fi vârsta, înălțimea sau greutatea. 
Femeile au tendinţa de a minţi mai des despre vârstă sau greutate, în timp 
ce bărbaţi nu sunt sinceri când vine vorba de înălțime, ocupaţie, statut 
social sau situaţie financiară. Un alt studiu a demonstrat că aproximativ 
30% din oameni nu sunt sinceri când încarcă o fotografie pe Internet. 
Având în vedere popularitatea în continuă creştere a serviciilor 
matrimoniale online şi a reţelelor de socializare, este foarte important să 
ştiţi exact cu cine comunicaţi, cine e sincer şi cine minte. Deoarece nu 
aveţi avantajul de a dispune de ajutor vizual sau auditiv, trebuie să vă 
bazaţi pe cuvintele şi expresiile pe care le citiți. 

Oamenii nu vă păcălesc pe Internet doar ca să-şi sporească încrederea 
de sine în sfera romantică. Internetul este plin şi de oameni care vă vor lua 
banii şi vă vor goli conturile cu dragă inimă, dacă le permiteţi. Uneori fac 
aceste lucruri doar pentru a se distra. lată, mai jos, câteva ponturi care să 


vă ajute să eliminaţi mincinoşii şi escrocii de pe Internet şi apoi să apăsaţi 
tasta delete pentru a-i bloca pentru totdeauna. 


1. Sună prea bine pentru a fi adevărat 


Dacă cineva vă propune o afacere care sună prea bine ca să fie adevărată, 
cum ar fi să faceţi bani în timp ce dormiți sau să câştigaţi salariul pe un an 
în câteva luni e foarte posibil ca persoana respectivă să încerce să vă 
păcălească. De asemenea, dacă cineva vă spune că nu e nevoie de diplome 
sau experienţă, acest lucru ar trebui să fie şi el un important semnal de 
alarmă. 

Ştergeţi imediat mesajul primit de la cineva care vă spune despre o 
rudă îndepărtată care v-a lăsat milioane de dolari moştenire şi vă solicită 
datele bancare pentru a vă trimite banii în cont. De asemenea, dacă cineva 
vă trimite un email prin care vă comunică faptul că a rămas fără bani şi 
acte într-o ţară străină şi că doar dumneavoastră îl puteţi ajuta, nu o faceţi. 
Nu-i cădeți în plasă, chiar dacă vă oferă o multitudine de motive pentru 
care vă contactează pe dumneavoastră să-l ajutaţi, şi nu pe altcineva. Unul 
dintre motivele pentru care există ambasade în alte ţări este acela de a-i 
ajuta pe oameni în astfel de situaţii. E posibil să credeţi că sunteţi un bun 
samaritean dacă ajutaţi pe cineva la nevoie, dar dacă o faceţi, veţi 
descoperi curând că aţi fost tras pe sfoară. Deşi sună ridicol, aţi fi surprins 
să aflaţi câți oameni din întreaga lume au fost escrocaţi astfel, trezindu-se 
cu conturile goale. 


2. Mărturisirea prea rapidă a sentimentelor 


Dacă cunoaşteţi un bărbat prin intermediul unui site de matrimoniale de 
pe Internet şi acesta vă mărturiseşte foarte repede că vă iubeşte sau vă 
spune că îşi doreşte să fiţi mama copilului lui, atunci fugiți. Doreşte ceva 
de la dumneavoastră, dar cu siguranţă nu e vorba de iubire! Un astfel de 
escroc ar putea să vă ademenească spunându-vă că îşi doreşte să vă vadă, 
dar nu poate, deoarece trebuie să mai strângă nişte bani. Ceea ce vă 
transmite, de fapt, este că şi-ar dori să-i plătiţi biletul de avion. Dacă 
acceptaţi, fiţi sigură că aceasta este ultima dată când veţi vedea banii — sau 
când veţi auzi de acest Romeo. Vă va lua economiile şi se va face 
nevăzut. 

În cazul în care tocmai aţi întâlnit pe cineva pe Internet şi vă spune că 
îşi doreşte să vă ducă în Bahamas sau într-un alt loc exotic ori vă 
mărturiseşte ce planuri de viitor are cu dumneavoastră, acesta este un 
mare semnal de alarmă, care ar trebui să vă pună pe fugă rapid. O astfel 
de persoană îşi doreşte atenţie şi probabil că idealizează fantezia de a avea 
o relaţie şi un viitor cu cineva — cu oricine. Întâmplarea face ca 
dumneavoastră să fiți în acel moment trupul cald de la celălalt capăt al 
conexiunii de mare viteză. Afişarea unor astfel de „momeli” reprezintă un 
şiretlic pentru ca respectiva persoană să vadă dacă veţi „muşca” şi vă veți 
avânta cu capul înainte în această relaţie artificial creată şi disperată. Din 
păcate, în mod normal, astfel de oameni dispar sau renunţă rapid la o 
relaţie, iar dacă rămân, o fac doar pentru a vă mai stoarce de ceva bani sau 
beneficii. Pentru dumneavoastră s-ar putea să fie o aventură romantică, 
pentru acea persoană este vorba doar de un joc şi de momentul prezent. 


3. Poveştile lacrimogene şi suferinţele cumplite ale 
veşnicelor victime 


Dacă aţi întâlnit pe Internet o persoană care vă spune poveşti patetice, 
tragice şi lacrimogene şi care vă vorbeşte despre suferinţele sale şi despre 
banii de care are nevoie imediat pentru operaţia care va salva viaţa fiului 
său, cel mai probabil încearcă să vă păcălească. Dacă vă împărtăşeşte tot 
felul de necazuri, deşi abia vă cunoaşte, atunci acea persoană speră că veţi 
fi impresionat de nenorocirea sa şi îl veţi „ajuta”. În schimb, abandonaţi-l 
şi ştergeţi-l din listă. În plus, dacă vizualizaţi profilul cuiva pe un site de 
matrimoniale, iar acesta conţine o înşiruire de suferinţe tragice (persoana 
e orfană, a fost părăsită de tată când avea şase ani, iar partenerul de viaţă 
l-a părăsit sau a murit) e foarte probabil ca acea persoană să fie în căutarea 
unui om plin de compasiune şi exagerat de înţelegător, de care să poată 
profita şi de care să se agaţe, pentru a o salva. Dacă sunteți atât de naiv 
încât să o ajutaţi, fiţi sigur că nu se va linişti până nu veţi fi în aceeaşi 
situație ca ea. O astfel de persoană caută o victimă uşoară pe care să o 
manipuleze, prin simpla povestire a necazurilor ei. 

Un alt semnal de alarmă este atunci când o persoană vă spune că toată 
lumea o nedreptăţeşte. Aceasta pare că îşi trăieşte viaţa ca o veşnică 
victimă, în timp ce întotdeauna altcineva este de vină pentru ceea ce i se 
întâmplă. Dacă simțiți astfel de vibrații paranoice din partea cuiva, 
ascultaţi-vă instinctele şi fiți atenţi. 


4. Multiple neconcordanţe 


În timp ce încercaţi să cunoaşteţi pe cineva pe Internet, fiți atent la 
consecvenţa afirmațiilor sale. Dacă la început vă spune ceva, iar apoi vă 
spune altceva, chiar şi într-o mai mică măsură, este destul de posibil să 
încerce să vă păcălească. Sociopaţii sunt cei care, de regulă, procedează 
astfel, deoarece procesele lor de gândire sunt contradictorii şi difuze. Prin 
urmare, dacă cineva vă spune că nu are copii, iar trei săptămâni mai târziu 
vă informează că îşi duce fiul la un meci de fotbal, acesta este un semn 
foarte rău. Probabil că persoana respectivă are multe lucruri de ascuns, 
dacă atunci când îl confruntați are una din următoarele reacții: a) dă din 
colţ în colţ; b) compune un mesaj de răspuns excesiv de detaliat şi 
demonstrativ, care nu se potriveşte cu ceea ce a spus inițial; c) devine 
defensiv (acest semn este unul foarte important). Dacă îi puneţi acestei 
persoane o întrebare, iar apoi i-o adresaţi din nou, reformulând-o, de 
multe ori veţi primi două răspunsuri diferite, iar acest lucru ar trebui să 
reprezinte un uriaş semnal de alarmă, care să vă facă să vă îndepărtați de 
persoana în cauză. Paza bună trece primejdia rea. 


5. Sarcasm, obrăznicie şi idei macabre 


Cineva care începe o relaţie pe Internet având o atitudine ofensivă, făcând 
comentarii ostile sau agresive ori desconsiderându-vă pentru că nu sunteţi 
de acord cu el sau pentru că nu ştiţi nimic despre un anumit subiect este, 
cel mai probabil, o persoană nesigură şi cel puţin insensibilă, putând 
suferi chiar şi de tulburări emoţionale. O astfel de persoană vă poate 


critica profilul sau fotografia, pe un ton neprietenos. Trebuie să ştiţi că 
acest gen de persoană caută cearta cu lumânarea şi nu trebuie să o luați 
personal. De asemenea, încearcă să vă provoace nesiguranţă 
demoralizându-vă. De exemplu, ar putea spune că aveţi un chip drăguţ, 
dar că aţi arăta şi mai bine dacă ați slăbi câteva kilograme. Dacă îi 
permiteţi să vă descurajeze sau vă găsiți scuze pentru felul în care arătaţi 
în loc să spuneţi că sunteți mulţumit de greutatea dumneavoastră, atunci 
va şti care vă este punctul slab şi va putea să se folosească de el pentru a 
vă manipula. 

De multe ori, escrocii de pe Internet se vor folosi de astfel de tactici 
pentru „a testa” persoana cu care au de-a face, dorind să vă dea de înţeles 
că ei sunt şefii. Trebuie să ştiţi faptul că, dacă toleraţi ca un străin să aibă 
un comportament obraznic sau răutăcios, vă expuneţi la o interacţiune şi 
la o relaţie abuzive. În mediul online există multe persoane sadice „de 
bună-credinţă”, care sunt în căutare de masochişti sau de oameni fără 
personalitate care să le accepte abuzul. Acesta este procesul lor de 
selecție, astfel că e bine să aveți grijă. 

De asemenea, ar trebui să luaţi foarte în serios toate aluziile la aspecte 
macabre, practici oculte sau forţe ale răului. Dacă cineva vă ameninţă, 
indiferent de cât de mascată este ameninţarea şi chiar dacă este urmată de 
o faţă zâmbitoare, fiţi atenţi şi evitaţi acea persoană. O femeie pe care o 
cunosc a fost de acord să se întâlnească cu un bărbat pe care l-a cunoscut 
pe Internet şi care i-a dăruit o poezie scrisă de el cu ocazia Zilei 
Îndrăgostiţilor. Acea poezie părea mai degrabă potrivită pentru 
Halloween, conținând câteva aluzii macabre şi înfiorătoare referitoare la 
moarte, necrofilie şi crimă. Femeia a râs şi a considerat poezia foarte 
amuzantă. Dar când s-a întâlnit cu bărbatul faţă în faţă, nimic nu părea 
amuzant la el. La început, a spus câteva lucruri care i-au dat fiori femeii. 
Ceva mai târziu conversaţia a făcut-o să-i fie teamă pentru propria viaţă. 


De fapt, 1-a fost atât de frică, încât s-a scuzat pentru a merge la toaletă şi a 
fugit pe uşa din spate, fără să privească înapoi. 


6. Prea multe detalii 


Dacă cineva vă oferă prea multe detalii plictisitoare în momentul în care îi 
adresaţi o întrebare simplă sau divulgă prea multe informaţii pe profilul 
său ori în timpul conversaţiilor, atunci e posibil ca, pur şi simplu, persoana 
respectivă să dispună de prea mult timp liber. O altă posibilitate ar fi că s- 
a apucat de cursuri de scriere creativă. Dacă scrie într-o formă liberă, 
urmându-şi fluxul conştiinţei, aţi putea încerca să identificaţi câteva 
secrete dezvăluite fără intenţie şi chiar unele minciuni. Astfel că este 
recomandabil să fiți foarte atent la fiecare cuvânt pe care îl citiţi, pentru a 
găsi neconcordanţe. De asemenea, dacă această persoană este extrem de 
sinceră şi dezvăluie totul despre ea, acest lucru ar putea fi un semn că nu 
este în stare să stabilească nişte limite şi că nu dă dovadă de o judecată 
sănătoasă. 

Profilurile false conţin, de multe ori, o mulţime de detalii şi informaţii 
extrem de personale, pe care, în mod normal, oamenii nu le destăinuie la 
începutul unei interacțiuni. De obicei durează o anumită perioadă până să 
aflați lucruri intime despre cei din jur, astfel că e bine să vă gândiţi la 
acest lucru atunci când vedeţi acest gen de profiluri în mediul online (şi cu 
siguranţă le veți vedea). 


7. Răspunsuri scurte sau prea multe întrebări 


Dimpotrivă, dacă răspunsurile unei persoane conţin prea puţine cuvinte, 
iar comunicarea este minimă, probabil că se ocupă şi de alte lucruri în 
timp ce vorbeşte cu dumneavoastră. Ar putea să comunice şi cu alți 
posibili pretendenți de pe Internet. Sau poate are lucruri mult mai 
ruşinoase de ascuns. Acest lucru poate să reflecte pur şi simplu că nu este 
foarte interesat de dumneavoastră. Mulţi oameni ezită în momentul 
vorbirii, dar acest lucru nu ar trebui să se întâmple în comunicarea scrisă. 
Dacă acea persoană vă oferă prea puţine informaţii despre cine este şi cu 
ce se ocupă, probabil că are ceva de ascuns. De asemenea, dacă vă 
bombardează cu interogaţii, dar nu vă oferă răspunsuri la întrebările 
dumneavoastră, acest lucru reprezintă un mare semnal de alarmă. Dacă vă 
adresează prea multe întrebări legate de viaţa personală sau de locul de 
muncă e posibil să încerce să vadă dacă nu cumva cunoaşteţi ceva sau pe 
cineva care i-ar putea fi de folos. 


8. Comentarii autodenigratoare spuse în glumă 


Dacă o persoană spune despre ea că este o „fată rea”, pe profil sau în 
timpul unei conversații cu dumneavoastră, e cazul să o credeţi. Vă oferă o 
informaţie importantă despre ea, aşa că nu o ignoraţi. Nu aşteptaţi să 
vedeţi dacă are sau nu dreptate cu privire la autoevaluarea ei. Nu are o 
atitudine umilă sau amuzantă, pur şi simplu e sinceră. Multe comentarii 
urmate de feţe zâmbitoare sunt, de fapt, adevărate şi nu trebuie trecute cu 
vederea. Dacă cineva face un comentariu ameninţător, spunând că ar putea 


să se sinucidă sau să vă omoare, luaţi-l în serios. Chiar dacă nu e vorba de 
o ameninţare reală, cei mai mulţi oameni normali nu spun astfel de lucruri 
şi nu glumesc în acest mod cu persoane pe care abia le-au cunoscut. 


9. Interesul excesiv pentru situaţia financiară 


Când citiți profilul cuiva sau vă implicaţi într-o conversaţie cu cineva din 
mediul online, fiţi atent la cât de des face referire la bani şi la aspecte de 
ordin financiar, cum ar fi comentarii legate de lucruri care sunt „prea 
scumpe”, de felul în care economiseşte bani sau de cât de mult câştigă. 
Dacă persoana respectivă pare prea interesată de bani (sau de lipsa 
acestora), vă transmite de fapt care este lucrul cel mai important pentru ea. 
Dacă menţionează că îşi doreşte ceva, dar nu îşi permite să-şi cumpere 
acel lucru sau dacă vă spune că timpurile în care trăim sunt dure ori 
solicitante, să ştiţi că există posibilitatea ca acea persoană să-şi dorească 
bani sau pe cineva care să-i plătească cheltuielile ori măcar să le împartă 
la doi. Dacă vreodată cineva vă cere bani sau vă oferă informaţii legate de 
cum puteţi avea parte de câştiguri financiare rapide, e posibil să caute 
drumul de acces către portofelul sau contul dumneavoastră bancar. Sfatul 
meu este să scăpaţi de o asemenea persoană, fără nicio ezitare. 


10. Egocentrism şi narcisism 


Dacă fiecare propoziţie a persoanei cu care vorbiţi începe cu pronumele 
„eu”, iar comentariile sale sunt pline de referiri la propria persoană, atunci 
este clar că prioritatea numărul unu în viaţa acestei persoane este, după 
cum bine intuiți, chiar ea însăşi. Un alt indicator al egocentrismului este 
profilul care conţine foarte multe fotografii cu persoana respectivă. 
Singurul dumneavoastră rol este acela de spectator. De asemenea, dacă o 
conversaţie nu este bidirecţională, în sensul că acea persoană nu se 
deranjează să vă adreseze nicio întrebare despre dumneavoastră, nu este 
implicată activ în interacțiune şi vă respinge sau vă ignoră comentariile, 
atunci cu siguranţă nu e de bine. 


11. Greşeli de ortografie şi gramatică 


Cu toții facem greşeli de ortografie şi gramatică din când în când, dar 
atunci când mesajele cuiva sunt pline de astfel de erori, persoana 
respectivă ar putea suferi de unele tulburări, cum ar fi dislexia. Mulţi 
oameni pot considera că aceasta nu este o chestiune atât de importantă, 
mai ales că este bine cunoscut faptul că unele dintre cele mai inteligente şi 
creative persoane au avut această tulburare. Totuşi, aceste greşeli 
frecvente pot fi şi dovada lipsei unei educaţii de bază, ceea ce poate 
reprezenta o problemă, mai ales dacă respectiva persoană a afirmat că este 
absolventă de studii universitare. După cum arată unele cercetări recente, 
multitudinea de forme verbale incorecte poate fi o dovadă că aveţi de-a 


face cu un sociopat (pentru mai multe detalii cu privire la sociopaţi, vedeţi 
capitolul 12). 


12. Nume sau porecle ciudate 


Numele pe care o persoană şi-l alege pentru mediul online sau pentru 
adresa de e-mail poate reflecta felul în care respectiva persoană se vede pe 
sine, modul în care doreşte să fie percepută de ceilalți sau ordinea 
priorităților acesteia. De exemplu, dacă numele sau porecla face referire la 
sport, dans sau călătorii, acest lucru indică faptul că persoana respectivă 
este foarte interesată de aceste domenii. De asemenea, dacă foloseşte 
termeni precum „model”, „superbă” sau „trăsnet”, e clar că acea persoană 
este foarte preocupată de felul în care arată. E la fel de posibil să 
denatureze adevărul cu privire la aspectul său fizic. Şi cu siguranţă spune 
despre ca că este supraponderală dacă se descrie cu termeni precum 
„atletică” sau „cu oase mari”, aşa că nu vă lăsați păcăliţi. 

E interesant de observat că mulți bărbaţi care au fost victime ale 
catfishing-ului (mai multe detalii despre acest fenomen la finalul 
capitolului) au declarat că acele doamne pretindeau că sunt manechine. În 
realitate, după cum a declarat Nev Schulman, gazda emisiunii Catfish de 
pe postul muzical MTV, pentru un interviu din cadrul emisiunii 20/20, 
atunci când cineva îţi spune că este manechin, de cele mai multe ori nu 
este adevărat. 

Persoanele care se folosesc de porecle sau terminologie de natură 
sexuală pe site-uri care nu au un astfel de caracter îşi doresc, cel mai 
probabil, să-şi găsească un partener pentru o aventură, nefiind interesate 
de relații pe termen lung. Dacă porecla include cuvinte precum „diavol”, 


„Lucifer”, „crimă”, „mort”, „haos” ori „teroare” sau limbaj de stradă care 
implică violenţă sau scandal, numele poate reflecta probleme de furie 
înăbuşită sau gânduri infame. În acest caz, nu cred că vă doriţi să staţi în 
calea acelei persoane. În mod similar, dacă porecla cuiva este diferită de 
numele său real, e posibil să nu fie cine pretinde a fi. Ar putea fi vorba 
despre o persoană publică ce îşi doreşte să rămână anonimă sau despre 
cineva căsătorit şi interesat să ducă o viață dublă. Dacă îi adresaţi o 
întrebare cu privire la numele sau porecla sa şi pare deranjată, agitată sau 
intră în defensivă (sau, mai rău, refuză să dea orice explicaţie), acesta ar 
putea fi momentul ideal să o eliminați din lista dumneavoastră. 


13. Aducerea sexului în discuţie din start 


Foarte mulți oameni vor arunca de la început momeala, începând discuţii 
de natură sexuală sau făcând comentarii intime pentru a vedea dacă aveţi 
intenţii similare. Dacă nu vă doriţi acelaşi lucru, atunci ar fi cazul să 
întrerupeţi discuția şi să schimbaţi subiectul. Dacă respectiva persoană 
insistă, eliminaţi-o din listă şi blocaţi-o. Cei care sunt cu adevărat 
interesaţi de o relaţie serioasă nu vorbesc despre sex de la începutul unei 
conversații, ci aşteaptă să vă cunoască mai bine. De asemenea, trebuie să 
fiți atent atunci când discuţia deviază brusc spre subiecte de natură 
sexuală, începând să semene, mai degrabă, cu o partidă de sex prin telefon 
sau online. E posibil ca acesta să fie un mod prin care cealaltă persoană se 
amuză sau se satisface sexual pe seama dumneavoastră, aşa că nu vă lăsaţi 
exploatat în felul acesta. Deşi pare de la sine înţeles, vă avertizez să aveţi 
grijă ca niciodată, indiferent de împrejurări, să nu lăsaţi pe cineva să vă 
convingă să-i trimiteţi poze provocatoare sau indecente cu 


dumneavoastră. S-ar putea să le folosească mai târziu împotriva 
dumneavoastră pentru a vă stoarce de bani sau pentru a vă strica reputaţia. 

O adolescentă nevinovată a fost victima unui astfel de „pretendent” de 
pe Internet, care a insistat ca fata să-i trimită o poză topless de-a ei. 
Pretendentul, care s-a dovedit a fi o colegă de la şcoală, i-a transformat 
fetei viaţa într-un adevărat iad, trimițând poza compromiţătoare tuturor 
prietenilor ei. În consecință, victima s-a ales cu o reputaţie proastă la 
şcoală şi a început să fie atât de agasată de persoane dubioase de pe 
Internet, încât a ajuns ca în cele din urmă să se sinucidă. Acest scenariu 
oribil se repetă de foarte multe ori, distrugând viaţa multor tineri (şi 
pentru că tot veni vorba despre acest subiect, este important de menţionat 
că trimiterea sau primirea de poze nud pe Internet este considerată o 
infracțiune în cazul minorilor). Aşadar, părinţii trebuie să supravegheze 
îndeaproape activitatea copiilor pe Internet şi să le explice clar că nu au 
voie să trimită poze nud cu ei în mediul online, deoarece acest lucru 
reprezintă o infracţiune pentru care vor fi pedepsiţi, fără ca părinții să 
poată face nimic. 


14. Şantajul emoţional 


Atunci când o persoană recurge la anumite tactici, în încercarea de a vă 
face să vă simțiţi prost pentru că nu i-aţi mai răspuns, nu i-ați scris 
suficient de repede sau nu ați comunicat cu ea mai des, înseamnă că 
încearcă să vă controleze emoţional, pentru a vă putea manipula mai bine. 
Se întâmplă prea des ca unii oameni bine intenţionaţi şi grijulii să cadă în 
această capcană, fiindcă nu vor să rănească sentimentele celorlalți sau 
dorindu-și foarte mult să se facă plăcuţi. Să nu faceţi această greşeală. 


Dacă cineva, oricine ar fi, mai ales dacă e vorba de o persoană pe care nu 
o cunoaşteţi sau cu care abia ați început să vă împrieteniţi, vă 
admonestează sau încearcă să vă provoace un sentiment de vinovăţie, 
atunci eliminaţi-o din listă şi blocaţi-o cât mai repede posibil. 


15. Fotografii mincinoase 


Fiți întotdeauna atent la decor sau la mediul ambiant când priviţi o 
fotografie. O persoană care v-a dat impresia că este bogată, dar vă trimite 
o fotografie realizată într-o casă sărăcăcioasă sau fără mobilă probabil că 
vă minte. Dacă cineva vă spune că nu are copii, dar în fotografia pe care 
v-o trimite se pot vedea Jucării sau un cărucior, atunci e posibil să fie 
căsătorit şi în căutare de o mică aventură. 

Dacă un bărbat încarcă pe Internet poze cu el alături de alte femei, 
care nu fac parte din familia sa (acelaşi lucru este valabil şi pentru o 
femeie), atunci înseamnă că este deja implicat într-o altă relaţie (sau în 
alte relaţii). Sau ar putea fi modul lui, nu foarte subtil, de a arăta ce fel de 
femei îi plac. O astfel de persoană vă transmite practic că, dacă nu sunteţi 
la fel de drăguță ca femeile din fotografiile sale, atunci nu are sens să vă 
pierdeţi timpul. Dacă este pe jumătate dezbrăcat sau dacă pozele sunt 
provocatoare, tot ce îşi doreşte este să vă aibă ca parteneră de sex. Dacă 
nu are nicio fotografie, ar putea fi o persoană arogantă, foarte cunoscută 
sau pur şi simplu ar putea avea ceva de ascuns. De asemenea, ar putea 
avea o părere proastă despre el, nesimţindu-se suficient de atractiv din 
punct de vedere fizic pentru a se expune într-o fotografie pe Internet. 

Dacă fotografia pare prea profesionist realizată, dacă persoana arată 
prea bine sau dacă nu are nicio fotografie instantanee, atunci trebuie să 


aveţi grijă. E posibil ca fotografia să nu fie a persoanei respective. În 
acelaşi timp, uitaţi-vă şi la felul în care persoana este îmbrăcată (stilul de 
haine, tendinţele dintr-o anumită perioadă etc.), pentru că aceste detalii vă 
pot oferi informaţii despre momentul în care a fost făcută fotografia şi 
despre vârsta reală a acelei persoane. 


Despre caffishing şi furtul de identitate online 


Richard Perry este un cunoscut producător muzical de la Hollywood. A 
contribuit la succesul albumelor multor staruri ale muzicii pop, inclusiv 
ale lui Rod Stewart, timp de decenii la rând. În prezent este de asemenea 
partenerul de viaţă al lui Jane Fonda. Dar înainte ca actriţa să intre în viaţa 
lui, acest producător inteligent şi talentat a fost curtat de o femeie care nu 
era cine pretindea că este. Miranda Grosvenor 1-a spus lui Richard că este 
blondă, studiază la Universitatea Tulane, are o bună situaţie socială şi 
financiară şi lucrează ca manechin pe plan internaţional, fiind originară 
din Louisiana. Ceea ce Richard nu ştia era că Miranda le spunea acelaşi 
lucru şi altor bărbaţi bogaţi, puternici şi faimoşi, cum ar fi Warren Beatty, 
Bono, Bob Dylan, Ted Kennedy, Robert De Niro, Rush Limbaugh, 
Richard Gere sau Billy Joel. 

Conform unui articol din revista Vanity Fair, Richard Perry era atât de 
îndrăgostit de Miranda, încât a cerut-o în căsătorie, deşi nu o întâlnise 
niciodată: 

Obişnuiam să mă întorc acasă după ce (...) munceam în studioul de 

înregistrare (...). Îmi turnam un pahar de vin şi luam cina în faţa 

telefonului cu speaker, vorbind cu Miranda ore întregi (...). Nu aveam 

[de gând] să mai continui mult fără să o întâlnesc. Aşa că i-am cerut să 


vină la New York. Eram nerăbdător. Mai ales atunci când m-am 

întâlnit cu ea în camera ei de hotel. Şi ea a dorit (...) ca toate luminile 

să fie stinse. 

Când ochii lui Richard Perry s-au adaptat, într-un final, la bezna din 
camera de hotel, acesta nu a văzut-o pe frumoasa şi atractiva blondă de 23 
de ani la care se aştepta. În schimb, în locul unui manechin, a desluşit o 
femeie supraponderală şi deloc arătoasă, cu o aluniță mare pe faţă. 
Richard a încheiat relaţia cu Miranda Grosvenor, al cărei nume real era 
Whitney Walton. Se pare că aceasta era o asistentă socială singuratică şi 
plictisită din Baton Rouge, al cărei hobby era să seducă bărbați bogaţi şi 
puternici, cu ajutorul vocii suave şi al abilităţilor sale de comunicare. 

Acest lucru s-a întâmplat în 1999, când încă nu exista un termen care 
să descrie fenomenul prin care unii oameni recurg la identități false pentru 
a seduce alte persoane, cu scopul de a le păcăli şi a le implica într-o relaţie 
amoroasă. În America zilelor noastre, acest fenomen poartă denumirea de 
catfishing. Richard Perry a fost păcălit prin telefon, dar în prezent 
fenomenul de carfishing are loc pe Internet. Termenul catfish provine de 
la documentarul cu acelaşi nume, realizat în 2010 de Nev Schulman. Nev, 
de profesie fotograf, a primit un tablou în care era reprezentată una dintre 
fotografule sale publicate anterior, iar autoarea tabloului era o fetiţă foarte 
talentată în vârstă de 8 ani, pe numele ei Abby, originară din Vestul 
Mijlociu al Statelor Unite. Cei doi au devenit prieteni pe Facebook, iar 
famila lui Abby (mama ei, Angela, tatăl ei şi frumoasa şi talentata soră 
vitregă, Megan) s-a alăturat reţelei sociale la puţin timp după aceea. 
Astfel, Nev a început o relaţie la distanţă, prin telefon şi Internet, cu sora 
mai mare, Megan. 

La un moment dat, cei doi au decis că venise în sfârşit timpul să se 
cunoască. Dar Nev a început să devină bănuitor când a descoperit că 
melodiile pe care Megan i le-a trimis, susținând că sunt compuse de ea, 
erau luate de pe YouTube. Nev a descoperit şi alte afirmaţii false şi a fost 


distrus. Dar fiindcă dorea să-şi continue documentarul despre găsirea 
iubirii pe Internet, şi-a luat fratele şi un prieten şi s-au urcat în maşină, cu 
scopul de a-i face o vizită neanunţată lui Megan. 

În cele din urmă, Nev a descoperit că mama lui Megan, Angela, o 
femeie de vârstă mijlocie, modestă şi căsătorită, a cărei viaţă era dedicată 
era, de fapt, cea care realizase tablourile şi i le trimisese, şi nu micuța 
Abby. S-a dovedit că Abby nu era deloc o artistă; de fapt, atunci când Nev 
a întâlnit-o pe micuță şi a întrebat-o despre talentul ei la pictură, aceasta 
nu a ştiut despre ce vorbeşte. A ieşit la iveală şi faptul că Angela avea, 
într-adevăr, o fiică mai mare, dar numele ei nu era Megan, iar adevărata ei 
fată se îndepărtase de ea de foarte mult timp. În mod evident, Megan nu 
era tânăra din pozele pe care le primise Nev. Totul a făcut parte dintr-un 
şiretlic menit să-l facă pe Nev să creadă că era implicat într-o relaţie cu o 
frumoasă tânără din Washington. Pozele cu „„Megan” fuseseră pur şi 
simplu luate de pe Internet. Când, în cele din urmă, Angela a recunoscut 
adevărul, a afirmat că totul a fost o fantezie cu privire la ceea ce ar fi putut 
fi viaţa ei, dacă nu ar fi făcut alegerile pe care le-a făcut. 

Nev s-a gândit că termenul catfish ar fi potrivit pentru documentarul 
său după o discuţie cu Vince, soţul Angelei, care i-a spus că atunci când 
codul viu este trimis din Asia către America de Nord, peştii care rămân 
inactivi în acvarii devin prea graşi şi molatici. Pentru a preveni acest 
lucru, pescarii introduc un somn! alături de peştii cod pentru a-i menţine 
activi. Vince 1-a spus lui Nev că oamenii ca soţia lui sunt ca nişte somni, 
făcându-i pe ceilalți să alerge în cerc — şi de aici termenul care se referă la 
persoanele care, în sens figurat, îi plimbă pe ceilalți de colo colo. 
Termenul a devenit şi mai popular din momentul în care Nev a creat o 
emisiune pentru postul de televiziune MTV, denumită tot Catfish, al cărei 
gazdă este şi în prezent. Emisiunea aduce în centrul atenţiei adevărurile şi 
minciunile din viaţa celor care au fost implicaţi în relaţii pe Internet. 


Orice persoană vulnerabilă, singură sau în căutare de iubire poate 
cădea victimă fenomenului de caffishing. Cu ceva timp în urmă am 
cunoscut o fostă actriță de comedie, cândva celebră şi atrăgătoare, care 
acum devenise o femeie de vârstă mijlocie care nu mai arăta prea bine, 
după ce trecuse prin mai multe divorţuri şi relaţii nereuşite cu bărbaţii. 
Într-una din zile m-a sunat să-mi spună că îşi întâlnise dragostea vieţii — 
un bărbat pe care îl cunoscuse pe Facebook. Era vorba de un manechin 
italian de vreo 30 de ani, care provenea dintr-o familie înstărită. Mi-a mai 
mărturisit că nu era doar foarte arătos, ci şi cel mai romantic bărbat pe 
care îl cunoscuse vreodată, pentru că în fiecare zi îi trimitea muzica ei 
preferată, poezii frumoase şi imagini cu trandafiri şi mesaje de dragoste. 
Mai mult chiar, mi-a povestit despre conversațiile lor aprinse de pe Instant 
Messenger. În plus, era foarte nerăbdătoare, pentru că bărbatul plănuia să- 
1 trimită un bilet de avion ca să-l viziteze în Italia, unde avea de gând să o 
plimbe cu iahtul său personal şi să o ducă să-l vadă cum joacă polo pe 
iarbă. 

Când mi-a arătat pozele cu iahtul şi cu poneiul de polo am început să 
devin suspicioasă, mai ales pentru că nici el, nici altcineva nu se afla pe 
iaht sau în apropierea iubitului şi preţuitului ponei al manechinului italian. 
Mi s-au părut a fi nişte poze standard, pe care oricine le poate lua de pe 
Internet. Dar în momentul în care l-am văzut pe „Giovanni” în poze, am 
ştiut cu siguranță că totul e o mare păcăleală. Am exclamat fără să vreau: 
„O, Doamne!”. 

„Vezi? Ţi-am spus că e superb”, a chicotit ea. 

„Îmi pare rău că trebuie să fiu eu cea care îţi dă veşti proaste”, i-am 
spus cu milă, „fotografiile astea sunt cu Gabriel Aubry, manechinul 
canadian şi tatăl copilului lui Halle Berry. Draga mea, ai fost înşelată!”. 

E de la sine înţeles că fosta actriţă a rămas consternată şi stânjenită. 
Niciun alt prieten nu îi spusese cine e bărbatul din fotografii. Poate că 


într-adevăr nu ştiau sau poate că au omis să-i dezvăluie adevărul, însă eu 
am ales să 1-l spun. 

Talentatul şi cunoscutul fotbalist al echipei Notre Dame, Manti Te'o, a 
fost şi el stânjenit să recunoască faptul că fusese victimă a carfishing-ului, 
mai ales atunci când totul a fost dezvăluit în presă. Se pare că tânărul 
Jucător fusese implicat într-o relaţie romantică de lungă durată pe Internet 
cu o fată numită Lennay Kekua. Manti a încercat de mai multe ori să o 
cunoască în persoană, dar aceasta anula mereu întâlnirea în ultima clipă. 
Din nefericire, fata a murit înainte ca cei doi să aibă ocazia să se 
întâlnească. 

La început, Manti era prea naiv şi prea preocupat de cariera sa şi de 
şcoală pentru a-şi da seama că este păcălit. În plus, începea să se 
îndrăgostească de Lennay. Chiar şi atunci când fata i-a spus că avusese un 
accident de maşină şi era în spital, el tot nu a bănuit nimic. În definitiv, 
când vorbeau la telefon, în fiecare seară, cât timp ea a fost în spital, putea 
să-i audă respiraţia. Mai târziu, Manti le-a spus reporterilor că a rămas la 
telefon cu Lennay toată noaptea pentru că ea i-a spus că acesta este 
singurul lucru care ar putea-o ajuta să adoarmă şi să se refacă, prin urmare 
aşa a făcut. 

Într-una din zile, Manti a primit un telefon de la o persoană care 
pretindea că este purtătorul de cuvânt al familiei lui Lennay şi care i-a 
transmis că fata murise. I s-a spus să nu vină la înmormântare pentru că 
mama lui Lennay nu dorea ca el să fie acolo. Manti a fost de acord, mai 
ales că nu îşi dorea ca prima şi singura dată când o vedea pe Lennay 
aceasta să zacă într-un sicriu. Deşi nu o cunoscuse niciodată în persoană, 
Manti a fost distrus de pierderea fetei. Şi-a dat seama că fusese o victimă 
a catfishing-ului când a primit un telefon de la o femeie a cărei voce era 
identică cu cea a lui Lennay, care i-a spus „Manti, sunt eu”, la trei luni 
după ce aceasta murise. 


Când a descoperit că această femeie nu era reală şi că a fost minţit, 
Manti nu a vrut ca ceilalți să-l considere nebun pentru că se îndrăgostise 
de o femeie pe care nu o întâlnise niciodată. Astfel că şi-a mințit familia şi 
prietenii, spunându-le că a avut o relație adevărată cu Lennay şi că o 
cunoscuse cu mult înainte ca fata să moară. Prin urmare, Manti era acum 
mincinosul. I-a fost prea ruşine să spună adevărul despre modul în care 
fusese păcălit, aşa că a minţit familia, prietenii şi jurnaliştii în legătură cu 
relația lui şi cu prietena lui fictivă. 

În cele din urmă, Manti şi-a recunoscut public povestea. După spusele 
lui, un bărbat pe nume Ronaiah Tuiasosopo i-a mărturisit că el, împreună 
cu încă un bărbat şi o femeie erau responsabili pentru întreaga farsă. 
Ronaiah a participat chiar şi la emisiunea Dr. Phil Show pentru a-şi cere 
scuze față de Manti Teo, afirmând că este posibil să fie homosexual şi 
îndrăgostit de jucătorul de fotbal. 

Morala acestei poveşti este următoarea: atunci când aveţi o relaţie prin 
Internet sau prin telefon, întâlniți-vă cu acea persoană cât mai repede 
posibil. Dacă nu beneficiaţi de resursele logistice sau financiare necesare, 
intrați imediat pe Skype şi asiguraţi-vă că vedeţi cu cine aveţi de-a face. 
Dacă respectiva persoană găseşte scuze şi anulează întâlnirea, ar putea fi 
un mare semnal de alarmă că trebuie să vă retrageți din această relație. 
Amintiţi-vă că oricine poate fi o victimă a catfishing-ului, indiferent de 
cât este de bogat, talentat, inteligent sau faimos. 


Dacă lucrurile nu arată bine sau nu sunt scrise 
bine... atunci nu e bine! 


Dacă simţiţi că ceva nu e în regulă sau mesajele nu sună cum trebuie, este 
foarte posibil să fie ceva rău. Nu încercaţi să găsiți explicaţii pentru ceea 
ce citiți sau vedeţi pe Internet şi nu încercați să interpretaţi mesajele 
primite pentru a vi le reprezenta într-o lumină diferită sau mai favorabilă. 
Luaţi lucrurile pe care le citiţi sau le vedeţi online aşa cum sunt, nu aşa 
cum vă doriţi să fie. Şi mai presus de orice, învăţaţi să aveţi încredere în 
propriile instincte, aşa cum veţi vedea în capitolul următor. 

l. Catfish (engl.) (n.tr.). 


Partea a Il-a 


Detectarea minciunii 


Această secţiune pune accentul pe importanţa încrederii în propriile instincte. Pe 
măsură ce veţi învăţa să ascultați micile semnale emise de propriul corp, acestea 
vă vor spune când ceva este în neregulă. Veţi descoperi importanţa contextului 
atunci când trebuie să vă daţi seama dacă o persoană minte sau dacă există o altă 
cauză, mai puţin gravă, care stă la baza indiciilor suspecte oferite de mişcările 
trupului sau de voce. 

Veţi descoperi care este profilul unui mincinos şi veţi învăţa cum să analizati cele 
patru componente ale comunicării unui mincinos: expresiile feţei, limbajul trupului, 
caracteristicile vocii şi cele ale discursului. În cele din urmă, veţi observa 
semnalele vizuale specifice (mişcările faciale şi ale trupului) pe care le-au transmis 
unele persoane publice când au minţit. De asemenea, veţi citi prezentări detaliate 
despre ce au spus şi, mai ales, despre cum au spus-o. Semnele specifice ale 
înşelătoriei se vor întipări adânc în memoria dumneavoastră, în aşa fel încât să le 
puteţi identifica uşor atunci când le observati la cei din jur. 


Capitolul 6 


Instinctele şi contextul 


Larissa şi-a dorit întotdeauna să aibă propriul ei talk-show la radio. 
Într-o zi l-a întâlnit pe Steve, un bărbat care pretindea că lucrează în 
industria divertismentului şi că ştie foarte multe lucruri despre radio. 
Acesta i-a spus că are foarte multe cunoştinţe şi i-ar putea face rost de o 
emisiune de largă audienţă cât ai spune peşte. A sfătuit-o să nu-şi piardă 
vremea cu emisiuni gratuite la posturi de radio de pe Internet, garantându- 
1 că va câştiga 100.000 de dolari în primul ei an de radio, dacă se lasă pe 
mâna lui. Tot ce trebuia să facă Larissa era să îi dea lui Steve 2.000 de 
dolari pentru a-i face o casetă demo, pentru a da nişte telefoane şi pentru a 
călători la întâlnirile la care urma să o reprezinte. 

Deşi, pe de o parte, era foarte entuziasmată, pe de alta, şi-a spus că 
totul suna prea frumos pentru a fi adevărat. În plus, ceva îi displăcea 
profund la acest om. Cu obezitatea sa morbidă, cu pielea în exces 
atârnându-i la gât şi cu capul său ras şi diform, Steve nu era tocmai cel 
mai atrăgător bărbat. Mai era ceva la Steve care îi spunea Larissei să stea 
la distanţă, şi anume senzaţia că ceva nu se lega în privinţa lui. Dar şi-a 
alungat aceste gânduri şi chiar s-a mustrat pe ea însăşi, considerându-se 
superficială pentru că l-a judecat după felul în care arăta. 

Dacă ar fi cunoscut semnalele transmise de limbajul corporal al lui 
Steve, Larissa ar fi fost mai circumspectă şi ar fi observat mai uşor 
strângerea de mână umedă şi lhpicioasă, mişcările lente şi teatrale, 
discursul său plictisitor şi monoton sau lipsa contactului vizual. Şi-ar fi 
dat seama că toate acestea sunt posibile semne ale unui mincinos. 


Simţurile Larissei au detectat anumite informații cu privire la Steve, iar 
sistemul limbic din profunzimea creierului său a transformat toate aceste 
date în senzaţii şi instincte puternice. Aceste sentimente negative au fost 
mai apoi reflectate sau exprimate la nivelul corpului ei, sub forma unor 
bătăi rapide şi bruşte ale inimii, a unei îmbujorări în obraz sau a unor 
dureri de stomac. În momentul în care a ales să nu ţină seama de ceea ce îi 
transmitea trupul ei despre Steve, Larissa a plătit pentru greşeala sa, 
rămânând fără 2.000 de dolari în buzunar. Când a descoperit că fusese 
păcălită de un escroc, s-a învinuit pentru că nu şi-a ascultat instinctele 
inițiale. A ştiut că fusese trasă pe sfoară atunci când Steve a început să 
găsească mereu fel de fel de scuze şi să mintă cu privire la diverse 
întâlniri promise, pe care nici măcar nu avea de gând să le stabilească 
vreodată. Larissa nu mai reuşea să dea de el la telefon, iar, în cele din 
urmă, Steve şi-a schimbat şi numărul. 

Nu este de mirare că această tânără nu a fost singura victimă a lui 
Steve. Din pură întâmplare, Larissa a cunoscut-o pe Kari, o altă femeie 
păcălită de acesta cu câţiva ani în urmă. La rândul ei, Kari i-a povestit 
Larissei despre alte patru femei care au căzut în plasa minciunilor lui 
Steve. Astfel, Larissa şi-a dat seama că a fost norocoasă pentru că a 
pierdut doar 2.000 de dolari, celelalte victime înregistrând pagube mult 
mai mari. În aceste circumstanţe, mesajul important către dumneavoastră 
este să aveți mereu încredere în propriile instincte. Acestea acţionează 
întotdeauna în interesul dumneavoastră şi sunt corecte în cele mai multe 
dintre cazuri. Nu ignoraţi niciodată o tresărire în stomac, o senzaţie 
neplăcută sau orice alt semnal prin care trupul dumneavoastră vă 
transmite, cu voce tare sau în şoaptă, că nu ar trebui să faceți un anumit 
lucru. 

Fiți atenți la toate schimbările fizice bruşte ale trupului 
dumneavoastră, precum şi la toate senzațiile negative resimţite. Încercaţi 
să vă daţi seama exact ce simţiți. Nu ignoraţi şi nu negaţi aceste semnale 


de alarmă, crezând că nu aveţi dreptate şi că judecaţi greşit pe cineva sau 
atribuind celorlalți trăsături pozitive pe care nu le au. S-ar putea să 
confundați dorinţele cu realitatea atunci când îi vedeţi pe cei din jur aşa 
cum v-aţi dori să fie, şi nu aşa cum sunt ei cu adevărat. 


Sunteţi cu adevărat atent? 


Dacă un anumit lucru sună a păcăleală sau dacă vi se pare că cineva minte 
înseamnă că sunt şanse mari să fie vorba de o înşelătorie. Cu toate 
acestea, înainte să trageţi concluzia că o anumită persoană minte, trebuie 
să vă opriţi, să priviţi şi să ascultați cu atenţie, exact aşa cum faceţi când 
treceţi strada şi sunteţi atent la maşini. Acelaşi lucru este valabil şi atunci 
când încercați să identificaţi semnele minciunii. 

Trebuie să fiţi foarte atent la feţele oamenilor atunci când vorbiţi cu ei 
şi le adresaţi întrebări, căutând cu grijă indiciile minciunii. De asemenea, 
trebuie să le observați cu minuţiozitate limbajul şi mişcările trupului, 
deoarece şi acestea vă pot spune dacă o persoană vă minte sau nu. Apoi, 
trebuie să ascultați cu atenţie tonul vocii lor şi să observați conţinutul şi 
caracteristicile reale ale discursului acestora. 


Contextul este esenţial 


Să presupunem că iubitul dumneavoastră, Jack, se tot trage de nas şi se 
scarpină în timp ce vă povesteşte despre noul lui câine. Vă daţi seama că 


trasul de nas şi scărpinatul pot fi semne ale înşelătoriei, dar poate că Jack 
nu minte deloc. Tot ceea ce spune şi face Jack trebuie analizat în contextul 
adecvat. Iar primul lucru pe care trebuie să-l luaţi în considerare când 
analizaţi contextul este nivelul de referinţă — adică felul în care cineva se 
comportă atunci când spune adevărul. După ce aţi stabilit acest lucru, tot 
ceea ce spune sau face acea persoană poate fi evaluat în funcţie de acest 
nivel de normalitate. 

Jack ar putea să se tragă de nas şi să se scarpine pe braţe din cauza 
unei alergii, şi nu pentru că spune o minciună. O altă posibilitate ar putea 
fi ca Jack să fie neliniştit atunci când vorbeşte despre câine. După mai 
multe întrebări, aţi putea să vă dați seama că Jack are, de fapt, un pui de 
câine care l-a muşcat şi este îngrijorat că ar putea să-i muşte şi pe copiii 
lui sau pe ai vecinului. 

Pe de altă parte, să presupunem că nu l-aţi mai văzut pe Jack 
scărpinându-se sau trăgându-se de nas până acum. Să spunem că îl 
întrebaţi unde a fost cu o noapte înainte. Dintr-odată îl vedeţi cum începe 
să se tragă de nas atunci când vă povesteşte că a fost acasă la prietenul lui, 
Joe. ÎI observați cum se scarpină în timp ce vă relatează amănunţit ceea ce 
au făcut în seara respectivă, abătându-se frecvent de la subiect şi oferindu- 
vă prea multe informaţii. În acest context, trasul de nas şi scărpinatul ar 
putea avea o cu totul altă însemnătate. Este posibil ca Jack să nu fi fost cu 
Joe până la orele dimineții, ci cu o altă femeie. 

Astfel, contextul afirmațiilor sau acţiunilor cuiva — mai precis, nivelul 
său de referinţă — este esenţial în momentul în care încercaţi să descoperiţi 
o minciună. 

Când ciclistul Lance Armstrong a fost rugat să vorbească despre cei 
doi copii gemeni şi despre familia sa în timpul unui interviu, acesta nu şi-a 
țuguiat buzele, nu a arătat acuzator cu degetul şi nici nu a adoptat un ton 
defensiv. Dar când interviul a luat brusc o altă întorsătură şi Lance a fost 
întrebat, în mod direct, dacă s-a dopat vreodată sau dacă a consumat 


droguri în timpul vreunei curse, buzele sale ţuguiate, degetul său ridicat 
acuzator şi tonul său defensiv au spus totul. Acesta este un alt exemplu 
perfect pentru a ilustra modul în care nivelul de referinţă al unei persoane 


vă poate ajuta să intuiţi că sunteţi mințiţi. 


Capitolul 7 


Limbajul trupului la un mincinos 


În momentul în care analizaţi limbajul corporal al unui mincinos, 
trebuie să dați mare atenţie tuturor schimbărilor şi mişcărilor ce au loc la 
nivelul respirației, pielii, posturii sau poziţiei, braţelor, mâinilor, palmelor 
sau picioarelor. În acest capitol veţi descoperi indiciile specifice ale 
limbajului trupului care vă vor dezvălui dacă cineva este lipsit de 
onestitate. 


Schimbările de respiraţie 


De multe ori, schimbarea respirației este primul lucru pe care îl veți 
observa atunci când cineva minte. De regulă, oamenii calmi şi relaxaţi 
respiră în aşa fel încât puteţi să observați cum abdomenul lor se mişcă în 
sus şi în Jos, pe măsură ce aerul le intră şi le iese din plămâni; abdomenul 
li se ridică atunci când inspiră şi devine plat când expiră. Dar dacă o 
persoană minte sau dă dovadă de un comportament înşelător, abdomenul 
nu i se va mişca în sus şi în jos, ci veţi observa cum îşi ridică şi coboară 
partea superioară a pieptului şi umerii. 


Fotografia 7.1: Lance Armstrong în timpul interviului luat de Oprah, 
cu umerii încordaţi şi respiraţia la nivelul părţii superioare a pieptului. Credit foto: Getty 
Images Entertainment 


De multe ori se poate observa o încordare la nivelul părții superioare a 
pieptului, fapt ce indică o stare de anxietate. Acest tip de încordare a fost 
evident în timpul interviului din emisiunea lui Oprah Winfrey în care 
Armstrong a recunoscut că s-a dopat. Deşi părea sincer cu privire la multe 
dintre lucrurile pe care le dezvăluia, uneori, atunci când respira, 
încordarea din umerii săi se putea observa cu ochiul liber. Este posibil ca 
în aceste momente să nu fi răspuns cu sinceritate absolută la întrebările 
pătrunzătoare ale lui Oprah. 

Când cineva încearcă să înşele, îl veţi vedea adesea umflându-şi brusc 
obrajii în timp ce expiră. Persoana respectivă nu face altceva decât să se 
oxigeneze. Sistemul său nervos autonom este suprasolicitat, din cauza 
unei acumulări bruşte de dioxid de carbon. Prin urmare, inspiră imediat o 
cantitate mare de aer pe care apoi o eliberează, pentru a restabili 
echilibrul. Acest lucru îl ajută pe mincinos să-şi recapete autocontrolul, în 
timp ce elimină tensiunea acumulată din cauza minciunii. Astfel, 
eliminarea unei cantități mari de aer în momentul expirării este, de multe 
ori, un semn clar prin care putem identifica un mincinos. 


Fotografia 7.2: O.J. Simpson eliminând cu putere aerul din piept în timpul procesului din Las 
Vegas, în care a fost acuzat de furt, tâlhărie şi ultraj. Credit foto: Daniel Gluskoter, Splash 
News 


În fotografia 7.2, îl putem vedea pe O.J. Simpson la Centrul de Justiţie 
Regional al Districtului Clark din Las Vegas, în cea de-a doua zi de 
selecţie a juriului pentru procesul său din 2008, când a fost acuzat de furt, 
tâlhărie şi ultraj. Puteţi observa pieptul său ridicat şi mărit în timp ce îşi 
alimentează plămânii cu aer şi obrajii umflaţi în timp ce se pregăteşte să 
expire, cel mai probabil, pentru a se elibera de stresul şi tensiunea 
copleşitoare. Această fotografie a fost făcută în ziua în care erau aleşi 
Juraţii. 

Având în vedere experienţa sa anterioară în instanţă, dobândită în 
timpul proceselor penale şi civile în care a fost acuzat de moartea lui 
Nicole Simpson şi a lui Ron Goldman, cu siguranță Simpson era foarte 
conştient de importanţa pe care selecția juriului o avea asupra sentinţei 
finale. Respirația sa bruscă, observată la nivelul superior al pieptului, şi 


eliminarea puternică a aerului ilustrează nivelul de stres la care era supus 
în timpul procesului de alegere a juraților. 


Schimbările de la nivelul pielii 


Când oamenii mint, se pot observa adesea transformări la nivelul pielii 
lor, cum ar fi schimbarea culorii sau prezenţa transpiraţiei. Persoanele cu 
o piele mai deschisă la culoare se pot îmbujora, înroşi sau păta. De obicei, 
roşeaţa apare pe faţă, obraji sau nas, dar se poate întinde uniform şi pe 
toată faţa, de la frunte până la gât sau chiar până la urechi. Roşeaţa şi 
îmbujorarea pot varia de la nuanţe de roz deschis până la roşu închis. 
Această schimbare de culoare este rezultatul unei cantităţi mai mari de 
adrenalină şi al transformărilor simultane ce au loc la nivelul vaselor mari 
de sânge şi al capilarelor. Persoanele cu o piele mai închisă la culoare pot 
căpăta nuanţe palide sau cenușii. 


Fotografia 7.3: Fostul senator 
şi candidat la preşedinţia Statelor Unite John Edwards, îmbujorat 
şi transpirat (două semnale ale înşelătoriei) — şi chiar zâmbitor — în fotografia-portret de 
după arestare. Credit foto: Splash News 


Mai sus îl putem vedea pe fostul senator şi candidat la preşedinţia 
Statelor Unite John Edwards, în fotografia-portret realizată după ce a fost 
arestat pentru acuzaţia de fraudă financiară. Minciuna pe care o spune în 
această poză este că e fericit şi că totul este în regulă. Deşi zâmbeşte, 
zâmbetul său este unul fals (mai multe detalii despre zâmbetul fals în 
capitolul 8). „Fericirea” sa este dezmințită de pielea feţei sale, închisă la 
culoare şi pătată şi de părţile laterale ale gâtului (în fotografia originală 
color, îmbujorarea este mult mai evidentă, faţa având o nuanţă rozalie spre 
roşu). 


Fotografia 7.4: Lance Armstrong cu pielea de pe nas, obraji, gât şi urechi închizându-se la 
culoare brusc (în fotografia originală, înroşindu-se) în momentul în care i se adresează o 
întrebare cu privire la dopaj. 

Credit foto: Jennifer Lorenzini/Splash News 


Puteţi să observați roşeață şi pe urechile, nasul sau obrajii unui 
mincinos, atunci când acesta simte că minciuna sa este pe cale de a fi 
dezvăluită. Deşi pielea lui Lance Armstrong este bronzată, roşeaţa 
contrastantă ce i se putea observa, în timpul interviului, pe urechi, părțile 
laterale ale gâtului, nas şi chiar pe buze a dat de gol schimbarea bruscă ce 
a avut loc la nivelul sistemului său nervos autonom şi circulația sangvină 
crescută corespunzătoare. Concomitent cu îmbujorarea pot apărea brusc şi 
vene proeminente pe frunte, acestea mărindu-se din cauza tensiunii 
arteriale şi a fluxului sangvin crescut. 


Transpiraţia 


Transpiraţia de la nivelul feţei poate fi şi ea un indicator al înşelătoriei. De 
multe ori, transpiraţia va apărea pe frunte, nas, obraji, bărbie sau deasupra 
buzei superioare. În fotografia lui John Edwards, puteţi observa evidenta 
apariție a transpiraţiei pe faţă în timp ce zâmbeşte în poza făcută după 


arestare. Transpiraţia de la nivelul feţei este rezultatul căldurii produse de 
corp, care este responsabilă şi pentru roşeaţa şi îmbujorarea ce apar în 
acelaşi timp. Corpul încearcă să se răcorească şi, din acest motiv, 
transpiraţia este eliminată prin porii pielii de pe corp şi faţă. 


Fotografia 7.5: Transpiraţia vizibilă pe buza superioară, fruntea, obrajii şi părţile laterale ale 
nasului preşedintelui Bill Clinton, în timp ce minte poporul american cu privire la relaţia sa 
amoroasă cu Monica Lewinsky. Credit foto: Joyce Naltchayan/Getty Images 


Deoarece muşchii de la nivelul buzei superioare se încordează în timp 
ce o persoană minte, este un lucru obişnuit să observăm picături de 
transpirație acumulându-se în acea zonă. În mod frecvent, acesta este un 
semn clar al faptului că respectiva persoană minte. Deşi cu toții am 
observat furia preşedintelui Clinton în timp ce arăta acuzator cu degetul, 
puţini au fost cei care au putut să se apropie suficient de mult pentru a 
vedea faptul că acesta transpira abundent în timpul discursului. Dacă 
priviţi cu atenţie această fotografie, veţi putea observa picăturile de 
transpiraţie ce strălucesc pe buza sa superioară. 

Preşedintele Clinton nu a fost singurul care a transpirat în timp ce 
minţea. Chiar şi atunci când nu pedala, Lance Armstrong transpira din 
belşug în timpul interviurilor pe care le dădea. În 2006, într-un interviu 


pentru rubrica „Outside the Line” de pe site-ul ESPN.com, picăturile de 
transpiraţie de pe buza sa superioară au putut fi observate foarte bine pe 
întreaga durată a discuţiei, în timp ce sportivul minţea că nu a consumat 
substanţe care să-i sporească performanţa. 

Acelaşi indiciu incriminator al transpiraţiei de la nivelul buzei 
superioare a trezit suspiciunea Dianei Dean, inspector în cadrul serviciului 
vamal al Statelor Unite, cu privire la Ahmed Ressam, cunoscut şi sub 
numele de „teroristul mileniului”. Ressam a încercat să treacă graniţa 
Statelor Unite prin Canada, în luna decembrie a anului 1999, la bordul 
unei maşini care conţinea elemente din care se fabrică o bombă. Pe 
feribotul dinspre British Columbia spre Port Angeles, Washington, 
inspectorul Dean efectua interogatoriul de rutină al pasagerilor. Ceea ce a 
îngrijorat-o la Ressam au fost picăturile de transpirație care i-au invadat 
zona buzei superioare. I-a rugat imediat pe colegii ei să percheziționeze 
maşina acestuia, unde a fost găsită materia primă necesară pentru 
confecționarea unei bombe. Dacă Diana Dean nu ar fi observat picăturile 
de transpiraţie ale lui Ressam, ar fi putut avea loc un atac terorist foarte 
serios pe teritoriul Statelor Unite. 


Schimbările posturii corpului 


Atunci când oamenii sunt implicaţi în acte de înşelătorie, se pot observa 
schimbări bruşte ale poziţiei corpului acestora. Astfel, mincinoşii vor avea 
o postură mai rigidă şi ambii umeri vor deveni crispaţi şi îndreptaţi spre 
înainte. De asemenea, pot lăsa capul în jos cu o mişcare uşoară înainte. 
Conform rapoartelor poliţiei din Los Angeles, în februarie 2009, înainte 
de a participa la ceremonia Premiilor Grammy, rapper-ul Chris Brown a 


atacat-o pe iubita sa, Rihanna Fenty, după ce a încercat să o împingă din 
maşină. Ulterior, acesta a fost arestat, fiind acuzat de violenţă domestică. 
În aprilie 2009, când a apărut în faţa instanţei, Brown a susţinut că este 
nevinovat, dar limbajul trupului său a arătat exact contrariul. 

Când s-a prezentat în faţa judecătorului de la tribunalul din Los 
Angeles, Chris Brown, de felul său un bărbat infatuat şi lat în umeri, arăta 
cu totul diferit. Brusc, avea umerii lăsați, capul plecat şi privirea în 
pământ, aşa cum puteţi observa în fotografia 7.6. Postura sa arată faptul că 
este ruşinat şi vinovat. 


Fotografia 7.6: Chris Brown declarându-se nevinovat în timp ce postura corpului său îi 
demonstrează vinovăția. În urma unei înţelegeri prin care a obţinut eliberarea condiţionată, 
Brown s-a declarat vinovat de atacul asupra Rihannei. Credit foto: Pooled Pictures/Splash 

News 


O schimbare similară de postură a putut fi observată în momentul în 
care fotbalistul echipei Notre Dame, Manti Te'o, a mințit în timp ce 
vorbea despre prietena lui imaginară, înainte ca scandalul să se dezlănţuie. 


În timpul unui interviu acordat lui Kate Sullivan de la WBBM, post din 
Chicago afiliat CBS, s-a putut observa cum corpul său era încordat, iar 
umerii ridicaţi au devenit rigizi. Deşi a declarat că nu are nimic de-a face 
cu farsa care 1 s-a făcut, postura sa, cu umerii lăsaţi şi capul aplecat 
înainte, asemenea unei broaşte-ţestoase, arăta că încă nu spunea adevărul. 
Cel mai probabil, acesta a continuat să mintă cu privire la prietena sa 
imaginară care a decedat, chiar şi după ce farsa a fost demascată. 
Limbajul trupului său arăta de asemenea faptul că se simţea ruşinat că a 
fost prins cu minciuna. 

Unul dintre motivele pentru care mincinoşii adoptă această poziţie 
aproape fetală este acela că se simt vulnerabili din punct de vedere 
emoţional şi/sau stânjeniţi. Prin urmare, aceşti oameni se micşorează la 
propriu, ocupând mai puţin spaţiu şi arătând că se simt „mici” din punct 
de vedere emoţional. În acelaşi timp, acesta este modul instinctiv al 
corpului de a se proteja. Prin urmare, atunci când prindeţi pe cineva cu 
minciuna, veţi observa cum adoptă această poziţie cocoşată, similară unui 
făt sau unei țestoase. Am observat această schimbare de postură atunci 
când Barry Bonds a fost prins minţind prin omisiune la o conferință de 
presă. Deşi a vorbit foarte puţin despre cazul său de consum de steroizi, 
limbajul protector al trupului său a spus totul. 

Puteţi observa aceeaşi poziție aplecată în fotografia lui John Edwards 
din dosarul de la poliție. De obicei, Edwards stătea drept ca bradul, cu 
umerii traşi spre spate şi capul sus, plin de încredere în sine. Dar în 
această fotografie îl vedem cu umerii rotunjiți şi aplecaţi spre înainte. 
Limbajul trupului său reflectă ruşine şi tristeţe. Corpul lui Edwards este 
cel care ne spune de fapt adevărul — acela că senatorul nu este deloc 
fericit, ci se simte ruşinat şi abătut din cauza arestării sale şi a acuzaţiei de 
fraudă din timpul campaniei electorale. 


Fotografia 7.7: Fostul candidat la preşedinţia Statelor Unite John Edwards, cu umerii 
aplecaţi, în fotografia-portret din dosarul de la poliţie. 
Credit foto: Splash News 


Când o persoană îşi pierde încrederea în sine, de multe ori puteţi 
observa cum poziția sa se schimbă, ghemuindu-se ca un făt. Această 
schimbare este foarte evidentă la persoanele condamnate în urma 
săvârşirii unei infracțiuni, acestea transformându-se din indivizi care merg 
drept şi ţanţoş, plini de infatuare şi siguri pe sine în persoane cu umerii 
lăsaţi, cu o postură asemănătoare cu a unei broaşte-ţestoase şi capul 
plecat, pe măsură ce încep să realizeze că nu vor scăpa nepedepsiţi. La 
început, când antrenorul echipei de fotbal a Penn State University, Jerry 
Sandusky, a fost acuzat de pedofilie, poziţia dreaptă a corpului şi capul 
său ridicat spuneau lumii că acesta era convins de faptul că nu i se va 
întâmpla nimic şi că va reuşi să scape de acuzaţii. Dar, pe măsură ce 
timpul trecea şi din ce în ce mai multă lume dădea declaraţii împotriva 
acestuia, Sandusky a început să aibă o poziție tot mai aplecată şi 
asemănătoare unei broaşte-ţestoase. Sentimentele sale de vinovăţie (sau 


cel puţin anxietatea dată de faptul că a fost prins) trebuie să fi fost de 
nesuportat când şi-a dat seama că va trebui să răspundă pentru acțiunile 
sale îngrozitoare. În cele mai recente fotografii şi înregistrări din timpul 
unei audieri ce a avut loc după pronunţarea sentinţei (cu privire la o 
posibilă rejudecare a cazului, care 1-a fost respinsă), deşi acesta continuă 
să se declare nevinovat, limbajul şi postura trupului său ce indicau vină şi 
înfrângere îl contrazic. 

De multe ori, această postură corporală cu umerii aplecaţi reprezintă 
un indiciu şi pentru poliţişti în timpul interogării martorilor. Aceştia îşi 
dau seama că au motive să devină mai direcţi şi să continue cu întrebări 
mai amănunțite. 


Umerii ridicaţi cu nepăsare 


Când o persoană ridică brusc din umeri în momentul în care vorbeşte 
despre o chestiune importantă sau răspunde la o întrebare directă e foarte 
posibil să vă mintă. Fostul jucător de baseball din Major League! Barry 
Bonds ridica de multe ori din umeri în timpul conferințelor de presă, 
refuzând să răspundă (minţind prin omisiune) la întrebările reporterilor 
legate de consumul de steroizi. Deoarece a mințit pe cine nu trebuia — în 
primul rând, pe procurorii federali —, Bonds a fost adus în faţa instanţei cu 
patru capete de acuzare pentru fals în declaraţii şi unul pentru 
obstrucţionarea justiţiei în timpul unei investigaţii guvernamentale. În 
2011, Bonds a fost condamnat pentru acest din urmă cap de acuzare, 
deoarece a oferit un răspuns evaziv la o întrebare în timp ce se afla sub 
jurământ. Din cauza minciunilor sale, lui Barry Bonds 1 s-a refuzat 
accesul în Baseball Hall of Fame?. 

O altă persoană ale cărei minciuni în instanţă au fost mai mult decât 
evidente este O.J. Simpson. În timpul şedinţei pentru pronunţarea 
sentinței, ce a avut loc într-un tribunal din Las Vegas, O.J. Simpson s-a 


ridicat în picioare, cu cătuşe la mâini, şi şi-a cerut iertare pentru faptele 
sale. În acelaşi timp, şi-a înclinat capul într-o parte şi a ridicat din umeri, 
după cum se poate vedea în fotografie. Aceste gesturi sugerează faptul că 
scuzele sale nu au fost prea sincere. Mai exact, Simpson a ridicat din 
umeri în timp ce spunea: „Nu am vrut să-l rănesc pe niciunul dintre acei 
oameni”. Aceasta arată că de fapt exact aceasta a fost intenția sa când a 
intrat în camera de hotel a persoanelor respective, cu o armă în mână, 
pentru a recupera ceea ce el considera că îi aparţine. 

Preşedinta completului de judecată, judecătoarea Jackie Glass, şi-a dat 
seama că părerile de rău ale lui O.J. Simpson nu erau altceva decât o 
încercare de manipulare, în speranţa obținerii unei sentinţe mai uşoare. 
Aceasta 1-a respins scuzele fără ezitare, spunându-i lui Simpson că ceea ce 
a făcut a fost „mai mult decât o prostie” şi condamnându-l, în cele din 
urmă, la 15 ani de închisoare. 


Fotografia 7.8: O.J. Simpson ridicând din umeri şi cerându-şi scuze în timpul şedinţei pentru 
pronunţarea sentinţei. Copyright: Getty Images 


Retragerea 


Uneori, când oamenii îşi dau seama că au fost prinşi cu minciuna, întregul 
lor corp se trage înapoi în mod brusc, automat şi necontrolat. Mincinosul 
este, efectiv, „dat pe spate” de faptul că minciuna sa a fost descoperită. 

Spatele mincinosului este, literalmente, „prins la perete” în timp ce 
face o mică săritură sau o mişcare bruscă înapoi. Într-un interval foarte 
scurt, postura sa devine rigidă şi dreaptă. De asemenea, încordarea de la 
nivelul gâtului şi umerilor este vizibilă, aşa cum se poate observa în 
fotografia cu O.J. Simpson, surprinsă în timpul unuia dintre cele mai 
revelatoare interviuri, acordat cu ocazia împlinirii a 10 ani de la uciderea 
soţiei sale. În acest interviu îl vedem pe O.J. Simpson efectiv retrăgându- 
se, atunci când Catherine Crier i-a pus o întrebare care, în mod clar, l-a 
surprins neplăcut. 


Fotografia 7.9: O.J. Simpson literalmente dat pe spate atunci când Catherine Crier îi 
adresează o întrebare în timpul unui interviu. 
Credit foto: AdLIB Design/Splash News 


Aplecarea înainte 


Oamenii care mint îşi doresc cu disperare să fie crezuţi. Prin urmare, în 
disperarea lor, se vor apleca către persoana cu care vorbesc, încercând să 
se bage sub pielea interlocutorului şi să pară persoane prietenoase şi 
plăcute. De fapt, nu este decât o încercare de a-i manipula pe ceilalți, 
astfel încât să fie crezuţi. Prin urmare, îi veţi vedea adesea aplecându-se 
înainte în momentele în care comunică faţă în faţă cu o altă persoană. 
Acesta este modul lor de a crea un fals sentiment de intimitate şi de a da 
impresia că spun adevărul. Fotografia următoare a surprins singurul 
moment din timpul interviului lui O.J. Simpson în care acesta s-a aplecat 
în faţă; este foarte posibil să fi fost o încercare de a sugera că nu a fost 
implicat în uciderea soţiei sale. După părerea mea, această aplecare bruscă 
înainte, combinată cu degetul ridicat, indică faptul că minte. 


LAARNI 


UI) 

Fotografia 7.10: O.J. Simpson aplecându-se înainte în timpul unui interviu acordat lui 
Catherine Crier de la postul de televiziune Court TV, cu ocazia împlinirii a 10 ani de la 
uciderea soţiei sale. Credit foto: AdLIB Design/Splash News 


De multe ori, putem observa acest comportament la criminalii care 
sunt supuşi unui interviu înainte de condamnare. Atunci când Scott 


Peterson a fost intervievat de Diane Sawyer, l-am putut observa 
aplecându-se înainte pe toată durata interviului, în încercarea nereuşită de 
a părea simpatic şi credibil. Peterson a acordat acest interviu înainte ca 
rămăşiţele soţiei sale Laci şi ale copilului lor nenăscut să fie descoperite. 
Aplecându-se înainte, acesta a continuat să mintă, spunând că nu are 
habar unde se află soția sa, deşi ştia foarte bine că trupul acesteia zăcea pe 
fundul golfului. Peterson a procedat în acelaşi mod şi cu un alt reporter, de 
la canalul CBS. Deşi jurnalistul l-a pus faţă în față cu minciunile 
referitoare la amanta sa, Amber Frey, Peterson a rămas în aceeaşi poziţie, 
aplecat înainte. 

Am putut observa aceeaşi postură corporală şi la Drew Peterson, un alt 
bărbat condamnat pentru uciderea soţiei sale. În timpul unei apariţii la 
emisiunea Today Show, acesta a încercat să-i convingă pe Matt Lauer şi pe 
telespectatori că nu a avut nimic de-a face cu moartea celei de-a treia soţii, 
Kathleen Savio, sau cu dispariţia celei de-a patra, Stacy. Aceeaşi poziţie 
am văzut-o şi la Jodi Arias, o tânără condamnată pentru că şi-a omorât 
prietenul. Într-un interviu pentru emisiunea 48 Hours, aceasta a încercat 
să pară o fată drăguță şi prietenoasă, deşi îşi înjunghiase iubitul de 
nenumărate ori în cabina de duş. Un alt element care îi uneşte pe toți 
aceşti criminali este faptul că, pe parcursul întregului interviu, îşi 
păstrează aproape în permanenţă această poziţie aplecată înainte. 

Fostul candidat la preşedinţia Statelor Unite John Edwards s-a aplecat 
şi el înainte în timpul unui interviu acordat reporterului postului TV ABC, 
Bob Woodruff, în timp ce nega faptul că ar fi tatăl copilului născut de 
amanta sa, Rielle Hunter. 


Neastâmpărul sau cuminţenia excesivă 


Un alt semnal care indică înşelăciunea este neastâmpărul. Motivul pentru 
acest comportament este acela că sistemul nervos autonom răspunde 
printr-o reacție primitivă, de tipul „luptă sau fugi”. De multe ori, oamenii 
şi-ar dori să o ia efectiv la fugă în anumite situaţii stresante sau incomode. 
Prin urmare, atunci când un mincinos ştie că va fi interogat sau 
intervievat, instinctele sale biologice înnăscute îşi fac apariţia, 
îndemnându-l să încerce să scape din acea situaţie — de aici, excesul de 
energie şi mişcările irelevante ale corpului său. 

Pe de altă parte, un mincinos poate să nu se mişte deloc. Acesta ar 
putea fi un semn al „luptei” neurologice primitive, mai degrabă decât a 
reacției de „fugă”, corpul luându-şi poziţia şi pregătindu-se pentru o 
eventuală confruntare. Când sunteţi implicaţi într-o conversaţie, este 
normal să vă mişcați trupul într-o manieră subtilă, relaxată şi, în cea mai 
mare parte, inconştientă. Aşadar, dacă observați la cineva o poziţie rigidă, 
catatonică şi lipsită de orice mişcare, acesta e un mare semnal de alarmă 
că ceva este în neregulă. În cel mai bun caz, această persoană încearcă din 
răsputeri să controleze ceca ce face şi ce spune; în cel mai rău caz, ar 
putea încerca să vă manipuleze şi să vă păcălească. Acest lucru a putut fi 
observat în limbajul trupului criminalului Drew Peterson. În numeroasele 
interviuri pe care le-a dat, acesta adopta o poziţie rigidă, cu faţa împietrită, 
în timp ce-şi susținea nevinovăția. Peterson insista asupra faptului că nu 
era vinovat de moartea celei de-a treia soţii, Kathleen Savio, şi susținea că 
nu ştie unde este ce-a de-a patra soţie, Stacey, care dispăruse pe 
neaşteptate. Cu mâinile strânse cu fermitate în faţă, Peterson nu a 
abandonat deloc această poziţie. 

În momentul în care un suspect este interogat de poliţie, părând să fi 
prins rădăcini în locul în care a fost aşezat, oamenii legii obişnuiesc să 


interpreteze acest gest ca pe un semn că respectiva persoană ştie mult mai 
multe decât spune. În plus, dacă suspectul îşi strânge cu putere mâinile 
sau braţele înseamnă că încearcă literalmente „să ţină în frâu” situaţia, 
pentru a nu dezvălui ceea ce vrea sau trebuie să ţină secret. 


Fotografia 7.11: Nicki Minaj (în partea dreaptă) adoptând o poziţie rigidă, cu mâinile strânse 
şi braţele încrucişate peste genunchi, pe întreaga durată a unei dezbateri publice, în timp ce 
încerca, cel mai probabil, să mascheze sentimentele negative faţă de colega ei din juriu, 
Mariah Carey (în partea stângă). Credit foto: Getty News Entertainment 


Nicki Minaj a negat vehement că ar fi în conflict cu Mariah Carey, 
colega ei din juriul unei emisiuni-concurs. Cu toate acestea, poziția rigidă 
şi imobilă a corpului acesteia şi faptul că nici nu a privit-o pe Mariah au 
spus totul despre disputa dintre cele două. Acest comportament anormal 
reprezintă de obicei un semnal al înşelătoriei, tocmai datorită faptului că 
este anormal. Mincinosul încearcă să îşi reducă la minimum mişcările 
trupului, astfel încât nimeni să nu-şi dea seama că minte; în mod ironic, 
tocmai acest comportament îi face pe oameni să observe că sunt mari 
şanse ca persoana respectivă să mintă. 


Schimbările poziţiei capului 


Când cineva este prins cu minciuna, veţi observa adesea că respectiva 
persoană face diferite mişcări ciudate şi nepotrivite cu capul. Astfel, capul 
poate fi (a) lăsat sau dat pe spate, (b) aplecat în faţă sau (c) înclinat sau 
lăsat într-o parte. Dacă observați pe cineva făcând brusc una dintre aceste 
mişcări, mai ales după ce i-aţi adresat o întrebare directă, este posibil ca 
acea persoană să nu fie tocmai sinceră cu dumneavoastră. 


Capul dat pe spate 


Am văzut de multe ori cum Scott Peterson, prizonierul condamnat la 
moarte pentru uciderea soției sale şi a fiului său nenăscut, îşi lăsa capul să 
cadă brusc pe spate în timpul procesului. Capul său se mişca dintr-odată 
spre înapoi de fiecare dată când în sala de judecată se spunea ceva care 
demonstra adevărul cu privire la implicarea sa în moartea membrilor 
familiei sale. Puteţi observa aceeaşi mişcare în următoarea fotografie, care 
îl prezintă pe O.J. Simpson în timpul interviului acordat jurnalistei 
Catherine Crier. Momentul în care a fost făcută mișcarea surprinsă în 
fotografie este foarte important: Simpson îşi dă capul pe spate exact 
atunci când începe să răspundă la o întrebare importantă legată de 
asasinarea soției sale, Nicole. Această mişcare bruscă a capului indică de 
multe ori că persoana respectivă nu spune adevărul. 


Fotografia 7.12: O.J. Simpson în timpul interviului acordat jurnalistei Catherine Crier de la 
postul de televiziune Court TV. Este surprins aici momentul în care O.J. Simpson îşi lasă 
brusc capul pe spate, în timp ce răspunde la o întrebare. Credit foto: AdLIB Design/Splash 
News 


Următoarea fotografie îl prezintă pe Lance Armstrong în momentul în 
care i se adresează o întrebare neașteptată cu privire la dopaj. Observaţi 
poziţia capului său şi cât de mult este lăsat pe spate, în timp ce sportivul 
procesează întrebarea. De fiecare dată când observați pe cineva că îşi lasă 
capul să cadă brusc pe spate atunci când minte, când este prins sau crede 
că ar putea fi prins cu minciuna sau când aude ceva ce ar putea să-i 
descopere înşelătoria, să ştiţi că aceste mişcări neaşteptate, anormale şi 
foarte evidente vorbesc de la sine. 


Fotografia 7.13: Un exemplu elocvent al lăsării capului pe spate. Fotografia a fost surprinsă 
în timpul unei dezbateri din 2009, când lui Armstrong i-a fost adresată o întrebare legată de 
dopaj. Credit foto: Jennifer Lorenzini/Splash News 


Capul aplecat în faţă 


Când o persoană cu conştiinţă este prinsă cu minciuna sau aude un adevăr 
incomod, aceasta are de multe ori tendinţa de a-şi lăsa automat capul în 
Jos. Adesea, acesta este un semn de remuşcare sau ruşine. Când Tiger 
Woods a organizat o conferință de presă, în 2010, pentru a-şi cere scuze că 
şi-a înşelat soţia, sportivul a stat cu capul aplecat aproape tot timpul. 
Acelaşi tip de limbaj corporal poate fi întâlnit şi la copiii mici, atunci când 
părinţii le cer să spună adevărul cu privire la ceva ce au făcut. Când stau 
cu capul în jos, copiii transmit mesajul că le este ruşine că au fost prinşi şi 
că sunt conştienţi că au făcut ceva ce nu aveau voie să facă. 

Cu capul uşor aplecat era şi cântăreţul şi rapper-ul Chris Brown în 
momentul în care a pledat nevinovat la acuzaţia de violență domestică 
asupra iubitei sale, Rihanna. Era conştient că minte şi că era vinovat de 
lovirea acesteia în noaptea anterioară decernării Premiilor Grammy. 


Fotografia 7.14: Chris Brown, cu capul uşor aplecat, în timp ce se declară nevinovat de o 
infracţiune pe care ştie foarte bine că a comis-o şi pe care 
a recunoscut-o la o audiere ulterioară. Capul său aplecat poate indica 
şi sentimentul de ruşine faţă de cele întâmplate. Credit foto: Pooled Pictures/Splash News 


Capul înclinat sau aplecat într-o parte 


Gestul cuiva care îşi înclină dintr-odată capul într-o parte indică adesea 
nesiguranță. Această mişcare poate fi observată frecvent atunci când 
oamenilor li se adresează întrebări directe sau când minciunile lor au fost 
demascate. Acesta este modul rapid şi inconştient al corpului de a 
transmite că nu ştie cum să răspundă la respectiva întrebare, pentru că 
este posibil să fie nevoit să inventeze o minciună. Când Drew Peterson a 
fost întrebat în mod direct dacă este implicat în dispariţia celei de-a patra 
soţii, poziția sa rigidă de fost polițist s-a schimbat imediat, acesta 
înclinându-şi capul într-o parte, în timp ce nega faptul că ar avea vreo 
legătură cu dispariția femeii. Acest semnal ar fi putut indica faptul că 


minte. În mod clar, întrebarea a atins un punct sensibil, altfel Drew nu ar 
fi dat dovadă de această atitudine falsă şi ciudată. 

Lance Armstrong şi-a lăsat capul într-o parte în 2010, când a fost 
chemat să urce pe scenă, în timpul ceremoniei de încheiere a Turului 
Franţei. În cazul lui, mişcarea a fost, cel mai probabil, un semnal al 
înşelătoriei. În timp ce întrebările curgeau în timpul unei conferinţe de 
presă spontane, ciclistul probabil că nu era sigur cum anume să-şi 
formuleze minciunile. Era conştient de faptul că nu merita cuvintele de 
laudă care îi erau adresate. Ştia foarte bine că obținuse cel mai mare 


premiu în ciclism trişând. 


Fotografia 7.15: Lance Armstrong înclinându-şi capul într-o parte în timpul unui interviu 
realizat de Oprah Winfrey, un gest care indică minciună sau evitarea adevărului. Credit foto: 
Getty News Entertainment 


După părerea mea, Lance Armstrong a continuat să mintă chiar şi 
după ce a recunoscut faptul că s-a dopat pentru a câştiga competiţii de 
ciclism. Limbajul corpului său (în special capul înclinat într-o parte) m-a 
făcut să cred că mai erau multe lucruri pe care nu le dezvăluia şi despre 
care e posibil să fi minţit cu neruşinare. 


Fotografia 7.16: O.J. Simpson cu capul aplecat într-o parte în timpul şedinţei pentru 
pronunţarea sentinţei, într-un tribunal din Las Vegas. 
Credit foto: Pool/Getty Images News 


În fotografia 7.16 îl putem observa pe O.J. Simpson în timp ce îşi 
cerea scuze instanţei şi judecătoarei Jackie Glass pentru faptele sale. 
Judecând după limbajul trupului său — mai ales după înclinarea ciudată a 
capului —, este clar faptul că O.J. nu credea niciun cuvânt din ce spunea. 
Poziţia capului a fost unul dintre semnele care au scos în evidenţă 
nesinceritatea cuvintelor sale. 


Atingerea gâtului 


După cum am văzut deja în secţiunea anterioară a cărţii, gâtul reprezintă o 
parte foarte vulnerabilă a corpului uman. Acesta găzduieşte, din punct de 
vedere anatomic, mecanismele care ne permit să mâncăm, să vorbim şi să 
respirăm, activităţi atât de necesare supraviețuirii. 

Fotografia 7.17: Acoperirea gâtului cu mâna este adesea un gest care indică minciuna. 
Credit foto: Piotr Marcinski, Shutterstock, Inc. 


Când oamenii îşi acoperă gâtul cu mâna, acesta este de multe ori un 
gest automat, necontrolat şi protector, care indică vulnerabilitate. Uneori, 
acest sentiment de vulnerabilitate reprezintă un rezultat natural al 
minciunii. Observăm adesea acest gest la cineva care a fost prins cu 
minciuna. De asemenea, este o reacţie frecventă a unei persoane acuzate, 
în mod direct sau indirect, că a făcut ceva rău. Este un gest pe care l-am 
văzut frecvent şi în instanţă, în timp ce eram consultant pentru diverşi 
procurori. Îmi dau seama întotdeauna că mărturia cuiva a atins un punct 
sensibil pentru inculpat când acesta îşi acoperă partea din faţă a gâtului cu 
mâna. În momentele în care conduc un interogatoriu, poliţiştii sunt 
întotdeauna atenţi la acest gest, deoarece poate fi un semn că suspectul 
minte. Deşi acesta poate să susțină contrariul, atingerea gâtului cu mâna 
spune foarte multe cu privire la implicarea lui în infracţiune şi/sau la 
informaţiile pe care la deține. 

Recent, bine-cunoscutul actor Al Pacino a pozat pentru un afiş 
publicitar menit să anunţe noul său rol din filmul biografic dedicat lui Joe 
Paterno. În această fotografie, care se găseşte foarte greu, Al Pacino a 


pozat drept el însuşi, şi nu ca personaj. Ceea ce este foarte interesant e 
faptul că îşi acoperă gâtul cu mâna. În industria filmului se ştie de ani 
buni că Al Pacino urăşte să ia parte la şedinţe publicitare, deoarece ţine 
foarte mult la intimitatea sa. Astfel, putem înţelege de ce ar fi putut să se 
simtă ipocrit sau cel puţin lipsit de onestitate din cauza faptului că a ales 
să-şi respecte obligaţia contractuală de a se implica în promovarea 
următorului său film. Pe lângă înşelătorie, postura sa, cu mâna 
acoperindu-i gâtul, poate fi şi un semn de disconfort şi vulnerabilitate. 


Lărgirea gulerului sau scărpinatul gâtului 


Când oamenii se trag de gulerul cămăşii sau al unei haine pe gât ori îşi 
lărgesc dintr-odată nodul de la cravată e posibil să încerce să mintă sau să 
fie nervoşi după ce li s-a spus un adevăr incomod. O astfel de persoană 
simte efectiv cum „se înfierbântă”, pentru că sistemul său nervos autonom 
are o activitate intensă şi îi ridică temperatura corpului. Acesta este 
motivul pentru care mincinoşii simt cum îi loveşte un val brusc de 
căldură; când se întâmplă acest lucru, îi veţi vedea adesea descheindu-şi 
un nasture de la cămaşă sau trăgându-se de guler şi scărpinându-se în zona 
gâtului. 


Fotografia 7.18: Lărgirea gulerului şi a cravatei sunt de multe ori semne 
ale înşelătoriei, deoarece mincinosul simte cum „se înfierbântă”. 
Credit foto: David Stuart Productions/Shutterstock, Inc. 


Acest gest poate fi şi o reacţie la stres extrem sau la faptul că minciuna 
persoanei respective a fost demascată. În timpul procesului său din Las 
Vegas, în care a fost acuzat de tâlhărie, l-am văzut de multe ori pe O.J. 
Simpson lărgindu-şi gulerul, în timp ce asculta martorii incriminându-l, 
multe dintre lucrurile pe care le spuneau fiind probabil adevărate. Cu 
câteva momente înainte ca juriul să citească verdictul pentru toate cele 12 
capete de acuzare (inclusiv cele de răpire deosebit de gravă, jaf armat şi 
complot), O.J. Simpson a putut fi văzut trăgându-se de gulerul cămăşii şi 
de cravată. Cu siguranţă că se înfierbântase în timpul celui de-al doilea 
moment decisiv din viaţa sa. În mod ironic, cu cravata lărgită, O.J. a 
ascultat verdictul care îl declara vinovat exact în ziua în care se împlineau 
13 ani de când fusese achitat de acuzaţiile de ucidere a soției sale Nicole 
şi a prietenului acesteia, Ron Goldman. 


Nodul în gât 


Un alt semn al înşelăciunii este reprezentat de nodul în gât sau de 
înghițirea cu dificultate. Acest fenomen este rezultatul activității 
sistemului nervos autonom. Nodul în gât este mult mai uşor de detectat la 
bărbaţi, deoarece mărul lui Adam (o proeminenţă a laringelui) este de 
obicei mult mai vizibil la aceştia. (Se poate observa şi la femei, doar că nu 
este la fel de evident.) În mod frecvent, mincinosul face o pauză 
involuntară în mijlocul propoziției pentru a înghiţi. Atunci când o 
persoană este agitată sau face ori spune ceva interzis, producţia de salivă 
se diminuează. Prin urmare, gâtul devine uscat şi iritat. Pentru a-şi umezi 
gâtul şi a putea să-şi continue discursul (a se citi: minciuna), mincinosul 
înghite, iar acest lucru îi ameliorează senzația inconfortabilă de încordare 
şi iritare. 


Fotografia 7.19: Lui Lance Armstrong i s-a pus un nod în gât şi a înghiţit cu dificultate în 
timpul interviului realizat de Oprah, atunci când a vizionat mărturia sa mincinoasă. Credit 
foto: Getty Images 


Pe întreaga durată a interviului realizat de Oprah, Lance Armstrong a 
putut fi văzut adesea cu nodul în gât şi înghițind din greu, mai ales în 


momentele în care vorbea despre dopaj. Acest lucru a fost cel mai evident 
când sportivul viziona înregistrări video ale mărturiilor sale anterioare, în 
care minţea cu neruşinare în legătură cu substanţele consumate. În timp ce 
Lance privea monitorul, se putea observa foarte clar cum mărul lui Adam 
1 se mişca în sus şi în jos atunci când înghiţea, pe parcursul momentelor 
critice. 


Discordanţa dintre cuvinte şi limbajul trupului 


De obicei, corpul nu minte. De altfel, sistemul limbic din profunzimea 
creierului nostru ne va da de multe ori de gol, dezvăluind adevărul şi 
sentimentele reale care îl însoțesc. Poate ați observat că atunci când 
sunteţi de acord cu cineva şi spuneţi adevărul, capul dumneavoastră se 
mişcă în sus şi în jos în mod automat, acest lucru indicând că trupul 
dumneavoastră aprobă şi el ceea ce spuneţi. În mod similar, capul vi se 
clătină într-o parte şi în alta atunci când sunteţi sincer şi negaţi ceva, ceea 
ce reprezintă modul prin care trupul dumneavoastră confirmă ceea ce ați 
spus. Dar atunci când minţiţi, creierul devine confuz. Dacă negaţi ceva 
când adevăratul răspuns este unul afirmativ, corpul dumneavoastră vă va 
contrazice de multe ori, forțându-vă să faceți un gest aprobator cu capul, 
în mod automat. Prin urmare, adevărul iese la iveală pe neaşteptate. În 
mod deloc surprinzător, această lipsă de coordonare dintre cuvintele pe 
care le spunem şi limbajul trupului nostru (fie că dăm din cap afirmativ 
sau negativ) indică frecvent că la mijloc e o minciună. 

În timpul interviului realizat de Oprah, Lance Armstrong a dat şi el 
dovadă, de mai multe ori, de această lipsă de coordonare între cuvintele 
sale şi mişcările capului. Dacă analizăm această neconcordanţă în 


contextul mai larg al discursului său tipic şi al limbajului său corporal, e 
foarte probabil ca ciclistul să nu fi spus adevărul sau, cel puţin, să fi omis 
informaţii foarte importante. 


Schimbările la nivelul mâinilor şi braţelor 


Rosul unghiilor şi muşcatul degetelor 


Este un lucru obişnuit să vedem oameni cu degetele în gură când sunt 
agitaţi sau neliniştiţi. Având în vedere că minţitul implică stres, mincinoşii 
pot să-şi roadă unghiile sau să-şi muşte degetele pentru a se elibera de 
tensiune. 


Fotografia 7.20: Rosul unghiilor şi muşcatul degetelor indică frecvent 
că persoana respectivă este agitată — sau mincinoasă. 


Credit foto: Milkovsa/Shutterstock, Inc. 


Acoperirea gurii 


O persoană mincinoasă îşi acoperă gura cu mâinile, în mod automat, când 
nu vrea să discute un anumit subiect sau să răspundă la o întrebare. 
Fotografia 7.21 este surprinsă în momentul în care un reporter îl întreabă 
pe Lance Armstrong dacă s-a dopat. Oricare a fost răspunsul său, 
important este faptul că mâna care îi acoperă gura spunea totul. La auzul 
întrebării, mâna lui Armstrong s-a ridicat imediat pentru a acoperi gura, ca 
şi cum ar fi vrut să sugereze că nu are de gând să vorbească. 


Fotografia 7.21: Lance Armstrong acoperindu-şi gura cu mâna în timpul unei conferinţe de 
presă, după ce fusese întrebat despre consumul de substanţe care sporesc performanţa 
sportivă. 

Credit foto: Jennifer Lorenzini/Splash News 


Acest gest de a acoperi gura cu mâna, în încercarea de a bloca 
comunicarea, este o reacţie de tip primitiv şi instinctual. Aceasta poate fi 
observată frecvent la copii, mai ales atunci când părinţii îi roagă să facă 
linişte. Şi atât copiii, cât şi adulţii fac acest gest când greşesc cu ceva, cum 
ar fi să spună o minciună. Este un gest simbolic care transmite faptul că 


persoana respectivă nu are de gând să mai spună nimic. Micuţul Falcon 
Heene şi-a acoperit gura cu mâna imediat după ce a divulgat pe postul 
CNN că povestea familiei sale, conform căreia ar fi fost luat pe sus într-un 
balon improvizat, era doar o farsă. După ce presa a ajuns la casa acestora 
din Colorado, iar Falcon şi familia lui au ieşit pentru prima dată în public 
după ce farsa fusese demascată, Falcon şi-a acoperit imediat gura cu 
ambele mâini, ca şi cum ar fi vrut să sugereze că nu mai voia să spună 
NIMIC — şi mai ales presei, care aştepta nerăbdătoare afară. 

Când adulții îşi acoperă buzele cu mâinile înseamnă că nu dezvăluie 
tot ce ştiu şi că pur şi simplu nu vor să spună adevărul. Aceştia renunță 
efectiv să mai comunice. Acest lucru a fost evident în timpul interviului 
pe care Lance Armstrong 1 l-a acordat lui Oprah Winfrey. Deşi acesta a 
dezvăluit numeroase informaţii, limbajul trupului său indica faptul că mai 
erau multe lucruri pe care nu le spunea. 

Acelaşi gest poate însemna şi că o persoană a fost prinsă cu minciuna 
şi este prea stânjenită să mai ofere alte detalii. Când Oprah l-a mustrat pe 
Lance pentru acţiunile sale, spunându-i: „Ai dat în judecată o serie de 
oameni, deşi ştiai că aceştia spuneau adevărul”, sportivul s-a lovit cu 
palma peste gură, aşa cum am văzut în fotografia anterioară. Ştia că fusese 
prins cu minciuna Şi, prin urmare, nu mai era nimic de adăugat. 


Acoperirea părţilor vulnerabile ale corpului 


Când oamenii au ceva de ascuns, de multe ori îşi vor folosi mâinile pentru 
a-şi acoperi o parte vulnerabilă a corpului, cum ar fi gâtul, pieptul, 
abdomenul sau părţile intime. John Edwards şi-a acoperit frecvent zona 
genitală în timpul interviului acordat în emisiunea Nightline. De fiecare 
dată când începeau discuţii despre paternitatea sa, acesta îşi fixa mâinile 
strategic peste părţile intime ale corpului său. În momentele în care 


oamenii se simt vulnerabili sau jenaţi de minciunile lor, îi veţi vedea 
adesea cu mâinile poziționate în acest mod. 

Abdomenul şi pieptul sunt alte două zone ale corpului pe care 
mincinoşii le acoperă când sunt implicaţi în acte de înşelătorie. Dacă 
observați că cineva îşi acoperă brusc abdomenul cu mâinile sau se ţine de 
stomac, este posibil ca respectiva persoană să vă mintă. Şi în acest caz, 
motivul este activitatea sistemului nervos autonom (asupra căruia nu 
avem niciun control), care face ca sucurile gastrice să circule în exces. De 
asemenea, muşchii netezi de la nivelul stomacului şi tractului digestiv se 
contractă brusc, ceea ce poate provoca senzaţia de durere sau nevoia de a 
merge la toaletă. 


Fotografia 7.22: Tiger Woods punându-şi braţul peste zona pieptului 
şi acoperindu-şi gâtul, două zone foarte vulnerabile ale corpului. 
Credit foto: Splash News 


Dacă cineva îşi acoperă brusc zona inimii sau a pieptului, e posibil ca 
respectiva persoană să simtă o încordare neaşteptată în această parte a 
corpului atât de importantă şi necesară supravieţuirii. Imediat după ce a 
izbucnit scandalul legat de nenumăratele sale infidelități, Tiger Woods a 
încercat să-şi ceară scuze şi să-şi salveze căsătoria, cel puţin în aparenţă. 
În multe fotografii îi putem vedea pe Tiger şi pe soția sa, Elin, mergând 


împreună, dar la mare distanţă unul de celălalt. Acest fapt ar putea 
simboliza marele gol emoţional ce se crease între ei şi suferinţa prin care 
treceau. E de înţeles faptul că Tiger şi-a acoperit cu mâna unul dintre cele 
mai vulnerabile organe, inima, în mod subconştient. Este încurajator şi 
poate chiar prea optimist să credem că inima sa era frântă, având în vedere 
durerea pe care i-a pricinuit-o soţiei sale şi felul în care şi-a distrus 
reputaţia. Puteţi observa în aceeaşi fotografie cum mâna sa acoperă 
strategic o altă parte vulnerabilă a corpului său, gâtul. Când mâinile cuiva 
rămân fixate pe o anumită parte vulnerabilă a corpului, este foarte posibil 
ca respectiva persoană să aibă ceva de ascuns. Poate că Tiger îşi ascundea 
adevăratele sentimente, fiind distrus pentru că şi-a rănit soția, dar şi pentru 
că a fost el însuşi rănit de reacţia publicului şi a sponsorilor săi. 

Când oamenii mint, îi veţi vedea frecvent acoperindu-şi cu mâna gâtul 
sau mărul lui Adam, o altă zonă foarte vulnerabilă a corpului, şi rămânând 
mai mult timp în această poziţie. 


Încrucişarea braţelor. autoprotecţia şi indiferența 


Oamenii îşi încrucişează braţele din multe motive inofensive — poate le 
este frig sau, pur şi simplu, se simt confortabil în această poziţie. Cu toate 
acestea, un braţ încrucişat peste celălalt sau peste trunchi poate avea o 
conotaţie foarte diferită, poziția putând fi interpretată ca un gest de 
autoapărare, în cazul în care persoana respectivă se simte nesigură sau 
vulnerabilă. Când cineva îşi încrucişează brusc braţele în mijlocul unei 
conversații, comportamentul său ar putea indica faptul că nu vă spune 
adevărul sau că, în cel mai bun caz, nu vă dezvăluie totul. Practic, această 
persoană vă ţine la distanţă de adevăr prin crearea unei bariere fizice 
formate din braţele sale. 

Într-o fotografie exclusivă, surprinsă după izbucnirea scandalului de 
infidelitate, Tiger Woods poate fi văzut protejându-şi trunchiul cu o mână. 


Fotografia sugerează că acesta se închisese în sine faţă de Elin şi, într- 
adevăr, expresiile lor faciale arată că treceau printr-o perioadă foarte 
dificilă din punct de vedere emoțional. Probabil că această închidere în 
sine a lui Tiger, aşa cum o demonstrează şi braţul său poziționat peste 
trunchi, a fost rezultatul mărturiilor tot mai multor femei care susțineau că 
avuseseră aventuri amoroase cu sportivul. 

Multe celebrități pot fi văzute făcând acest gest în timpul unor 
interviuri. Când întrebările devin prea personale sau incomode, braţele 
acestora le protejează, plasându-se în faţa corpului. 


Fotografia 7.23: Juriul concursului American Idol, cu Nicki Minaj (în partea dreaptă) 
încrucişându-şi braţele pentru a o ţine pe Mariah Carey la distanţă, în timp ce aceasta din 
urmă o tratează pe Nicki cu indiferenţă. Credit foto: Getty News Entertainment 


Ne mai încrucişăm braţele şi atunci când ne displace partenerul de 
conversaţie. La Hollywood, actorii sunt destul de conştienţi de faptul că 
nu trebuie să se îndepărteze de colegii de breaslă sau să rupă relaţii aiurea. 
Dar fotografia de mai sus, cu juriul concursului American Idol, ne 
demonstrează faptul că de obicei limbajul trupului nu minte. Se pare că 
există un strop de adevăr în scandalul izbucnit în presă, conform căruia ar 
exista o dispută între cele două cântărețe, Nicki Minaj şi Mariah Carey. 


Deşi ambele au declarat presei că nu sunt certate, limbajul trupului lor 
spune o poveste diferită. 

Limbajul trupului este şi el grăitor la Mariah Carey. În fotografie, 
atitudinea ei de indiferenţă față de Nicki este evidentă. Aceasta îşi ridică 
umărul, într-o încercare subconştientă de a o bloca pe Nicki şi de crea o 
barieră fizică între ele. Astfel, deşi Mariah nu a recunoscut niciodată 
public că ar avea ceva împotriva lui Nicki, umărul ridicat cu indiferenţă a 
spus totul, în ciuda zâmbetelor şi cuvintelor frumoase. 

De câte ori sunt rugată să analizez starea unei relaţii de cuplu doar pe 
baza limbajului trupului celor doi şi văd o atitudine de indiferenţă, în care 
unul dintre ei îşi ridică umărul pentru a-l bloca pe celălalt, îmi dau seama 
că acolo există probleme. Aşadar, dacă vorbiţi cu cineva şi persoana 
respectivă îşi ridică brusc umărul, mai ales după ce aţi abordat un subiect 
important sau sensibil, sunt mari şanse să fiți minţit; persoana în cauză 
încearcă efectiv să vă blocheze cu umărul său. 


Mâncărimile supărătoare 


Când sistemul nervos autonom este suprasolicitat, circulaţia sangvină mai 
intensă şi capilarele dilatate provoacă adesea o senzație de mâncărime. 
Din acest motiv, mincinoşii îşi scarpină brusc pielea de la nivelul capului, 
feţei, gâtului sau braţelor. 

În fotografia următoare îl putem vedea pe O.J. Simpson scărpinându- 
şi faţa după ce Catherine Crier i-a adresat o întrebare iscoditoare. Acesta a 
fost un semnal în plus pe care trupul său l-a transmis şi care ar fi putut 
sugera că Simpson nu răspundea cu sinceritate la întrebări. 

În timpul interviului realizat de Oprah Winfrey, Lance Armstrong a 
avut şi el parte de un episod major de mâncărimi supărătoare, după ce 
gazda emisiunii l-a întrebat de ce i-a dat în judecată pe oamenii care l-au 
acuzat, pe bună dreptate, că se dopase. Pe sportiv l-a apucat imediat 


mâncărimea în zona bărbiei şi a mandibulei. Scărpinatul sugerează faptul 
că Armstrong era conştient că ceea ce făcuse era o chestiune foarte gravă 
şi greşită, iar corpul lui ştia şi el acelaşi lucru. De îndată ce subiectul a 
fost menţionat, schimbările de la nivelul circulației sangvine (vă mai 
aduceţi aminte de sistemul nervos autonom?) i-au provocat o senzaţie de 
mâncărime pe bărbie, care l-a făcut să se scarpine. 


Fotografia 7.24: O.J. Simpson manifestând un caz sever de mâncărimi supărătoare în 
timpul unui interviu acordat postului de televiziune 
Court TV, la împlinirea a 10 ani de la uciderea soţiei sale. 
Credit foto: AdLIB Design/Splash News 


Este bine să rețineți că senzaţia de mâncărime poate apărea atunci 
când cineva minte, dar şi atunci când respectiva persoană se gândeşte doar 


la o minciună pe care a spus-o deja. Aşadar, când vedeţi pe cineva că se 
scarpină brusc, nu excludeţi posibilitatea că aţi putea fi minţit. 


Frecarea sau frângerea mâinilor, bătaia din degete, aranjarea 


aspectului şi adunarea scamelor imaginare 


Când oamenii sunt neliniştiți din cauza minciunii, îi veţi vedea adesea 
jucându-se cu degetele, bătând cu ele pe o anumită suprafaţă sau jupindu- 
şi pielea de pe ele. Este modul corpului de a elibera starea de neliniște. 


În fotografia 7.25, surprinsă în timpul unei prezentări înaintea 
instanţei din Beverly Hills, o putem vedea pe Lindsay Lohan jucându-se 
cu degetele, în încercarea de a se elibera de stres şi de a se linişti. Acest 
comportament poate fi văzut adesea atunci când cineva se simte ameninţat 
sau are motive să creadă că minciuna sa va fi demascată. În mod clar, aşa 
au stat lucrurile şi în cazul lui Lindsay, care, de-a lungul anilor, a fost 
prinsă cu minciuna în public de nenumărate ori. În fotografia din sala de 
judecată, acest comportament reprezintă reacţia ei la auzul unui adevăr 
incomod despre ea. 


Fotografia 7.25: Lindsay Lohan într-o sală de judecată din Beverly Hills, jucându-se nervos 
cu degetele. 
Credit foto: Pool/London Entertainment/Splash News 


De asemenea, atunci când observați că cineva îşi freacă sau îşi frânge 
mâinile, e posibil ca persoana respectivă să încerce să se calmeze. Odată 
cu schimbările de la nivelul sistemului nervos autonom, pot apărea şi 
modificări ale temperaturii corporale. Astfel, corpul poate resimţi brusc că 
îi este prea cald sau prea frig. Dacă temperatura corpului este prea 
scăzută, extremităţile, cum ar fi mâinile, sunt primele părţi afectate. 
Răspunsul natural şi instinctiv este acela de a crea fricțiune pentru a 
genera căldură. Prin urmare, dacă adresaţi cuiva o întrebare directă, iar 
persoana respectivă îşi freacă mâinile e foarte posibil să nu vă spună 
adevărul. 

Înlăturarea scamelor imaginare de pe haine sau joaca cu părul 
reprezintă alte două gesturi care pot să înlăture neliniştea. 


Fotografia 7.26: Lindsay Lohan jucându-se cu părul în sala de judecată, 
în timp ce ascultă acuzaţiile ce i se aduc. Credit foto: Pool/London Entertainment/Splash 
News 


În fotografia 7.26 o putem vedea pe Lindsay Lohan afişând un alt gest 
menit să o liniştească: se joacă cu părul înainte de a fi condamnată la 
închisoare. Mincinoşii se joacă frecvent cu părul pentru a-şi crea o stare 
de confort psihic. Acest comportament poate reflecta şi nehotărâre sau 
nesiguranță cu privire la felul în care este mai bine să-şi ticluiască 
minciunile. 


Cu câţiva ani în urmă, membrii familiei Heene au provocat un scandal 
naţional în Statele Unite, când au făcut pe toată lumea să creadă că fiul lor 
Falcon, în vârstă de şase ani, era captiv într-un balon improvizat, care se 
desprinsese de sol. După ce, în mod „miraculos”, l-au găsit pe Falcon 
ascuns în podul casei, au mers la un post naţional de televiziune pentru a- 
şi spune povestea. În cele din urmă, micuțul Falcon, protagonistul 
poveştii, a divulgat, fără să vrea, adevărul cu privire la ceea ce s-a 
întâmplat în realitate. Acesta a recunoscut, în fața jurnalistului Wolf 
Blitzer de la postul CNN, faptul că „au născocit [povestea] pentru 
televiziuni”. Tatăl lui a adoptat o atitudine defensivă, în timp ce dădea din 
colţ în colţ, încercând să infirme şi să repare ceea ce Falcon a dezvăluit 
din greşeală. 

Limbajul corporal al lui Mayumi, soția lui Richard Heene, a fost şi el 
erăitor. Înainte ca Falcon să scape porumbelul, Wolf Blitzer a rugat-o pe 
Mayumi să spună cum s-au întâmplat lucrurile. Pe măsură ce povestea, 
femeia îşi netezea coapsele cu mâna, de parcă ar fi avut o perie cu care se 
curăța. A făcut acest gest tot timpul cât a vorbit. Mayumi ştia că toată 
povestea nu este decât o farsă şi era conştientă de faptul că minţea; prin 
urmare, acest gest a reprezentat forma sa de a face faţă disconfortului şi de 
a „curăţa” minciuna, în mod subconștient, aşa cum o arată gestul său 
simbolic. Se pare că, în schimbul unei înţelegeri de a nu fi deportată în 
Japonia şi de a nu-şi pierde familia, femeia a dezvăluit în cele din urmă 
adevărul în faţa autorităţilor. Aşadar, dacă vedeţi pe cineva că se aranjează 
excesiv — netezindu-şi corpul cu mâna sau adunând scame imaginare de 
pe haine, jucându-se cu părul sau jupindu-şi pielea de pe degete — e foarte 
posibil ca respectiva persoană să vă mintă. 


Îndreptarea palmelor spre corp 


Când o persoană vă minte, aceasta îşi va ascunde palmele de 
dumneavoastră, astfel încât să-i vedeţi doar dosul mâinilor. În mod 
contrar, dacă cineva vă spune adevărul, îşi va lăsa la vedere ambele 
palme, gest ce indică faptul că respectiva persoană nu are nimic de ascuns. 


Fotografia 7.27: Lance Armstrong cu palmele îndreptate spre corp, în timpul unui interviu 
realizat de Oprah Winfrey, gest ce ar putea indica o posibilă tentativă de înşelătorie. Credit 
foto: Getty News Entertainment 


Când a participat la emisiunea realizată de Oprah, încercând să-şi 
justifice faptele, Lance Armstrong şi-a întors frecvent palmele spre corp, 
indicând că minte. În momentul în care oamenii fac aceste gesturi 
înseamnă că sunt precauţi şi se protejează şi cel mai probabil au ceva de 
ascuns. Comparaţi aceste gesturi cu cele ale cuiva care îşi îndreaptă 
palmele în afara corpului şi vă veţi da seama că acesta este limbajul 
trupului unei persoane deschise şi directe. Deşi Armstrong a părut sincer 
în mare parte din emisiune, această fotografie demonstrează că, în acele 
momente, nu a fost deloc aşa. 


Oamenii amestecă adesea adevărul cu minciuna şi uneori se mint chiar 
şi pe ei înşişi. În acest caz, vedem de multe ori gesturi duble contradictorii 
(unele indicând un comportament mincinos, altele dovedind că persoana 
este sinceră), aşa cum putem observa în fotografia care o înfăţişează pe 
Lindsay Lohan încercând să-l convingă pe judecător să nu o condamne la 
închisoare. Palma uneia dintre mâini este ridicată, arătând că este sinceră, 
în timp ce cealaltă palmă este îndreptată spre corp, cu dosul mâinii expus, 
gest ce dovedeşte o atitudine înşelătoare. Aceste mişcări contradictorii 
indică faptul că nu a fost pe deplin sinceră nici cu ea însăşi în legătură cu 
gradul de responsabilitate pe care îl simţea pentru că intrase într-o 
asemenea încurcătură. 


Fotografia 7.28: Lindsay Lohan într-o sală de judecată din Beverly Hills, dând dovadă atât 
de gesturi înşelătoare, cât şi de mişcări ce îi dovedesc sinceritatea. Credit foto: 


Pool/London Entertainment/Splash News 


Degetul arătat acuzator — limbajul corporal 


al indignării prezumţioase 


Una dintre cele mai faimoase minciuni ale secolului trecut este cea spusă 
de fostul preşedinte al Statelor Unite Bill Clinton, atunci când a declarat, 
în faţa întregului popor american şi a întregii lumi: „Nu am făcut niciodată 
sex cu acea femeie, domnişoara Lewinsky”. Acea minciună nu numai că i- 
a afectat căsnicia şi 1-a distrus credibilitatea, ci era să-l lase şi fără poziţia 
de preşedinte. 


Fotografia 7.29: Preşedintele Bill Clinton îndreptându-şi acuzator degetul către poporul 
american în timp ce nega cu vehemenţă acuzaţiile ce i se aduceau. Credit foto: Joyce 
Naltchayan/Staff AP/Getty Images 


Această fotografie celebră, arătându-l pe Bill Clinton cum îşi 
îndreaptă degetul arătător cu furie către poporul american, mustrându-l 
pentru faptul că nu-l crede că nu a avut nicio aventură amoroasă cu 
stagiara de la Casa Albă, va rămâne întipărită pentru totdeauna în 


memoria tuturor. Degetul îndreptat acuzator către cineva poate fi 
considerat un gest foarte ostil şi furios, care cu siguranţă nu era aşteptat de 
nimeni în timpul discursului unui preşedinte în funcție. Reacţia exagerată 
a lui Bill Clinton şi atitudinea sa defensivă au fost cauzate, cel mai 
probabil, de sentimentul de vinovăţie stimulat de faptul că a trebuit să-şi 
mintă poporul şi familia; în cele din urmă s-a dovedit că întreţinuse relaţii 
sexuale cu „acea femeie, domnişoara Lewinsky”. 

Când un mincinos devine ostil şi adoptă o atitudine defensivă, acesta 
încearcă să inverseze rolurile cu dumneavoastră. Încearcă să vă 
dovedească faptul că greşiți fie şi gândindu-vă că o persoană atât de 
„cinstită” şi „onorabilă” ca el ar putea să mintă. Acum toată atenţia este 
îndreptată asupra dumneavoastră şi a lipsei dumneavoastră de încredere, şi 
nu asupra minciunii lui. Aceasta este indignarea prezumţioasă. Degetul 
îndreptat acuzator este un mod involuntar de a vă mustra sau de a vă 
ameninţa să-l credeţi; este un fel de „semn de punctuație” nonverbal care 
îi accentuează dorinţa — sau mai bine spus pretenţia — de a fi crezut. 

Fotografia 7.30: O.J. Simpson îndreptându-şi degetul în mod acuzator în timpul unui interviu 
realizat la Court TV, scoțând în evidenţă indignarea lui prezumţioasă şi faptul îşi dorea să fie 
crezut. Credit foto: AdLIB Design/Splash News 


O.J. Simpson şi-a dezvăluit disperarea cu care îşi dorea să fie crezut 
nu numai prin faptul că şi-a înclinat corpul înainte pe toată durata 
interviului, ci şi prin felul ostil în care a arătat acuzator cu degetul. 


Ascunderea palmelor şi a braţelor 


Oamenii îşi ascund adesea mâinile atunci când mint. Le bagă în buzunare, 
le duc la spate sau sub un obiect (o masă, de exemplu). Uneori îşi fac 
mâinile căuş, acesta fiind un gest involuntar de a le face să pară mai mici. 
Trebuie să reţineți faptul că oamenii îşi bagă adesea mâinile în buzunar 
doar pentru că se simt mai comod astfel; ca întotdeauna, contextul este 
foarte important când încercăm să descoperim o înşelătorie. Cu toate 
acestea, dacă în timp ce vorbiţi cu cineva acea persoană îşi bagă brusc 
mâinile în buzunar, e foarte posibil să o fi întrebat ceva ce nu doreşte să 
vă împărtăşească. Din nou, acesta este un gest emblematic de 
autoprotejare; mâinile sunt ascunse aşa cum se doreşte să se ascundă şi 
adevărul. 

În timp ce actorii Brad Pitt şi Angelina Jolie îşi promovau filmul 
Domnul şi doamna Smith, au început să apară zvonuri că cei doi ar avea o 
aventură amoroasă. În cele din urmă, zvonurile s-au dovedit a fi 
adevărate, deşi Brad Pitt încă mai era căsătorit cu actriţa Jennifer Aniston. 
Brad şi Angelina — sau „Brangelina”, cum îi numeşte presa de scandal — 
au încercat din răsputeri să-şi ascundă relația şi să se comporte normal în 
public, dar limbajul trupului lor i-a trădat. 

Unul dintre semnele care au dovedit că mint a fost faptul că mâinile 
lui Brad Pitt erau mereu băgate în buzunare, ceea ce arăta că are ceva de 
ascuns. Angelina îşi ţinea şi ea mereu unul sau ambele braţe la spate. 
Ambii actori îşi ascundeau mâinile şi braţele, într-un mod involuntar, 
pentru a nu dezvălui sentimentele pe care le simțeau unul faţă de celălalt, 


astfel încât publicul să nu-şi dea seama ce se întâmpla cu adevărat. Dar se 
pare că nu a funcționat. 


Fotografia 7.31: Brad Pitt şi Angelina Jolie în timpul unei campanii de promovare a filmului 
Domnul şi doamna Smith. Credit foto: Russ Einhorn/Splash News 


De asemenea, cei doi actori au făcut tot posibilul să păstreze mereu o 
anumită distanţă între ei, aşa cum se poate vedea şi în fotografia 7.31. Mai 
mult, aceştia aveau privirile fixate spre înainte, refuzând să se uite unul la 
celălalt. Dar nici aceste gesturi nu au funcționat. Dacă priviți fotografia cu 
atenţie, veţi observa că trupurile lor sunt precum doi magneţi care se 
atrag. În mod evident, încercările lor de a păstra distanţa au făcut ca 
publicul să pună la îndoială gesturile lor, având în vedere că, de multe ori, 
actorii care joacă în acelaşi film se îmbrățişează sau se ating unii cu 
ceilalți ori cel puţin stau unul lângă altul, în semn de camaraderie, atunci 
când promovează un film. 


Dar cel mai evident semnal al faptului că ceva se întâmpla între cei 
doi actori a putut fi identificat la nivelul poziţiei picioarelor acestora. 
Când doi oameni se plac, picioarele lor se vor atrage. După cum puteţi 
observa în fotografie, piciorul drept al lui Brad era îndreptat către 
Angelina, în timp ce piciorul acesteia era înclinat subtil spre Brad. 

Când oamenii au ceva de ascuns, aşa cum a fost şi cazul lui Kris 
Humphries, aceştia au tendinţa de a-şi acoperi degetele sau întreaga mână. 
În fotografia 7.32 îl putem vedea pe Kris Humphries cu degetele băgate în 
buzunar, în loc să o ţină afectuos de mână pe proaspăta sa soţie, Kim. 


Fotografia 7.32: Kris Humphries ascunzându-şi degetele în buzunar, 
în timp ce încearcă să păstreze secretul căsniciei sale nefericite 
cu Kim Kardashian. Credit foto: VLUV/Splash News 


Mâinile făcute căuş sau pumnul strâns 


Mincinoşii îşi fac uneori mâinile căuş sau îşi strâng uşor pumnii. Pumnul 
strâns reflectă de cele mai multe ori faptul că persoana în cauză este 
furioasă sau cel puţin încordată. Prin urmare, atunci când cineva îşi face 
mâinile căuş sau îşi strânge pumnul dintr-odată, acordaţi mare atenție 
vorbelor sale şi încercaţi să vă daţi seama ce anume ar putea cauza 
asemenea sentimente. În multe din interviurile pe care le-a acordat Lance 
Armstrong îl putem vedea pe sportiv făcându-şi mâinile căuş şi dându-le o 
formă rotunjită, în timp ce i se adresează întrebări cu privire la dopaj. A 
făcut exact acelaşi gest în timpul unei emisiuni realizate în 2006, în 
Austin, Texas, dar şi pe durata unui interviu acordat jurnalistului Larry 
King, de la CNN. Mâinile sale făcute căuş arată că este furios pe 
jurnaliştii care îl intervievează, pentru faptul că aceştia se îndoiesc de el şi 
îl interoghează. În realitate, adevărul îl afecta din punct de vedere 
emoţional, deoarece, în adâncul sufletului, era conştient de faptul că 
minţea cu privire la consumul de substanţe interzise pentru a câştiga 
cursele. 


Poziţia picioarelor 


Fie că vă vine să credeţi sau nu, uneori puteţi identifica un mincinos doar 
uitându-vă la picioarele lui. Persoana respectivă poate sta foarte liniştită, 
dar dacă îşi târâie picioarele într-un moment esențial al conversaţiei, să 
ştiţi că e posibil să fiţi minţit în acel moment. 


Fotografia 7.33: Călcâiul ridicat de pe sol poate fi un semn al înşelătoriei, indiferent dacă 
persoana este aşezată sau stă în picioare. 
Credit foto: O. Guuero/Shutterstock, Inc. 


Dacă cineva îşi ridică un călcâi de pe sol în timp ce vorbeşte cu 
dumneavoastră, aşa cum se poate vedea în fotografia 7.33, gestul său ar 
putea ilustra partea cu „fugitul” din reacția de tip „luptă sau fugi”, ceea ce 
înseamnă că mincinosul vrea să o şteargă de la locul „crimei”, ca să 
spunem aşa. Aceeaşi concluzie o putem trage şi dacă observăm că cineva 
are dintr-odată picioarele îndreptate către o uşă sau o altă ieşire. 

Când observați pe cineva stând cu vârfurile de la ambele picioare 
îndreptate spre interior (poziţie ce poartă numele de „degete de 
porumbel”) înseamnă că respectiva persoană este precaută şi încearcă să 
se protejeze, dar şi că ar putea fi lipsită de sinceritate. Poate însemna de 
asemenea că are un obiectiv ascuns. 

Înainte ca actriţa Katie Holmes să-l părăsească brusc şi în mare secret 
pe Tom Cruise, aceasta a fost foarte precaută în a-şi exprima sentimentele 
pentru el, din mai multe motive. Conform presei, Katie era îngrijorată de 
faptul că fiica sa era crescută după regulile scientologiei. În fotografia 
7.34 puteţi observa încercarea de a se proteja în poziția vârfurilor 
picioarelor orientate unul către celălalt. Cu toate acestea, picioarele lui 


Tom spun o cu totul altă poveste. Piciorul său drept este îndreptat către 
Katie, dovedind astfel cât de mult o iubeşte. Poziţiile lor contradictorii 
arată clar că sentimentele pe care le simțeau la momentul realizării 
fotografiei nu erau reciproce. Dacă Tom ar fi fost conştient de 
însemnătatea limbajului trupului soţiei sale, probabil că nu ar fi fost la fel 
de şocat, după cum spun unii că s-a simţit, atunci când Katie a părăsit în 
secret căminul conjugal, zburând pe Coasta de Est şi depunând actele de 
divorţ la nici şase luni după ce această fotografie a fost făcută. 


Fotografia 7.34: Katie Holmes şi Tom Cruise la premiera filmului Protocolul fantomă. 
Limbajul trupului actriţei Katie Holmes arată posibile semne de autoprotejare şi înşelătorie. 
Prin amabilitatea Lakota/Splash News 


Această poziție a „degetelor de porumbel”, cu vârfurile picioarelor 
îndreptate spre interior, poate fi adesea observată la cei mici când fac o 
boacănă şi nu vor să recunoască. Aşadar, părinți, fiţi atenţi! 

1. Prima ligă de baseball profesionist din Statele Unite ale Americii (n.tr.). 


2. Hall of Fame — tip de muzeu închinat persoanelor cu cele mai mari 
realizări într-un anumit domeniu (n.tr.). 


Capitolul 8 


Limbajul feţei la un mincinos 


Limbajul facial este compus din expresiile şi mişcările feţei. Pentru a 
putea să-i deosebim cu precizie pe cei care ne mint de cei care ne spun 
adevărul, este foarte important să privim cu atenţie feţele celor din jurul 
nostru şi să încercăm să ne dăm seama dacă uneori deviază de la 
expresiile şi mişcările lor obişnuite. 


Stabilirea nivelului de referință 


Înainte de a vă pronunţa cu privire la expresiile faciale ale unei persoane, 
trebuie să stabiliți mai întâi un nivel de referință. Ceea ce s-a discutat în 
capitolul anterior despre limbajul corpului rămâne valabil şi în cazul 
limbajului feţei. Mai întâi, trebuie să observați acea persoană o perioadă 
mai îndelungată, pentru a stabili care îi sunt expresiile şi mişcările faciale 
constante şi abia apoi să judecaţi tot ceea ce vedeți prin prisma acestui 
nivel de referință. De exemplu, anumite persoane obişnuiesc să se uite 
mereu în jur când vorbesc. Asta nu înseamnă neapărat că mint când fac 
acest gest. Dar dacă, în mod obişnuit, acele persoane au obiceiul de se uita 
la dumneavoastră, dar întrerup contactul vizual într-un punct esenţial al 
conversaţie, veţi putea să corelați acest limbaj specific al feţei cu lipsa de 
onestitate. 


Să presupunem că ştiţi sigur că un anumit coleg de serviciu nu a fost 
la birou cu o zi în urmă şi îl întrebaţi dacă a venit la lucru. Dacă, în mod 
normal, această persoană este directă — conversează în general menţinând 
contactul vizual în timpul conversației şi având un limbaj „tăcut” al 
corpului şi al feţei —, dar cu această ocazie se uită în sus şi în Jos, dintr-o 
pare în alta, clipeşte rapid sau îşi mişcă buza inferioară într-o parte în timp 
ce vă confirmă că a fost la birou, e foarte posibil să folosească oricare 
dintre aceste gesturi pe viitor, în cazul în care vă va minţi. 

În acest capitol veţi vedea cum limbajul feţei (compus din expresii, 
mişcări şi indicii) poate scoate la iveală gradul de onestitate al unei 
persoane, odată ce nivelul de referință a fost stabilit. După părerea mea, 
nu există un mod mai eficient de a înţelege impactul unei înşelătorii decât 
prin analizarea indicilor oferite de feţele unora dintre cele mai cunoscute 
persoane publice, ale căror minciuni sfruntate au apărut în presă. 


Ochii mincinoşi 


Studule ştiinţifice au demonstrat că există o legătură între felul în care ni 
se mişcă ochii şi ceea ce gândim. Muşchii minusculi ce controlează 
mişcările ochilor sunt controlaţi, pe rând, de aceleaşi mecanisme de la 
nivelul creierului care prelucrează emoţiile şi amintirile. Mai precis, 
corpul geniculat lateral, o structură conectată la sistemul limbic în 
profunzimea creierului, este cel care controlează mişcările oculare, în 
concordanţă cu starea emoţională a unei persoane. 


Evitarea — acoperirea sau inchiderea ochilor 


ori ferirea privirii 


Oamenii întrerup frecvent contactul vizual sau privesc în altă parte când 
mint. De obicei, acestea sunt cele mai evidente semne ale înşelătoriei. 
Mincinoşii fac aceste gesturi deoarece nu vor să vă vadă expresiile faciale 
în cazul în care vă daţi seama că mint. Practic vor să iasă cu „faţa curată”. 


Fotografia 8.1: Lance Armstrong evitând contactul vizual cu Oprah în timpul unui interviu. 
Credit foto: Getty Entertainment News 


În timpul interviului acordat lui Oprah, Lance Armstrong a avut 
dificultăți să o privească pe jurnalistă în faţă. Acest lucru a fost foarte 
evident în momentele în care, cel mai probabil, făcea declarații 
mincinoase. 

Mincinoşii care evită contactul vizual în mod constant nu se simt 
confortabil să vorbească de problemele foarte personale, cel puţin în 
momentul respectiv; preferă să vă controleze şi să vă manipuleze cu 
minciunile lor. Dacă v-ar privi direct, s-ar putea simţi intimidaţi sau 
incapabili să-şi păstreze avantajul şi „puterea” asupra dumneavoastră. De 
asemenea, e posibil să nu dorească să vă vadă cum îi priviţi în timp ce 


mint. Astfel de mincinoşi vor privi la stânga, la dreapta, în sus sau în jos, 
nu contează. Eu cred că nu este importantă partea în care se uită, ci 
întreruperea contactului vizual. 

Un alt motiv pentru care mincinoşii evită contactul vizual este 
sentimentul de ruşine. Fotbalistul echipei Notre Dame, Manti Te’o, nu se 
putea uita în ochii reporterului de la ESPN care îi lua interviul când acesta 
îi adresa întrebări legate de prietena lui imaginară. Sportivul a ales să-şi 
acopere şi să-şi închidă ochii, deoarece nu dorea, practic, să vadă 
încurcătura pe care o crease. Când a insistat spunând: „Știu că totul pare o 
nebunie, dar sunt nevinovat”, Manti minţea în continuare. Ştia că nu e 
„nevinovat”, deoarece în acel moment nu dezvăluise încă tot adevărul. 
Continua să mintă cu privire la moartea şi înmormântarea lui „Lennay”, 
deşi era conştient deja că fusese o victimă a catfishing-ului. 


Fotografia 8.2: Bernard Madoff a refuzat să-şi privească victimele în ochi în momentul în 
care le-a adresat scuze superficiale şi lipsite de sinceritate în instanţă. Credit foto: Splash 
News 


Bernard Madoff, finanțistul căzut în dizgrație, nu a privit în ochi pe 
niciunul dintre cei trei investitori care au vorbit la şedinţa de pronunțare a 
sentinței, nici chiar atunci când unul dintre ei s-a întors spre Madoff şi a 
încercat să-i vorbească în mod direct. Când, în cele din urmă, Madoff s-a 
adresat investitorilor şi le-a oferit scuze, într-un mod concis şi nesincer, 
acesta a continuat să-şi ferească privirea. După părerea mea, Madoff a 
evitat contactul vizual deoarece îi era ruşine de faptul că fusese prins şi îşi 
pierduse puterea asupra celorlalți. Scuzele sale erau doar cuvinte goale, 
deoarece nu a stabilit niciun contact vizual cu cei pe care i-a rănit. Aceasta 
a fost şansa sa de a empatiza cu cei ale căror situaţii financiare le-a distrus 
şi de a compensa cumva pierderea pe care le-a pricinuit-o. Refuzând să-i 
privească, Madoff le-a transmis acestora că nu îi pasă cu adevărat de ei; 
chiar şi în acel moment, totul se învârtea doar în jurul lui. 

Cu excepţia situaţiilor în care aveţi de-a face cu cineva care este cu 
adevărat incapabil să deosebească binele de rău, mincinoşu ştiu când au 
de gând să spună o minciună. Din acest motiv, aceştia privesc adesea în 
Jos, pentru a se putea concentra asupra minciunii pe care o vor scorni sau 
pe care tocmai au spus-o. După ce s-a descoperit faptul că Tiger Woods şi- 
a înşelat soţia cu nenumărate femei, acesta a avut mereu privirea în jos în 
timpul discursului său din cadrul unei conferinţe de presă. Acest gest i-a 
făcut pe mulţi să-i pună la îndoială sinceritatea. Aceştia se întrebau dacă 
nu cumva sportivul îşi cerea scuze doar pentru a-şi salva reputaţia şi 
pentru a nu pierde în viitor şi alte contracte pentru reclame publicitare. 
Evitarea contactului vizual a fost pentru mulți (dacă nu pentru 
majoritatea) dintre cei care l-au privit în acea zi un semn de nesinceritate. 
Acest gest, la care se adaugă buzele lipite strâns, a spus multe despre 
dispombilitatea sa de a recunoaşte adulterul în faţa întregii lumi. A indicat 
faptul că e posibil să fi fost chiar forțat de impresarii săi să ţină respectiva 
conferinţă de presă. 


Mincinoşii îşi ţin adesea privirea în jos şi pentru că nu vor să fie 
distraşi de reacțiile negative ale celorlalți. Poate că acesta este unul dintre 
motivele pentru care Bernard Madoff a continuat să se uite în jos în timp 
ce îşi cerea scuze cu vorbe goale în instanţă. Această privire îndreptată în 
Jos îi ajută pe mincinoşi să se concentreze mai bine la misiunea lor de a-i 
păcăli pe ceilalţi, aşa cum a fost şi în cazul lui John Edwards în timpul 
interviului din cadrul emisiunii Nightline. Edwards pur şi simplu nu a 
putut să-l privească în ochi pe Bob Woodruff în timp ce minţea că nu este 
el tatăl biologic al copilului său (lucru pe care a trebuit să-l recunoască la 
câteva luni distanţă). 

Uneori mincinoşii îşi acoperă efectiv ochii cu mâinile pentru a evita să 
vadă sau să fie văzuţi. Deoarece poate fi destul de obositor să minţi şi să 
ţii şirul tuturor invențiilor, mincinoşii îşi acoperă adesea ochii sau îi apasă, 
pentru a elibera tensiunea musculară şi oboseala din această zonă. 
Sistemul nervos autonom poate cauza suprasolicitarea musculară a 
corpului, inclusiv a acestor muşchi minusculi din jurul ochilor. 


Fotografia 8.3: Acoperirea sau apăsarea ochilor cu mâinile pot fi forme prin care mincinoşii 
se liniştesc, în momentele în care sunt implicaţi într-un act de înşelătorie. Credit foto: Robert 
Kneschke/Shutterstock, Inc. 


Privirea insistentă 


Desigur, şi varianta inversă poate fi valabilă: o privire insistentă, 
inconfortabilă, încremenită şi de lungă durată, cu ochii larg deschişi, poate 
fi de asemenea un semn de înşelătorie. Această metodă reprezintă de 
multe ori încercarea mincinosului de a privi pe cineva în ochi, cu scopul 
de a da impresia că este o persoană onestă. De fapt, este o formă de 
compensare excesivă. 

Se pare că nimeni nu era mai priceput în a stabili un contact vizual 
insistent ca escrocul financiar Bernard Madoff. Cum altfel i-ar fi putut 


păcăli pe unu dintre cei mai puternici investitori ai Americii? Chiar şi cei 
mai bogaţi, mai faimoşi şi mai puternici oameni au căzut pradă 
înşelăciunii sale. Dacă ar fi ştiut că trebuie să fie atenţi la persoanele care 
privesc insistent şi menţin în permanenţă contactul vizual, poate că nu s-ar 
fi implicat în afaceri cu Madoff. Dar, din nefericire, cei mai mulți dintre ei 
au fost fermecaţi sau hipnotizaţi de privirea sa insistentă, interpretând-o 
greşit ca un semn de grijă autentică faţă de ei şi viitorul lor financiar. 

În această fotografie rară cu Madoff, surprinsă înainte ca acesta să fie 
arestat, puteţi să vă daţi mai bine seama de felul în care a fost în stare să-şi 
„seducă” potenţialii investitori cu ajutorul privirii. Madoff era cunoscut 
pentru faptul că privea întotdeauna oamenii drept în ochi şi îi făcea să se 
simtă bine în pielea lor. Diana Henriques, o jurnalistă care i-a luat recent 
un interviu în închisoare, scria: „Acesta nu şi-a luat o clipă ochii de la 
mine. Stătea mereu cu corpul îndreptat spre înainte, părând foarte interesat 
de tot ce aveam de spus” (din articolul ei din New York Times, intitulat 
„Vrăjitorul minciunilor: Bernie Madoff’). Vorbele lui Henriques arată 
foarte clar faptul că Madoff a fost un foarte bun ascultător şi, în mod 
evident, încă mai este. Era conştient că păstrarea contactului vizual îi 
putea face pe oameni să creadă că îi pasă cu adevărat, când, în realitate, 
nu dădea doi bani pe ei. 


Fotografia 8.4: Finanţistul căzut în dizgrație Bernard Madoff era cunoscut pentru faptul că 
îşi privea clienţii şi posibilii investitori drept în ochi, cel mai probabil pentru a-i putea controla 
şi manipula. Credit foto: Excusive Candid/Splash News 


Ca cei mai mulți dintre escroci, Madoff compensa excesiv şi privea 
insistent la oameni mai mult decât era normal, de multe ori chiar fără să 
clhpească la intervale regulate. Şi zâmbetul unor asemenea oameni este, de 
regulă, fals. Dacă acoperiţi partea de jos a feţei lui Madoff din fotografia 
8.4, veţi observa că gura sa zâmbeşte, dar nu şi ochii. Acest zâmbet 
incomplet sugerează ambivalenţa escrocului faţă de victimele sale. 
Madoff încearcă din răsputeri să fie plăcut, agreabil şi simpatic, dar 
privirea sa rece şi indiferentă indică faptul că ştie foarte bine ce face. 

Cei mai mulţi dintre oameni îşi mişcă din când în când privirea sau şi- 
o îndreaptă într-o anumită direcţie când sunt sinceri. În schimb, mincinoşii 
au o privire rece şi insistentă pentru a intimida şi a controla, aşa cum este 
şi cazul criminalului Drew Peterson. Acesta obişnuia să privească astfel în 
timpul interviurilor, pentru a-i face pe oameni să creadă că este o persoană 
onestă, simpatică şi mai ales nevinovată, ceea ce bineînţeles că nu era. De 
fapt, în timp ce era la machiaj, înaintea unui interviu pentru un cunoscut 
post de televiziune, machieuza mi-a povestit personal cum a simţit că 


Peterson îi făcea avansuri. Aceasta a spus că o privea insistent, drept în 
ochi, refuzând să întrerupă contactul vizual. 

Sunt însă convinsă că, prin privirea sa insistentă, Peterson nu dorea să 
o seducă, ci să o intimideze pe această femeie subțirică, cu un aspect 
deloc convenţional, plină de tatuaje şi piercing-uri. Cred că a fost o 
încercare a sa de a-şi exercita puterea şi controlul asupra unei persoane pe 
care nu o înţelegea, asupra unei valori necunoscute, ca să spunem aşa. 
Probabil că proceda la fel şi pe vremea când era polițist, privindu-i cu 
insistenţă pe cei pe care îi aresta, pentru a-i putea intimida şi controla, ca 
să nu mai vorbim de numeroasele lui soţii, asupra cărora avea cu siguranţă 
multă putere. 

Oamenii privesc adesea cu insistenţă şi atunci când adoptă o atitudine 
defensivă. Dacă o fac pe cealaltă persoană să-şi ferească privirea sau să 
chpească prima, înseamnă că au reuşit să o intimideze şi că sunt în 
avantaj. Cu siguranţă şi Lance Armstrong încerca să facă acest lucru când 
l-a privit insistent pe un jurnalist care îi lua un interviu şi care îi adresase 
întrebări cu privire la presupusul consum de substanţe interzise. Acest gest 
arogant a coincis şi cu alte aspecte similare ale comportamentului său — în 
special faptul că i-a dat în judecată pentru defăimare pe cei care l-au 
acuzat că s-a dopat sau care s-au îndoit de el, deşi ştia foarte bine că 
spuneau adevărul. 


Fotografia 8.5: Lance Armstrong privind cu insistenţă un jurnalist care îi adresa întrebări cu 
privire la consumul de substanţe care îmbunătăţesc performanţa sportivă. E foarte posibil 
ca privirea sa să fi avut ca scop intimidarea respectivei persoane. Credit foto: Jennifer 
Lorenzini/Splash News 


Privirea aspră 


Privirea aspră este foarte diferită de cea insistentă, deoarece implică şi un 
moment de furie, spre deosebire de cea insistentă şi constantă. Este însă 
tot un tip de privire ostilă. Se face cu ochii îngustaţi şi durează doar o 
perioadă scurtă. Este un fel de semn de punctuație ocular care transmite 
următorul mesaj: fe privesc pentru a mă asigura că dai semne că crezi 
minciuna pe care tocmai ţi-am spus-o — ar fi bine să o faci. Privirea aspră 
spune de asemenea: sunt furios pentru că te îndoieşti de minciuna mea. 

În fotografia 8.6 îl putem vedea pe fostul preşedinte Bill Clinton 
arătând acuzator cu degetul şi privind furios în timp ce declară insistent că 


este nevinovat şi că nu a întreținut relații sexuale cu domnişoara 
Lewinsky. Dacă vedeţi o astfel de privire aspră, să ştiţi că respectiva 
persoană fie este furioasă, fie minte, fie ambele variante sunt valabile. 


Fotografia 8.6: Preşedintele Bill Clinton privind cu furie şi răceală în timp ce neagă că a 
întreţinut relaţii sexuale cu Monica Lewinsky. Credit foto: Joyce Naltchayan/Staff AP/Getty 
Images 


Ochii larg deschişi, plini de uimire 


Când oamenii mint, veţi vedea adesea cum deschid ochii larg, iar 
sprâncenele şi fruntea li se ridică, într-o grimasă plină de uimire şi şoc. 
Este o expresie facială spontană de încântare, deoarece mincinosul este 
bucuros că 1-a funcționat şiretlicul şi simte plăcere atunci când culege 
roadele minciunii sale. În sinea sa, mincinosul este adesea uimit de faptul 
că minciuna sa a fost crezută şi i se pare incredibil că nu a fost prins. Aşa 
se explică ochii larg deschişi şi uimirea care se citea periodic pe faţa lui 
Lance Armstrong înainte şi în timpul scandalului. Faptul că a reuşit să 
câştige Turul Franţei trişând de atâtea ori a fost surprinzător chiar şi 
pentru el. 


Ochii larg deschişi şi plini de uimire reprezintă un gest care este făcut 
în trei situaţii: a) când minciuna este compromisă dintr-un motiv sau altul; 
b) când mincinosul simte că cineva s-a prins de ceea ce se întâmplă; c) 
când mincinosul este confruntat direct cu privire la minciuna sa — cu alte 
cuvinte, atunci când este prins. Această expresie apare pe faţa lui exact 
atunci când îşi dă seama că nimeni nu îl crede. Când se întâmplă acest 
lucru, albul ochilor săi devine mult mai vizibil, iar ochii par mai mari şi 
mai rotunzi. Lindsay Lohan a avut această expresie pe faţă în sala de 
judecată, în momentul în care a auzit o mărturie convingătoare care 
probabil că i-a scos la iveală înşelătoria. 


Fotografia 8.7: Lindsay Lohan cu ochii larg deschişi şi plini de uimire în timp ce ascultă o 
mărturie adevărată despre ea şi pare uimită sau de-a dreptul stupefiată. Credit foto: 
Pool/London Entertainment/Splash News 


Cel mai adesea, Larry King este un jurnalist inofensiv, susținându-şi 
invitaţii în timpul interviurilor. Dar în momentul în care l-a confruntat pe 
Lance Armstrong, în mod direct şi îndrăzneţ, în legătură cu consumul de 
substanţe interzise, ochii sportivului au devenit vizibil mai mari, arătându- 
şi tot mai mult din albul ochilor în timp ce încerca să se justifice. 


Probabil că cel mai bun exemplu în acest sens este fotografia lui O.J. 
Simpson, surprinsă în timp ce povestea despre ceea ce le-ar spune copiilor 
săi (la vremea aceea în vârstă de 18, respectiv 15 ani) dacă aceştia l-ar 
întreba ce s-a întâmplat cu mama lor. Jurnalistei care îi lua interviul, 
Catherine Crier, precum şi multora dintre cei care urmăreau emisiunea le- 
a venit greu să creadă că cei doi copii nu întrebaseră sau nu discutaseră 


până atunci despre ceea ce a păţit mama lor. 

Fotografia 8.8: O.J. Simpson cu ochii larg deschişi, plini de uimire. Albul ochilor săi se vede 
foarte clar, în timp ce încearcă să inventeze o poveste în timpul interviului la Court TV. 
Credit foto: AdLIB Design/Splash News 


Clipitul rapid din pleoape 


Unul dintre cele mai comune indicii care ne ajută să descoperim un 
mincinos este clipitul rapid şi neobişnuit. Aceasta este adesea o reacție 
automată şi un indicator puternic al stresului sau al fricii — în cazul acesta 
fiind vorba de frica de a nu fi prins cu minciuna. Probabil că cel mai 
cunoscut studiu asupra clipitului şi a legăturii sale cu procesele gândirii 
este cel realizat de specialiştii care au analizat discursul dezonorant al 


fostului preşedinte al Statelor Unite Richard Nixon, în timpul căruia a 
declarat că nu este un escroc, clipind anormal de rapid în mai multe 
rânduri. Conform cercetătorilor, acest din urmă gest dovedea că nu a spus 
adevărul în acele momente. 

Există numeroase alte exemple de politicieni, din toate partidele 
politice şi de toate categoriile, care au fost observați clipind rapid în timp 
ce îşi minţeau alegătorii. În cadrul unui interviu realizat de Bob Woodruff 
pentru emisiunea Nightline, John Edwards chpea din pleoape în 
succesiuni rapide ori de câte ori 1 se adresa o întrebare la care nu voia să 
răspundă. Când, în cele din urmă, oferea un răspuns, o făcea minţind pe 
faţă şi clipind din pleoape. Aţi fi putut spune că avea un tic în momentele 
în care insista că este „imposibil din punct de vedere fizic” ca el să fie 
tatăl copilului amantei sale Rielle Hunter. 


Frecarea ochilor 


Minciuna presupune foarte mult efort. Este obositor când trebuie să rămâi 
mereu în alertă pentru a merge mai departe cu minciuna. Când suntem 
obosiţi, ne frecăm mereu la ochi, aşa cum fac şi copiii. Uneori, puteţi 
observa acest comportament şi la suspecţii interogaţi, după ce au minţit în 
permanenţă autoritățile. Frecatul ochilor este un gest care se întâmplă 
destul de frecvent şi în sala de judecată. Este o reacţie involuntară pentru a 
calma şi a elibera tensiunea şi oboseala mușchilor din jurul ochilor. 
Frecarea ochilor poate fi asociată şi cu mâncărimile supărătoare care 
se instalează când circulația sangvină creşte, iar capilarele mici din jurul 
ochilor se dilată. Este o componentă a aceleiaşi reacţii involuntare care 
apare când există tensiune, stres sau încordare. Copiii îşi freacă adesea 
ochii atunci când sunt foarte obosiţi sau când mint. Fie că este vorba 
despre un copil sau despre un adult, dacă cineva îşi acoperă ochii cu 


mâinile şi face mişcări de frecare, poate însemna că are ceva de ascuns şi 
la modul figurat, fiind un semn clar de înşelătorie. 


Privirea schimbătoare 


Mincinoşii privesc adesea într-o parte când mint. Pot privi la dreapta sau 
la stânga ori îşi pot schimba direcţia privirii de colo colo, ca şi cum ar fi în 
căutarea unui răspuns. Acest tip de privire schimbătoare a putut fi 
observat la fostul preşedinte american Richard Nixon în timpul 
dezonorantului său discurs în care a declarat că nu este un escroc. Ochii 
săi s-au mişcat spre partea dreaptă, în timp ce a declarat: „Nu am încălcat 
niciodată legea în toţi anii mei de viaţă publică”. În mod evident, acesta 
ştia foarte bine că nu fusese aşa, având în vedere că, în cele din urmă, a 
fost pus sub acuzare în afacerea Watergate. 

Când minţim cu privire la ceea ce simţim pentru cineva, ne schimbăm 
adesea privirea, pentru a ne uita la persoana respectivă cu coada ochiului. 
De exemplu, în fotografia 8.9, Nicki Minaj are capul îndreptat spre 
înainte, dar trage cu coada ochiului spre dreapta, privind-o pe Mariah 
Carey. Pe de altă parte, aceasta din urmă este mai directă, mişcându-şi 
capul în timp ce se uită la Nicki. 

După părerea mea, privirea piezişă a lui Nicki confirmă faptul că ea şi 
Mariah Carey, colega ei de juriu din cadrul concursului American Idol, nu 
se prea îndrăgeau. Deşi ambele artiste au declarat public faptul că nu erau 
certate, limbajul feţelor lor ne spune o poveste foarte diferită. 


Fotografia 8.9: Nicki Minaj (în partea dreaptă) privind pieziş la colega ei 
de juriu, Mariah Carey (în partea stângă). Credit foto: Getty News Entertainment 


Privirea îngustată 


Când sunt furioşi, neîncrezători sau suspicioşi, îi veţi vedea adesea pe 
oameni îngustându-şi privirea dezaprobator. Dar şi mincinoşii fac acelaşi 
gest atunci când vor să arate că au tot dreptul să fie indignaţi. Îi privesc pe 
ceilalți cu dezaprobare, pentru că au îndrăzneala de a se îndoi de 
veridicitatea spuselor lor. Când un mincinos priveşte cu ochii întredeschişi 
în timp ce minte, este vorba de un gest involuntar. În esenţă, acesta se 
autoevaluează, în mod inconştient, în funcție de cuvintele cu tentă 
negativă care tocmai i-au ieşit pe gură. Prin privirea sa îngustată, acesta 
transmite practic mesajul: nu vreau să îmi detectați minciuna. 

Fotografia 8.10: O.J. Simpson îngustându-şi privirea în timpul interviului 
de la Court TV, la 10 ani după uciderea soţiei sale. Credit foto: AdLIB Design/Splash News 


Privirea îngustată poate indica şi faptul că mincinosul încearcă să 
sublinieze o anumită idee. În acest caz, este vorba de exprimarea unei 
indignări prezumţioase. De-a lungul timpului, O.J. Simpson a dat dovadă 
de indignare prezumţioasă de fiecare dată când i-au fost adresate întrebări 
legate de implicarea sa în uciderea soţiei sale. În fotografia 8.10, e foarte 
probabil ca privirea sa îngustată să reflecte faptul că era iritat de atâtea 
întrebări, ceea ce, în mod ironic, i-a făcut pe mulţi oameni să creadă că a 
fost, într-adevăr, implicat în această crimă. 

Lance Armstrong a privit şi el cu ochii îngustați în multe dintre 
interviurile pe care le-a dat, mai ales atunci când a avut de-a face cu 
întrebări legate de consumul său de substanțe care îmbunătăţesc 
performanţa sportivă. Privirea sa îngustată reflecta, probabil, furia şi lipsa 
de confort pe care le simţea în momentele în care trebuia să răspundă la 
astfel de întrebări. În mod similar, l-am văzut pe fostul preşedinte Bill 
Clinton privind cu ochii îngustaţi în timp ce declara, plin de indignare, că 
nu avusese o aventură amoroasă. Ochii săi pe jumătate închişi reflectau 
furia pe care o resimțea din cauză că poporul american îndrăznea fie şi să 


ia în considerare faptul că el ar fi putut să facă un lucru atât de 
dezgustător. 


Sprâncenele ridicate şi fruntea încreţită 


Sprâncenele ridicate şi/sau fruntea încreţită, asemenea ochilor larg 
deschişi şi plini de uimire, sunt alte două gesturi care pot indica 
înşelătoria. În fotografia 8.11, îl puteţi vedea pe O.J. Simpson cu 
sprâncenele ridicate şi fruntea încreţită în timp ce discută despre uciderea 
soţiei sale, la 10 ani de la tragedie. Aceste gesturi au fost şi mai evidente 
când intervievatorul i-a adresat câteva întrebări directe şi pătrunzătoare 
legate de uciderea soţiei sale şi a prietenului acesteia. 


Fotografia 8.11: O.J. Simpson cu sprâncenele ridicate şi fruntea încreţită, două semne 
frecvente ale înşelătoriei, în timpul interviului acordat postului de televiziune Court TV. 
Credit foto: AdLIB Design/Splash News 


Cercetătorii de la University of British Columbia au descoperit că 
mincinoşii sunt adesea trădaţi de mişcările acestor muşchi foarte mici, 
care au loc cel mai probabil din cauza tensiunii şi a reacției sistemului 


nervos autonom. Acest tip de limbaj facial a fost afişat de Lance 
Armstrong în multiplele interviuri pe care le-a oferit de-a lungul timpului, 
de fiecare dată când a fost întrebat despre dopaj. Expresia sa facială indica 
faptul că era uimit şi indignat că oamenii îndrăzneau să-i pună la îndoială 
onestitatea. 


Nasul ştie 


Când sistemul nervos autonom preia controlul, capilarele dilatate 
cauzează şi mărirea membranelor mucoase, ceea ce duce adesea la 
senzaţia de umflare a nasului şi de mâncărime la nivelul acestuia. Fie că 
vă vine să credeţi sau nu, nasul unui mincinos creşte în mod real, exact ca 
şi cel al personajului Pinocchio din producțiile Disney, doar că nu la fel de 
tare. Din acest motiv, îi veţi vedea adesea pe mincinoşi trăgându-se de nas 
sau scărpinându-l în timp ce mint. Acest comportament poate fi observat 
frecvent la copii. De asemenea, cei mici vor face aceste gesturi şi când îşi 
vor auzi părinţii sau frații minţind. 

Richard Heene, tatăl băieţelului din balon, a minţit presa cu privire la 
farsa pe care o crease şi la fel a făcut şi fiul său mai mare, Bradford. 
Acesta din urmă ştia foarte bine că tatăl său spusese numai minciuni în 
toate interviurile în care vorbise despre fiul său cel mic, Falcon, şi despre 
implicarea sa în farsă. Din acest motiv, Bradford a fost surprins adesea 
scărpinându-şi nasul în interviuri şi fotografii. 

Celebrităţile îşi scarpină adesea nasul în timpul interviurilor, atunci 
când nu doresc să facă dezvăluiri despre viaţa lor personală. 


Fotografia 8.12: Jennifer Aniston scărpinându-şi nasul în platoul emisiunii Early Show de la 
CBS. Credit foto: James Devaney/Splash News 


Se pare că viaţa amoroasă a lui Jennifer Aniston a devenit un subiect 
fierbinte pentru presă din momentul în care mariajul său cu Brat Pitt a luat 
sfârşit într-un mod atât de scandalos, acesta părăsind-o pentru colega de 
platou din filmul Domnul şi doamna Smith, actriţa Angelina Jolie. 
Reporterii doresc în permanenţă să ştie cu cine se întâlneşte, dacă este ori 
nu logodită sau însărcinată. Ca majoritatea oamenilor, cu siguranţă că şi 
Jennifer îşi doreşte să aibă uneori parte de intimitate. Faptul că şi-a 
scărpinat nasul poate indica o minciună prin omisiune — probabil că nu a 
dorit să împărtăşească totul intervievatorului ei din ziua respectivă. 


Strănutul 


Deşi strănutul poate fi pur şi simplu cauzat de alergii, răceală sau 
substanţe iritante din mediul înconjurător, uneori poate fi un semn al 


minciunii. Deoarece capilarele şi celelalte vase de sânge de la nivelul 
nasului şi al membranelor mucoase au tendinţa de a se dilata din cauza 
acțiunilor sistemului nervos autonom, este un lucru obişnuit să auzim pe 
cineva strănutând în timp ce minte. Astfel, vechea superstiție conform 
căreia strănutăm doar atunci când spunem adevărul nu este altceva decât 
un mit şi o poveste de adormit copiii. De fapt, e posibil să fie cu totul 
invers: să strănutăm atunci când spunem o minciună. 

În cazul copiilor, strănutul în timpul unei minciuni este mult mai 
frecvent decât la adulţi. Acest lucru se întâmplă deoarece fosele nazale şi 
membranele mucoase ale copiilor sunt mult mai sensibile la schimbările 
ce au loc la nivelul sistemului nervos autonom. 


Nările dilatate 


Este un lucru obişnuit să vedeți cum mincinoşilor li se dilată uşor părțile 
laterale ale nasului în timp ce inspiră. Acest lucru se întâmplă deoarece 
rămân adesea fără aer şi au nevoie să inspire mai mult aer. Când sistemul 
nervos autonom al mincinosului preia controlul, iar corpul lui este 
suprasolicitat, acesta are nevoie urgent de mai mult oxigen şi astfel 
inhalează mai mult aer pe nas. 

În timpul interviului său cu Oprah, Lance Armstrong a putut fi văzut 
frecvent inspirând puternic pe nas, ceea ce făcea ca nările să i se dilate. 
Acest comportament indică posibilitatea ca în momentele respective 
sportivul să nu fi fost pe deplin sincer sau să fi ascuns informaţii. 


Fotografia 8.13: Nările dilatate pot fi un semn de înşelătorie. Credit foto: Gleb 
Smenjuk/Shutterstock, Inc. 


Schimbările de la nivelul gurii 


Gura uscată şi umezirea buzelor 


Dacă veţi avea ocazia să urmăriţi vreodată înregistrările video ale unui 
interogatoriu în care suspectul se dovedeşte a fi vinovat, veţi observa 
adesea că acestuia îi este din ce în ce mai greu să vorbească. Acest lucru 
se datorează faptului că gura sa devine dintr-odată foarte uscată, ca şi cum 
ar avea o bucată de vată prinsă de cerul gurii. Poliţiştii şi autorităţile 
americane care efectuează interogatoriul numesc acest fenomen gura 
plină cu vată. În astfel de momente de stres, sistemul nervos autonom 
reduce salivaţia, ceea ce duce la uscarea membranelor mucoase de la 
nivelul gurii. Când suspecţilor li se oferă un pahar cu apă, de multe ori 
aceştia beau toată cantitatea dintr-odată, pentru a-şi potoli setea. Aceasta 
este o dovadă în plus a faptului că aveau gura uscată în timp ce încercau 
să nu se incrimineze pe durata interogatoriului. 


Un alt semn vizibil al gurii uscate este reprezentat de prezenţa 
mucozităţilor uscate sau a salivei de culoare albicioasă în ambele colţuri 
ale gurii, pe buza inferioară sau chiar pe părţile laterale ale limbii. În ziua 
pronunțării sentinţei din procesul lui O.J. Simpson, în care a fost acuzat de 
jaf armat şi răpire, acesta a putut fi văzut umezindu-şi colţurile gurii cu 
limba; în mod clar, lui Simpson i se uscase gura în timp ce aştepta să-şi 
afle pedeapsa, care, în cele din urmă, a fost să-şi petreacă aproape tot 
restul vieţii în spatele gratiilor. 


Fotografia 8.14: O.J. având gura uscată în timpul interviului acordat postului de televiziune 
Court TV. Credit foto: AdLIB Design/Splash News 


Când avem gura uscată e foarte dificil să mişcăm şi să manevrăm 
limba în zona buzelor sau a dinţilor, ceea ce îngreunează vorbirea. Din 
cauza membranelor mucoase uscate, limba pare să se lipească de 
interiorul obrajilor şi de cerul gurii, dându-ne impresia că este mai groasă 
şi mai lată. 

În fotografia 8.14 îl putem vedea pe O.J. ştergându-şi saliva uscată ce 
se acumulase în colţurile gurii. Acesta este tot un semn al gurii şi al 
membranelor mucoase uscate, cel mai probabil din cauza 
comportamentului înşelător. Mincinoşii îşi umezesc adesea buzele cu 


ajutorul limbii în încercarea de a scăpa de senzaţia de uscăciune. Prin 
urmare, când vedeţi că cineva îşi umezeşte buzele în acest mod, să ştiţi că 
este posibil să vă mintă — depinzând, bineînţeles, de context, precum şi de 
nivelul de referință al persoanei respective. 


Zâmbetul fals 


Un zâmbet autentic poate fi identificat după următoarele patru indicii: 
ochii trebuie să prezinte încrețituri (sau aşa-numitele riduri „laba gâștei”), 
pomeţii trebuie să fie ridicaţi, dinţii trebuie să fie vizibili, iar gura trebuie 
să fie întredeschisă, cu colţurile buzelor îndreptate în sus. Dacă nu 
observați toate aceste patru elemente înseamnă că persoana respectivă are 
un zâmbet fals, încordat sau forțat, încercând să-şi mascheze adevăratele 
sentimente. 


Fotografia 8.15: Grimasa falsă şi cu buzele strânse făcută de Lance Armstrong în timpul 
unui interviu cu un jurnalist în cadrul unei conferinţe de presă. Credit foto: Jennifer 
Lorenzini/Splash News 


În fotografia 8.15 îl putem vedea pe Lance Armstrong afişând un 
zâmbet încordat şi fals, în timpul unui interviu în care era întrebat despre 
acuzaţiile de dopaj care i se aduceau. Există o fotografie similară de-a lui 
Armstrong, surprinsă în timpul ceremoniei de închidere a Turului Franţei 
din 2010. Tocmai i se striga numele pentru a merge să-şi ridice premiul. 
Sportivul ştie că ar trebui să fie fericit, aşa că zâmbeşte, dar zâmbetul său 
nu este unul autentic. Pomeţii obrajilor săi nu sunt ridicaţi, ochii nu 
formează riduri, iar buzele sale sunt strânse în poziţie orizontală, în loc să 
fie îndreptate în sus şi depărtate, astfel încât să-i lase dinţii la vedere. 
Acest zâmbet încordat şi foarte fals arată care îi erau adevăratele trăiri — şi 
anume că nu putea fi cu adevărat fericit şi mândru de realizările sale, 


deoarece ştia că trişase, nu numai în acea cursă, ci în toate cursele 
anterioare din Turul Franţei. 

Dacă vă uitaţi la reluarea emisiunii Nightline în care a fost prezentat 
interviul acordat de John Edwards, veţi vedea că este plină de exemple de 
zâmbet fals, deoarece gura politicianului zâmbeşte, dar nu şi ochii sau 
obrajii lui. Acest zâmbet fals este evident mai ales când neagă faptul că 
este tatăl copilului lui Rielle Hunter şi afirmă: „Voi fi bucuros să dovedesc 
că acel copil nu este al meu”. În timp ce rostea acele cuvinte, Edwards era 
conştient că minţea, deoarece ştia foarte bine că el este tatăl biologic al 
acelui copil. 

Edwards a afişat acelaşi zâmbet fals chiar şi în fotografia realizată 
după arestarea lui, în încercarea de a da impresia că este fericit şi că totul 
e sub control. În realitate, bineînţeles că nu era fericit că a fost arestat şi că 
trebuia să i se facă acea fotografie. Nimeni nu ar putea fi cu adevărat 
fericit într-o asemenea situaţie! Ochii săi nu zâmbesc şi există o încordare 
vizibilă la nivelul maxilarului inferior, dinţii săi părând să fie încleştaţi, 
ceea ce nu se întâmplă în cazul unui zâmbet autentic. Mai mult decât atât, 
pomeţii săi par căzuţi, şi nu ridicaţi, aşa cum se întâmplă atunci când 
zâmbim cu adevărat. 


Fotografia 8.16: Zâmbetul fals al lui John Edwards din fotografia realizată după arestarea lui 
pentru acuzaţia de fraudă financiară în timpul campaniei electorale. Credit foto: Splash 
News 


În general, o persoană care zâmbeşte cu sinceritate vă va privi direct 
în ochi şi nu-şi va îndrepta capul în jos sau într-o parte. Altfel, zâmbetul 
probabil că nu e unul autentic. În timpul interviului din cadrul emisiunii 
Nightline, Edwards a privit adesea în jos, rânjind încordat atunci când 
vorbea despre paternitatea copilului amantei sale. Chiar şi înainte de 
începerea interviului, Edwards a afişat acelaşi zâmbet fals şi forţat pe care 
îl avea în fotografia de la dosarul poliţiei şi a continuat să-şi arate falsa 
stare de fericire în timp ce se străduia să intre în grațiile gazdei emisiunii. 
În timp ce Edwards povestea cât este de încântat să participe la emisiune, 
pentru a avea ocazia de a spune cum stau lucrurile „din perspectiva lui”, 
limbajul său facial indica faptul că nu era deloc prea bucuros. O persoană 
care zâmbeşte forţat şi cu jumătate de gură cu siguranţă nu este deloc 
încântată. Toate aceste gesturi erau semne clare de înşelăciune. 


Bernard Madoff este un alt mincinos căruia îi place să afişeze un 
zâmbet fals. Observaţi-i zâmbetul, cu buzele strânse şi ochii deloc 
prietenoși, în fotografia 8.17, surprinsă în timp ce părăsea sala de 
judecată, în anul 2008. E posibil ca faţa sa să-i fi trădat starea de 
nervozitate. Dorea să pară binevoitor şi prietenos într-un mediu în care 
presa striga cuvinte ostile la adresa sa, iar fotografii îl înconjurau din toate 
părțile. Mai mult chiar, unul dintre fotografi şi-a lăsat camera la o parte 
pentru a-l îmbrânci pe Madoff, iar finanţistul a reacţionat cu furie şi l-a 
admonestat, spunându-i că nu acceptă să fie împins. 


Fotografia 8.17: Zâmbetul fals al lui Bernard Madoff l-a deranjat atât 
de mult pe un fotograf, încât acesta din urmă l-a îmbrâncit pe finanţist. Credit foto: Splash 
News 


După ce a fost trimis în judecată şi condamnat pentru nenumărate 
capete de acuzare pentru molestare de minori, pedofilul Jerry Sandusky, 
fost antrenor la echipa de fotbal a Penn State University, nu avea niciun 
motiv să zâmbească. La fel cum nu avea niciun motiv să zâmbească 
atunci când 1-a fost refuzat un nou proces, după pronunţarea sentinţei. Şi 
cu siguranţă nu avea absolut niciun motiv să zâmbească când a aflat că-şi 
va petrece restul vieţii în închisoare (cel mai probabil, luptându-se pentru 
a supravieţui în momentele în care ceilalți deţinuţi îl vor ataca, în mod 
inevitabil, pentru faptul că este un pedofil). 


Cu toate acestea, dacă vă uitaţi cu atenţie la zâmbetul lui, veţi vedea 
că este unul fals. Dinţii săi sunt încleştaţi, iar ochii şi pomeţii îndreptaţi în 
Jos. Asta înseamnă că, deşi încerca să zâmbească la exterior, în interiorul 
său era foarte tulburat. Sandusky s-a folosit de zâmbetul său nu numai 
pentru a-i atrage de partea sa pe colegii săi de la Penn State University, ci 
şi pe jucători, sponsori, reprezentanţi ai mass-media sau chiar pe copiii 
care i-au căzut victime. Poate că zâmbea în încercarea involuntară de a-i 
fermeca pe toţi cei cu care intra în contact, astfel încât aceştia să nu-l vadă 
ca pe monstrul care era în realitate. 


Mişcarea buzelor într-o parte 


Când cineva îşi mişcă buzele într-o parte sau îşi muşcă interiorul buzei 
inferioare în timp ce o deplasează lateral, este posibil să aveţi de-a face cu 
un mincinos. 


B 


Fotografia 8.18: Mişcarea buzelor într-o parte este adesea un semn de înşelătorie. Credit 
foto: Vladyslav Starozhylov/Shutterstock, Inc. 


De obicei, oamenii îşi mişcă buzele în acest fel când mint cu privire la 
sentimentele pe care le au față de ceilalți. De exemplu, dacă cineva nu vă 


place cu adevărat, se va da de gol prin faptul că îşi va mişca buzele într-o 
parte. În mod normal, acest gest implică doar buza inferioară, dar uneori 
este posibil să vedeţi persoane mişcându-şi buza superioară. Acest gest 
implică şi ideea de dezgust. 


Fotografia 8.19: Buza superioară ridicată într-o parte implică ideea 
de dezgust şi reprezintă adesea un semn de înşelătorie. 
Credit foto: Guryanov Andrey/Shutterstock, Inc. 


Puteţi vedea adesea această expresie facială la cuplurile care au 
probleme, dar care încearcă să păstreze aparențele în faţa prietenilor şi 
familiei. Până la finalul unei întâlniri cu aceştia, veţi vedea uneori cum 
unul dintre ei îşi va mişca buza superioară cu dezgust, un gest făcut în 
batjocură, care vă va avertiza că mariajul lor nu este chiar atât de fericit, 
indiferent de cât de politicos şi-ar vorbi cei doi soţi. De asemenea, puteţi 
observa acest gest şi la colegii de serviciu, angajatorii sau angajaţii 
competitivi. Când cineva nutreşte sentimente negative față de 
dumneavoastră, dar nu le dezvăluie de frica unor eventuale repercusiuni 
sau a stricării relațiilor de muncă, veţi observa la un moment dat această 
expresie facială. 

Cu ceva timp în urmă am urmat un curs pentru a deveni mediator, 
unde am avut mai mulţi profesori. Am observat că profesoara X şi-a 
mişcat cu dezgust buza superioară într-o parte în timp ce era prezentată de 
profesorul Y. Bineînţeles că, imediat ce a început să ţină cursul, profesoara 


X a găsit ocazia de a-l „ataca” pe profesorul Y, ba mai mult, a continuat 
să-l insulte pe acesta pe durata întregului curs. Era clar că nu-l suporta pe 
profesorul Y şi făcea eforturi pentru a fi drăguță şi pentru a se comporta 
civilizat cu acesta. Dar chiar şi înainte de a-l insulta în mod public, 
profesoara X s-a dat de gol prin mişcarea plină de dezgust a buzei 
superioare. 

Mişcarea buzei într-o parte, fie că e vorba de cea superioară sau cea 
inferioară, este un semn clar de înşelătorie. În timpul interviului său din 
cadrul emisiunii Nightline, John Edwards a fost văzut de mai multe ori cu 
această expresie pe față. Politicianul şi-a mişcat buzele în lateral în 
momentele în care declara că soţia sa, Elizabeth, l-a iertat după ce a aflat 
că avusese o aventură amoroasă. Faptul că şi-a mişcat buzele indică foarte 
clar că minţea. Ulterior a apărut în presă faptul că Elizabeth nu-l iertase 
imediat după ce aflase de aventură şi de copilul nelegitim; în schimb, se 
pare că aceasta l-ar fi dat afară din casă. Edwards a făcut aceleaşi mişcări 
cu buzele în timp ce părăsea sala de judecată, în perioada în care fusese 
condamnat de fraudă financiară în campania electorală, un proces care 
aproape că l-a costat libertatea. Acesta încerca să afişeze chipul unui om 
încrezător, prin zâmbetul său zeflemitor; cu toate acestea, buzele sale 
arătau clar că minţea şi că nu avea niciun motiv să fie fericit în timp ce-şi 
aştepta sentinţa, având în vedere că ar fi putut primi o condamnare la 
închisoare. 

Acelaşi gest a fost făcut, în mod repetat, de Susan Smith, o femeie 
care a declarat că un „străin de culoare” i-a răpit copiii, când adevărul era 
că femeia însăşi i-a dus la un râu şi i-a înecat pe micuţi. Mişcarea buzelor 
într-o parte şi lacrimile false vorbeau de la sine în momentele în care 
Susan declara că îşi doreşte ca fiii săi să se întoarcă, deşi ştia foarte bine 
că ea era cea care îi omorâse. Această femeie a continuat să-şi mişte 
vizibil buzele într-o parte şi în timpul procesului. Când cineva se simte 


vinovat, veţi vedea adesea această expresie pe faţa lui, care este un semn 
de înşelătorie foarte evident. 


Plăcerea de a înşela — zâmbetul subtil, 


pasager şi nepotrivit 


Când cineva zâmbeşte pe neaşteptate atunci când ar trebui să fie trist, 
serios sau supărat înseamnă că resimte plăcerea de a înşela. O astfel de 
persoană arată că este fericită, chiar dacă fericirea sa nu se potriveşte 
deloc în context. Probabil că cel mai uimitor exemplu în acest sens este 
reacția lui Arnold Schwarzenegger din timpul unui interviu acordat 
emisiunii 60 Minutes, în care actorul povesteşte cum a înşelat-o pe soția 
sa, Maria Shriver, cu menajera, relaţie din care a rezultat un fiu nelegitim. 

În timpul interviului, reporterul Leslie Stahl îl confruntă direct pe 
Arnold, spunându-i: „În cartea dumneavoastră vorbiţi despre o aventură 
cu o actriţă. Aţi înşelat-o pe Maria”. În loc să pară chinuit de remuşcări 
sau să adopte o expresie facială serioasă, Arnold a dat afirmativ din cap, 
lăsând să-i scape un zâmbet ofensator de satisfacție. E foarte posibil ca 
acel zâmbet să însemne că Arnold nu avea remuşcări cu privire la faptul 
că o înşelase pe Maria. Deşi a declarat că se simţea prost pentru ceea ce 
făcuse, limbajul său facial dovedea exact opusul. Mai mult decât atât, 
părea că se simţea foarte bine în timp ce îşi amintea de aventura sa cu 
respectiva actriţă. 

Teroriştii care sunt capturați afişează adesea o expresie de încântare. 
Chiar dacă declară că regretă ceea ce au făcut, zâmbetul care se iveşte pe 
feţele lor pare inevitabil, aşa cum s-a întâmplat şi în cazul „teroristului din 
Bali”, Huda bin Abdul Haq, cunoscut şi sub numele de „Muklas”. Acest 
bărbat zâmbeşte în aproape toate fotografiile. În momentul în care un 
jurnalist l-a întrebat dacă îşi regretă faptele, acesta a declarat că îi pare rău 
că au murit atât de mulți musulmani în acea zi, dar a spus-o cu zâmbetul 


pe faţă. Probabil că, în sinea lui, acesta era mulțumit de faptul că au murit 
foarte mulţi oameni. Poate că s-a gândit la faptul că, până la urmă, 
musulmanii nu aveau ce căuta pe insula Bali sau în apropierea acesteia. 


Buzele țuguiate 


Când oamenii îşi ţuguiază buzele după ce spun o minciună înseamnă 
adesea că nu vor să spună mai multe. La fel ca în cazul acoperirii gurii cu 
mâna, gestul poate fi interpretat ca un semn de punctuație care transmite 
mesajul: Mi-am spus minciuna şi am terminat. Nu mai am nimic de spus! 
După ce fostul preşedinte Bill Clinton a spus minciuna care a făcut 
înconjurul lumii, acesta a expediat publicul şi presa, ţinându-şi buzele 
țuguiate strâns. Prin gestul său, a lăsat să se înţeleagă foarte clar că nu mai 
avea nimic de spus publicului în legătură cu chestiunea respectivă. Ceea 
ce este interesant e faptul că Bill Clinton a continuat să-şi țină buzele 
țuguiate în timp ce declara că îi pare rău pentru ceea ce a spus şi a făcut, 
chiar şi după ce a fost declarat nevinovat de sperjur şi de obstrucţionare a 
Justiției. 

Uneori, unii oameni îşi ţuguiază buzele sau le apasă una de alta în 
momentul în care aud un adevăr neplăcut la adresa lor. Aceşti oameni 
încearcă să-şi arate nevinovăția, continuând în minciună şi păstrând 
liniştea. Este modul lor involuntar şi tăcut de a-şi transmite lor înşişi să nu 
spună prea multe. Deşi Tiger Woods şi-a cerut scuze pentru faptul că şi-a 
înşelat soţia, buzele sale ţuguiate cu putere indicau faptul că mai erau 
multe de spus; şi, într-adevăr, ulterior au apărut mai multe femei care au 
declarat că au avut şi ele aventuri amoroase cu sportivul. 


Fotografia 8.20: Lance Armstrong lipindu-şi buzele strâns după ce i-a fost adresată o 
întrebare legată de dopaj, în timpul unei conferinţe de presă. Credit foto: Jennifer 
Lorenzini/Splash News 


Muşcarea buzelor 


Uneori, oamenii îşi muşcă buzele când mint sau cu puţin timp înainte. 
Dacă cineva vorbeşte cu dumneavoastră şi se opreşte dintr-odată pentru a- 
şi muşca buza inferioară, sunt mari şanse să vă fi spus o minciună sau să 
vă fi ascuns informaţii relevante. 

În acest context, muşcarea buzelor este un gest involuntar şi 
autoprotector, prin care mincinosul se opreşte din a spune mai multe. Cu 
puţin timp înainte ca fostul preşedinte Bill Clinton să-şi ceară scuze în faţa 
poporului american pentru că minţise cu privire la aventura sa amoroasă 
cu Monica Lewinsky, l-am putut vedea muşcându-şi buza inferioară, ca şi 


cum ar fi vrut să controleze ceea ce avea să spună. Limbajul său facial ar 
putea sugera faptul că nu dorea să dea mai multe informaţii decât erau 
necesare. 


Fotografia 8.21: Muşcarea buzelor reprezintă adesea un semn de înşelătorie. Credit foto: 
Marcell Mizik/Shutterstock, Inc. 


Mişcarea şi poziţionarea maxilarului 


Maxilarul proeminent 


Mişcarea şi poziţionarea maxilarului ne pot oferi indicii ale înşelătoriei. 
Maxilarul se poate mişca imediat după ce o persoană a spus o minciună. 
De multe ori, după o minciună, maxilarul va ieşi în afară ca un semn de 
sfidare. Acelaşi lucru se poate întâmpla şi atunci când o persoană este 
furioasă pentru că vă îndoiţi de ea şi nu îi acordaţi încredere. Un exemplu 
clar în acest sens a fost oferit de O.J. Simpson, în timpul interviului 
acordat jurnalistei Catherine Crier, atunci când i-au fost adresate întrebări 
legate de uciderea soției sale, Nicole, la împlinirea a 10 ani de la moartea 
acesteia. 


Fotografia 8.22: Observaţi maxilarul proeminent al lui O.J. Simpson în timpul unui interviu în 
care i se adresează întrebări cu privire la moartea soţiei sale. Credit foto: AdLIB 
Design/Splash News 


Maxilarul căzut 


Mazxilarul îşi schimbă adesea poziţia în mod vizibil când cineva este prins 
cu minciuna. În aceste cazuri puteţi vedea cum efectiv persoanei 
respective „îi cade faţa”. Acest fenomen poate avea loc atât cu buzele 
depărtate, cât şi cu ele lipite. De multe ori, maxilarul căzut (cu sau fără 
gura deschisă) reprezintă o reacție involuntară care indică o stare de 
uimire sau de şoc. Această stare nu este neapărat provocată de un incident 
negativ (gândiţi-vă, de exemplu, la cineva care câştigă la loterie sau care 
îşi revede o rudă după foarte mulţi ani). 

Căderea maxilarului a fost foarte vizibilă la Richard Heene, atunci 
când reportera emisiunii Today Show, Meredith Viera, l-a întrebat pe tatăl 
„băiatului din balon” dacă tot ceea ce s-a întâmplat a fost doar o farsă. 
Richard a fost atât de surprins de această întrebare directă, încât efectiv i-a 
căzut faţa de uimire. Când minciuna cuiva este demascată, muşchii de la 
nivelul maxilarului se pot relaxa brusc, iar mincinosul pierde atât 


controlul asupra musculaturii sale faciale, cât şi asupra minciunii. Lindsay 
Lohan avea maxilarul căzut şi ochii larg deschişi, plini de uimire, în sala 
de judecată din Beverly Hills, în timp ce asculta declaraţiile martorilor 
care ar fi putut să o incrimineze în faţa judecătorului. 


Fotografia 8.23: Lindsay Lohan rămasă cu gura căscată şi cu ochii larg deschişi, plini de 
uimire, după ce a auzit o mărturie la adresa ei care a şocat-o. Credit foto: Pool/London 
Entertainment/Splash News 


Maxilarul poate să se deplaseze în jos şi în timp ce o persoană minte. 
În fotografia 8.24 putem să-l observăm pe O.J. Simpson surprins în timp 
ce vorbea despre ceea ce ar face dacă fiii săi adolescenţi l-ar întreba 
vreodată despre uciderea soţiei sale Nicole. Răspunsul său a fost atât de 
incredibil, încât probabil că l-a surprins chiar şi pe el însuşi. 

Fotografia 8.24: O.J. Simpson cu faţa căzută, în timp ce născoceşte o poveste la Court TV, 
cu ocazia împlinirii a 10 ani de la uciderea soţiei sale. Credit foto: AdLIB Design/Splash 
News 


Maxilarul încleştat 


Se poate adesea observa o încordare vizibilă a musculaturii de la nivelul 
maxilarului când cineva minte sau este furios ori uimit. În timpul 
procesului lui O.J Simpson, în care sportivul a fost acuzat de crimă, se 
putea vedea clar cum muşchii de la nivelul maxilarului său inferior pulsau 
şi se încordau în momentele în care declaraţiile martorilor îi atingeau un 
punct sensibil. Această încordare este cauzată de presiunea involuntară 
asupra dinţilor din spate, jos; muşchii se încordează şi încep adesea să 
pulseze sau să aibă spasme. Veţi observa adesea mişcări imediat sub 
pomeţi sau cam la doi-trei centimetri de ureche. 

În fotografia 8.25, puteţi observa musculatura facială proeminentă a 
lui Lance Armstrong, în timp ce-şi lipeşte strâns buzele şi strânge din 
dinţi. Acest gest arată că sportivul era foarte încordat şi chiar furios — ceea 
ce nu e deloc de mirare, având în vedere că un reporter tocmai îi adresase 
o întrebare directă despre dopaj. Majoritatea mincinoşilor devin furioși în 


momentul în care minciunile lor au fost sau sunt pe punctul de a fi 
descoperite. Cu toate acestea, sunt nevoiţi să mascheze aceste sentimente 
pentru a nu se da de gol. Prin urmare, strâng din dinţi, în încercarea de a-şi 
controla şi ascunde furia, însă, în mod ironic, aceste expresii faciale sunt 
tocmai cele care le scot la iveală furia şi minciuna evidentă. Aceleaşi 
expresii pot fi adesea văzute în sala de judecată, atunci când inculpatul 
minte sau când ascultă mărturia cuiva care îi descrie faptele cu acuratețe. 


Fotografia 8.25: Maxilarul încleştat şi încordarea musculară vizibilă de pe faţa lui Lance 
Armstrong indică o posibilă înşelătorie. Credit foto: Jennifer Lorenzini/Splash News 


Indignarea prezumţioasă 


De câte ori observați o formă de manifestare a indignării, care imită sau 
exprimă furia, să ştiţi că e posibil să fie vorba de un semn clar de 
înşelătorie. Fostul candidat la preşedinţia Statelor Unite John Edwards a 
făcut un astfel de gest în timp ce vorbea despre faptul că nu putea fi el 
tatăl copilului amantei sale, aducând drept argument lipsa de sincronizare. 
În mod similar, atunci când Richard Heene a fost întrebat dacă toată 
povestea legată de fiul său, luat pe sus într-un balon cu aer cald, a fost 
doar o farsă, expresia sa facială a scos la iveală un sentiment de furie şi 
indignare, în timp ce declara că „s-a săturat de acuzaţii false” — care, în 
cele din urmă, bineînţeles că s-au dovedit a fi adevărate. 

O.J. Simpson a afişat şi el aceeaşi expresie de indignare prezumţioasă, 
adoptând o atitudine ofensivă în timpul interviului acordat postului de 
televiziune Court TV. Prin expresia sa plină de indignare şi aproape 
batjocoritoare, părea să-l dojenească cu asprime pe intervievatorul său 
pentru faptul că îndrăznea să-l ia la întrebări cu privire la uciderea soției 
sale. 

Fotografia 8.26: O.J. Simpson afişând o expresie de indignare prezumţioasă. Credit foto: 
AdLIB Design/Splash News 


Probabil că cel mai cunoscut exemplu de afişare a unei expresii de 
indignare prezumţioasă poate fi observat în celebra fotografie a fostului 
preşedinte american Bill Clinton, surprins cu degetul ridicat acuzator, 
ochii îngustaţi şi maxilarul încleştat şi plin de furie. Expresia sa facială 
reflectă că se simţea jignit de faptul că oamenii puteau să creadă că 
întreținuse relaţii sexuale cu „acea femeie”, Monica Lewinsky. 


Fotografia 8.27: Expresia rece de indignare prezumţioasă de pe faţa preşedintelui american 
Bill Clinton. Credit foto: Joyce Naltchayan/DFP/Getty Images 


Ca întotdeauna, când încercaţi să identificaţi semne de înşelătorie prin 
interpretarea limbajului facial al unei persoane, nu uitaţi că trebuie să luaţi 
în considerare contextul (dar şi momentul) în care se spun anumite lucruri, 
precum şi nivelul de referinţă al persoanei respective. Indiciile nu au nicio 
însemnătate dacă nu stăpâniţi bine toţi aceşti factori. 


Capitolul 9 


Vocea mincinosului: 
înălțimea, volumul, tonul şi ritmul 


În acest capitol veţi descoperi cum înălțimea, volumul, tonul (nazal 
sau monoton) şi ritmul (lent şi atent sau rapid şi agitat) vocii cuiva vă pot 
da foarte multe indicii cu privire la personalitatea şi starea sa de spirit, dar 
vă pot spune şi dacă persoana respectivă este sinceră sau nu. 

Vocea este ca un barometru care măsoară ceea ce simţim față de noi 
înşine şi față de cei din jurul nostru. Ceea ce gândim şi simțim iese la 
iveală prin intermediul tonului vocii noastre. Probabil că mereu 
interpretaţi ceea ce vă transmit vocile celorlalți, chiar şi fără să vă dați 
seama. Când răspundeţi la telefon şi vorbiţi cu cineva apropiat, vă puteţi 
da uşor seama dacă persoana respectivă este într-o dispoziţie bună sau nu. 
Dacă vorbiţi cu şeful dumneavoastră, probabil că înţelegeți imediat dacă 
s-a întâmplat sau nu ceva la serviciu. De fapt, putem identifica stările 
emoţionale ale majorităţii oamenilor din jurul nostru în acest fel, cu destul 
de multă precizie. 

Când ascultăm pe cineva vorbind şi analizăm ceea ce a spus şi felul în 
care a spus-o (prin intermediul cortexului auditiv), informaţia este 
transmisă către sistemul limbic, care controlează şi prelucrează emoţiile. 
În schimb, adeseori reflectăm emoţiile celorlalţi sau reacţionăm la ele. 
Vocea este adesea un intermediar involuntar al gândurilor şi sentimentelor 
noastre. De exemplu, când îi dați cuiva o veste bună, iar persoana 
respectivă vă răspunde cu o voce monotonă, spunându-vă: „Frumos, mă 


bucur pentru tine!”, e foarte posibil să nu fie deloc încântată de ceea ce vi 
se întâmplă. 


Înălţimea 


Vocea ascuţită 


O voce excesiv de ascuțită indică adesea că avem de-a face cu o persoană 
ezitantă, slabă şi nesigură. Poate fi şi un semn de înşelătorie. Acest lucru 
este valabil mai ales când o femeie în toată firea vorbeşte ca o fetiţă de 12 
ani, cu o voce acută şi copilăroasă. E posibil ca aceasta să se prezinte 
intenţionat într-o lumină falsă, pentru a crea iluzia unei persoane 
copilăroase, inocente şi drăguţe, când de fapt realitatea poate fi cu totul 
alta. 

O voce ascuţită poate să indice şi o stare de încordare sau chiar de 
furie. Într-adevăr, cercetările arată că atunci când suntem nervoși 
înălţimea vocii noastre creşte. Prin urmare, e logic să tragem concluzia că, 
dacă cineva foloseşte constant o voce ascuţită, probabil ascunde foarte 
multă furie interioară. E posibil chiar să fie furioasă pe dumneavoastră, 
deoarece v-aţi îndoit de ceea ce v-a spus şi v-aţi întrebat dacă este sinceră 
sau nu. Astfel, ridicarea vocii poate fi un semn de înşelătorie şi de 
indignare prezumţioasă — un sentiment de furie datorat nedreptăţii pe care 
persoana respectivă o percepe din partea dumneavoastră, pentru faptul că 
nu o credeţi. Este important să subliniem că nu toate persoanele cu vocea 
ascuţită sunt mincinoase. În funcţie de context şi de nivelul de referință al 
persoanei respective, este bine totuşi să fiţi prudenţi. 


Vocea gravă 


Deşi unii oameni au vocile joase datorită dimensiunii şi formei diferitelor 
părți anatomice care ajută la emiterea sunetelor, există şi persoane care 
vorbesc intenționat cu o voce gravă, pentru a crea un anumit efect. 
Bărbaţii care fac acest lucru îşi doresc probabil să pară mai atractivi şi mai 
virili. Sau poate că e un mod de a compensa (excesiv) un anumit tip de 
nesiguranţă, mai ales în cazul în care nu vorbesc mereu în acest mod. 
Vocea gravă poate fi un truc, un mod de a se prezenta într-o lumină falsă, 
de a părea mai puternici şi mai prosperi, astfel încât ceilalţi să îi ia mai în 
serios. Însă aceşti oameni nu-şi dau seama că repetarea exagerată a acestui 
gest poate avea adesea efectul opus, făcându-i să pară nesiguri, falşi sau 
disperaţi, dând impresia că se străduiesc prea mult. 

Dacă aveţi obiceiul de a vă petrece timpul pe site-urile matrimoniale 
de pe Internet şi ajungeţi să vorbiţi la telefon cu un posibil viitor partener, 
în cazul în care auziţi o voce excesiv de ascuţită sau de gravă, să ştiţi că e 
posibil ca persoana respectivă să încerce să pară altcineva decât este în 
realitate. 


Volumul 


Volumul redus 


Persoanele care vorbesc prea încet, cei din jur fiind nevoiţi mereu să le 
roage să vorbească mai tare, au tendinţa de a prezenta trăsăturile unei 
personalităţi pasiv-agresive, încercând adesea să îi manipuleze pe ceilalți 
forțându-i să fie atenţi, într-un fel de joc al puterii. Prefăcându-se că sunt 


blânde şi delicate, aceste persoane sunt adesea capabile să preia controlul 
şi să vă manipuleze cu viclenie. Cei care vorbesc atât de încet încât abia îi 
puteţi auzi pot fi persoane periculoase, deoarece ascund adeseori multă 
furie. Un exemplu elocvent este cel al escrocului financiar Bernard 
Madoff. Deşi era considerat un excelent ascultător, se spune, de asemenea, 
şi că vorbea atât de încet, încât cei din jur îl rugau mereu să vorbească mai 
tare. Cu siguranţă că făcea acest lucru pentru a câştiga controlul asupra 
celorlalți şi, în cele din urmă, asupra banilor lor. Madoff îi manipula pe 
oameni forțându-i să-l roage să vorbească mai tare şi lăsându-i pe ei să fie 
cei care îi cereau — uneori chiar îl implorau — să îi accepte în programul 
lui de investiţii. 

Oamenii care vorbesc astfel sunt nişte mincinoşi, deoarece nu sunt 
ceea ce par. Furia lor, legată de cine ştie ce nedreptate îndurată în trecut — 
poate că au fost ignoraţi sau nu se simt speciali ori demni pentru lumea 
aceasta —, este ascunsă în vocea lor ştearsă, astfel încât oamenii să îi 
asculte, iar ei să se simtă în sfârşit importanţi. Prin urmare, dacă vă găsiți 
în situaţia în care trebuie să îi cereți cuiva, în mod repetat, să vorbească 
mai tare, probabil că ar fi bine să vă îndepărtați de acea persoană şi să 
socializaţi doar cu cei pe care îi puteţi auzi. În caz contrar, e posibil să 
descoperiți că persoana care vorbea încet şi care nu demult părea timidă, 
retrasă, sfioasă şi inocentă se poate face foarte bine auzită, mai ales când 
izbucneşte neaşteptat, cu o voce puternică şi răsunătoare, ehberându-se de 
toată furia acumulată în timp. 


Volumul ridicat 


Asemenea celor care vorbesc prea încet, cei care au un volum prea 
puternic în vorbire nu sunt nici ei ceea ce par. Astfel de oameni tânjesc şi 
ei după atenţie, dar o obţin într-un cu totul alt mod, făcându-şi simțită 
prezenţa cu vocile lor răsunătoare, fie că vă place sau nu. Aceşti oameni 


au tendinţa de a fi aroganţi, încrezuţi, ambiţioşi, neruşinaţi şi doritori de a 
deţine controlul. Furia lor iese la suprafaţă în mod regulat prin vocea lor 
puternică, menită să manipuleze şi să provoace frică. 

Atunci când oamenii vorbesc tare, de multe ori acest lucru reprezintă o 
compensație pentru ceva ce ei ştiu că nu este adevărat. Acesta este 
motivul pentru care mincinoşii vorbesc adesea mai tare, pentru că scopul 
lor inconştient este acela de a-i convinge pe ceilalți să îi creadă. Dacă 
vorbeşte tare, cu siguranţă spune adevărul! Câţi agenţi de vânzări nu au 
încercat — şi poate că au şi reuşit — să vă convingă să cumpăraţi ceva 
intimidându-vă? Dacă priviţi retrospectiv la aceste experienţe, vă veți da 
seama că nu ați fost ademeniţi doar de felul lor rapid, mieros şi energic de 
a vorbi, ci mai ales de vocea lor puternică, care i-a făcut să pară foarte 
impunători. Aceasta este o modalitate de manipulare şi intimidare, în 
speranţa că astfel veți fi mai dispus să vă cheltuiţi banii. Dacă o persoană 
vorbeşte prea tare şi nu are o problemă cu auzul, atunci e foarte posibil să 
încerce să vă manipuleze prin intermediul vocii sale ridicate. lar dacă 
începe să vorbească din ce în ce mai tare, căutând în acelaşi timp să vă 
convingă de un anumit lucru, sunt mari şanse ca persoana respectivă să nu 
fie sinceră. 

Înainte de a fi condamnat la închisoare, probabil pentru restul vieţii 
sale, pentru acuzaţiile de jaf şi răpire, vocea puternică şi mincinoasă a lui 
O.J. Simpson a putut fi auzită cu regularitate în apelurile către serviciul de 
urgenţă şi în interviurile în care povestea câte în lună şi în stele, de la 
problemele sale minore cu legea şi până la reclamaţile iubitei sale de 
atunci, Christine Prody. Nevoia de atenţie a lui O.J. nu era reflectată doar 
de acțiunile sale (şi anume de faptul că nu era în stare să evite 
problemele), ci şi de vocea sa puternică şi răsunătoare, pe care o folosea 
atunci când încerca să convingă pe toată lumea că nu era vinovat de 
nimic. Se pare că, cu cât era interogat mai mult, cu atât vorbea mai tare. 


Reducerea volumului în timpul vorbirii 


Atunci când cineva vorbeşte din ce în ce mai încet, astfel încât la sfârşitul 
propoziției nu se mai aude mare lucru, înseamnă că e posibil să fie un 
mincinos. Amintiţi-vă că, atunci când minţim, sistemul nervos autonom 
preia controlul. Corpul nostru ştie când minţim, astfel că încearcă să 
elimine minciuna la nivel fizic. Schimbările concomitente de respiraţie 
îngreunează vorbirea, iar cuvintele nu mai curg cu uşurinţă. De asemenea, 
muşchii gâtului se pot încorda în timp ce vorbim, ceea ce face ca 
presiunea aerului să fie insuficientă. Prin urmare, dacă, în mod constant, 
nu reuşiți să auziţi ceea ce vă comunică cineva atunci când ajunge la 
capătul propoziţilor, să ştiţi că e posibil ca persoana respectivă să vă 
mintă. 

Acest fenomen era foarte evident în momentul în care Bernard Madoff 
vorbea cu clienţii săi. Potrivit spuselor multor persoane care l-au 
cunoscut, acest maestru al manipulării, care oricum vorbea foarte încet, în 
momentul în care ajungea la capătul propoziției aproape că nu mai putea 
fi auzit. Finanţistul era foarte conştient de faptul că îşi minţea investitorii, 
dar, la nivelul subconştientului, corpul său (mai precis, muşchii corzilor 
sale vocale) încerca să-i închidă gura. lar oamenii au devenit din ce în ce 
mai intrigaţi de felul său de a vorbi. 


Tonul 


Tonul strident sau răguşit 


Acelaşi factori care îl fac pe mincinos să nu mai poată fi auzit la sfârşitul 
propoziţiilor provoacă adesea şi un ton strident al vocii, ca un scârțâit. De 
câte ori urmăresc înregistrări cu depoziţii ale inculpaților, în timp ce îmi 
desfăşor activitatea de consultant pentru procuratură, şi aud pe cineva cu o 
voce stridentă, acest fapt reprezintă pentru mine un semnal de alarmă că 
respectiva persoană ar putea să nu spună adevărul. Muşchii încordaţi de la 
nivelul gâtului şi laringelui fac ca vocea să sune strident sau răguşit. Acest 
ton, deloc atrăgător, este rezultatul modului în care corpul respinge 
minciuna. Când Lance Armstrong a participat la emisiunea realizată de 
Oprah Winfrey, cu scopul aparent de a spune tot adevărul, tonul său 
strident din anumite părți ale interviului ar fi putut indica faptul că nu era 
sincer sau, cel puţin, că nu dezvăluia tot adevărul. 

Acest ton strident poate fi auzit adesea şi atunci când cineva este prins 
cu minciuna. Înainte de a fi condamnat la pedeapsa cu moartea, Scott 
Peterson, bărbatul care şi-a ucis soţia şi copilul nenăscut, a fost întrebat ce 
a spus amanta sa, Amber Frey, când a sunat-o pe data de 24. Vocea sa a 
devenit stridentă şi răguşită în timp ce minţea şi nega faptul că a sunat-o 
pe aceasta în ziua respectivă. La rândul ei, Amber a confirmat că Scott o 
sunase pe data de 24, spunându-i că are de gând să plece în Belgia. Cu o 
voce răguşită ce abia se auzea, Scott a declarat ulterior că nu mai avea de 
gând să-şi piardă timpul prețios vorbind despre toate acestea în puţinul 
timp rămas pentru interviu. 

În timpul interviului din cadrul programului Today Show, vocea 
fostului poliţist Drew Peterson s-a schimbat foarte mult în momentul în 
care gazda emisiunii, Matt Lauer, a spus: 


Oamenii care au observat acest caz, îndeaproape sau de la distanţă, 
spun: „Drew, uite cum stă treaba — în primul rând, mama ta devotată 
pleacă şi nu îți poţi explica acest lucru; apoi mai e şi cazul celei de-a 
treia soţii, Kathleen Savio, al cărei corp a fost exhumat. După 
autopsie, cauza decesului său a fost schimbată din moarte accidentală 
în omor”. Şi se uită la tine şi îţi spun, un an mai târziu, acum când stai 
pe canapeaua de la Today Show, că ai scăpat nepedepsit pentru cel 
puţin una, dacă nu chiar pentru două crime. Înţelegi de ce oamenii au 
această părere? 


Drew Peterson a fost atât de surprins de această întrebare foarte 
directă, încât abia dacă a putut să bâiguie un răspuns. Aproape că se putea 
auzi cum 1 s-au blocat corzile vocale, în timp ce şi-a îndreptat privirea în 
lateral şi a spus, pe un ton răgușşit: „Înţeleg foarte bine, având în vedere că 
presa a făcut tot posibilul să mă înfățişeze în postura de vinovat”. Pauză. 
„Să par vinovat.” În mod similar, când a fost întrebat cu privire la 
răspunsurile mincinoase de la testul poligraf, vocea sa a continuat să se 
schimbe, pe măsură ce spunea că nu ştie de ce a picat testul şi că nu 
cunoaşte modul în care funcționează un poligraf. 


Vocea tremurândă 


E un lucru normal ca, atunci când oamenii sunt nervoși, supăraţi, furioşi 
sau nesiguri de ceva, vocea lor să fie nesigură sau să le tremure în 
momentul în care încep să vorbească. Acest fenomen apare deoarece 
muşchii gâtului se încordează şi se relaxează în mod sistematic, ceea ce 
duce la tonul tremurat şi nesigur al vocii. În schimb, când vocea e 
stridentă, muşchii gâtului nu se relaxează deloc. 


Acest proces alternativ de încordare şi relaxare a muşchilor corzilor 
vocale poate fi un semn de înşelătorie. Din acest motiv mulţi oameni spun 
că nu ştiu să mintă, pentru că le tremură vocea şi se dau de gol. 
Bineînţeles, nu toţi oamenii cu vocea tremurândă sunt, în mod automat, 
nişte mincinoşi. Este posibil ca aceştia să aibă o problemă de ordin 
neurologic sau să le fie administrate o serie de medicamente care 
provoacă acest efect secundar. Din nou, este vorba de stabilirea nivelului 
de referință — adică ceea ce se încadrează în comportamentul obişnuit al 
persoanei respective — şi apoi de evaluarea oricăror abateri de la 
respectivul nivel de referinţă, ţinând cont de contextul general. 


Dregerea constantă a glasului 


Când o persoană tuşeşte constant pentru a-şi drege glasul, fie are o 
afecțiune cronică a sinusurilor, fie minte. După cum ştim deja, sistemul 
nervos autonom al mincinosului preia rapid controlul, cauzând mici 
schimbări ale circulaţiei sangvine şi ale încordării musculaturii. Pe măsură 
ce muşchii gâtului i se încordează, mincinosului îi este din ce în ce mai 
greu să producă sunete fără a suferi un disconfort. Senzaţia de iritare îl 
forțează să-şi dreagă glasul în mod automat, în timp ce îşi apasă muşchii 
gâtului. 

Cu cât auziți mai multe astfel de zgomote, cu atât e mai posibil ca 
persoana respectivă să vă mintă. L-am putut auzi frecvent pe fostul polițist 
Drew Peterson dregându-şi glasul atunci când a făcut turul posturilor de 
radio şi de televiziune din America afirmând că nu ştie unde este soţia sa, 
Stacy, şi că nu este vinovat de moartea celei de-a treia soţii, Kathleen. În 
cele din urmă, Drew a fost condamnat pentru uciderea lui Kathleen, iar 
autorităţile încă mai caută probe pentru a-l acuza şi de uciderea lui Stacy, 
a patra lui soţie. 


Tonul agresiv 


Oamenii care izbucnesc pe neaşteptate, folosind un volum ridicat în timp 
ce vorbesc, sunt adesea furioşi. Pot fi nervoşi pentru că se simt frustraţi în 
încercările de a vă convinge de ceva anume şi folosesc un ton agresiv 
pentru a vă intimida şi a vă controla. O astfel de persoană ar putea fi, de 
asemenea, ambițioasă sau invidioasă pe dumneavoastră. Ideea de bază 
este că, în sinea lor, mulţi dintre cei care folosesc un ton agresiv nu vă 
simpatizează prea mult; în definitiv, e şi greu să simpatizezi pe cineva 
atunci când eşti copleşit de sentimente de competitivitate sau gelozie. 

O conversaţie cu o astfel de persoană se poate transforma într-o 
experienţă foarte neplăcută, fiind presărată cu mici izbucniri de ostilitate, 
furie şi chiar ură faţă de dumneavoastră. Deşi este posibil ca această 
persoană să folosească numai cuvinte frumoase, în spatele lor se ascunde 
un ton ostil şi agresiv ce dezvăluie sentimentele negative pe care le are 
față de dumneavoastră. Din aceste motive, este foarte important să dați 
mare atenție nu numai cuvintelor celorlalţi, ci şi tonului pe care îl 
folosesc, pentru că tonul este cel care vă dezvăluie adevăratele lor 
sentimente. 

Farsorul Richard Heene, tatăl băieţelului ridicat în aer într-un balon, 
era, de fapt, o persoană foarte competitivă. Acesta venea mereu cu idei noi 
pentru a participa la diverse competiţii televizate, astfel încât el şi familia 
lui să devină celebri. De asemenea, se pare că avea şi ceva probleme 
legate de controlul nervozităţii, aspect destul de evident atunci când a 
participat la emisiunea Wife Swap: Heene a devenit foarte violent cu soţia 
„schimbată”, iar comportamentul său s-a reflectat şi în tonul aspru şi 


agresiv. 


Tonul nazal şi plângăcios al victimei 


Când auziţi pe cineva vorbind pe un ton nazal şi plângăcios ce îl face să 
pară o victimă, să ştiţi că e foarte posibil ca persoana respectivă să încerce 
să vă manipuleze. Victimele perpetue se plâng şi se vaită pentru a crea o 
atmosferă dramatică şi a atrage atenţia. De asemenea, acest gen de 
persoane manipulează şi prin folosirea unui ton excesiv de critic, dorind 
să simtă că dețin controlul şi că le sunt superiori celorlalți. 

În tonul celor care se plâng şi îşi exprimă constant nemulțumirea se 
simte, de multe ori, o atitudine defensivă. Se crede că ar căuta cearta cu 
lumânarea. Astfel de oameni îi critică pe ceilalţi şi-i antipatizează pentru 
că, în sinea lor, au o aversiune faţă de propria persoană. Îi critică şi se 
plâng de ceilalți pentru a-şi ridica moralul, stima de sine aflată la un nivel 
scăzut. Sunt experţi în a da vina pe oricine altcineva decât pe ei înşişi, 
transformându-se în victime şi manipulându-i pe cei din Jur, pentru a le 
stârni compasiunea şi a evita să fie traşi la răspundere pentru faptele lor. 
Nu fiţi naiv şi luaţi în calcul faptul că cei care se plâng şi îi critică mereu 
pe cei din jur vor proceda la fel şi când va veni vorba de dumneavoastră. 

Deşi, de obicei, Lindsay Lohan vorbeşte pe un ton grav şi răguşit (cel 
mai probabil din cauza fumatului sau a faptului că-şi forţează vocea), 
uneori foloseşte şi un ton nazal şi plângăcios de victimă. Se pare că actriţa 
se plânge şi se vaită de tot ceea ce merge prost în viaţa ei, fără a-şi asuma 
vreodată responsabilitatea pentru faptele sale. Părinţii săi folosesc acelaşi 
ton nazal ori de câte ori vorbesc cu presa şi dau vina pe ceilalți pentru 
toate nenorocirile care 1 se întâmplă fucei lor, în loc să recunoască faptul 
că şi-au crescut copilul într-un mediu toxic sau că, Doamne fereşte, fiica 
lor ar putea fi responsabilă de propriile acţiuni. Ţineţi seama de faptul că, 
atunci când auziţi o astfel de voce, de foarte puţine ori vi se spune 
adevărul. 


Vocea ştearsă, monotonă şi lipsită de viaţă 


O voce monotonă poate indica stări sufleteşti precum tristeţea sau 
depresia. Dacă cineva vorbeşte mereu pe un asemenea ton, respectiva 
persoană ar putea suferi de depresie cronică. În schimb, cei care adoptă 
dinadins o voce monotonă încearcă adesea să se distanţeze emoţional de 
cei din jur. Cu toate acestea, sunt capabili să devină fermecători şi să se 
apropie de dumneavoastră atunci când urmăresc ceva. Oamenii care 
folosesc o astfel de voce nu vor ca ceilalți să le cunoască adevăratele 
sentimente şi se tem ca nu cumva cei din jur să descopere ce gândesc. Prin 
urmare, aceştia folosesc o voce monotonă pentru a-i ţine pe ceilalți la 
distanţă. O conversaţie cu o astfel de persoană poate fi foarte frustrantă şi 
obositoare, deoarece nu primiţi nicio reacţie din partea ei. Nu aveţi acces 
la gândurile şi sentimentele ei reale şi sincere, astfel că nu poate fi vorba 
de o conversaţie autentică. Un asemenea dialog nu este aproape niciodată 
bidirecțional, deoarece persoana respectivă are tendinţa de a ascunde 
informaţii personale sau de natură emoţională. În calitate de receptor în 
cadrul acestui dialog lipsit de reciprocitate, vă puteți simţi înşelat şi vă 
poate fi foarte greu să aveţi încredere într-o astfel de persoană — şi, de cele 
mai multe ori, pe bună dreptate. 

Când Tiger Woods şi-a cerut scuze fanilor şi familiei pentru faptul că 
şi-a înşelat soţia, vocea sa monotonă şi lipsită de orice emoție 1-a făcut pe 
mulţi să se îndoiască de sinceritatea sentimentelor sale şi să creadă că 
sportivul a făcut acest gest doar pentru a nu pierde şi alte contracte 
publicitare. lar mişcările sale automate şi mecanice se potriveau foarte 
bine cu discursul său lipsit de onestitate. 

Mulţi psihopaţi sau sociopaţi folosesc acest ton plictisitor. Bineînţeles, 
asta nu înseamnă că toţi cei care vorbesc astfel sunt nişte sociopaţi, dar 
trebuie să ţineţi seama cel puţin de faptul că acest stil superficial de 
comunicare face ca transmiterea celor mai intime gânduri şi sentimente 


ale dumneavoastră să devină imposibilă. Drept urmare, apar 
neînțelegerile, lipsa de comunicare şi de încredere în aceşti oameni, 
deoarece nu aveţi niciodată acces la sentimentele lor şi nu ştiţi sigur ce 
intenţii ar putea avea. 


Vocea mieroasă 


Nimeni nu poate fi fericit şi binedispus întotdeauna. Prin urmare, dacă 
întâlniți o astfel de persoană, îndepărtaţi-vă de ea şi fugiți cât vă țin 
picioarele. De cele mai multe ori, aceşti oameni au un comportament 
pasiv-agresiv, cu multă furie înmagazinată în interiorul lor. Amabilitatea 
lor exagerată reprezintă adesea o mască ce le ascunde adevăratele 
sentimente. Astfel de persoane îşi folosesc viclenia şi tonul mieros pentru 
a strânge informaţii de la cei din jur, urmând ca ulterior să le folosească 
împotriva acestora sau pentru a obţine beneficii. Din acest punct de 
vedere, putem spune că sunt cei mai manipulatori dintre toate tipurile de 
MINCINOŞI. 

Oamenii cu o astfel de voce vă pot ataca în orice clipă, astfel că e bine 
să fiți atent la orice mesaj cu dublu înţeles, neconcordanță sau 
comportament neadecvat. Atunci când, în cele din urmă, aceşti oameni se 
eliberează de furie, tonul lor mieros se va amări pe loc şi vor împroşca în 
jur o mare cantitate de otravă. Prin urmare, aveţi grijă! Cu siguranţă aşa 
au stat lucrurile în cazul lui Jodi Arias, femeia acuzată că şi-a omorât 
iubitul. Majoritatea celor care credeau că o cunosc au descris-o ca pe o 
persoană „dulce” şi binevoitoare. Atunci când prietenii, membrii familiei 
şi asociaţii iubitului decedat au cunoscut-o pe Jodi, mulţi l-au întrebat 
dacă aceasta a fost întotdeauna atât de drăguță. Ceea ce nu ştiau era că, în 
spatele acestei drăgălăşenii se ascundea o femeie plină de o furie 
înăbuşită, capabilă să omoare un om căruia îi declarase dragostea. 


Ritmul şi cadenţa 


Vorbirea rapidă şi înflăcărată 


Când cineva vorbeşte tot timpul asemenea unei majorete, fiind exagerat 
de jovial şi optimist, e posibil ca acest comportament să nu fie altceva 
decât un truc de manipulare. Probabil că tot ceea ce spune şi face o 
asemenea persoană dă senzaţia unei stări de urgenţă, a unui lucru ce 
trebuie făcut exact în acel moment. Probabil că va încerca să vă implice în 
proiectele şi planurile sale, chiar dacă nu aveţi nicio intenţie de a participa 
la ele. Tonul său optimist şi plin de entuziasm (care este adesea însoțit de 
senzaţia de alertă) este menit să vă atragă interesul. Această stare de 
entuziasm şi înflăcărare poate fi contagioasă. 

Partea bună a lucrurilor este că aceşti oameni optimişti, entuziaşti şi 
rapizi în vorbire vă pot motiva — încurajându-vă, de exemplu, să vă ţineţi 
de dietă sau de exerciţiile fizice. Dar pot fi şi incredibil de manipulatori, 
convingându-vă să faceți anumite lucruri din care doar ei au de câştigat. 
De regulă, viaţa unor astfel de oameni este plină de crize la tot pasul şi au 
nevoie de ajutorul dumneavoastră pentru a-şi rezolva problemele. 
Deoarece par atât de prietenoşi şi convingători, le puteţi cădea uşor în 
plasă; la urma urmei, nu doriți decât să ajutaţi pe cineva. 

Ideea de bază este că aceşti oameni pot fi foarte periculoşi dacă le 
permiteți să vă controleze şi să vă manipuleze, transformându-vă în 
marioneta lor. Nu acceptaţi niciodată să faceţi tot timpul numai ce şi când 
vor ei. Luaţi-o încet, analizaţi toate aspectele şi, mai ales, nu-i lăsați să vă 
convingă să faceţi lucruri cu care nu sunteţi de acord. Nu le permiteţi să 
vă manipuleze şi refuzaţi să vă implicaţi în uneltirile lor care vă vor costa 
timp, bani sau şi una, şi alta. 


Trebuie să aveţi în vedere faptul că cei mai mulţi dintre oamenii care 
vorbesc astfel au tendinţa de a fi nu numai manipulatori, ci şi foarte 
egoişti. De asemenea, aceştia nu prea au limite când vine vorba de a fi în 
centrul atenţiei sau de a deţine controlul asupra tuturor lucrurilor sau 
oamenilor. Gândiţi-vă mai întâi la dumneavoastră, pentru că ei sigur nu o 
vor face. Stabiliţi-vă în permanenţă o serie de limite, astfel încât să nu 
cădeți pradă minciunilor şi manipulărilor lor. Aceşti oameni nu pot da 
dovadă de compasiune sau sensibilitate față de problemele 
dumneavoastră, deoarece se gândesc numai la ei. Şi, mai presus de orice, 
nu le permiteţi să vă tiranizeze prin presiunea lor. Analizaţi cu grijă tot 
ceea ce spun, astfel încât să nu vă simţiți folosit sau manipulat. 

Richard Heene, tatăl băieţelului ridicat într-un balon, avea şi el acest 
obicei de a vorbi foarte înflăcărat în timp ce încerca să îi facă pe toţi să 
creadă în uneltirile sale jalnice, de la a-şi lua copiii la vânătoare de 
fenomene meteo extreme şi până la a convinge lumea întreagă că fiul său 
plutea într-un balon cu aer cald. Chiar şi atunci când a recunoscut în faţa 
lumii întregi că a fost vorba doar de o farsă, Heene a continuat să-şi 
găsească scuze şi să-i păcălească pe toţi cu acelaşi ton înflăcărat, inclusiv 
după ce a fost eliberat din închisoare. 


Cadenţa sacadată şi intermitentă 


Persoanele care articulează cuvintele în mod exagerat şi aleg un ritm 
sacadat de a vorbi au tendinţa de a fi rigide, intransigente şi convinse că 
numai ele au dreptate. Deoarece este dificil pentru ele să se adapteze şi să 
facă compromisuri, de obicei nu pot fi de acord cu ceilalți, părând 
asemenea învăţătorilor care le vorbesc celor mici în propoziţii scurte, 
simple şi enunțate cu o dicţie exagerată. Aceste persoane au obiceiul de a 
folosi un ton sacadat şi prezumţios, cu scopul de a-i intimida pe ceilalți şi 
de a dovedi că ei au dreptate. 


Este posibil ca o persoană care începe brusc să vorbească în acest mod 
să nu fie sinceră. De multe ori, un semn clar al faptului că sunteți mințiți 
este faptul că persoana respectivă îşi pierde fluenţa în exprimare sau nu 
mai foloseşte cuvinte contrase. O persoană mincinoasă va spune mai 
degrabă „Nu, nu am făcut eu acest lucru”, decât „Nu, n-am făcut-o eu”. 
Acest tip de comunicare este un „semn” foarte des întâlnit în analiza 
declaraţiilor persoanelor implicate în infracţiuni. În timp ce îl ascultam pe 
Bernard Madoff cerându-şi scuze în instanţă, am fost uimită de felul 
exagerat în care articula şi scotea în evidenţă fiecare cuvânt şi de întregul 
său discurs sacadat. Prin aceste cuvinte şi sunete, pronunţate cu intenţie în 
acest fel, Madoff părea că doreşte să-şi ia în derâdere victimele. În mod 
similar, când fostul preşedinte american Bill Clinton a minţit populația, 
acesta nu a spus: „N-am întreţinut relaţii sexuale cu acea femeie”, ci „Nu 
am întreţinut relaţii sexuale cu acea femeie”. Prin urmare, când cineva se 
foloseşte de un discurs formal şi nu foloseşte contrageri, este foarte 
posibil să nu fie tocmai sincer. 


Băâlbâiala şi bolboroseala 


Bineînţeles că nu toţi cei care se bâlbâie sau bolborosesc cuvintele sunt, în 
mod automat, nişte mincinoşi, ci ar putea avea pur şi simplu o tulburare 
de vorbire. Dar când cineva care nu se bâlbâie în mod normal începe 
dintr-odată să pronunţe cuvintele nedesluşit, înseamnă că ar putea minţi, 
mai ales dacă acest lucru se întâmplă în timp ce comunică informaţii 
importante. 


Vorbirea lentă intenţionată 


Ca şi cei care vorbesc prea repede, cei care rostesc cuvintele într-un ritm 
prea lent sunt, de regulă, persoane egocentrice, indiferente sau care nu-şi 
dau seama de reacţia pe care ceilalţi o au la felul lor de a vorbi. De cele 
mai multe ori, lucrurile stau astfel pentru că fie nu dau atenţie 
sentimentelor celorlalți, fie pur şi simplu nu le pasă. Şi nu vorbesc despre 
persoanele care rostesc mai domol cuvintele pentru că aşa se vorbeşte în 
zona în care locuiesc, care au o tulburare de vorbire din motive fiziologice 
sau care iau anumite medicamente ce provoacă acest efect secundar. Mă 
refer strict la cei care vorbesc în acest mod cu scopul de a-i manipula şi a- 
1 controla pe cei din jur. Oamenii care vorbesc lent în mod intenţionat fac 
acest lucru pentru a se asigura că sunteți atent şi ascultați fiecare silabă pe 
care o rostesc. Dacă încercaţi să îi întrerupeţi sau îi îndemnați să se 
grăbească, aceştia nu vă vor lua în seamă şi vor continua să vorbească 
peste dumneavoastră, ignorându-vă dorinţa şi insistând să-şi termine 
mesajul, oricare ar fi acesta. 

Bernard Madoff vorbea într-un mod lent şi laborios în momentul în 
care şi-a cerut „scuze” în sala de judecată, înainte de a fi trimis la 
închisoare pe viaţă. Acesta nu numai că articula exagerat fiecare cuvânt, ci 
mai vorbea şi lent, în mod intenţionat, încercând să obţină încă o 
oportunitate de a deține controlul asupra celorlalţi, chiar şi într-o mai mică 
măsură. Probabil că avea să fie ultima dată când simţea acest gust al 
puterii, având în vedere că urma să fie închis pe viaţă. 


Râsul nervos 


Dacă cineva vă povesteşte ceva şi râde când nu este cazul, e posibil ca 
persoana respectivă să fie neliniştită sau agitată, stare care se poate datora 
şi faptului că spune o minciună. De multe ori, aceste izbucniri neaşteptate 


şi nepotrivite de râs reprezintă o reacție necontrolată pentru a masca 
minciuna. Sistemul limbic, localizat în profunzimea creierului, 
controlează emoţiile, printre care se numără şi stările de fericire şi 
bucurie, care se manifestă prin râs. Dar atunci când o persoană minte, 
adevăratele sale emoţii, cum ar fi neliniştea, agitația şi uneori chiar frica, 
ies la suprafaţă. În încercarea de a ascunde rapid aceste sentimente 
autentice, mincinosul va râde forţat. 

Una dintre modalităţile prin care puteţi identifica un râs fals şi nervos 
este că acesta nu durează mult, se întâmplă cu regularitate, iar trecerea la 
o expresie facială serioasă este rapidă. Atunci când o persoană râde din tot 
sufletul, în momentul în care se opreşte, pe faţa sa rămâne un zâmbet şi 
abia apoi urmează trecerea către expresia facială serioasă. În cazul râsului 
nervos şi nesincer, pe faţa mincinosului nu veţi vedea niciun zâmbet, 
acesta trecând direct de la veselie la seriozitate. 


Capitolul 10 


Conţinutul discursului: 


nu sunt doar cuvinte 


Am văzut deja că felul în care oamenii spun ceva — prin intermediul 
limbajului trupului lor — este extrem de important în momentul în care 
încercăm să ne dăm seama dacă ne mint sau sunt sinceri. În acest capitol 
vom discuta despre ce spun mincinoşii, pentru a identifica mai uşor 
indiciile verbale care vă pot arăta dacă vă aflaţi sau nu în prezenţa unui 
mincinos. Aşa cum emoţiile şi intenţiile reale ale cuiva pot fi observate la 
nivelul limbajului trupului său, al limbajului facial şi al tiparelor vocale, 
ele pot ieşi la suprafaţă la fel de bine şi prin ceea ce spune efectiv 
persoana respectivă. În continuare sunt prezentate câteva dintre cele mai 
importante indicii de comunicare, care vă vor ajuta să vă daţi seama dacă 
aveţi sau nu de a face cu un mincinos. 


Informaţii, cuvinte şi digresiuni în exces 


Când cineva nu mai termină de vorbit şi vă oferă o sumedenie de 
informaţii şi detalii nesemnificative, pe care nu le-aţi solicitat, este foarte 
posibil ca acea persoană să nu spună adevărul. Mincinoşii vorbesc adesea 
foarte mult, deoarece speră că, dacă spun multe lucruri şi par deschişi, cei 
din jur îi vor crede. lată ce spunea jurnalista Catherine Crier de la postul 


de televiziune Court TV după interviul său cu O.J. Simpson, realizat cu 
ocazia împlinirii a 10 ani de la uciderea soției acestuia, Nicole. După 
lungul interviu cu fostul sportiv, Catherine a fost de părere că O.J. 
vorbeşte foarte mult, deoarece consideră că astfel lumea îl va crede. 

Jurnalista are dreptate, căci cei mai mulți dintre mincinoşi au tendinţa 
de a vorbi excesiv, pentru a părea mai convingători. Cu toate acestea, când 
vorbesc foarte mult, mincinoşii devin neglijenţi, ajungând să dezvăluie 
informaţii semnificative — şi uneori chiar adevărul. O.J. Simpson şi-a 
continuat obiceiul de a vorbi fără oprire şi în sala de judecată din Las 
Vegas, înainte de pronunţarea sentinţei din 2008. Mai jos vă prezint un 
fragment din transcrierea stenogramei din timpul procesului, cu 
completările mele între paranteze: 


Nu vreau să-l rănesc pe Bruce. Şi nu am vrut să-i rănesc pe niciunul 
din băieţii aceştia. Îi cunosc. Aceşti băieţi au luat masa la mine acasă 
|digresiune]. Am făcut temele cu copiii lor [digresiune]. Le-am cântat 
(sic) mamelor lor atunci când au fost bolnave [digresiune]. Ştiţi că nu 
m-am dus acolo cu scopul de a le face rău. Voiam să-mi iau lucrurile şi 
acum îmi dau seama că nu am procedat bine. Îmi pare rău, nu am vrut 
să fur nimic de la nimeni şi nu ştiam că fac ceva ilegal, am fost să mă 
întâlnesc cu nişte prieteni. 


Evident, judecătoarea Jackie Glass nu a considerat prea prietenesc 
gestul de a merge cu un pistol la o confruntare cu amicii, aşa că l-a 
condamnat la închisoare pentru jaf armat. 

Fostul preşedinte american George W. Bush a oferit şi el prea multe 
informaţii irelevante în timp ce povestea în public prin ce a trecut în 
timpul atacurilor teroriste din 11 septembrie. Practic toată lumea l-a văzut 
că se afla la o şcoală, într-o clasă plină de copii, în momentul în care a fost 
anunţat că au avut loc atentatele. În timp ce un consilier îi şoptea la ureche 


vestea, preşedintele şi-a muşcat buza, indicând faptul că nu voia să spună 
nimic în faţa copiilor. Cu toate acestea, în timpul unui discurs ţinut la trei 
luni de la tragedie, preşedintele a făcut următoarea declarație: „Stăteam pe 
hol, așteptând să intru în clasă, şi am văzut cum un avion a lovit turnul, 
ăăă, la un televizor, ăăă — evident, televizorul era deschis”. (Cu toții am 
văzut că nu era niciun televizor prin preajmă în momentul în care 1-a fost 
transmisă vestea.) 

Cele două mari indicii ale faptului că minţea au fost următoarele: a 
oferit, în mod voluntar, prea multe informaţii (în legătură cu televizorul 
care era deschis) şi a folosit cuvântul evident când a declarat că televizorul 
era deschis. Dacă cineva s-ar fi uitat cu adevărat la televizor în acea zi şi 
ar fi fost într-o stare autentică de şoc după vederea avionului care lovea 
turnul, respectiva persoană nu ar fi folosit cuvântul evident sau nici măcar 
nu ar fi menţionat că televizorul era deschis. Aceste detalii lipsite de 
importanţă şi relevanţă au scos în evidenţă faptul că fostul preşedinte nu a 
fost complet sincer. 

Ulterior, preşedintele a făcut o digresiune, declarând: „Am pilotat şi 
eu avioane în trecut şi mi-am zis Uite un pilot îngrozitor. Apoi, ăăă, am 
spus că trebuie să fi fost un accident oribil, dar am trecut repede mai 
departe... şi nu am mai avut timp să mă gândesc la asta”. Am văzut cu 
toții că preşedintele nu a „trecut repede mai departe”, ci a rămas aşezat în 
clasă, preţ de câteva momente, având ocazia să se gândească la ceea ce 
tocmai se întâmplase. După părerea mea, ceea ce a declarat George Bush 
în această parte a discursului nu a fost tocmai adevărat. 

Uneori, mincinosul însuşi este cel care aduce în discuţie adevărul. De 
exemplu, când Jennifer l-a întrebat pe Ken unde fusese cu o noapte 
înainte, în loc să spună că a fost cu prietenii sau la film, acesta a spus că a 
mers la cinema şi că nu ar înşela-o niciodată. Jennifer nici măcar nu se 
gândea că bărbatul a înşelat-o — cel puţin nu până în momentul în care 
acesta a adus vorba despre această posibilitate. Ulterior, Jennifer a 


descoperit că, într-adevăr, bărbatul o înşelase în acea seară în care 
declarase că fusese la cinema şi că nu se întâlnise cu o altă femeie. 


Distragerea atenţiei de la adevăr 
şi învinuirea altuia 


Când o persoană îi învinuieşte în mod constant pe ceilalți, să ştiţi că este 
foarte posibil să mintă. În loc să recunoască ceea ce au făcut, oamenii de 
acest gen încearcă să distragă atenţia de la adevăr. Un exemplu elocvent în 
acest sens este interviul dat de Lance Armstrong în emisiunea realizată de 
Oprah Winfrey. Sportivul a refuzat să accepte că ceea ce făcuse era greşit, 
arătând că nu se simte deloc vinovat. În schimb, a părut să-i învinuiască 
pe toţi ceilalți pentru faptele sale. A dat vina pe cultură, pe fanii săi şi 
chiar pe povestea sa, cea a ciclistului care învinsese cancerul şi câștigase 
competiții sportive. Şi-a învinuit boala, pentru că îl transformase într-o 
persoană atât de motivată, sau mama, pentru că era o luptătoare şi l-a 
învăţat şi pe el să fie la fel. L-a învinuit chiar şi pe colegul său ciclist 
Floyd Landis, pentru că a scos la iveală adevărul şi a provocat un întreg 
scandal. După părerea lui Armstrong, Landis a făcut acest lucru pentru a 
se răzbuna pe el, deoarece fusese eliminat din echipa de ciclism. 
Mincinoşii care dau vina pe alţii în acest mod au convingerea că nu au 
greşit cu nimic. Chiar şi cu câteva ore înainte de a fi executată pentru 
numeroase capete de acuzare, criminala în serie Aileen Wuornos continua 
să mintă cu privire la rolul ei în crime şi să-şi justifice faptele. A insistat 
că toată vina aparţinea poliţiei, societăţii şi instanţei. În mod similar, când 
fostul preşedinte Bill Clinton a negat prima dată aventura sa cu Monica 
Lewinsky, el şi consilierii săi au acuzat presa că ar fi inventat şi perpetuat 


această poveste. Dar probabil că cei mai faimoşi pentru învinuirea 
celorlalți sunt părinţii unor copii celebri cu probleme, cum ar fi cei ai 
actriţei Lindsay Lohan, care par să dea vina pe oricine altcineva decât pe 
fiica lor pentru felul în care se comportă aceasta. 


Cuvinte de umplutură: „ăăă”, „decr”, „hm” şi „ştiu 


Dacă cineva foloseşte foarte multe astfel de cuvinte lipsite de valoare, e 
foarte posibil să fie un mincinos. Richard Heene a procedat astfel atunci 
când a declarat că fiul său fusese luat pe sus într-un balon, dar ulterior a 
fost găsit teafăr, ascuns în podul casei. În direct, jurnalistul de la CNN 
Wolf Blitzer l-a asigurat pe Heene că nu vrea decât să clarifice ceea ce a 
vrut să spună fiul acestuia, Falcon, când a declarat că familia Heene a 
făcut acest lucru pentru show. Iată ce a răspuns Heene: 


Păi, ştii, am apărut la emisiunea Wife Swap de câteva ori, iar echipele 
de filmare care erau acolo... îmi imaginez că i-au pus o serie de 
întrebări cu privire la acest subiect şi, ăăă, ştii, cred că s-a referit la 
ceva de genul ăsta. 


În acest caz, folosirea repetitivă şi nepotrivită a acestor cuvinte de 
legătură a reflectat faptul că Heene nu spunea adevărul. 


Cuvinte care solicită confirmare 
ŞI fac referire la onestitate 


„Înţelegeţi ce vreau să spun?”, „Mă urmăriţi?”, „Mă auziţi?”, „Sunteţi 
atent la ceea ce spun?” — acestea sunt expresiile pe care mincinoşii le 
folosesc adesea pentru a vă verifica atenția şi pentru a se asigura că încă îi 
ascultați şi sunteţi atenți. Aceşti mincinoşi aşteaptă să obţină cuvinte de 
confirmare, pentru a se asigura că pot continua în linişte cu minciuna. 
Confirmarea şi asigurarea le dau încredere şi îi încurajează şi mai mult. 
Dacă nu obțin confirmarea imediat, aceştia vor continua să vă bată la 
cap până când le oferiţi garanţia dorită. Dacă nu spuneţi nimic sau îi luaţi 
la întrebări, vor adopta adesea o atitudine agresivă şi defensivă. Când 
farsorul Richard Heene a încercat să explice, pe postul de televiziune 
CNN, de ce fiul său cel mic a declarat că făcuseră farsa cu balonul pentru 

show, el a început spunând „Păi, ştii,...”. De obicei, când oamenii 
folosesc aceste cuvinte înainte de a răspunde la o întrebare, înseamnă că 
nu spun adevărul. În acelaşi fel, atunci când oamenii sunt oneşti, nu 
trebuie să v-o spună în mod expres. Prin urmare, când cineva foloseşte 
cuvinte şi expresii de tipul „sincer”, „trebuie să fiu cinstit cu 
dumneavoastră”, „ca să vă spun adevărul”, „cu sinceritate”, „jur” sau 
„Ştiţi că sunt foarte onest”, înseamnă că persoana respectivă încearcă să vă 


convingă de sinceritatea sa şi că, cel mai probabil, are ceva de ascuns. 


Linguşirile, complimentele şi slugărnicia 


Deşi oricui îi place să i se adreseze complimente şi să audă cuvinte 
frumoase despre el însuşi, când cineva vă măguleşte prea mult sau face 
prea multe comentarii mieroase şi linguşitoare la adresa dumneavoastră, 
să ştiţi că e foarte posibil ca o astfel de persoană să vrea ceva de la 
dumneavoastră. În cazul lui Bernard Madoff a fost vorba de banii altora, 
cu singura condiție să fie mulţi. Altor escroci nu le pasă câți bani aveți, 
pentru ei important este să vă lase şi fără ultimul leu din buzunar. Ba mai 
mult, vor chiar şi banii care nu vă aparțin. Astfel de persoane vă vor 
linguşi, vă vor flata şi vă vor face să vă simţiţi minunat numai ca să aibă 
acces la veniturile dumneavoastră. Aţi primit vreodată un e-mail din acela 
fictiv, trimis din Nigeria, în care vi se spunea că cineva v-a lăsat moştenire 
o avere şi că tot ce trebuie să faceţi este să retrageţi banii din contul 
dumneavoastră? Astfel de înşelătorii electronice sunt adesea pline de 
comentarii măgulitoare. 

Cei care l-au cunoscut pe Bernard Madoff au observat că acesta era un 
expert în domeniu, adresând mereu complimente celor din jur şi făcându-i 
să se simtă bine în pielea lor. Avea darul de a-l face pe cel din faţa lui să se 
simtă ca şi cum ar fi cea mai interesantă, inteligentă, atractivă şi de succes 
persoană din lume. Având în vedere că cei mai mulți dintre clienţii săi 
erau oameni de afaceri şi profesionişti influenţi, care oricum aveau o 
părere foarte bună despre ei înşişi, Madoff nu făcea decât să profite de 
acest aspect. Le cânta acestora în strună, iar ei se dădeau în vânt după un 
astfel de comportament. O jurnalistă care l-a vizitat în închisoare a 
povestit ulterior că Madoff o făcuse să se simtă ca şi cum ar fi fost cea 
mai profesionistă reporteră din câte există. Prin urmare, dacă auziți prea 
multe cuvinte drăguţe şi măgulitoare, chiar dacă vi se par sau nu reale, să 


ţineţi cont că acesta este unul dintre cele mai comune semnale de alarmă 
care vă pot indica faptul că aveţi de-a face cu un escroc sau un mincinos. 


Evitarea contragerilor 


Cei mai mulți dintre oameni folosesc contragerile în vorbire pentru ca 
discursul să curgă cu uşurinţă şi să pară mai puţin pretenţios. În schimb 
mincinoşii evită să contragă silabele, rostind fiecare cuvânt în parte, 
pentru a sublinia clar faptul că ei nu mint. Fostul preşedinte american Bill 
Clinton nu a spus „N-am întreţinut relaţii sexuale cu acea femeie”, ci „Nu 
am întreţinut relaţii cu acea femeie”. În mod similar, când un reporter l-a 
întrebat pe Scott Peterson dacă a sunat-o pe amanta sa, Amber Frey, acesta 
a răspuns: „Nu, nu am sunat-o”. Când cineva hotărăşte brusc să nu mai 
folosească contrageri în momentul în care neagă ceva, să ştiţi că e foarte 
posibil să mintă. 


Timpurile verbale folosite incorect 


Mincinoşii fac adesea confuzii cu privire la timpurile verbale. De 
exemplu, se pot referi la acţiuni trecute ca şi cum ar avea loc în prezent. 
O.J. Simpson a procedat astfel în timpul interviului acordat jurnalistei 
Catherine Crier, folosind timpul prezent pentru a vorbi despre un 
eveniment care avusese loc deja. Psihopaţii sau sociopaţii confundă şi ei 
frecvent timpurile verbale, iar cercetările au arătat că acest fapt se poate 


datora modului în care funcționează aceştia din punct de vedere 
neurologic şi cognitiv. 


Repetarea întrebării şi oferirea 
de răspunsuri evazive 


Când reporterul Bob Costas l-a intervievat pe Jerry Sandusky, l-a întrebat 
direct pe acesta: „Te simţi atras, din punct de vedere sexual, de băieții 
tineri?”. Sandusky i-a răspuns rostind cuvintele rar şi tărăgănat, 
pronunţând fiecare silabă în parte şi repetând întrebarea: „Dacă sunt atras, 
din punct de vedere sexual, de băieții tineri?”. Răspunsul său a vorbit de 
la sine. Practic, acesta a recunoscut că era pedofil şi s-a dat şi mai tare de 
gol atunci când a repetat: „Dacă mă simt atras din punct de vedere sexual? 
Nu, nu. Îmi plac oamenii tineri. Îmi face plăcere să fiu în compania lor, 
hm, eu, ăăă, nu, nu sunt [pauză] atras, din punct de vedere sexual, de 
băieții tineri...”, cu vocea pierzându-i-se treptat. 

Atunci când adresaţi o întrebare directă unui mincinos, acesta va 
repeta adesea întrebarea înainte de a da răspunsul. De exemplu: „Unde am 
fost aseară? Am fost acasă la Pete, să îl ajut...”. Apoi poate continua într- 
un mod evaziv: „Păi, am fost peste tot aseară”. Această persoană minte. 
Pentru mincinos, repetarea întrebării este o metodă de a câştiga timp, 
pentru a născoci răspunsul şi a trece cu bine testul. 


Neconcordanţe 


Oamenii care spun adevărul sunt consecvenţi în ceea ce declară, 
începutul, mijlocul şi finalul relatării lor fiind mereu aceleaşi, indiferent 
de câte ori spun acele lucruri, cui le spun sau când anume o fac. Pe de altă 
parte, pentru mincinoşi e mult mai greu să prezinte mereu aceeaşi 
poveste — ei vor schimba, adăuga ori elimina detalii importante. Acesta 
este unul dintre cele mai evidente semne că cineva nu spune adevărul. 


Adoptarea unei atitudini defensive 
şi conflictuale 


O psihoterapeută a primit un telefon de la un bărbat care pretindea că este 
şeful unui sindicat al actorilor şi că ar vrea să discute despre posibilitatea 
de a-i trimite clienți din această organizație, dar apoi a schimbat povestea 
brusc, spunându-i că are nevoie de câteva informații de la ea. Femeia i-a 
spus politicos că nu este interesată şi a închis telefonul. Câteva minute 
mai târziu, bărbatul a sunat din nou şi a început să-i adreseze cuvinte 
jignitoare, întrebând-o dacă are vreo problemă şi afirmând că încerca doar 
să-l facă o favoare. După ce a mustrat-o cu severitate că i-a închis 
telefonul în nas, bărbatul i-a dat un număr de telefon cu apelare gratuită. 
Psihoterapeuta i-a spus că se va gândi la propunerea lui, iar după ce a 
închis telefonul şi a reflectat asupra celor întâmplate şi-a dat seama că 
bărbatul sunase de pe un număr din Las Vegas. Căutând numărul pe 
Internet, a descoperit că era de la un centru telefonic al unei firme din Las 
Vegas care încerca să tragă pe sfoară profesionişti din mediul de afaceri. 


Când unul dintre parteneri îl înşală pe celălalt, de multe ori se 
întâmplă ca persoana vinovată să încerce s-o acuze pe cealaltă de trădare. 
Dacă o persoană devine ostilă şi adoptă o atitudine defensivă atunci când 
îi puneţi o întrebare, spunând: „De ce mă întrebi asta?” şi acuzându-vă pe 
dumneavoastră că aţi greşit, să ştiţi că e foarte posibil să aveţi de-a face 
cu un mincinos. 

În mod cert am putut identifica aceeaşi atitudine defensivă şi intenţia 
de răsturnare a situaţiei atunci când jurnalistul de la CNN Wolf Blitzer l-a 
luat pe Richard Heene la întrebări cu privire la declaraţiile fiului său: 


Mai devreme în emisiune te-am rugat să-l întrebi pe Falcon de ce s-a 
ascuns în garaj timp de aproape patru ore şi de ce nu a ieşit de acolo 
atunci când v-a auzit pe toți strigându-l. L-ai întrebat: „Falcon, de ce 
nu ai ieşit?”. Iar Falcon a răspuns: „Ăăă, pentru că voi mi-aţi spus că, 
ăăă, am făcut totul pentru show”. La care tu ai spus doar „Hm”. Ce a 
vrut să spună prin asta — „am făcut totul pentru show”? 

Fără nicio tragere de inimă, Richard s-a întors către Falcon şi a urmat 
o pauză lungă şi stânjenitoare. Apoi i-a spus fiului său: „Vor să ştie de 
ce erai în pod şi de ce ai aşteptat atât de mult, ăăă...”. După aceea 
Richard s-a oprit şi i s-a adresat lui Blitzer: „Ăăă, mai spune, mai 

spune o dată...”, iar Blitzer a repetat întrebarea. Richard a făcut o 
nouă pauză apoi a spus: 

„Ăăă, dați-mi voie să închei toată povestea asta, deoarece îmi dau 
seama în ce direcţie vă învârtiţi [sic], pentru că mai devreme, ăăă, voi, 
presa de afară, le-aţi adresat o întrebare ofițerilor de poliţie; noi nici 
nu aveam de gând să dăm acest interviu, ăăă, şi sunt destul de oripilat 
că încercaţi să sugeraţi altceva, având în vedere toate necazurile [îşi 
muşcă buza de Jos] prin care am trecut. Bine, sunt de-a dreptul oripilat 
pentru că mi-au spus afară că acesta va fi sfârşitul şi că nu voi mai fi 


deranjat cu altceva, aşa că, ăăă, sau deloc. Aşa că am zis bine, fie, vom 


da acest interviu, prin urmare sunt destul de oripilat că spuneţi astfel 
de lucruri”. 


Observaţi că Richard foloseşte cuvântul oripilat de trei ori în timpul 
declarației sale, ceea ce arată o indignare prezumţioasă. 


Indignarea prezumţioasă 


Nu vom putea uita niciodată expresia de pe faţa fostului preşedinte Bill 
Clinton, în timp ce privea direct în cameră, cu ochii îngustaţi şi maxilarul 
încordat, sau limbajul trupului său în timp ce ne arăta degetul acuzator. De 
neuitat este şi introducerea sa mustrătoare: „Repet încă o dată”. Atunci 
când oamenii spun lucruri de genul: „Aţi face bine să mă ascultați”, „Nu 
îmi pasă dacă nu mă credeţi” sau „Acesta este adevărul adevărat”, să ştiţi 
că nu sunt sinceri. Astfel de declaraţii reflectă faptul că aproape toți 
mincinoşii apelează la indignarea prezumţioasă. Sunt furioşi şi revoltați că 
îndrăzniţi să îi acuzaţi că mint şi exprimă acest lucru atât nonverbal, cât şi 
verbal. Sau, după cum îi spune regina Gertrude lui Hamlet, în piesa lui 
William Shakespeare, „Jurământul mi se pare prea lung”, în sensul că, 
dacă cineva neagă ceva în mod exagerat şi cu vehemenţă, e foarte posibil 
ca tocmai acel lucru să fie adevărat. 


Expresii faciale incompatibile cu declaraţiile 


Când cuvintele cuiva nu se potrivesc cu expresia sa facială sau invers, 
puteţi fi aproape sigur că persoana respectivă minte. În astfel de momente, 
este foarte important să analizaţi în ansamblu modul de comunicare al 
acelei persoane, în sensul că nu este suficient să fiţi atent doar la limbajul 
trupului său, ci trebuie să îl corelaţi cu expresia sa facială, cu tonul vocii şi 
cu conţinutul discursului său. Dacă toate aceste elemente sunt 
incompatibile, puteţi fi sigur că aveţi în față un mincinos. 

Bernard Madoff s-a ridicat în picioare în sala de judecată şi a spus: 
„Îmi cer scuze faţă de victimele mele. Mă întorc cu faţa la 
dumneavoastră”. Escrocul şi-a răsucit corpul pentru a-şi privi victimele 
preţ de o secundă, după care a declarat pe un ton monoton, ca şi cum ar fi 
citit dintr-un scenariu: „Îmi pare rău. Ştiu că asta nu vă ajută câtuşi de 
puţin” — şi imediat s-a aşezat. Avea dreptate. „Scuzele” sale nu au ajutat 
pe nimeni — dimpotrivă, i-au înfuriat aproape pe toţi cei prezenţi. Pe lângă 
faptul că acele cuvinte nu au adus alinare nimănui, tonul monoton cu care 
au fost rostite l-a făcut pe Madoff să pară şi nesincer. Victimele sale au 
simțit că scuzele nu sunt veritabile şi că nu are remuşcări pentru ceea ce 
făcuse. 


Discordanţe între declaraţii şi mişcările capului, pentru 


exprimarea acordului sau dezacordului 


Când sunteți de acord cu o afirmaţie, capul dumneavoastră se va mişca 
aprobator, în sus şi în jos. Prin urmare, în momentul în care O.J. Simpson 
şi-a mişcat capul într-o parte şi în alta, în timp ce declara că nu ştia că 
săvârşeşte o infracţiune când a ales să-şi facă singur dreptate şi să-şi 
recupereze lucrurile de la comercianții de obiecte de colecţie, probabil că 


a fost unul dintre puţinele momente în care sportivul spunea adevărul, că 
efectiv asta gândea. Dar atunci când, în timpul interviului acordat lui 
Oprah Winfrey, Lance Armstrong a declarat că este un om plin de defecte, 
sportivul şi-a mişcat capul dintr-o parte în alta, arătând că, în sufletul lui, 
nu este de acord cu afirmaţia. De fapt, la începutul interviului, când Oprah 
l-a întrebat dacă crede că ceea ce a făcut este greşit, Armstrong a spus că 
nu şi părea să creadă că acesta este adevărul. Dar când a declarat că ceea 
ce a făcut este de neiertat, ciclistul şi-a mişcat din nou capul dintr-o parte 
în alta, când ar fi trebuit, de fapt, să dea din cap afirmativ. Acest gest a 
arătat că, în realitate, singurul lucru de neiertat pentru Armstrong era 
faptul că a fost prins. 


Afirmaţii sub formă de întrebări 


Când cineva face o afirmaţie care sună mai degrabă ca o întrebare, este 
foarte posibil ca acea persoană să mintă. Şi nu mă refer aici la intonaţia 
ascendentă specifică modului obişnuit de a vorbi al fetelor din sudul 
Californiei sau al unor tineri care vor să pară cei mai tari, pentru că aceştia 
vorbesc astfel în mod constant. Mă refer mai degrabă la situaţiile în care 
auziţi o astfel de intonaţie ascendentă în mod neaşteptat, în timpul unei 
conversații. De exemplu, în cadrul interviului din emisiunea lui Oprah 
Winfrey, Lance Armstrong a vorbit despre Emma O”Reilly, o femeie care 
l-a acuzat, pe bună dreptate, că a luat cortizon şi pe care sportivul a dat-o 
în judecată. Referindu-se la ea, cu o intonaţie ascendentă către final, 
Lance Armstrong a declarat: „Este una dintre persoanele faţă de care 
trebuie să-mi cer iertare...?”. Acest lucru a arătat că, de fapt, sportivul nu 
voia să-şi ceară scuze de la acea femeie. 


Răspunsul întârziat sau pauzele prea lungi 


Dacă cineva răspunde la o întrebare cu mare întârziere sau face pauze prea 
lungi între cuvinte, este foarte posibil ca persoana respectivă să mintă. 
Oamenii care procedează astfel caută să tragă de timp, pentru a se gândi la 
răspunsul potrivit. A fost uimitor cât de mult timp i-a trebuit lui Jerry 
Sandusky să răspundă la întrebările adresate de jurnalistul Bob Costas, în 
timpul unui interviu. Ar fi trebuit să fie în stare să răspundă imediat, fără 
pauzele stânjenitoare de câteva secunde. Nu a fost deloc surprinzător când 
s-a constatat ulterior că era un mincinos. 


„A fost doar o glumă” 


Se întâmplă de multe ori ca oamenii să „scape” un adevăr fără să vrea 
(mai ales dacă e vorba de un comentariu ofensator la adresa 
dumneavoastră) şi apoi să încerce să-şi retragă cuvintele imediat sau să le 
anuleze, adăugând că era vorba doar de o glumă. Dar, de cele mai multe 
ori, acea persoană nu glumeşte, iar ceea ce a declarat la început reflectă 
exact ceea ce simte cu adevărat față de dumneavoastră. Tocmai v-a spus 
adevărul, aşa că aţi face bine să o credeţi! 


„Nu ştiu” şi „nu îmi amintesc” 


Dacă discursul cuiva este presărat frecvent cu astfel de afirmaţii, cu 
siguranţă că persoana respectivă ştie despre ce este vorba. Oamenii care 
folosesc adesea aceste expresii vor să evite scandalul şi să nu facă valuri, 
evitând să vă spună ceea ce gândesc cu adevărat. Astfel că preferă să fie 
prudenţi, ezitând şi spunând mereu că nu ştiu nimic. De multe ori, vor 
folosi acest răspuns atunci când le solicitaţi o părere sinceră în legătură cu 
un anumit subiect, deşi cu siguranţă au şi ei o opinie. Este un răspuns 
întâlnit frecvent în timpul alegerilor, când oamenii nu vor să vă 
împărtăşească viziunile lor politice. Prin urmare, vor evita adevărul şi vor 
spune că nu ştiu cu cine votează sau că nu s-au hotărât încă, deşi şi-au ales 
deja candidatul. 

Când Oprah Winfrey l-a întrebat pe Lance Armstrong de ce s-a hotărât 
să dezvăluie adevărul tocmai în acel moment, deşi a negat cu vehemenţă, 
timp de 13 ani, ceea ce declarase în emisiunea ei, acesta şi-a lăsat în jos 
privirea şi a afirmat că nu ştie şi că nu are un răspuns la acea întrebare. În 
realitate însă, Lance ştia foarte bine de ce a ales să spună adevărul şi să 
recunoască că se dopase: îşi dorea ca în viitor să mai aibă posibilitatea de 
a participa la competiţii de ciclism. 


Diminuarea importanţei propriilor acţiuni 


şi inventarea de scuze 


Când oamenii sunt prinşi cu minciuna, de multe ori se întâmplă să 
continue să mintă, justificându-şi comportamentul şi reducând importanţa 


propriilor acţiuni. lată ce a răspuns Lance Armstrong atunci când Oprah l- 
a întrebat despre dopaj: 


Ăăă, cocteilurile mele, ca să le spun aşa, erau, erau doar din, ăăă, 
eritropoietină [nu foarte multă] — injectată, apoi din testosteron, pe 
care, într-un mod ciudat, aproape că l-am folosit în mod justificat, din 
cauza istoricului meu medical, evident, deoarece am cancer testicular 
ŞI pierderea... cu siguranţă a dus la reducerea severă a cantităţii de 
testosteron din corp. 


Se poate observa cum Lance Armstrong încearcă aici să-şi justifice 
faptele, spunându-ne că a luat doar o cantitate mică dintr-un drog, iar pe 
celălalt şi l-a administrat din cauza cancerului testicular. Astfel, reducerea 
importanţei şi justificarea acţiunilor sale i-au sprijinit şi continuat 
minciuna, chiar şi după ce a recunoscut că s-a dopat. Într-adevăr, mai 
târziu în interviu a recunoscut că afirmaţiile Emmei O"Reilly, conform 
cărora sportivul luase şi cortizon, erau adevărate. 


Detaşarea şi adresarea faţă de ceilalți 
sau faţă de sine la persoana a doua sau a treia 


Atunci când Lance Armstrong a vorbit despre cum i-a dat în judecată pe 
cei care au scos la iveală faptul că se dopa, acesta a declarat: „Este o 
greşeală”. Observaţii că nu a spus „Am greşit”, ci a folosit verbul la 
persoana a treia, detaşându-se de fapta sa şi plasând-o la distanţă de el. Şi 
mai convingătoare sunt cuvintele care au urmat: „Este vorba de un tip 


care s-a aşteptat să obţină tot ce dorea şi să controleze toate urmările 
[sublinierea îmi aparţine]”. 

Un alt exemplu al felului în care un mincinos se detaşează de faptele 
sale a putut fi urmărit în timpul interviului cu O.J. Simpson realizat de 
Catherine Crier de la postul de televiziune Court TV. Atât jurnalistei, cât 
şi tuturor celor care au privit emisiunea le-a fost foarte greu să creadă că, 
în cei 10 ani scurşi de la moartea soției sale Nicole, copiii adolescenţi ai 
sportivului nu l-au întrebat niciodată nimic despre moartea mamei lor, în 
ciuda faptului că aceştia urmaseră şedinţe de psihoterapie. Ceea ce l-a dat 
de gol pe O.J. Simpson a fost faptul că s-a detaşat de fapta lui şi s-a referit 
la el însuşi folosind persoana a doua singular în momentul în care a vorbit 
despre ceea ce ar spune dacă copiii săi l-ar întreba vreodată despre mama 
lor. Cu degetul ridicat acuzator, acesta a declarat: „În ziua în care vor 
întreba ceva, indiferent ce faci în acel moment, nu le spune Aşteptaţi să 
ajungem acasă. Ăăă, indiferent de ceea ce faci în acel moment, las-o 
baltă, du-i undeva şi vorbeşte-le despre ce s-a întâmplat”. În momentul în 
care Catherine Crier a insistat şi mai mult, rugându-l să spună exact ce 
anume le-ar spune copiilor, mai ales că avusese 10 ani la dispoziţie să se 
gândească la acest lucru, Simpson a răspuns: „Nu ai putea să le spui nimic 
concret, doar ceea ce ai simţit”. Dacă ar fi spus adevărul, O.J. Simpson nu 
ar fi vorbit despre el la persoana a doua. 


Actele ratate 


Mincinoşii scapă adesea adevărul din greşeală, printr-un act ratat, concept 
lansat de Freud. După cum am menţionat şi anterior, creierul nu „vrea” să 
mintă, iar minciuna presupune foarte mult efort. Un mincinos trebuie să 


inventeze o poveste şi să o facă să sune credibil, apoi trebuie să ţină minte 
minciuna şi să nu facă afirmaţii contradictorii. Creierul şi corpul vor să 
facă ceea ce este firesc şi uşor — şi anume, să spună adevărul. Astfel că 
adevărul iese adesea la iveală în timpul unui asemenea scăpări. Acesta 
este motivul pentru care trebuie să ascultați vorbele celorlalți cu atenţie. 
Dacă îi cereţi iubitului dumneavoastră, care v-a spus că este necăsătorit, 
să vă urmeze la maşină şi vă spune că este un bun tată, când, de fapt, voia 
să spună că este un bun şofer, ar fi bine să îi cercetaţi cu mai multă atenţie 
trecutul. 

De multe ori, după ce se dă de gol într-un astfel de mod, persoana 
respectivă pare încurcată şi se grăbeşte să-şi corecteze „greşeala”, 
inventând tot felul de scuze pentru ceea ce tocmai a spus. Acesta nu este 
decât un indiciu în plus al faptului că are ceva de ascuns. Prin urmare, fiți 
atenţi la aceste tipuri de scăpări şi la aceşti sâmburi de adevăr ieşiţi pe 
neaşteptate din gura unui mincinos. 


Cuvintele fără noimă 


Oamenii prinşi cu minciuna încep adesea să vorbească fragmentat şi fără 
sens, bătând câmpii şi folosind cuvinte nepotrivite. Când Richard Heene a 
fost dat în vileag de Wolf Blitzer, răspunsul său a fost: „Îmi dau seama în 
ce direcţie vă învârtiţi”, deşi a vrut să spună „Îmi dau seama în ce direcţie 
vă îndreptaţi”. Mincinoşii confundă cuvintele sau chiar inventează altele 
noi, deoarece creierul lor trebuie să lucreze mult mai repede pentru a 
controla greşelile. Prin urmare, gândurile lor ies la suprafață mai repede, 
dar, de multe ori, nu au sens. 


Capitolul 11 
Ochii mincinoşi: 
iubiţi care înşală şi amăgesc 


Să ne imaginăm că vă aflați lângă partenerul dumneavoastră de viaţă 
când aflați de la un prieten comun că Jenny şi Andy, cuplul cu care aţi luat 
cina cu o săptămână înainte, divorţează. Să presupunem că îi cunoaşteţi pe 
cei doi de ani de zile şi că erați convins de faptul că sunt fericiţi şi că au o 
relaţie solidă. În timpul cinei, totul părea să meargă bine între ei şi nu aţi 
observat nicio problemă. Partenerul dumneavoastră vrea să ştie ce s-a 
întâmplat, dar nu vrea să-i deranjeze cu întrebări în astfel de momente. Se 
gândeşte că vor suna şi vă vor spune ei înşişi cum stau lucrurile atunci 
când vor fi pregătiți. Pe de altă parte, dumneavoastră vreţi să ştiţi acum ce 
s-a întâmplat, aşa că puneţi mâna pe telefon şi o sunaţi pe Jenny pe mobil. 
Aceasta izbucneşte în lacrimi, în timp ce vă mărturiseşte că s-a săturat de 
comportamentul autoritar al lui Andy şi de felul în care o înjoseşte mereu. 

Acum că Jenny a menţionat aceste lucruri, vă reamintiți şi 
dumneavoastră că Andy avea, într-adevăr, obiceiul de a o umili şi dea o 
transforma în ţinta glumelor sale. Atunci credeaţi că nu vorbeşte serios, 
mai ales că asta spunea şi el tot timpul: „Calmează-te, glumeam”. Dar 
acum, când aruncaţi o privire retrospectivă asupra unora dintre lucrurile 
pe care Andy 1 le-a spus lui Jenny în seara în care aţi luat cina împreună, 
vă daţi seama că unele afirmaţii au fost destul de răutăcioase. Apoi vă 
amintiți că a comandat mâncarea şi pentru ea sau că a lovit-o uşor peste 
mână, spunându-i că a mâncat suficientă pâine. Din nou, aţi considerat că 
făcea doar o glumă. Dar când vă gândiţi mai mult la tot ce s-a întâmplat în 


acea seară, vă amintiți şi că stăteau la masă cu trupurile îndreptate în 
direcţii opuse şi abia se priveau unul pe celălalt. Când Jenny a vrut să 
comande un desert, Andy i-a spus că nu îi dă voie. Femeia a dat din cap 
dezaprobator şi s-a încruntat, iar dumneavoastră ați crezut în continuare că 
Andy o făcea pe amuzantul. Dar, după ce aţi ascultat tot ce a avut Jenny 
de spus, vă daţi seama că nu era nimic comic în relaţia lor. Se pare că 
această femeie trăise un coşmar. 

Aproape zilnic sunt contactată de diverse publicaţii sau posturi de 
televiziune care îmi solicită părerea cu privire la relațiile unor celebrități 
şi mă roagă să stabilesc dacă acestea sunt fericite cu adevărat sau dacă au 
necazuri şi sunt pe punctul de a se despărți. Oricât de favorabil ar prezenta 
situația echipa de relaţii publice sau impresarii acestora, dacă ştiţi ce 
indicii să căutaţi, nu veţi fi niciodată păcăliți sau surprinşi când relația 
cuiva se duce de râpă. Uneori, când vine vorba de relațiile proprii, 
oamenii se mint chiar şi pe ei înşişi, nereuşind să identifice semnalele de 
alarmă decât când este prea târziu. Dumneavoastră nu trebuie să fiţi unul 
dintre aceştia. 

În continuare sunt prezentate câteva indicii scoase la iveală de 
limbajul trupului, care vă vor arăta cum să recunoaşteţi o relaţie care se 
îndreaptă în direcţia greşită. Multe dintre cuplurile celebre pe care le veți 
vedea în fotografiile următoare au fost implicate în relații cu probleme, 
care s-au destrămat în cele din urmă. Deşi au minţit presa, insistând că tot 
merge bine în relațiile lor, limbajul trupului lor a dezvăluit adevărul, aşa 
cum veţi vedea mai departe. Cu toate că sunt prezentate aici doar 
fotografii cu celebrități, veţi vedea multe dintre aceste indicii şi la 
cuplurile pe care le cunoaşteţi personal. Poate că le veți identifica şi în 
propria dumneavoastră relaţie. 


Mersul înaintea partenerului 


Dacă nu faceţi parte dintr-o cultură sau nu sunteţi adeptul unei religii care 
spune că femeia trebuie să meargă cu câţiva paşi în spatele bărbatului, 
acest comportament într-un cuplu este un indiciu clar că respectiva relaţie 
are probleme. Ani la rândul, actorul Ashton Kutcher a fost surprins 
întotdeauna în ipostaze tandre alături de soţia sa, Demi Moore. Prin 
urmare, nu mică a fost surpriza tuturor atunci când fotografii l-au arătat 
mergând cu câţiva paşi înaintea acesteia. După cum reiese din fotografia 
11.1, Ashton părea că nici nu bagă de seamă faptul că soția lui era prin 
preajmă. Prin urmare, nu a fost deloc surprinzător când am aflat că relația 
lor a luat sfârşit, la un an după ce această fotografie apăruse în presă. 


Fotografia 11.1: Ashton Kutcher mergând cu doi paşi înaintea soţiei sale, Demi Moore, 
aparent fără a o băga în seamă. Credit foto: Ron Asadorian/ 
Splash News 


Când partenerul de viaţă merge în faţă şi nu vă ţine de mână înseamnă 
adesea că şi-a pierdut interesul sau respectul față de dumneavoastră ori 
pur şi simplu că nu vă place. Faptul că merge cu câţiva paşi înainte 
înseamnă că îşi doreşte efectiv să se îndepărteze de dumneavoastră. 


Privitul în direcţu diferite 


Când două persoane ce formează un cuplu privesc constant în direcţii 
diferite înseamnă că cei doi nu împărtăşesc aceleaşi idei şi au planuri 


separate. Deoarece astfel de persoane nu se sincronizează, o relaţie pe 
termen lung între ei devine dificilă. Dacă acest lucru se întâmplă frecvent 
nu înseamnă decât că cei doi nu se potrivesc. 

Probabil că cel mai nepotrivit cuplu celebru din toate timpurile a fost 
cel format din jurnalista Maria Shriver, membră a familiei Kennedy, şi 
culturistul austriac Arnold Schwarzenegger. Cei doi erau diferiţi din punct 
de vedere cultural, politic, religios, dar şi moral, după cum s-a putut 
vedea. În cele din urmă, Maria a depus actele de divorţ, după ce lumea 
întreagă a aflat că Arnold nu numai că a înşelat-o cu menajera lor, dar 
avea şi un fiu ilegitim cu aceasta. Deşi Arnold a recunoscut copilul şi i-a 
acordat sprijin financiar, incidentul nu a făcut decât să sporească 
diferenţele dintre el şi soţia sa. 

Încă de la începutul relaţiei lor, cei doi au fost foarte rar fotografiaţi 
privind în aceeaşi direcţie, ceea ce a arătat că nu împărtăşeau aceleaşi idei. 
Au privit adesea în direcţii diferite şi în fotografule din anii în care erau la 
începutul relaţiei, în cele de la nuntă sau de la evenimentele publice la 
care au luat parte, precum şi în cele surprinse în perioada în care Arnold 
era guvernator al Californiei, iar Maria avea rolul de primă doamnă. Acest 
lucru indică destul de clar faptul că cei doi priveau viaţa în mod diferit şi 
nu a fost o surpriză că au ajuns, în cele din urmă, să păşească pe drumuri 
separate. 


Fotografia 11.2: Arnold Schwarzenegger şi Maria Shriver privind 
în direcţii diferite. Credit foto: Mario Anzuoni/Splash News 


Prea mult spaţiu, prea puţin contact 


Când două persoane care formează un cuplu sunt la începutul relaţiei, s-au 
logodit ori s-au căsătorit de puţin timp, ar trebui să observați multe dovezi 
de afecţiune între ei. Dacă acest lucru nu se întâmplă, cu siguranţă că acel 
cuplu este sortit eşecului. După ce am analizat numeroase fotografu şi 
înregistrări video cu Kim Kardashian şi Kris Humphries, mi-am dat seama 
că în acel cuplu nu exista dragoste şi afecţiune. Am observat acest lucru 
chiar înainte ca cei doi să-şi oficializeze relația, într-o ceremonie 
televizată plină de fast. A fost o căsătorie lipsită de dragoste, care a durat 
doar 72 de zile. În aproape toate fotografiile în care apar împreună, cei doi 
se ating foarte rar şi orice încercare de apropiere fizică între ei pare 


stângace şi lipsită de naturaleţe. Cel mai probabil, în acest caz este vorba 
de o lipsă de atracţie fizică. 


Fotografia 11.3: Observati distanţa fizică şi evidenta lipsă de afecţiune dintre Kim 
Kardashian şi Kris Humphries. Credit foto: VLUV/Splash News 


După ce a avut loc extravaganta lor căsătorie televizată, presa m-a 
rugat să analizez limbajul trupului celor doi şi am fost prima care a prezis 
eşecul relației. Kim şi Kris păreau nepotriviţi şi lipsiți de afecţiune şi nu 
semănau deloc cu doi oameni îndrăgostiţi care nu se pot abţine să nu se 
atingă. Relaţia dintre cei doi era şi mai distantă în timpul rea/ity-show-ului 
în care erau protagonişti. Pe durata acestei emisiuni am văzut mai multe 
semne care m-au făcut să concluzionez că relaţia nu va dura, de la felul în 
care cei doi îşi vorbeau sau se priveau şi până la modul în care stăteau 
unul lângă celălalt. Prin urmare, nu a fost deloc o surpriză, pentru mulți 


dintre noi, atunci când cei doi s-au despărțit. Bănuiesc că separarea a fost 
un fel de eliberare şi pentru ei. 

Următoarea fotografie îi prezintă pe Tiger Woods şi pe Elin Nordegren 
şi a fost surprinsă la scurt timp după izbucnirea scandalului infidelității 
sportivului, în perioada în care cei doi soţi încercau să-şi salveze căsnicia. 
Observaţi distanţa fizică foarte mare dintre ei. Faptul că Elin are privirea 
în pământ şi nu se uită deloc la Tiger a fost un alt semn care a anunţat 
sfârşitul relaţiei lor. Într-adevăr, cei doi nu au reuşit să se împace şi, în 
cele din urmă, au divorţat. 


Fotografia 11.4: Observati distanţa fizică dintre Tiger Woods şi Elin Nordegren. Această 
fotografie a fost surprinsă în perioada în care cei doi încercau să-şi salveze căsnicia, care, 
în cele din urmă, s-a finalizat printr-un divorţ. 

Credit foto: Splash News 


Orientarea picioarelor în direcția greşită 


De-a lungul anilor au existat numeroase semne care au indicat faptul că 
relația dintre Katie Holmes şi Tom Cruise era în primejdie — asta, 


bineînţeles, dacă ştiaţi la ce anume să fiți atenţi. De fiecare dată când 
prezentam presei analiza limbajului trupului acestui cuplu, fanii lui Tom 
Cruise nu erau deloc încântați. În e-mailurile pe care mi le trimiteau 
insistau că relația actorului cu Katie era una perfectă. Dar ochii mei nu au 
putut fi convinşi de acelaşi lucru. Am intuit clar sfârşitul căsniciei celor 
doi cu mult timp înainte ca acest lucru să se întâmple. De fapt, am 
observat semne evidente de nefericire în limbajul trupului lui Katie, cu 
şase luni înainte ca aceasta să-şi facă curaj să-şi strângă lucrurile în secret, 
să părăsească domiciliul conjugal şi să înceapă o nouă viaţa pe coasta de 
est a Americii, alături de fiica lor, Suri, pe atunci aflată la vârsta de 
şcolarizare. 


Fotografia 11.5: Poziţia picioarelor i-a trădat pe Katie Holmes 
şi pe Tom Cruise, în timpul premierei filmului Misiune imposibilă: 
Protocolul fantomă. Credit foto: Lakota/Splash News 


După cum puteţi observa în fotografia 11.5, pe lângă expresia facială 
crispată, privirea în direcţia opusă şi corpul care pare că doreşte să se 
desprindă de cel al lui Tom Cruise, mai este şi poziția picioarelor lui 
Katie, care indică în mod clar că aceasta nutrește sentimente de dispreţ 
faţă de soţul ei. Vârful picioarelor sale sunt îndreptate către interior, o 
poziţie cunoscută şi sub denumirea de „degete de porumbel”. În timp ce 
limbajul corporal al lui Katie indică faptul că nu-i mai pasă de soţul ei, cel 
al lui Tom spune contrariul, şi anume că acesta îşi apreciază şi îşi iubeşte 
cu adevărat soția. Prin contrast, vârful piciorului lui Tom este îndreptat 
către Katie, iar corpul său se sprijină de cel al soției sale, menţinând o 
poziţie deschisă. De asemenea, Tom are o privire calmă şi plăcută, 
maxilarul său fiind relaxat, în timp ce mandibula lui Katie şi muşchii ei 
faciali par foarte încordaţi. 

După vizualizarea acestei fotografii şi a altora similare, care îi 
prezentau pe Tom şi Katie împreună, este uşor de înţeles cât de uimit 
trebuie să fi fost actorul când a aflat că soția sa era foarte nefericită şi 
dorea să-l părăsească. Având în vedere sentimentele sale pozitive faţă de 
Katie, reflectate de limbajul trupului său, este evident că Tom nu a avut 
nici cea mai mică bănuială că se întâmplă ceva grav în căsnicia sa. Dar 
dacă ar fi analizat cu atenţie pozele în care apărea alături de soţia sa de-a 
lungul anilor şi limbajul trupului acesteia atunci când se afla lângă el, 
poate că şi-ar fi dat seama de problemele care urmau să se ivească. 


Competiția: eclipsarea partenerului 


Când două persoane care formează un cuplu sunt într-o relație 
competitivă, dintr-un motiv sau altul, această atitudine se reflectă în 


limbajul trupului lor, în momentele în care apar împreună. Unul dintre ei 
va încerca să-l întreacă pe celălalt, ceea ce, în final, va duce la distrugerea 
relaţiei de iubire. Când ambii parteneri au cariere de succes şi nu se 
sprijină unul pe celălalt, se poate ajunge la dezastru. Când unul dintre ei 
doreşte să-şi eclpseze partenerul, relația nu va funcţiona niciodată, 
indiferent cât de multă atracție fizică există între cei doi. Relaţia se va 
deteriora rapid, aşa cum s-a întâmplat şi în cazul cuplului format din Katy 
Perry şi Russell Brand. 

Fotografia 11.6 vorbeşte de la sine. Se pare că Russell Brand nu prea 
s-a putut adapta la faima şi la statutul de vedetă al soţiei sale. După 
analizarea mai multor fotografii care îi înfățişau pe cei doi soţi în perioada 
în care li se destrăma căsnicia, mi s-a părut că Russell era extrem de 
nefericit, ceea ce o făcea şi pe Katy să fie tristă şi îndurerată. Aceasta s-a 
plâns de relația lor instabilă chiar şi în timpul unui documentar 
autobiografic. E posibil ca Russell să-şi fi dorit ca el să fi fost vedeta cea 
mai cunoscută dintre cei doi. În această fotografie puteţi observa cum 
acesta o blochează pe Katy, poziţionându-se în faţa ei, în timp ce ea pare 
să rămână în planul secund. E posibil ca acest comportament grosolan şi 
jignitor să reflecte dinamica relaţiei dintre cei doi. 

În plus, puteţi să faceţi diferenţa între expresia plăcută de pe faţa lui 
Katy şi privirea intensă a lui Russell. Acesta pare mai preocupat de 
cameră decât de soția sa. Invadează practic şi spațiul lui Katy. 
Comportamentul lui nu este un semn de bun augur în ceea ce priveşte 
dinamica unei relaţii. Nicio relaţie nu poate funcţiona dacă unul dintre 
parteneri este invidios pe celălalt sau se află în competiție cu acesta. Prin 
urmare, despărțirea lor nu a fost o surpriză. 


Fotografia 11.6: Russell Brand pare să o eclipseze pe Katy Perry. Observaţi de asemenea 
şi expresiile lor faciale contradictorii. Credit foto: Jen Lowery/Splash News 


Comportamentul autoritar 


Când unul dintre partenerii dintr-o relaţie încearcă, în mod constant, să-i 
dea dispoziţii celuilalt — spunându-i cum să stea, ţinându-l de mână sau 
trăgându-l în urma sa oriunde —, cu siguranţă nu este un semn bun. Am 
observat toate aceste indicii şi multe altele de fiecare dată când eram 
rugată de presă să analizez limbajul corporal al cuplului format din 
Jennifer Lopez şi Marc Anthony. 


Marc părea că încearcă mereu să o poziționeze pe Jennifer într-un 
anumit fel sau să o tragă după el, iar aceasta nu era deloc încântată de 
gesturile soţului ei. De fapt, artista părea adesea încurcată şi stânjenită. 
De-a lungul anilor în care au fost împreună, Jennifer mi-a dat mereu 
impresia că a încercat să facă lucrurile să funcţioneze şi să se supună 
voinţei soţului, dar limbajul trupului şi expresiile sale faciale arătau că nu 
era fericită. 


Fotografia 11.7: Marc Anthony afişând un comportament autoritar faţă de Jennifer Lopez. 
Credit foto: Whittle/Splash News 


S-ar putea ca tensiunea dintre cei doi soți să fi fost cauzată şi de faptul 
că ambii erau vedete foarte cunoscute, acest factor sporind presiunea 
asupra relaţiei. In momentul în care s-au despărțit, nu am rămas surprinsă, 


la fel cum nu m-a mirat să o văd pe „J-Lo” părând, în sfârşit, fericită şi 
mai puţin încordată; se putea observa chiar un zâmbet autentic, pe care l-a 
ascuns în timpul căsniciei. Comportamentul autoritar constant faţă de 
partener nu reprezintă un aspect pozitiv pentru longevitatea relației 
respective. 


Afecţiunea neîmpărtăşită 


Când unul dintre parteneri dă dovadă de mai puţină afecțiune decât 
celălalt sau când limbajul trupului său indică faptul că este închis în sine, 
acest comportament poate fi un semn prevestitor al unei relații sortite 
eşecului. Analizând poziţia corporală al lui Tiger Woods faţă de soţia sa 
Elin, se poate concluziona că sportivul a avut cu siguranţă probleme în a- 
şi exterioriza afecțiunea cu mult timp înainte de izbucnirea scandalului de 
infidelitate. 


> a 


Fotografia 11.8: Tiger Woods neîmpărtăşind gestul de afecţiune al lui Elin Nordegren. 
Fotografia a fost surprinsă cu câţiva ani înainte de izbucnirea scandalului legat de 
nenumăratele aventuri amoroase ale sportivului. Credit foto: Phil Penman/Splash News 


În fotografia 11.8 o putem vedea pe Elin aplecându-se spre Tiger şi 
cuprinzându-l afectuos pe după umeri. Dar Tiger priveşte drept înainte, cu 
braţele sprijinite pe genunchi şi cu pumnii strânşi în faţă, afişând o postură 
încordată şi rigidă. Acesta nu se întinde după Elin, ci pare să atingă 
manşeta cămăşii cu una dintre mâini. Poate că era prea preocupat ca să fie 
afectuos cu Elin, gândindu-se la toate celelalte femei cu care se presupune 
că avea aventuri amoroase. 

Nimic nu a fost mai şocant decât fotografia în care apărea cântăreaţa 
Rihanna, cu faţa lovită de prietenul ei, rapper-ul Chris Brown. Acesta a 
snopit-o în bătaie, lovind-o cu capul de un geam al maşinii şi cu pumnul 
în faţă. Această femeie abuzată a obţinut un ordin de restricţie împotriva 
lui Chris Brown, care a suportat consecinţele, fiind nevoit să răspundă în 
fața legii pentru infracţiunea comisă. Însă, din nefericire, Rihanna s-a 
întors la iubitul ei violent, aşa cum fac multe femei maltratate. Aceasta a 
participat la emisiunea lui Oprah pentru a anunţa că ea şi Chris s-au 
împăcat şi pentru a primi binecuvântarea întregii lumi. 


Fotografia 11.9: Cântărețul Chris Brown neîmpărtăşind afecțiunea iubitei sale Rihanna. 
Credit foto: London Entertainment/Splash News 


Dar, după ce am analizat numeroase fotografii în care cei doi apar 
împreună de atunci, mi se pare că pe Rihanna o aşteaptă aceeaşi soartă. 
Poate Chris nu o va mai bate, dar fotografia 11.9 arată faptul că ar putea fi 
violent la nivel emoţional sau, cel puţin, asta este părerea mea. Chris este 
absorbit de jocul de baschet şi o ignoră pe iubita sa plină de afecțiune. Nu 
o ţine de mână şi pare că nici nu îşi dă seama că este şi ea acolo. Aceeaşi 
dinamică de cuplu poate fi observată şi în multe alte fotografii în care sunt 
surprinşi cei doi. Când au apărut împreună la Premiile Grammy din 2013, 
Rihanna a încercat să fie afectuoasă, punându-și mâna pe umărul lui 
Chris, dar acesta nu a părut interesat să-i întoarcă gestul. În cele mai multe 
dintre fotografii, Rihanna apare cu braţele încrucişate, ca şi cum ar încerca 
să protesteze în linişte. 

Se pare că Rihanna îşi doreşte cu disperare să aibă parte de dragostea 
şi afecțiunea lui Chris, dar, cel puţin după cum reiese din această 


fotografie, iubitul ei nu este interesat să-i satisfacă nevoile. După părerea 
mea, dacă se continuă în acest fel, lucrurile nu arată bine pentru viitorul 
acestui cuplu. Pentru a întreţine o relaţie de durată, partenerii trebuie să-şi 
împărtăşească afecțiunea. 


Capitolul 12 


Profilul celui mai toxic mincinos: 
psihopatul/sociopatul 


Probabil că cei mai periculoşi mincinoşi sunt cei care dau dovadă de 
comportamente antisociale. Este vorba despre psihopaţii ordonaţi şi 
metodici (cum ar fi canibalul Jeffrey Dahmer sau criminalul în serie Ted 
Bundy) şi despre sociopaţii mai dezorganizaţi şi impulsivi (precum Scott 
Peterson, bărbatul care şi-a ucis soţia şi copilul nenăscut). În ciuda acestor 
diferenţe şi a altor deosebiri subtile, psihopaţii şi sociopaţii împărtăşesc 
aceleaşi trăsături generale. 

În acest capitol veţi descoperi profilul psihopatului şi al sociopatului. 
Veţi învăţa care sunt cele mai comune indicii oferite de limbajul trupului 
şi al feţei, care vă vor ajuta să vă daţi seama dacă vă aflați în prezenţa 
unuia dintre aceşti indivizi lipsiţi de conştiinţă. Înțelegerea profilului 
acestora şi identificarea indicilor comune vă pot salva viaţa, deoarece veţi 
învăţa să-i recunoaşteți pe aceşti oameni toxici şi periculoşi, care 
reprezintă un procent de aproximativ unu sau doi la sută din întreaga 
populaţie. (Observaţie: pentru a păstra fluenţa textului, mă voi referi la 
aceşti oameni folosind doar cuvântul psihopat, dar trebuie să reţineți că 
cei doi termeni nu se pot substitui între ei.) 


Caracteristicile discursului 


Psihopaţii sunt foarte uşor de recunoscut după caracteristicile distinctive 
ale modului în care vorbesc. Una dintre aceste caracteristici, care indică 
detaşarea psihologică, este folosirea frecventă a timpului trecut. Într- 
adevăr, cercetătorii au descoperit că, în comparaţie cu oamenii normali, 
psihopaţii folosesc trecutul mai des decât prezentul, mai ales când îşi 
descriu crimele. De asemenea, aceştia au tendinţa de a fi mai incoerenţi în 
vorbire, folosind cuvinte de umplutură, cum ar fi „ăăă” sau „hm”, care 
întrerup fluenţa discursului. Este posibil ca acest lucru să se întâmple 
deoarece, în acest mod, psihopaţii au mai mult timp să se gândească la 
minciunile pe care le născocesc. Este modul lor de a încerca să-şi 
controleze cuvintele. 

Pentru că psihopaţii se consideră îndreptăţiţi să privească lumea şi pe 
cei din jur ca şi cum ar fi la dispoziţia lor, cercetătorii de la University of 
British Columbia au descoperit că aceştia folosesc frecvent cuvinte 
precum „deoarece” şi „astfel încât” — practic, enunţuri de tip „cauză şi 
efect”. Acest lucru arată faptul că psihopaţii îşi văd crimele ca pe nişte 
rezultate logice ale unui plan sau ca pe nişte acţiuni a căror înfăptuire era 
necesară pentru atingerea unui scop. De asemenea, aceşti oameni 
obişnuiesc să mintă şi să se folosească de farmecul lor pentru a pune mâna 
pe ceea ce consideră că le aparține. Prin urmare, este posibil ca un 
psihopat să încerce să vă măgulească, lăudându-vă şi complimentându-vă 
în mod excesiv. Din acest motiv, astfel de oameni fac o impresie foarte 
bună la început, deoarece sunt foarte atenți la reacțiile celorlalţi, 
spunându-le apoi ceea ce vor să audă. De asemenea, psihopaţii vă pot 
adresa foarte multe întrebări, pentru a vă identifica rapid punctele slabe de 
la nivel emoţional — ce anume vă întristează, ce vă face să vă enervaţi sau 
ce vă bucură — iar apoi să se joace cu sentimentele dumneavoastră (un tip 


de trăiri de care ei duc lipsă, dacă tot veni vorba). Psihopaţu nu au 
sentimente, remuşcări şi, în mod sigur, nu au conştiinţă. Manipularea lor 
verbală poate fi persistentă şi necruțătoare. 

Oricât de fermecători şi interesanţi încearcă să pară, psihopaţii se vor 
da adesea de gol şi vă vor arăta cine sunt cu adevărat prin remarci şi 
comentarii insensibile sau lipsite de compasiune; este posibil să auziţi 
chiar şi un comentariu sadic sau macabru, care să vă tulbure. Să nu 
ignoraţi niciodată reacția trupului dumneavoastră la astfel de vorbe, 
deoarece e posibil să vă avertizeze că ceva este în neregulă cu persoana pe 
care o aveţi în faţă. De asemenea, în trecutul lor, mulţi dintre psihopaţi au 
tratat cu cruzime animalele, prin urmare, să nu fiți surprins dacă auziţi o 
astfel de persoană făcând un comentariu insensibil şi sadic la adresa 
animalului dumneavoastră de companie. 

Studiile au arătat că psihopaţii par a fi foarte preocupaţi de nevoile de 
bază: hrană, adăpost, îmbrăcăminte şi alte lucruri similare. Aceştia au 
tendinţa de a folosi de două ori mai multe cuvinte legate de nevoile 
fiziologice de bază şi de autoconservare decât restul oamenilor. Prin 
contrast, criminalii care nu se încadrează în categoria psihopaţilor vorbesc 
mai mult despre spiritualitate, religie şi familie. 

Când un psihopat (cel mai adesea de sex masculin) comite o crimă, 
obişnuieşte să se victimizeze, aşa cum a făcut şi Aileen Wuornos, 
criminala în serie care a dat vina pe poliție pentru acţiunile ei (deoarece a 
lăsat-o să continue să omoare nenumărați bărbați) şi pe societate (care a 
permis ca Aileen să fie condamnată la moarte). Într-un interviu din 
noaptea anterioară execuţiei sale, aceasta a declarat: „Nu am făcut nimic 
greşit, aşa cum au spus ei... şi am salvat mulți oameni de la a fi răniți, 
violaţi şi ucişi”. Din spatele gratiilor, criminalul Charles Manson aruncă şi 
el cu acuzaţii similare, învinuindu-i pe alții pentru faptele sale. Ca 
majoritatea psihopaţilor, Aileen Wuornos a vorbit cu multă trufie despre 
ea însăşi. Acest tip de trufie a fost foarte evident şi în numeroasele 


interviuri pe care Charles Manson le-a dat de-a lungul anilor. Această 
infatuare exagerată este cauzată de faptul că psihopatul consideră că toate 
1 se cuvin, ceea ce dă naştere la un comportament arogant şi infatuat. 
Astfel, psihopatul ajunge să vorbească despre el cu cuvinte măreţe, în 
timp ce îi învinuieşte pe alții pentru faptele sale, neasumându-şi nicio 
responsabilitate. 

În mod surprinzător, psihopaţii sunt foarte sensibili atunci când percep 
chiar şi cel mai mic atac la adresa lor şi pot răspunde cu aceeaşi monedă, 
adoptând un limbaj agresiv şi chiar un comportament violent. Poate că cel 
mai înfricoşător lucru pe care l-am văzut a fost înregistrarea video a unui 
interviu pe care medicul psihiatru Park Dietz l-a realizat cu criminalul 
psihopat Richard Kuklinski. În timpul înregistrării, psihopatul l-a informat 
pe Dietz că psihiatrul îi provoacă furie, dar că nu ştie din ce motiv. Când 
medicul l-a întrebat dacă nu cumva este nervos pentru că simte că este 
judecat, criminalul în serie a recunoscut deschis că acesta este motivul. 

Chiar şi psihopaţii care nu sunt criminali au tendinţa de a adopta o 
atitudine defensivă atunci când simt că sunt judecaţi sau criticaţi. Îi vor 
ataca verbal pe ceilalți cu un potop de cuvinte agresive. De asemenea, 
când mint, aceştia au obiceiul de a articula cuvintele în mod exagerat, 
pronunţându-le cu mare precizie. Se poate observa cu claritate acest lucru 
în ultimul interviu din închisoare al criminalului în serie Ted Bundy, 
realizat cu câteva ore înainte de a fi executat. Când un sociopat de rând 
pronunţă cuvintele precis şi sacadat, fără să folosească contrageri, să ştiţi 
că e foarte posibil să mintă. Acest mod de a vorbi a putut fi auzit şi în sala 
de judecată în timp ce escrocul financiar Bernard Madoff şi-a cerut scuze 
de formă victimelor sale, înainte de a fi luat pentru a-şi executa pedeapsa 
de închisoare pe viaţă. Această pronunție sacadată ar fi putut reflecta şi 
sentimentele ostile şi batjocoritoare pe care le simţea faţă de cei pe care i- 
a escrocat. 


Probabil că cea mai evidentă caracteristică a discursului psihopaților 
este faptul că aceştia se contrazic frecvent, chiar şi în cadrul aceleiaşi 
fraze. De exemplu, pot să vă mintă atunci când îi întrebaţi un anumit 
lucru, dar, dacă reformulaţi puţin întrebarea, e posibil să obţineţi de la ei 
adevărul. Cercetătorii au descoperit că acest aspect are legătură cu modul 
specific în care este structurat creierul acestor indivizi. 


Tonurile vocii 


Deoarece psihopaţii nu dau dovadă de remuşcare sau vinovăţie, tonul 
vocii lor reflectă această lipsă de sentimente şi emoţii. Dacă analizăm 
caracteristicile vocilor unor cunoscuţi criminali în serie, cum ar fi Jeffrey 
Dahmer, John Wayne Gacey, Ted Bundy, Richard Ramirez (supranumit şi 
„urmăritorul din noapte”) sau asasinul plătit al mafiei Richard Kuklinski, 
putem desprinde o trăsătură comună esenţială: toţi vorbesc despre crimele 
lor odioase cu o voce monotonă, lipsită de emoție şi implicare. Chiar şi la 
sociopaţii care nu comit crime, cum este cazul escrocului Bernard Madoff, 
se poate auzi aceeaşi voce lipsită de viaţă, seacă şi monotonă. Acest fel de 
a vorbi este evident mai ales atunci când sociopatul îi învinuieşte pe 
ceilalți, considerând că toți sunt responsabili de faptele lui, mai puţin el 
însuşi. Când încearcă să manipuleze pe cineva, este posibil să renunţe la 
vorbirea monotonă. În astfel de situaţii, sociopaţii vorbesc mai tare, ritmul 
vorbirii se înteţeşte, iar înălțimea vocii sporeşte, în timp ce încearcă să-şi 
îmbrobodească viitoarele victime. 


Lacrimile de crocodil 


Dacă veţi vedea vreodată că un sociopat plânge, aşa cum fac mulţi dintre 
ei în timpul proceselor în instanţă, veți observa că plânsul lor este unul 
fals. În primul rând, în astfel de cazuri nu există lacrimi veritabile. În al 
doilea rând, aceştia vor putea fi văzuţi adesea ştergându-şi pe rând câte un 
ochi. Când oamenii plâng cu adevărat, lacrimile curg din ambii ochi, iar 
tendinţa este de a-i şterge pe amândoi deodată. De asemenea, muşchii 
minusculi de pe părțile laterale ale buzei de jos se lasă în jos. Când plânge 
un psihopat, nu veţi observa niciunul dintre aceste semne. În schimb, veţi 
vedea cum buza de jos rămâne nemişcată sau chiar cu colțurile îndreptate 
în sus, ca într-un fel de zâmbet de satisfacţie a celui care înşală. În esenţă, 
satisfacția psihopatului pentru că a reuşit să-i păcălească pe ceilalţi va fi 
dată de gol de expresiile şi mişcările sale faciale. În timpul interviului pe 
care Diane Sawyer 1 l-a luat lui Scott Peterson, mişcările şi expresiile 
faciale ale acestuia au scos la iveală faptul că minţea şi se prefăcea 
îngrijorat pentru soarta soției sale însărcinate, deşi ştia foarte bine unde se 
afla aceasta, şi anume pe fundul golfului. Acelaşi lucru a fost valabil şi în 
cazul lui Susan Smith, femeia care îşi va petrece restul vieţii în spatele 
gratiilor pentru că şi-a omorât copiii. În momentul în care aceasta a 
organizat o conferință de presă şi a plâns în faţa tuturor după copiii 
dispăruţi, tocmai lacrimile ei false au fost cele care i-au făcut pe mulţi să 
creadă că ea era criminala. 

Când plâng cu adevărat, starea oamenilor nu se schimbă brusc de la 
supărare la fericire. Există o perioadă de tranziţie, necesară pentru 
instalarea unei stări emoţionale diferite. În cazul psihopaţilor, tranziţia 
este inexistentă, aceştia fiind capabili să treacă de la lacrimi la zâmbete 
într-o miime de secundă, ceea ce reprezintă un alt indiciu al faptului că 
mint. Psihopaţii se prefac că plâng pentru a câştiga compasiunea celorlalți 


şi pentru a-i aduce de partea lor, aşa cum au făcut Scott Peterson, Susan 
Smith şi mulți alţii ca ei. 


Expresia facială 


Deoarece psihopaţu sunt atât de pricepuţi în a-i minţi şi a-i manipula pe 
cei din jur, este foarte important să acordaţi mare atenţie privirii acestora. 
Dacă un astfel de om se uită insistent la dumneavoastră, fără a-şi feri 
privirea, să ştiţi că e posibil să încerce să vă manipuleze. Privirea aţintită 
este un mod de a deţine controlul asupra celorlalţi. Acest tip de privire era 
foarte evident în cazul lui Drew Peterson, fostul ofiţer de poliție din 
Illinois, care se află acum în închisoare pentru că şi-a omorât una dintre 
cele patru soţii. Dacă aveţi ocazia să vă uitaţi la interviul pe care l-a dat în 
emisiunea Today Show cu câţiva ani înainte de a fi condamnat, veţi 
observa privirea lui intensă, hipnotizantă, în timp ce încearcă să convingă 
prezentatorul şi publicul de nevinovăția sa. Totuşi, când un psihopat nu 
are mare lucru de câştigat de la dumneavoastră, îi va fi greu să menţină 
contactul vizual, deoarece nu se poate gândi la cei din jur ca la entități 
separate. Astfel de indivizi îi văd pe ceilalți oameni doar ca pe nişte 
obiecte sau ca pe mijloacele prin care ei îşi îndeplinesc dorinţele şi îşi 
satisfac nevoile. 

Psihopatul încearcă să manipuleze şi jucându-se de-a şoarecele şi 
pisica: vă poate privi insistent pentru ca mai apoi, pe neaşteptate, să vă 
ignore în totalitate. În esenţă, este vorba de o condiţionare operantă 
intermitentă, menită să vă dezechilibreze şi să vă facă să deveniți 
vulnerabil (şi, prin urmare, mai uşor de intimidat şi de manipulat). 


Zâmbetul unui psihopat nu este aproape niciodată autentic. Astfel de 
indivizi nu zâmbesc natural, cu pomeţii ridicaţi, ochii întredeschişi şi 
dinţii la vedere. În schimb, pe faţa lor apare o grimasă falsă, similară unei 
măşti, cu buzele strânse, ca şi cum ar mima un zâmbet. Deoarece 
psihopaţii nu sunt capabili de emoţii, mulți dintre ei exersează pentru a 
menține o expresie facială plăcută, astfel încât cei din Jur să nu-şi dea 
seama de insensibilitatea lor. În mod ironic, aceşti indivizi sfârşesc prin a 
îndepărta astfel mulţi oameni, pentru că de pe faţa lor lipseşte întreaga 
paletă normală de emoţii. Este posibil ca acesta să fi fost motivul pentru 
care criminalul în serie John Wayne Gacy se deghiza în clovn şi îşi picta o 
expresie de fericire pe fața sa lipsită de emoţii, în încercarea de a-i 
ademeni pe băieții tineri. 


Limbajul trupului 


De obicei, reacțiile emoţionale ale psihopaţilor — cel mai adesea furia — ies 
la iveală prin intermediul sistemului nervos autonom. Este posibil să-i 
vedeţi dintr-odată transpirând sau înroşindu-se pe măsură ce „fierb” de 
furie. Deşi tonul lor poate să rămână calm, liniştit şi stăpânit, pielea îi 
trădează. De asemenea, psihopaţii au obiceiul de a veni mai aproape şi de 
a se apleca spre ceilalți atunci când vorbesc. De asemenea, stau aşezaţi, cu 
mâinile încleştate, adoptând o postură rigidă şi nemişcată. Când Drew 
Peterson a apărut la emisiunea Today Show pentru a vorbi despre soţia sa 
dispărută, Stacy Peterson, a stat aşezat, cu mâinile strânse şi nu şi-a 
schimbat poziţia corpului pe întreaga durată a interviului. Psihopatul nu 
este în stare să simtă sau să exprime întreaga gamă de emoţii (cu excepţia 
furiei). Prin urmare, mişcările trupului lor au tendinţa de a deveni la fel de 


mecanice şi artificiale. Nu e neobişnuit nici să-i vedem ţinându-se strâns 
în braţe, în timp ce rămân nemişcaţi în aceeaşi poziţie. 

Limbajul trupului unui psihopat va contrazice adesea ceea ce spune 
acesta. De exemplu, atunci când răspunde afirmativ, e posibil să dea din 
cap într-o parte şi în cealaltă, negând afirmaţia, sau invers. În timp ce 
cuvintele sale exprimă un lucru, limbajul trupului spune o cu totul altă 
poveste. 

De asemenea, se poate întâmpla adesea să vedeţi un psihopat mergând 
tanțoş şi cu pieptul ieşit în afară. Chiar şi când era cu cătuşele la mâini şi 
purta uniforma de puşcăriaş, Drew Peterson era mereu înfumurat când se 
prezenta la proces. Dar chiar şi cu acest aer infatuat şi plin de încredere, 
psihopatul poate să se dea de gol şi să arate că are ceva de ascuns, după 
cum se putea vedea într-o fotografie care îl înfățişa pe Jerry Sandusky, 
fostul antrenor al echipei de fotbal a Penn State University, condamnat 
pentru pedofilie, în timp ce mergea către sala de judecată, pentru a lua 
parte la proces. Deşi era tot numai un zâmbet, faptul că mergea cu ambele 
mâini în buzunar arăta că avea ceva de ascuns, şi anume că era vinovat. 

Având în vedere că scopul psihopatului este acela de a vă ademeni, un 
asemenea individ poate să se prefacă bolnav sau suferind pentru a vă 
stârni compasiunea. Exact aşa a procedat Ted Bundy. Acesta obişnuia să 
poarte un ghips detaşabil pe braţ, pentru a simula că este rănit şi a le 
atrage pe tinerele femei care aveau să-i devină victime. 


Concluzie 


Catharsis prin descoperire 


De multe ori simţim o mare satisfacţie când descoperim că cineva ne-a 
minţit. Mulţumirea este şi mai mare în momentul în care aflăm că 
respectiva persoană a fost trasă la răspundere pentru faptele sale. De 
exemplu, Marsha Petrie Sue, femeia care a copiat fragmente dintr-o carte 
scrisă de mine şi a pierdut procesul pe care i l-am intentat, este cunoscută 
peste tot ca fiind o persoană care a încălcat drepturile de autor. Din cauza 
faptelor sale, aceasta şi-a pierdut temporar autorizația eliberată de 
National Speakers Association. 

Este reconfortant când auzim că oameni precum Tawana Brawley, 
femeia care a acuzat 10 bărbaţi nevinovaţi de atac şi viol, trebuie să-l 
despăgubească pe procurorul pe care l-a acuzat pe nedrept. De asemenea, 
suntem foarte mulţumiţi când aflăm că Amani Ginyard, cea care şi-a 
acuzat soţul de pedofilie, trebuie să plătească despăgubiri de mii de dolari 
şi să renunţe la custodia fiicelor sale. Putem să ne consolăm cu ideea că 
uneori „justiția divină” triumfă, aşa cum s-a întâmplat în cazul lui OJ. 
Simpson, care a ajuns până la urmă la închisoare, chiar dacă nu pentru 
uciderea soţiei sale Nicole şi a prietenului acesteia Ron Goldman, ci 
pentru o infracţiune diferită. Drew Peterson a ajuns şi el la puşcărie pentru 
uciderea celei de-a treia soţii, în momentul în care au apărut suspiciuni că 
ar fi implicat în dispariţia celei de-a patra. 

De asemenea, poate fi reconfortant pentru dumneavoastră să vedeţi 
cum funcţionează dreptatea divină în propria viaţă. Poate că femeia ale 
cărei minciuni au făcut să vă pierdeţi slujba este acum şomeră şi nu 


reuşeşte să-şi găsească de lucru de ani buni, în timp ce cariera 
dumneavoastră a înflorit. Poate că zâmbiți când aflați că fostul 
dumneavoastră soţ, cel care v-a înşelat cu secretara, este acum trist şi 
singur pentru că aceasta l-a părăsit pentru un alt bărbat. Vă simţiţi şi mai 
bine ştiind că este nefericit şi că viaţa lui e un dezastru, în timp ce 
dumneavoastră aţi găsit din nou dragostea şi simțiţi că luaţi viaţa de la 
capăt. 

Este o mare uşurare pentru toată lumea când justiţia îşi face treaba, iar 
indivizi precum Bernard Madoff, Scott Peterson, Jerry Sandusky şi alți 
criminali, violatori sau escroci nu vor mai putea să distrugă viaţa nimănui. 
Nu vor mai fi niciodată liberi, deoarece ei şi cei de teapa lor vor rămâne în 
spatele gratiilor până la moarte. 

În cazul ciclistului Lance Armstrong, verdictul nu s-a pronunţat încă. 
Va avea oare parte de justiţie reală sau divină? Indiferent de răspuns, toate 
aceste lucruri ne arată că vechiul proverb care spune că „minciuna are 
picioare scurte” este valabil. Într-un fel sau altul, mincinosul este prins din 
urmă de toate faptele sale toxice, fie că este vorba de înşelătorie, 
infidelitate, disimulare sau falsitate. 

Poate că uneori ați fost minţit sau păcălit când vă aşteptaţi mai puţin. 
Sau poate că, altă dată, v-aţi dat seama că ați putea fi minţit şi acum vă 
învinuiți pentru că nu aţi avut încredere în propriile instincte. Din această 
carte ați aflat că nu trebuie să vă mai simţiţi vreodată neajutorat. Aţi 
învăţat cum să recunoaşteţi semnele şi indiciile lipsei de onestitate. Aţi 
aflat direct de la sursă, prin intermediul cuvintelor din aceste pagini şi al 
fotografulor celor care au minţit, că trupul nu minte. La fel cum nu pot 
minţi nici faţa, vocea ori alegerea cuvintelor. După ce aţi citit cuvintele pe 
care le-au spus mincinoşii, aţi descoperit că vorbele pe care le spun 
oamenii şi felul în care le spun nu pot fi trecute cu vederea. 

Aţi învăţat că, dacă sunteţi atent la limbajul trupului şi al feţei şi la 
caracteristicile vocii şi ale discursului cuiva, puteţi să vă dați seama foarte 


bine dacă respectiva persoană vă minte sau vă spune adevărul. Acum ştiţi 
că trebuie să priviţi lucrurile obiectiv şi să le vedeţi aşa cum sunt, şi nu 
cum aţi vrea să fie. Folosiţi această carte ca un ghid de referinţă şi nu 
ezitaţi să o mai consultaţi din când în când, să parcurgeţi pasajele care v- 
au atras atenția sau, de ce nu, să o recitiţi în întregime. Cu cât puneţi în 
practică mai mult ceea ce aţi învăţat din această carte, cu atât mai priceput 
veţi fi în a înlătura mincinoşii şi escrocii care sunt deja în viaţa 
dumneavoastră sau care aşteaptă să le cădeţi în plasă. De acum înainte, 
veţi şti cu siguranță dacă partenerul de viaţă, prietenii, fraţii, copiii, 
părinţii sau alte rude vă mint, dacă prietenii vă sunt cu adevărat prieteni 
sau dacă partenerii de afaceri sunt oneşti. De asemenea, vă veţi da seama 
dacă agenţii comerciali, politicienii şi chiar celebrităţile care apar în mod 
regulat în presă sau la televizor spun lucrurilor pe nume sau vă aruncă 
praf în ochi. 

Acum aveţi la îndemână toate uneltele necesare care vă vor permite să 
vă daţi seama dacă cineva vă este prieten sau duşman. Prin urmare, trăiţi- 
vă viaţa folosindu-le în mod chibzuit şi nu permiteţi nimănui să vă mai 
mintă vreodată! 

